(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΓ΄

Δευτέρα, 31 Ιανουαρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Αναφορά στην επέτειο της κρίσης των Ιμίων από τον Προεδρεύοντα κ. Νικήτα Κακλαμάνη και τήρηση ενός λεπτού σιγής στη μνήμη των τριών αξιωματικών του Πολεμικού Ναυτικού, Χριστόδουλου Καραθανάση, Παναγιώτη Βλαχάκου και Έκτορα Γιαλοψού, που έπεσαν υπέρ της Πατρίδας , σελ.
2. O Υπουργός Δικαιοσύνης, διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, την 28.01.2022, ποινική δικογραφία που αφορά στον Υπουργό Υποδομών και Μεταφορών Κωνσταντίνο Αχιλλέα Καραμανλή, σελ.
3. Επιβολή πειθαρχικών μέτρων από τον Προεδρεύοντα κ. Χ. Αθανασίου κατά του Βουλευτή κ. Π. Πολάκη, σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Περιβάλλοντος και Ενέργειας:
 i. με θέμα: «Απαντήσεις για τις υποδομές, τη χρηματοδότηση και εν γένει τη βιωσιμότητα της Τηλεθέρμανσης στην Κοζάνη», σελ.
 ii. με θέμα: «Εν κρυπτώ σεισμικές έρευνες για πετρέλαια ανοιχτά του Κυπαρισσιακού κόλπου;», σελ.
 iii. με θέμα: «Κρήτη: 736 γιγάντιες ανεμογεννήτριες λεηλατούν τη φύση», σελ.
 iv. με θέμα: «Τέλος στις έρευνες υδρογονανθράκων στην Κρήτη;», σελ.
 v. με θέμα: «Απουσία βούλησης εκ μέρους της κυβέρνησης για λήψη μέτρων αντιστάθμισης κινδύνου στην αγορά ηλεκτρικής ενέργειας», σελ.
 vi. με θέμα: «Θα εφαρμόσει η κυβέρνηση το αναχρονιστικό τέλος ταφής του Ν. 4819/2021, προωθώντας την καύση απορριμμάτων και ναρκοθετώντας την ανακύκλωση;», σελ.
 β) Προς τον Υπουργό Υγείας:
 i. με θέμα: «Η Κυβέρνηση σχεδιάζει την ιδιωτικοποίηση του ΕΣΥ στην καρδιά της πανδημίας», σελ.
 ii. με θέμα: «Αδρανείς και μη λειτουργικές κλίνες Μ.Ε.Θ. στο Γενικό Νοσοκομείο Λαμίας», σελ.
 iii. με θέμα: «Σε πολύ δύσκολη κατάσταση τα Κέντρα Υγείας και τα περιφερειακά ιατρεία της Ανατολικής Αττικής», σελ.
 iv. με θέμα: «Η αναστολή εφημερίας του Νοσοκομείου Παίδων Πεντέλης αποτελεί "ακρωτηριασμό" της δημόσιας παιδιατρικής περίθαλψης», σελ.
 v. με θέμα: « Άμεση χωροθέτηση του νέου Ογκολογικού Νοσοκομείου Θεσσαλονίκης στο πρώην στρατόπεδο Καρατάσου στη Δυτική Θεσσαλονίκη», σελ.
 vi. με θέμα: « Άμεση ανάγκη ανακατασκευής του Κέντρου Υγείας Σκοπέλου», σελ.
 γ) Προς τον Υπουργό Ψηφιακής Διακυβέρνησης, με θέμα: «Προβλήματα καταγραφής δόσεων εμβολιασμού», σελ.
 δ) Προς τον Υπουργό Εργασίας και Κοινωνικών Υποθέσεων, με θέμα: «Παράκαμψη του Ανώτατου Συμβουλίου Εργασίας από τη γ.γ. Εργασίας, με αποτέλεσμα την απόλυση 130 εργαζόμενων στα Λιπάσματα Καβάλας», σελ.
 ε) Προς τον Υπουργό Υποδομών και Μεταφορών, με θέμα: «Ενημέρωση για την κοπή εκατοντάδων δέντρων σε πλατείες των Αθηνών λόγω της Γραμμής 4 του Μετρό», σελ.
 στ) Προς την Υπουργό Πολιτισμού και Αθλητισμού:
 i. με θέμα: «Ηλεκτρονικό Μητρώο Αθλητικών Σωματείων (αρ. 142, Ν. 4714/2020)», σελ.
 ii. με θέμα: «Στήριξη της Πολιτείας στα Αθλητικά Σωματεία και τρόπος καταβολής των διανεμομένων καταβολών στα ερασιτεχνικά σωματεία», σελ.
 ζ) Προς την Υπουργό Παιδείας και Θρησκευμάτων:
 i. με θέμα: «Να καταργηθεί η απαράδεκτη ρύθμιση που εξαρτά την ίδρυση Τμημάτων Ένταξης από το σύνολο των μαθητών του σχολείου», σελ.
 ii. με θέμα: «Την εγκύκλιο του Υπουργείου Παιδείας σχετικά με την εξεταστική στα πανεπιστήμια», σελ.
 η) Προς τον Υπουργό Αγροτικής Ανάπτυξης & Τροφίμων:
 i. με θέμα: «Οικονομικές επιπτώσεις της Πράσινης Συμφωνίας στο βαμβάκι, στα μήλα, στα ροδάκινα και στην υπαίθρια ντομάτα», σελ.
 ii. με θέμα: «Οξυμένα προβλήματα των αγροτών της Ηπείρου», σελ.
 iii. με θέμα: «Με ευθύνη της κυβέρνησης έχουν περιέλθει σε αδιέξοδο χιλιάδες αγρότες - παραγωγοί από τα επαναλαμβανόμενα προβλήματα στην καταβολή των επιδοτήσεων», σελ.
 θ) Προς τον Υπουργό Οικονομικών:
 i. με θέμα: «Στον αέρα οι καζανάρηδες και χιλιάδες αμπελοκαλλιεργητές και αγροτικά νοικοκυριά που ζητούν να διατηρηθεί η ονομασία της παραδοσιακής τσικουδιάς Κρήτης», σελ.
 ii. με θέμα: «Επαναφορά των 120 δόσεων για όλους τους πολίτες και δυνατότητα ένταξης στη ρύθμιση των 72 δόσεων και των ληξιπρόθεσμων οφειλών πριν το 2020», σελ.
 iii. με θέμα: «Διαγραφή της επιστρεπτέας προκαταβολής από τους σεισμόπληκτους όπως έγινε με τους πυρόπληκτους και πρόγραμμα αναπλήρωσης του χαμένου εισοδήματος για επαγγελματίες, επιχειρήσεις, εργαζόμενους και αγρότες», σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση Εκθέσεως Διαρκούς Επιτροπής:

H Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων «Αναπτυξιακός νόμος - Ελλάδα ισχυρή ανάπτυξη», σελ.
2. Συνέχιση της συζήτησης και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Ανάπτυξης και Επενδύσεων: «Αναπτυξιακός Νόμος - Ελλάδα Ισχυρή Ανάπτυξη», σελ.
3. Κατάθεση σχεδίου νόμου:

Oι Υπουργοί Υγείας, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών και Επικρατείας, καθώς και οι Αναπληρωτές Υπουργοί Οικονομικών, Υγείας και Εσωτερικών κατέθεσαν στις 31-1 τρέχοντος έτους σχέδιο νόμου με θέμα «Κύρωση της από 29-7-2021 Επιμέρους Σύμβασης Δωρεάς - Έργο ΙΙ, Παράρτημα 11 της από 6-9-2018 κύριας σύμβασης δωρεάς μεταξύ του Ιδρύματος -Κοινωφελές Ίδρυμα Σταύρος Νιάρχος- και του ελληνικού δημοσίου για την ενίσχυση και αναβάθμιση των υποδομών στον τομέα της υγείας», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΛΑΜΠΡΟΥΛΗΣ Γ., σελ.

ΜΠΟΥΡΑΣ Α., σελ.

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:

 ΑΘΑΝΑΣΙΟΥ Χ. , σελ.
 ΚΑΚΛΑΜΑΝΗΣ Ν. , σελ.
 ΛΑΜΠΡΟΥΛΗΣ Γ. , σελ.
 ΜΑΜΟΥΛΑΚΗΣ Χ. , σελ.
 ΜΑΝΩΛΑΚΟΥ Δ. , σελ.
 ΜΠΟΥΡΑΣ Α. , σελ.
 ΞΑΝΘΟΣ Α. , σελ.
 ΠΟΛΑΚΗΣ Π. , σελ.
 ΣΑΚΟΡΑΦΑ Σ. , σελ.
 ΣΑΡΑΚΙΩΤΗΣ Ι. , σελ.
 ΦΑΜΕΛΛΟΣ Σ. , σελ.

Β. Επί των επικαίρων ερωτήσεων:
 ΑΛΕΞΟΠΟΥΛΟΥ Χ. , σελ.
 ΑΡΣΕΝΗΣ Κ. , σελ.
 ΑΥΓΕΝΑΚΗΣ Ε. , σελ.
 ΒΕΣΥΡΟΠΟΥΛΟΣ Α. , σελ.
 ΒΕΤΤΑ Κ. , σελ.
 ΓΕΩΡΓΑΝΤΑΣ Γ. , σελ.
 ΔΕΛΗΣ Ι. , σελ.
 ΕΛΕΥΘΕΡΙΑΔΟΥ Σ. , σελ.
 ΚΑΜΙΝΗΣ Γ. , σελ.
 ΚΑΡΑΓΙΑΝΝΗΣ Γ. , σελ.
 ΚΕΓΚΕΡΟΓΛΟΥ Β. , σελ.
 ΚΟΚΚΑΛΗΣ Β. , σελ.
 ΚΡΗΤΙΚΟΣ Ν. , σελ.
 ΜΑΚΡΗ Ζ. , σελ.
 ΜΕΪΚΟΠΟΥΛΟΣ Α. , σελ.
 ΞΑΝΘΟΣ Α. , σελ.
 ΠΑΠΑΝΑΣΤΑΣΗΣ Ν. , σελ.
 ΠΙΠΙΛΗ Φ. , σελ.
 ΠΛΕΥΡΗΣ Α. , σελ.
 ΣΑΡΑΚΙΩΤΗΣ Ι. , σελ.
 ΣΚΟΥΡΟΛΙΑΚΟΣ Π. , σελ.
 ΣΚΡΕΚΑΣ Κ. , σελ.
 ΣΤΥΛΙΟΣ Γ. , σελ.
 ΣΥΝΤΥΧΑΚΗΣ Ε. , σελ.
 ΣΥΡΙΓΟΣ Ε. , σελ.
 ΤΡΙΑΝΤΑΦΥΛΛΙΔΗΣ Α. , σελ.
 ΤΣΑΚΛΟΓΛΟΥ Π. , σελ.
 ΦΑΜΕΛΛΟΣ Σ. , σελ.

Γ. Επί του σχεδίου νόμου του Υπουργείου Ανάπτυξης και Επενδύσεων:
 ΑΡΒΑΝΙΤΙΔΗΣ Γ. , σελ.
 ΑΡΣΕΝΗΣ Κ. , σελ.
 ΑΣΗΜΑΚΟΠΟΥΛΟΥ Σ. , σελ.
 ΒΙΛΙΑΡΔΟΣ Β. , σελ.
 ΚΑΤΣΩΤΗΣ Χ. , σελ.
 ΜΑΝΩΛΑΚΟΥ Δ. , σελ.
 ΜΠΟΥΚΩΡΟΣ Χ. , σελ.
 ΠΑΝΑΣ Α. , σελ.
 ΠΑΠΑΘΑΝΑΣΗΣ Ν. , σελ.
 ΠΟΛΑΚΗΣ Π. , σελ.
 ΣΕΝΕΤΑΚΗΣ Μ. , σελ.
 ΣΙΜΟΠΟΥΛΟΣ Ε. , σελ.
 ΣΚΑΝΔΑΛΙΔΗΣ Κ. , σελ.
 ΥΨΗΛΑΝΤΗΣ Β. , σελ.
 ΦΑΜΕΛΛΟΣ Σ. , σελ.

Δ. ΠΑΡΕΜΒΑΣΕΙΣ:
 ΑΘΑΝΑΣΙΟΥ Χ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΞΓ΄

Δευτέρα 31 Ιανουαρίου 2022

Αθήνα, σήμερα στις 31 Ιανουαρίου 2022, ημέρα Δευτέρα και ώρα 10.10΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ**. ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 30-1-2022 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΞΒ΄ συνεδριάσεώς του, της Κυριακής 30 Ιανουαρίου 2022.)

Ξεκινάμε με μία επετειακή αναφορά στη μνήμη των πεσόντων αξιωματικών του Πολεμικού Ναυτικού στα Ίμια την 31η Ιανουαρίου 1996 και τήρηση ενός λεπτού σιγή.

Σήμερα, λοιπόν, είναι μία μέρα μνήμης για την πατρίδα μας, μία μέρα που οφείλουμε να θυμόμαστε πάντα για την πίστη και την αφοσίωση στη χώρα και στα εθνικά της ιδανικά που έδειξαν τρεις ΕΛΛΗΝΕΣ -με κεφαλαία γράμματα.

Σαν σήμερα, λοιπόν, πριν από είκοσι έξι χρόνια το βράδυ της 30ης Ιανουαρίου 1996 στα Ίμια τρεις αξιωματικοί του Πολεμικού μας Ναυτικού έδωσαν και τη ζωή τους για να συνεχίσει να κυματίζει ψηλά στα άκρα του Αιγαίου η γαλανόλευκη. Ήταν ο Χριστόδουλος Καραθανάσης, ο Παναγιώτης Βλαχάκος και ο Έκτορας Γιαλοψός, που σήμερα τους τιμούμε και τους ευχαριστούμε για τη θυσία τους.

Έστειλαν ένα βροντερό μήνυμα με πολλούς αποδέκτες εντός και εκτός Ελλάδος ότι, δηλαδή, εμείς οι Έλληνες, όσοι ζούμε εδώ και όσοι υπάρχουν απανταχού στη γη, στα δύσκολα δεν έχουμε δράμι δισταγμό για να τολμήσουμε τα απίστευτα, αυτά που δείχνουν μη κατορθωτά και ανέφικτα, προκειμένου να υπερασπιστούμε την πατρίδα μας, τα ιερά τούτα χώματα απέναντι σε οποιοδήποτε θηρίο.

Η ιστορία πραγματικά μας διδάσκει, είτε είναι οι Θερμοπύλες είτε το Αλβανικό Έπος είτε σήμερα τα Ίμια, ότι οι Έλληνες ποτέ δεν δείλιασαν έστω και εάν είχαν να αντιμετωπίσουν τα χειρότερα σενάρια. Στο τέλος ήταν οι νικητές, δεν υπέστειλαν ποτέ τις σημαίες τους είτε στα στενά των Θερμοπυλών, όπως προείπα, είτε στα βουνά της Αλβανίας, είτε στις βραχονησίδες του Αιγαίου. Αυτό είναι το βασικό μήνυμα που υπέγραψαν με το ίδιο τους το αίμα ο Χριστόδουλος, ο Παναγιώτης και ο Έκτορας και έτσι πιστεύω ότι θα προχωρήσουμε και στο μέλλον, αν απαιτηθεί. Με τις πρόσφατες συμφωνίες που κάναμε σε διπλωματικό και στρατιωτικό επίπεδο είμαστε ακόμη περισσότεροι έτοιμοι.

Αγαπητοί συνάδελφοι, γνωρίζω, όπως και εσείς, ότι ζούμε σε περίεργες εποχές. Οι γεωστρατηγικές ανακατατάξεις που συμβαίνουν παγκοσμίως είναι τεράστιες. Στη δική μας γειτονιά επίσης γίνονται πολλά. Ακριβώς πλάι μας βρίσκεται μία χώρα που δεν έχει πάψει να μας απειλεί, παραβιάζοντας κάθε έννοια του Διεθνούς Δικαίου. Γιατί η Τουρκία, επιδιώκει εδώ και δεκαετίες να «ακρωτηριάσει» την εθνική μας κυριαρχία, όπως έκανε στην Κύπρο, όπως τώρα παλεύει με νύχια και δόντια να το κάνει και στο Αιγαίο. Αυτή είναι η πικρή αλήθεια. Δυστυχώς, αυτός είναι γείτονάς μας και το χειρότερο, φοβάμαι ότι, δεν αλλάζει.

Ο ελληνικός λαός είναι ειρηνικός και φιλήσυχος, προασπίζεται τη δημοκρατία και την ειρήνη στη Νοτιοανατολική Μεσόγειο και, όπως όλοι θα πρέπει να ξέρουν καλά, είναι έτοιμος ανά πάσα στιγμή, εφόσον χρειαστεί, να υπερασπιστεί κάθε σπιθαμή γης που του ανήκει με μεγαλύτερο όπλο την πίστη και την αφοσίωση για την πατρίδα, με ασπίδα τα ιδανικά και τις αξίες των προγόνων του εδώ και αιώνες.

Αγαπητοί συνάδελφοι, δεν απειλούμε κανέναν, αλλά και δεν φοβόμαστε κανέναν. Απαιτούμε, όμως, ρητά και κατηγορηματικά και από τους συμμάχους μας είτε στο ΝΑΤΟ είτε στην Ευρωπαϊκή Ένωση να τηρούν άπαντες πιστά το Δίκαιο και να μην ξεχνά κανείς ότι, αν χρειαστεί, η Ελλάδα έχει εκατομμύρια Καραθανάσηδες, Βλαχάκους και Γιαλοψούς σε ολόκληρο τον κόσμο.

Παρακαλώ να κρατήσουμε ενός λεπτού σιγή στη μνήμη των τριών αξιωματικών.

(Στο σημείο αυτό τηρείται στην Αίθουσα ενός λεπτού σιγή)

Ευχαριστώ πολύ.

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Προτού ξεκινήσουμε τη συζήτηση επιτρέψτε μου να κάνω μία ανακοίνωση.

Έχω την τιμή να ανακοινώσω στο Σώμα ότι η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Ανάπτυξης και Επενδύσεων: «Αναπτυξιακός νόμος - Ελλάδα ισχυρή ανάπτυξη».

Σήμερα θα συζητηθούν είκοσι έξι ερωτήσεις. Με έγγραφό του ο Γραμματέας Νομικών και Κοινοβουλευτικών Θεμάτων ενημερώνει το Σώμα για το συγκεκριμένο θέμα.

Από ό,τι βλέπω ξεκινάμε με τον κ. Σκρέκα, για τον οποίο υπάρχουν αρκετές ερωτήσεις. Οι συνάδελφοι, που απευθύνονται στον κ. Σκρέκα, είναι σχεδόν όλοι εδώ.

Ξεκινάμε με τη δεύτερη με αριθμό 328/20-1-2022 επίκαιρη ερώτηση πρώτου κύκλου της Βουλευτού Κοζάνης του Συνασπισμού Ριζοσπαστικής Αριστεράς κ. Καλλιόπης Βέττα προς τον Υπουργό Περιβάλλοντος και Ενέργειας, με θέμα: «Απαντήσεις για τις υποδομές, τη χρηματοδότηση και εν γένει τη βιωσιμότητα της τηλεθέρμανσης στην Κοζάνη».

Κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κύριε Υπουργέ, όπως γνωρίζετε, η τηλεθέρμανση λειτουργεί αδιάλειπτα από το 1993 και παρέχει υπηρεσίες θέρμανσης και παραγωγής ζεστού νερού σε χιλιάδες νοικοκυριά, αλλά και δημόσιες υπηρεσίες, νοσοκομείο, περιφέρεια, σχολεία κ.λπ.. Θα ήθελα να μου απαντήσετε συγκεκριμένα για τη βιωσιμότητα, το μέλλον και το χρονικό κενό και το κόστος λειτουργίας της τηλεθέρμανσης.

Θέλω να γίνω πιο συγκεκριμένη: Πρώτα απ’ όλα η εγκατάσταση της τηλεθέρμανσης εξυπηρετείται από τις μονάδες 3, 4 και 5 του Αγίου Δημητρίου. Σύμφωνα με το χρονοδιάγραμμα που έχετε εσείς επιβάλλει, με τη βίαιη απολιγνιτοποίηση, η 3 και η 4 μονάδες του Αγίου Δημητρίου θα κλείσουν στις 31-12-22 ενώ η μονάδα 5 στις 31-12-23. Προκύπτουν εδώ πάρα πολλά ερωτηματικά και από μένα και βέβαια από τους πολίτες της Κοζάνης, οι οποίοι έχουν πάρα πολύ μεγάλη ανασφάλεια για το μέλλον της τηλεθέρμανσης, καθώς οι ανάγκες της τηλεθέρμανσης της Κοζάνης που απαιτούνται 120 με 130 θερμικές μονάδες μεγαβάτ δεν θα καλύπτονται με το κλείσιμο της μονάδας 3 και 4 όταν θα λειτουργεί μόνο η 5.

Δεύτερο ερώτημα: Σήμερα που μιλάμε, όταν προκύπτει βλάβη ή συντήρηση στις αναφερόμενες μονάδες, δημιουργείται ένα μεγάλο κενό, που καλύπτεται με λέβητες πετρελαίου, οι οποίοι καίνε δύο κυβικά ανά ώρα και αυτό είναι ιδιαίτερα δαπανηρό για τη δημοτική επιχείρηση. Αυτό σημαίνει 60.000 ευρώ την ημέρα.

Να σας πω χαρακτηριστικά ότι ήδη για τη φετινή χρονιά έχει φτάσει περίπου το κόστος 1 εκατομμύριο ευρώ, ενώ πέρυσι είχε φτάσει 2 εκατομμύρια ευρώ για μία δημοτική επιχείρηση η οποία δεν έχει δυνατότητα να αντεπεξέλθει, όπως καταλαβαίνετε. Επομένως, σας καλούμε να τοποθετηθείτε για τη συνδρομή σας στην κάλυψη του κόστους που προκύπτει από την αγορά πετρελαίου.

Να σας πω χαρακτηριστικά ότι την προηγούμενη εβδομάδα αποφασίστηκε μία αύξηση στα τιμολόγια της ΔΕΥΑΚ πάνω από 10%, γεγονός που επιβαρύνει ιδιαίτερα και τον δημοτικό όσο και τον ατομικό προϋπολογισμό, αν πάρουμε υπ’ όψιν και τις άλλες αυξήσεις που έχουμε στην ηλεκτρική ενέργεια, στα βασικά αγαθά, που όπως ξέρετε είναι πάρα πολύ μεγάλες οι αυξήσεις.

Επίσης ένα τρίτο ερώτημα πάρα πολύ καίριο είναι -και θέλουμε να τοποθετηθείτε για τις προθέσεις σας- σχετικά με την κάλυψη του 100% του κόστους διασύνδεσης της τηλεθέρμανσης με το ΣΗΘΥΑ, την καινούργια μορφή αυτή που θα δημιουργηθεί για να καλύψει την τηλεθέρμανση. Θα είναι στο 100% ή στο χαμηλότερο ποσοστό; Δεν θα μπορεί ο Δήμος Κοζάνης να καλύψει αυτό το κόστος, που για τη διασύνδεση υπολογίζεται γύρω στα 50 εκατομμύρια. Αυτά προς το παρόν.

Θα θέλαμε τη σαφή και οριοθετημένη απάντησή σας στα παραπάνω ερωτήματα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Ευχαριστώ, κυρία συνάδελφε, για την ερώτηση που κάνατε. Όντως αφορά μία περιοχή η οποία βρίσκεται σε μετάβαση, από τη στιγμή που έχουμε αποφασίσει να αποσύρουμε τις λιγνιτικές μονάδες, οι οποίες, όπως γνωρίζετε, εξαιτίας της καύσης του λιγνίτη παράγουν τεράστιες ποσότητες διοξειδίου του άνθρακα στην ατμόσφαιρα και με αυτόν τον τρόπο δυστυχώς συμβάλλουν στην κλιματική αλλαγή και στο αποτέλεσμα αυτής, την κλιματική κρίση, που δυστυχώς τις συνέπειές της τις βλέπουμε κάθε μέρα στη ζωή μας.

Για τη διασφάλιση της αδιάλειπτης και αδιατάρακτης λειτουργίας των τηλεθερμάνσεων της δυτικής Μακεδονίας έχει ήδη καταρτιστεί και εφαρμόζεται το μνημόνιο κατανόησης και στρατηγικής συνεργασίας που υπέγραψαν στις 17 Σεπτεμβρίου 2020 εκπρόσωποι όλων των εμπλεκόμενων μερών, και σε εθνικό, και σε τοπικό, αλλά και σε περιφερειακό επίπεδο. Αυτό το μνημόνιο περιλαμβάνει ένα συνεκτικό, βιώσιμο σχέδιο με τα ακόλουθα βασικά σημεία: πρώτον, τη διασύνδεση όλων των σημείων παραγωγής θερμικής ενέργειας με όλα τα σημεία κατανάλωσης των τριών πόλεων Αμυνταίου, Κοζάνης και Πτολεμαΐδας.

Δεύτερον, περιλαμβάνει τη δημιουργία ενός ενεργειακού κόμβου, ενός hub, εντός του Ατμοηλεκτρικού Σταθμού Καρδιάς, στον οποίο και θα διασυνδεθούν όλες οι τηλεθερμάνσεις.

Τρίτον, περιλαμβάνει τη διαμόρφωση ενός ενιαίου επιχειρηματικού σχήματος με σύμπραξη των δημοτικών επιχειρήσεων των πόλεων αυτών.

Τέταρτον, να πω ότι ο ΑΗΣ Καρδιάς, ο Ατμοηλεκτρικός Σταθμός Καρδιάς είναι και ο χώρος άφιξης του αγωγού φυσικού αερίου μέσης πίεσης από τα Τρίκαλα Ημαθίας, την υλοποίηση του οποίου έχει δρομολογήσει ήδη ο ΔΕΣΦΑ και θα ξεκινήσει η κατασκευή του εντός του 2022.

Τώρα η ΔΕΗ ήδη, όπως γνωρίζετε, συμβάλλει και θα συμβάλει περαιτέρω στην υλοποίηση του νέου σχεδιασμού ως προς την υλοποίηση νέων έργων παραγωγής θερμικής ενέργειας, που αφορούν και τον ΑΗΣ Καρδιάς και τον ΑΗΣ Πτολεμαΐδας, τον Ατμοηλεκτρικό Σταθμό βασικά της Πτολεμαΐδας 5.

Τα ακόλουθα έργα έχουν προγραμματιστεί με βάση τον σχεδιασμό της ΔΕΗ. Πρώτον, έχει ολοκληρωθεί το έργο της εγκατάστασης των ηλεκτρολεβήτων στον Ατμοηλεκτρικό Σταθμό Καρδιάς, ύψους 3,5 εκατομμυρίων ευρώ, και ήδη βρίσκεται σε λειτουργία και παράγει τηλεθέρμανση στον Δήμο Εορδαίας. Όντως το αυξημένο κόστος της λειτουργίας των ηλεκτρολεβήτων αυτών ήρθαμε εμείς και το καλύψαμε, ουσιαστικά διαθέτοντας 15 εκατομμύρια ευρώ, με υπουργική απόφαση που εξέδωσα παραμονές Χριστουγέννων, έτσι ώστε να στηρίξουμε την τοπική κοινωνία και να μην δεχτούν μία πολύ δυσβάσταχτη αύξηση εξαιτίας της αύξησης του κόστους της ηλεκτρικής ενέργειας. Τα χρήματα αυτά προήλθαν από το Ταμείο Ενεργειακής Μετάβασης, το οποίο όπως γνωρίζετε έχουμε συστήσει.

Επίσης έχει διακηρυχθεί το έργο της συμπαραγωγής στον Ατμοηλεκτρικό Σταθμό Καρδιάς με χρήση φυσικού αερίου, προϋπολογισμού 80 εκατομμυρίων ευρώ, και αναμένεται η υποβολή προσφορών το αμέσως επόμενο διάστημα. Επίκειται η ανάθεση των αναγκαίων κατασκευών στη μονάδα Πτολεμαΐδα 5, της οποίας ολοκληρώνεται η κατασκευή, για τη δυνατότητα παροχής τηλεθέρμανσης, προϋπολογισμού 9.000.000 ευρώ.

Τέλος, έχουν ολοκληρωθεί και οι τεχνικές προδιαγραφές και συνολικά η προετοιμασία του διαγωνισμού για την εγκατάσταση λεβήτων φυσικού αερίου, προϋπολογισμού 18 εκατομμυρίων ευρώ, στον Ατμοηλεκτρικό Σταθμό Καρδιάς και αναμένεται η προκήρυξη διαγωνιστικής διαδικασίας το αμέσως προσεχές διάστημα. Τα υπόλοιπα στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κυρία Βέττα, έχετε τον λόγο.

**ΚΑΛΛΙΟΠΗ ΒΕΤΤΑ:** Κύριε Υπουργέ, αυτά τα έχουμε ξανακούσει. Δεν πήρα συγκεκριμένες απαντήσεις ούτε για το χρονοδιάγραμμα ούτε για το κόστος και την κατασκευή του διαδόχου σχήματος ΣΗΘΥΑ. Μας είπατε μόνο για τον Δήμο Εορδαίας. Τα ξέρουμε για τον Δήμο Εορδαίας και καλώς κάνατε, και εκεί υπάρχουν ερωτηματικά, αλλά δεν είναι της παρούσης.

Εγώ σας μιλάω χαρακτηριστικά και συγκεκριμένα για την τηλεθέρμανση της Κοζάνης, η οποία παίρνει θερμική ενέργεια από τις μονάδες του Αγίου Δημητρίου. Δεν μας είπατε πώς θα χρηματοδοτηθεί και πώς θα καλυφθεί το χρονικό κενό για την επάρκεια του συστήματος τηλεθέρμανσης από το κλείσιμο των μονάδων, αυτό που σας έθεσα στην πρωτολογία μου, για τα τέλη του 2022 έως τη λειτουργία του νέου σχήματος, που θα είναι σε λειτουργία, ή πώς θα εξασφαλιστεί η αδιάλειπτη και χωρίς επιπλέον κόστος για τους πολίτες της περιοχής τηλεθέρμανσης στην Κοζάνη κατά τη μετάβαση στη μεταλιγνιτική εποχή.

Να σας πω χαρακτηριστικά ότι η προθεσμία ολοκλήρωσης του έργου του ΣΗΘΥΑ, που είπατε, σύμφωνα πάντα με πληροφορίες που έχουμε από τη Διεύθυνση Τεχνικών Υπηρεσιών σε συνεργασία με τη Διεύθυνση Υπηρεσίας Τηλεθέρμανσης, θα ολοκληρωθεί στο τέλος του 2024. Οι μονάδες κλείνουν αντίστοιχα το 2022, όπως σας είπα, το 2023, και υπάρχει χρονικό κενό και από το 2022 που θα κλείσουν οι δύο μονάδες, αλλά υπάρχει χρονικό κενό και στο 2024 που θα δημιουργηθεί το ΣΗΘΥΑ, χωρίς να ξέρουμε πώς θα καλυφθεί αυτό το κόστος των 50 εκατομμυρίων.

Εσείς μας είπατε για τη δημιουργία της υλοποίησης αυτής της μονάδας ΣΗΘΥΑ. Για τη διασύνδεση σας μιλάω, η οποία θα ολοκληρωθεί, όπως λένε οι πληροφορίες, ότι θα δημιουργηθεί, θα λειτουργήσει, θα ολοκληρωθεί στο δεύτερο εξάμηνο του 2024. Ξέρετε πολύ καλά τι χειμώνες έχουμε στην περιοχή. Πώς θα ολοκληρωθούν; Αυτό το κενό πώς θα καλυφθεί; Και βασικά το κόστος. Δώστε μας σας παρακαλώ συγκεκριμένες απαντήσεις. Έχουμε χορτάσει από λόγια και σχέδια στην περιοχή. Δυόμισι χρόνια από την εξαγγελία του Πρωθυπουργού για τη βίαιη απολιγνιτοποίηση, δεν έχει γίνει τίποτα απολύτως, καμμία επένδυση, τίποτα μα τίποτα απολύτως, παρά μόνο αυξάνεται η ανεργία στην περιοχή και έχουμε παράπλευρες απώλειες, απώλειες στο ΑΕΠ, που είναι 45% που εξαρτάται από την ενέργεια, όπως ξέρετε πολύ καλά, απώλειες σε θέσεις εργασίας και βέβαια τώρα απώλεια της τηλεθέρμανσης, το οποίο καίει πάρα πολύ τους πολίτες.

Παρακαλώ πολύ σεβαστείτε αυτή την αγωνία των πολιτών και δώστε μας συγκεκριμένες απαντήσεις και χρονοδιαγράμματα, όχι γενικώς και αορίστως. Σας έθεσα συγκεκριμένα ερωτήματα για το πότε κλείνουν οι μονάδες, το χρονικό κενό που υπάρχει και βέβαια το κόστος, το οποίο πολύ φοβάμαι ότι θα μετακυλήσετε στις πλάτες των καταναλωτών.

Θα ήθελα να μου απαντήσετε σε όλα αυτά, γιατί η τηλεθέρμανση είναι ένα κοινωνικό αγαθό που δικαίως έχουν οι κάτοικοι. Έχουν προσφέρει πάρα πολλά στην ανάπτυξη της Ελλάδας. Δικαίως, λοιπόν, έχουν ένα κοινωνικό αγαθό, που η Κυβέρνησή σας δεσμεύτηκε ότι θα λειτουργήσει αδιάλειπτα. Αλλά σύμφωνα με τα χρονοδιαγράμματα, σύμφωνα με τα δεδομένα, έχουμε, λοιπόν, και χρονικό κενό, που θα ήθελα να μου απαντήσετε συγκεκριμένα γι’ αυτά, και έχουμε και ένα τεράστιο κόστος, το οποίο δεν ξέρω πώς θα καλυφθεί.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Βέβαια η διαφορά της Κυβέρνησης της δικής μας, κυρία συνάδελφε, με την κυβέρνηση του ΣΥΡΙΖΑ είναι ότι εμείς πραγματικά σχεδιάσαμε ώστε αυτή η μετάβαση να γίνει με έναν τρόπο που θα αυξήσει και θα βελτιώσει τη βιωσιμότητα της τοπικής κοινωνίας, θα δημιουργήσει χιλιάδες θέσεις εργασίας, σε αντίθεση με αυτό το οποίο παραλάβαμε. Διότι, όπως γνωρίζετε πολύ καλά, αφού είστε από εκείνη την περιοχή, αν βλέπατε τις ώρες λειτουργίας των μονάδων, τις περιβαλλοντικές τους άδειες αλλά και τις επενδύσεις που έπρεπε να γίνουν, αυτές οι μονάδες θα έκλειναν, γιατί δεν έγινε τίποτα αυτά τα πέντε χρόνια τα οποία εσείς κυβερνήσατε. Άρα η πραγματικότητα είναι συγκεκριμένη, τη γνωρίζει ο κόσμος, τη γνωρίζουν οι συμπολίτες σας.

Άρα δεν νομίζω ότι με επίκαιρες ερωτήσεις μπορεί να καλύψετε την ανεπάρκεια της κυβέρνησης του ΣΥΡΙΖΑ, η οποία δυστυχώς δεν έκανε τίποτα επί τέσσερα, πέντε χρόνια, γνωρίζοντας πολύ καλά το αυξημένο κόστος που θα είχαν αυτές οι λιγνιτικές μονάδες εξαιτίας του φόρου άνθρακα, που προέρχεται μέσα απ’ τις δημοπρασίες και τα χρηματιστήρια στην αξία των εκπομπών διοξειδίου του άνθρακα στην Ευρώπη. Γνωρίζανε ότι δεν είχαν γίνει οι απαραίτητες επενδύσεις για να μπορούν να λειτουργούν με σύγχρονες περιβαλλοντικές μελέτες, προστατεύοντας το περιβάλλον αυτές οι μονάδες. Άρα με λίγα λόγια είχαν αφήσει τα πάντα στο έλεος του θεού και τα άφησαν όλα στον επόμενο για να διαχειριστεί. Όπως ξέρετε πολύ καλά, το Αμύνταιο, για παράδειγμα, ήταν ήδη σε διαδικασία απόσυρσης, όπως και η Καρδιά, όπως και άλλες μονάδες, και απλά δεν είχε γίνει τίποτα απολύτως.

Ερχόμαστε, λοιπόν, εμείς όλα αυτά να τα αλλάξουμε, να τα τακτοποιήσουμε, να τα προγραμματίσουμε. Και ήδη αυτό γίνεται και όπως βλέπετε κανείς δεν έχει μείνει χωρίς τηλεθέρμανση τη στιγμή που μιλάμε. Οι ανάγκες της τηλεθέρμανσης Κοζάνης καλύπτονται από τη λειτουργία των λιγνιτικών μονάδων του Ατμοηλεκτρικού Σταθμού του Αγίου Δημητρίου. Επίσης πρέπει να πούμε ότι τα έργα τα οποία περιέγραψα θα διασφαλίσουν τη διαθεσιμότητα και την επάρκεια της θερμικής ενέργειας για το σύνολο του διασυνδεδεμένου συστήματος, εφόσον βέβαια ολοκληρωθούν και οι διασυνδέσεις. Να προσθέσω ότι η υλοποίηση των συνδέσεων αυτών αποτελεί αρμοδιότητα και ευθύνη των δημοτικών επιχειρήσεων τηλεθέρμανσης και της διαδημοτικής επιχείρησης, τους οποίους όμως εμείς και την οποία θα τη βοηθήσουμε για να μπορέσει να υλοποιήσει αυτό το έργο. Η σύσταση της τελευταίας προβλέπεται στο μνημόνιο κατανόησης στο άρθρο 24, στον ν.4872/2021.

Επίσης σύμφωνα με τον σχεδιασμό και τον προγραμματισμό της δημοτικής επιχείρησης, το έργο διασύνδεσης και εγκατάστασης τηλεθέρμανσης Κοζάνης με το ενιαίο διασυνδεδεμένο σύστημα τηλεθέρμανσης στον ΑΗΣ Καρδιάς αναμένεται να ολοκληρωθεί περί τα τέλη του 2023.

Επίσης, να πούμε ότι η ΔΕΗ ήδη εξετάζει και δρομολογεί εναλλακτικές λύσεις κάλυψης των αναγκών της τηλεθέρμανσης της Κοζάνης για τη μεταβατική περίοδο, όπως για παράδειγμα η εγκατάσταση συστήματος ηλεκτρολεβήτων στον ΑΗΣ Αγίου Δημητρίου. Η λύση αυτή, όπως γνωρίζετε, ήδη εφαρμόζεται στον Δήμο Εορδαίας, τον οποίον εμείς στηρίξαμε με 15 εκατομμύρια ευρώ -επαναλαμβάνω- για να μη μετακυληθεί στους καταναλωτές η αύξηση του κόστους επειδή αυξήθηκε το κόστος της ηλεκτρικής ενέργειας.

Νομίζω ότι με όλα αυτά απάντησα στις ερωτήσεις σας. Εμείς έχουμε ένα συνεκτικό σχέδιο, το οποίο θα διασφαλίσει την αδιάλειπτη παροχή τηλεθέρμανσης στους κατοίκους αυτών των περιοχών.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί η πέμπτη με αριθμό 334/22-1-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Εν κρυπτώ σεισμικές έρευνες για πετρέλαια ανοιχτά του Κυπαρισσιακού Κόλπου;».

Έχεις την τιμητική σου τώρα, Κρίτωνα, απ’ ό,τι βλέπω, με άλλες δύο ερωτήσεις.

Ορίστε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Να πω κατ’ αρχάς ότι έχει γίνει κάτι περίεργο στη διαδικασία. Έχει γίνει μία αλλαγή στη σειρά που κατατέθηκαν οι ερωτήσεις, με τον τρόπο που θα συζητηθούν, κάτι που δεν κατανοώ. Θα ήταν ενδιαφέρον …

**ΠΡΟΕΔΡΕΥΩΝ (Νικήτας Κακλαμάνης):** Εγώ δεν μπορώ να σας δώσω απάντηση. Το χαρτί έρχεται έτοιμο από την υπηρεσία. Δεν το φτιάχνει το Προεδρείο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Έχει γίνει κάτι που έχει αλλάξει …

**ΠΡΟΕΔΡΕΥΩΝ (Νικήτας Κακλαμάνης):** Καλά. Η ουσία, όμως, δεν αλλάζει. Και οι τρεις ερωτήσεις σας δεν είναι γραμμένες προς συζήτηση;

Ορίστε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, εγώ προσωπικά ήμουν εκεί πέρα, στον Άλιμο. Συμπαρασταθήκαμε σ’ αυτό το ζώο μαζί με πολλούς πολίτες και νιώσαμε την αγωνία γι’ αυτόν τον ζιφιό που ξεβράστηκε στον Άλιμο. Υπήρξε χαρά που παρά τη δύσκολη κατάσταση της υγείας του, τα κατάφερε και τρεις μέρες μετά φαίνεται να είναι καλά.

Την ίδια στιγμή, η Κυβέρνησή σας έχει εν κρυπτώ ξεκινήσει τις σεισμικές έρευνες στο «σπίτι» του ζιφιού, στο «σπίτι» αυτού του δελφινιού και των φυσητήρων φαλαινών. Οι σεισμικές έρευνες γίνονται στα 250 ντεσιμπέλ, όταν η μελέτη από το περιοδικό «NATURE» -που ελπίζω να το γνωρίζετε, είναι το πιο έγκριτο επιστημονικό περιοδικό για το περιβάλλον, θα το καταθέσω στα Πρακτικά- εξηγεί ότι 230 ντεσιμπέλ αρκούν για να διαλυθούν τα εσωτερικά όργανα των ζώων αυτών και να έχουμε τους μαζικούς εκβρασμούς ζιφιών, όπως έχουμε σε πολλές περιπτώσεις με τις στρατιωτικές ασκήσεις, οι οποίες γίνονται στα 230. Εσείς το κάνετε στα 250. Το κάνετε κρυφά. Δεν έχετε ενημερώσει την τοπική αυτοδιοίκηση, δεν έχει ενημερωθεί ο φορέας διαχείρισης, δεν έχουν ακολουθηθεί οι δέουσες διαδικασίες. Το κάνετε σε απόσταση αναπνοής από την προστατευόμενη περιοχή του Κυπαρισσιακού, στα όρια και πάνω στον παγκόσμιας σημασίας υγρότοπο για τον ζιφιό, για τους φυσητήρες, που είναι η Ελληνική Τάφρος. Με βάση το ACCOBAMS, αυτή τη διεθνή συμφωνία που έχουμε υπογράψει ως χώρα, είναι κρίσιμος βιότοπος. Το ίδιο λέει και το IUCN, η Διεθνής Ένωσης για τη διατήρηση της φύσης.

Σας καλούμε να σταματήσετε το έγκλημα στην Κυπαρισσία σήμερα.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):**

Ευχαριστώ, κύριε Πρόεδρε, ευχαριστώ, κύριε συνάδελφε.

Θα σας πω ότι φυσικά έχουν ληφθεί μέτρα για τη διαφύλαξη αυτής της οικολογικά ευαίσθητης περιοχής και των θαλάσσιων ειδών, της θαλάσσιας χελώνας και των κητωδών τα οποία διαβιούν εκεί, δεδομένου ότι οι σεισμικές έρευνες διεξάγονται με τη χρήση ηχοβολιστικών μεθόδων, δηλαδή μεθόδων οι οποίες δεν διακινδυνεύουν τη διαβίωση αυτών των ειδών.

Σύμφωνα με την από 5-10-2021 εισήγηση της Διεύθυνσης Περιβαλλοντικής Αδειοδότησης του Υπουργείου Περιβάλλοντος και Ενέργειας προς την ΕΔΕΥ, την «Ελληνική Εταιρεία Υδρογονανθράκων», υπάρχει αποδοχή του περιβαλλοντικού σχεδίου δράσης για το πρόγραμμα γεωφυσικής έρευνας σε θαλάσσια περιοχή του Κυπαρισσιακού Κόλπου, το λεγόμενο Block 10, δηλαδή το Τμήμα 10, το Οικόπεδο 10. Το εν λόγω περιβαλλοντικό σχέδιο δράσης περιλαμβάνει και εφαρμόζει όλα τα προβλεπόμενα μέτρα που συμμορφώνονται με τις διεθνείς συμβάσεις MARPOL και ACCOBAMS, καθώς και με τις οδηγίες του Οργανισμού Διαχείρισης Προστατευόμενων Τοποθεσιών, ενώ επιπλέον έχουν υιοθετηθεί μέτρα καθ’ υπέρβαση των βέλτιστων διεθνών προτύπων μέσω της διενέργειας εκτεταμένου προγράμματος παρακολούθησης. Για παράδειγμα, έχουμε διπλασιάσει τη ζώνη αποκλεισμού, την απόσταση, έχουμε διπλασιάσει τους παρατηρητές θαλάσσιων θηλαστικών, για να διασφαλίσουμε ότι πραγματικά δεν θα δεχθούν καμμία ενόχληση που θα διακινδύνευε τη διαβίωσή τους.

Συνεπώς, διασφαλίζεται η αποφυγή κάθε σημαντικής επίπτωσης στο περιβάλλον του κόλπου σε ό,τι αφορά τις επιδράσεις σε ευαίσθητα είδη, όπως είναι τα κητώδη και οι θαλάσσιες χελώνες.

Ρωτάτε αν έχουν ενημερωθεί οι Οργανισμοί Τοπικής Αυτοδιοίκησης και οι Φορείς Διαχείρισης των οικείων προστατευόμενων περιοχών. Θα σας πω ότι η αρμόδια υπηρεσία, η Διεύθυνση Περιβαλλοντικής Αδειοδότησης, φυσικά και έχει στείλει το πρόγραμμα, το περιβαλλοντικό σχέδιο δράσης και έχει ενημερώσει για τη γεωφυσική έρευνα στη θαλάσσια περιοχή του Κυπαρισσιακού Κόλπου τους φορείς και τις υπηρεσίες που εμπλέκονται.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Υπουργέ, είναι αναληθή αυτά που λέτε. Δεν έχουν ενημερωθεί οι ΟΤΑ, δεν έχει ενημερωθεί ο Φορέας Διαχείρισης. Υπάρχουν σχετικά έγγραφα τα οποία θα λάβουν το φως της δημοσιότητας μέσα στη μέρα αναφορικά μ’ αυτά.

Μιλάτε για μέτρα προστασίας και λέτε ότι τηρείται το ACCOBAMS. Ξέρετε τι λέει το ACCOBAMS, η σύμβαση που σας δεσμεύει σαν Υπουργό Περιβάλλοντος, αν νιώθετε έτσι; Λέει ότι οι σεισμικές έρευνες θα πρέπει να μη γίνονται στους οικοτόπους των κητωδών. Εσείς πηγαίνετε στον βασικό οικότοπο της Μεσογείου, στην Ελληνική Τάφρο, που προστατεύεται από το ACCOBAMS, που προστατεύεται από το IUCN και εκεί πέρα κάνετε σεισμικές έρευνες. Παραβιάζετε την αρχή, το πρώτο σημείο των κατευθυντήριων γραμμών του ACCOBAMS.

Δεν θα αναφέρω βέβαια τα άπειρα σημεία που περιγράφει το ACCOBAMS, τα οποία δεν τηρούνται, ακόμα και πέρα από τις περιοχές αυτές.

Ποια είναι τα τρομερά μέτρα που έχετε λάβει; Οπτική παρακολούθηση μισάωρου πριν την έναρξη των σεισμικών ερευνών; Αυτά είναι τα τρομερά μέτρα που έχετε λάβει ή μήπως το ένα χιλιόμετρο από προστατευόμενες περιοχές; Παραβιάζετε όλες τις διεθνείς μας συμφωνίες.

Πρέπει να σταματήσετε αυτό το έγκλημα στον Κυπαρισσιακό. Δεν μπορεί να υπάρχει αυτή η κινητοποίηση της Κυβέρνησής σας για τον έναν ζιφιό και μετά να «βομβαρδίζετε» το μέρος που είναι όλοι οι ζιφιοί, τη βασική τους κατοικία, με συχνότητες παραπάνω απ’ αυτό που λένε οι επιστημονικές μελέτες. Διαβάστε αυτό που κατέθεσα στα Πρακτικά. Στα 230 ντεσιμπέλ διαλύονται τα εσωτερικά τους όργανα. Εσείς χρησιμοποιείτε 250.

Εγκληματείτε, κύριε Υπουργέ. Αυτό που γίνεται στον Κυπαρισσιακό είναι ένα έγκλημα ενάντια στη ζωή. Πρέπει να σταματήσει τώρα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Δεν μπορώ να καταλάβω, κύριε συνάδελφε, γιατί υιοθετείτε τέτοια γλώσσα, αφού ξέρετε ότι δεν είναι αλήθεια αυτά τα οποία λέτε και ότι όλα γίνονται σύμφωνα με τις βέλτιστες πρακτικές. Εμείς κάνουμε και ακόμα περισσότερα απ’ αυτά που προβλέπονται στις βέλτιστες διεθνείς πρακτικές για τη διενέργεια τέτοιων ερευνών.

Οφείλω να σας πω ότι είναι απόλυτα αληθές αυτό το οποίο σας έχω αναφέρει. Η αρμόδια περιβαλλοντική υπηρεσία, η Διεύθυνση Περιβαλλοντικής Αδειοδότησης του Υπουργείου Περιβάλλοντος και Ενέργειας, έχει αποστείλει το πρόγραμμα, το περιβαλλοντικό σχέδιο δράσης που αφορά στην εκτέλεση σεισμικών ερευνών για τη συγκεκριμένη περιοχή, για τη γεωφυσική έρευνα στον Κυπαρισσιακό Κόλπο στο Οικόπεδο 10 και το έχει αποστείλει στους ακόλουθους φορείς και υπηρεσίες.

Πρώτον, στον Φορέα Διαχείρισης Εθνικού Θαλάσσιου Πάρκου της Ζακύνθου, στον Φορέα Διαχείρισης Υγροτόπων Κοτυχίου Στροφυλιάς και Κυπαρισσιακού Κόλπου, στο Υπουργείο Περιβάλλοντος και Ενέργειας το είχε κοινοποιήσει στην αντίστοιχη Διεύθυνση Διαχείρισης Φυσικού Περιβάλλοντος και Βιοποικιλότητας το Τμήμα Προστατευόμενων Περιοχών, στο Υπουργείο Εθνικής Άμυνας στο ΓΕΕΘΑ στη Γ2 Διεύθυνση, στο Υπουργείο Ναυτιλίας και Νησιωτικής Πολιτικής, στο Αρχηγείο του Λιμενικού Σώματος της Ελληνικής Ακτοφυλακής, κλάδος ναυτιλίας, στο Υπουργείο Πολιτισμού και Αθλητισμού, στην Εφορεία Εναλίων Αρχαιοτήτων στο Τμήμα Εναλίων Αρχαιολογικών Χώρων Μνημείων και Ερευνών και τέλος στην Αποκεντρωμένη Διοίκηση Πελοποννήσου Δυτικής Ελλάδας και Ιονίου.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στη δωδέκατη με αριθμό 337/24-1-2022 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Κρήτη: Επτακόσιες τριάντα έξι γιγάντιες ανεμογεννήτριες λεηλατούν τη φύση».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, από τα κητώδη πάμε στα πιο σημαντικά και απειλούμενα πουλιά. Έχουμε την Κρήτη που φιλοξενεί όχι μόνο τους γύπες, γυπαετούς. Είναι πραγματικά μια τελευταία κιβωτός για τη βιοποικιλότητα όσον αφορά τα απειλούμενα είδη πουλιών και ιδίως τα αρπακτικά. Εκεί πέρα εσείς χωροθετείτε - έχει δώσει η ΡΑΕ ήδη βεβαιώσεις παραγωγής ειδικού έργου- ούτε λίγο ούτε πολύ επτακόσιες τριάντα έξι ανεμογεννήτριες, από άκρη σε άκρη του νησιού. Χωρίς να έχουν εγκριθεί οι μελέτες διαχείρισης προχωράτε σε τέτοια έργα, όταν έχουμε καταδικαστεί από το Ευρωπαϊκό Δικαστήριο τον Δεκέμβρη του 2020 για τη χωροθέτηση έργων μέσα σε προστατευόμενες περιοχές χωρίς σχέδιο διαχείρισης.

Δεν λαμβάνονται υπ’ όψιν αρχαιολογικοί χώροι, δεν λαμβάνονται υπ’ όψιν ό,τι προβλέπει το χωροταξικό των ΑΠΕ, αυτό το χωροταξικό που εσείς σαν Κυβέρνηση έχετε πει ότι δεν είναι καλό, ότι δεν είναι αρκετά αυστηρό. Και εσείς ως Κυβέρνηση το χρησιμοποιείτε και δεν το αλλάζετε όπως έχετε δεσμευτεί εδώ και τόσο καιρό για να συνεχίσετε να εγκρίνετε αιολικά πάρκα σε όλη την Ελλάδα χωρίς προστασία, χωρίς προστασία της φύσης.

Στη συγκεκριμένη περίπτωση ο όρος για τη βεβαίωση παραγωγής ήταν να προχωρήσουν στη σύνδεσή τους μόνοι τους με την ηπειρωτική χώρα αυτές οι εταιρείες. Εσείς προχωρήσατε -η ΡΑΕ, την οποία εσείς βέβαια εποπτεύετε και ελέγχετε- στην ανανέωση της άδειας, βγάζοντας εκτός αυτόν τον όρο, αντί να ανακαλέσετε αυτή την άδεια. Αυτή είναι η διαδικασία; Όταν μία άδεια έχει όρους και δεν τηρούνται, δεν ανακαλείτε, κύριε Υπουργέ; Έτσι δεν έγραφε η άδεια; Γιατί δεν την ανακαλέσατε; Δεν σας το λέμε μόνο εμείς, σας το λένε και οι δήμοι, που έχουν προσφύγει και έχουν κάνει ενστάσεις. Γιατί η τοπική κοινωνία είναι ενάντια σε αυτά τα έργα.

Σας ζητούμε να αποκαταστήσετε τη νομιμότητα, ευρωπαϊκά και εθνικά. Να σταματήσετε τη χωροθέτηση των ανεμογεννητριών άναρχα στη φύση. Θέλετε να προχωρήσετε στα ΑΠΕ; Σας το έχουμε πει ξανά και ξανά, προχωρήστε στην εγκατάσταση φωτοβολταϊκών στις στέγες, αντί να αυξάνετε διαρκώς για τους παραγωγούς τα κόστη ενέργειας της στέγης και στο σπίτι τους, κάντε αυτό το έργο που μας λέει η Ευρωπαϊκή Επιτροπή ότι θα μας επέτρεπε να παράγουμε πάνω του 30% της ενέργειας που καταναλώνουμε. Αυτό ναι, αυτό θα μας έβαζε στην κλιματική πρωτοπορία.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Σας καλώ να δείτε -και θα σας αποστείλω- την προχθεσινή μου ομιλία στη Βουλή των Ελλήνων, όπου αυτό το οποίο εσείς λέτε ότι θα πρέπει να κάνουμε ήδη έχουμε ξεκινήσει να το υλοποιούμε, δηλαδή να προωθήσουμε και να βοηθήσουμε στην εγκατάσταση φωτοβολταϊκών στη στέγη, έτσι ώστε τα ελληνικά νοικοκυριά να γίνουν ενεργειακά αυτόνομα, να μπορούν να αυτοκαταναλώνουν την ενέργεια που παράγουν και έτσι με αυτόν τον τρόπο να απολαμβάνουν πολύ χαμηλότερο κόστος ενέργειας και γι’ αυτόν τον λόγο πρόκειται το επόμενο διάστημα να δημιουργήσουμε και ένα πρόγραμμα στήριξης και ενίσχυσης αυτών των επενδύσεων.

Μάλιστα έχουμε ορίσει στο ΔΕΔΔΗΕ να προχωρήσει άμεσα στη λειτουργία μιας ηλεκτρονικής πλατφόρμας όπου θα δώσουμε συγκεκριμένο ενεργειακό χώρο σε όλους τους νομούς της Ελλάδος, σε όλες τις περιφερειακές ενότητες, ακόμα και σε εκείνους τους νομούς που είναι κορεσμένοι και θα δώσουμε αυτόν τον ενεργειακό χώρο μόνο για νοικοκυριά, για οικογένειες, για σπίτια, για κατοικίες ώστε να μπορέσουν να κατασκευάσουν άμεσα με την υποβολή ενός αιτήματος μέσα σε μια ηλεκτρονική πλατφόρμα πολύ εύκολα, πολύ γρήγορα, χωρίς ταλαιπωρία, χωρίς χαρτομάνι και έτσι να μπορέσουν να προχωρήσουν σε μία επένδυση η οποία θα τους δώσει τη δυνατότητα πρώτον να παράγουν ενέργεια με πολύ χαμηλό κόστος και να αυτοκαταναλώνουν και δεύτερον να μειώσουν τις εκπομπές διοξειδίου του άνθρακα στην ατμόσφαιρα και έτσι να συμβάλλουν στην προστασία του πλανήτη μας και στην αντιμετώπιση των αιτιών που προκαλούν την κλιματική αλλαγή.

Άρα αυτά τα οποία λέτε εσείς σε θεωρητικό επίπεδο εμείς ήδη ως Κυβέρνηση έχουμε ξεκινήσει και τα υλοποιούμε και θα το δείτε το επόμενο διάστημα.

Εκείνο το οποίο εμείς καλούμε να μας πείτε είναι αν ως παράταξη θέλετε τις ΑΠΕ ή δεν τις θέλετε. Γιατί; Δεν μπορεί να λέτε από τη μία να κλείσουμε τα λιγνιτικά εργοστάσια, το οποίο ήδη έχουμε ανακοινώσει και έχουμε προχωρήσει στη γρηγορότερη απολιγνιτοποίηση στην Ευρώπη ανάμεσα στις είκοσι επτά ευρωπαϊκές χώρες, δεν μπορεί να λέτε ότι πρέπει να σταματήσουμε να χρησιμοποιούμε ορυκτά καύσιμα, όπως είναι και το φυσικό αέριο για την παραγωγή ηλεκτρικής ενέργειας και γενικά να χρησιμοποιούμε ορυκτά καύσιμα στην καθημερινότητά μας, γιατί αυτό φυσικά εκπέμπει τόνους διοξειδίου του άνθρακα στην ατμόσφαιρα και προκαλεί την κλιματική αλλαγή και από την άλλη να λέτε ότι δεν θέλουμε τις ανεμογεννήτριες και δεν θέλουμε και τα μεγάλα φωτοβολταϊκά. Δηλαδή εσείς πιστεύετε ότι είναι εφικτό, είναι ρεαλιστικό, είναι λογικό να λέτε ότι θα αντικαταστήσουμε όλη την ενέργεια που παράγεται από ορυκτά καύσιμα με φωτοβολταϊκά στις στέγες; Δεν είναι δυνατόν να γίνει αυτό μέσα από τα δίκτυα, δεν υπάρχουν ίσως και οι πόροι από τα νοικοκυριά να το κάνουν. Αυτό εμείς βέβαια θα τους βοηθήσουμε για να το υλοποιήσουμε. Σίγουρα με αυτόν τον τρόπο δεν διασφαλίζουμε και το χαμηλότερο κόστος. Και βέβαια τα φωτοβολταϊκά όπως γνωρίζετε ακόμα και τα μικρά στα σπίτια δεν διαφέρουν από τα μεγαλύτερα. Παράγουν ενέργεια μόνο την ημέρα. Το βράδυ δεν παράγουν. Ενώ το βράδυ φυσάει σε πολλές περιοχές της Ελλάδας.

Θέλετε ανεμογεννήτριες ή δεν θέλετε; Θέλετε να αξιοποιήσουμε το πλούσιο αιολικό δυναμικό της χώρας μας ή δεν το θέλετε; Πείτε μία ξεκάθαρη επιτέλους άποψη.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι πάρα πολύ απλό. Δεν απαντήσατε βέβαια στο θέμα της Κρήτης και περιμένω στη δευτερολογία σας να πείτε κάτι και θα σας απαντήσω στη συνέχεια αν χρειαστεί.

Κοιτάξτε, αυτή τη στιγμή χρειαζόμαστε τη φύση. Θα σας ενημερώσω σε περίπτωση που δεν το γνωρίζετε -θα έπρεπε να το γνωρίζετε λόγω της θέσης σας-ο ΟΗΕ έχει ορίσει τη δεκαετία 2020 - 2030 ως δεκαετία αποκατάστασης της φύσης. Γιατί, κύριε Υπουργέ, ο ΟΗΕ έχει ορίσει αυτή τη δεκαετία -την πιο κρίσιμη για την αντιμετώπιση της κλιματικής αλλαγής- ως δεκαετία αποκατάστασης της φύσης; Επειδή είναι το πιο σημαντικό που έχουμε να κάνουμε. Ό,τι μας έχει απομείνει από τη φύση πρέπει να το διατηρήσουμε. Το καταλαβαίνετε; Αν δεν το κάνουμε χαθήκαμε. Δεν έχουμε καμμία πιθανότητα να αντιμετωπίσουμε την κλιματική κατάρρευση. Το καταλαβαίνετε; Αν το καταλαβαίνετε, μπορείτε να μου εξηγήσετε γιατί πάτε μαζικά και εγκαθιστάτε ανεμογεννήτριες στις καρδιές των προστατευόμενων περιοχών, σε κάθε βουνό, στα πιο απάτητα μέρη; Και μου λέτε ότι θα κάνετε πιλοτικά κάποια πρότζεκτ σε στέγες;

Το ανάποδο, θα πρέπει να σταματήσετε κάθε ανεμογεννήτρια αυτή τη στιγμή, γιατί η ΡΑΕ με τις διαδικασίες έγκρισής της παραβιάζει την ευρωπαϊκή και εθνική νομοθεσία, όταν λέει ότι δεν μπορώ να τηρήσω τους όρους του χωροταξικού των ΑΠΕ, γιατί δεν έχω χάρτες, άρα εγκρίνω χωρίς να τους τηρώ. Είναι δυνατόν; Εσείς πώς το αποδέχεστε αυτό; Πώς αποδέχεστε ότι η Ρυθμιστική Αρχή Ενέργειας δίνει άδειες χωρίς την τήρηση των όρων που είναι νομοθετημένοι.

Θα πρέπει να προχωρήσουμε μαζικά και να δοθούν μαζικά πόροι από το Ταμείο Ανάκαμψης, όχι τα 60 δισεκατομμύρια ευρώ που δίνετε στους έχοντες, στους πλουτοκράτες. Να δοθούν σε ένα μαζικό «Εξοικονομώ κατ’ Οίκον».

Κάντε κι εσείς ένα «Εξοικονομώ κατ’ Οίκον» για πενήντα χιλιάδες κατοικίες. Ένα μαζικό για κάθε πρώτη κατοικία. Με παράλληλη εγκατάσταση φωτοβολταϊκών στις ταράτσες και τις στέγες. Ξέρετε τι οικονομική ανάκαμψη θα φέρει με τα χιλιάδες μικρά επαγγέλματα, τους αυτοαπασχολούμενους που θα εμπλακούν; Πραγματική ανάκαμψη. Αλλά βέβαια τα έσοδα θα πάνε στους πολλούς, όχι στις πέντε κατασκευαστικές. Αυτό είναι το πρόβλημά σας. Γι’ αυτό δεν προχωράτε. Θα προστάτευε τη φύση. Ανεμογεννήτριες, ναι. Ξέρετε πώς; Με σύμφωνη γνώμη της τοπικής κοινωνίας, συμμετοχικό σχεδιασμό και μακριά από φυσικά οικοσυστήματα ή δρόμους, διαδρόμους μεταναστευτικούς κ.λπ.. Εσείς κάνετε ακριβώς το ανάποδο. Όχι, μ’ αυτή τη διαδικασία δεν θέλουμε καμμία ανεμογεννήτρια. Με διαδικασίες που οι ανεμογεννήτριες μπαίνουν στην καρδιά της φύσης και προκαλούν τέτοια ζημιά, όχι. Να σταματήσετε.

Μη καταστρέφετε τη φύση στο όνομα της κλιματικής κατάρρευσης και σίγουρα όχι στο όνομά μας. Αν θέλετε να κάνετε εξυπηρετήσεις συμφερόντων κάντε τις. Μην χρησιμοποιείτε την κλιματική κατάρρευση για να τις κάνετε. Υπάρχουν λύσεις. Υπάρχουν λύσεις που έχουν πετύχει σε άλλες χώρες και υπάρχουν λύσεις που μπορούν να μας φέρουν στην πρωτοπορία.

Όσο για την απολιγνιτοποίηση να έχετε την αξιοπρέπεια να παραδεχθείτε ότι το ΜέΡΑ25 έχει στηρίξει από την αρχή τη διαδικασία. Το κάνετε οδηγώντας σε έναν κοινωνικό Αρμαγεδδώνα που δεν χρειάζεται. Σας έχουμε εξηγήσει πως γίνεται. Είπατε για τα φωτοβολταϊκά και το πώς θα αποθηκευτεί η ενέργεια το βράδυ. Οι λιγνιτικές μονάδες μπορούν να μετατραπούν σε μονάδες θερμικής αποθήκευσης. Ήδη ξέρω ότι είναι υπό διερεύνηση. Γιατί δεν το προχωράτε; Θερμική αποθήκευση σημαίνει το φωτοβολταϊκό πρόγραμμα στις στέγες σε όλα τα νοικοκυριά που θα μας παράγει, χωρίς την εξοικονόμηση του «Εξοικονομώ κατ’ Οίκον», το 33% της ενέργειας που καταναλώνουε. Με την εξοικονόμηση θα αποθηκεύεται πολύ παραπάνω στο υφιστάμενο δίκτυο στις λιγνιτικές αυτές μονάδες.

Καταλαβαίνετε, κύριε Υπουργέ; Υπάρχουν λύσεις. Οι λύσεις μπλοκάρουν στις εξυπηρετήσεις.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Χαίρομαι, κύριε συνάδελφε που αναγνωρίζετε ότι η Κυβέρνησή μας διερευνά εναλλακτικά σενάρια ώστε να αξιοποιήσει ακόμα και τις υφιστάμενες λιγνιτικές μονάδες, οι οποίες θα αποσυρθούν, για να εξυπηρετήσουν τελικά τον σκοπό της διασφάλισης της ενεργειακής επάρκειας της χώρας μας. Βέβαια, δεν απαντήσατε αν θέλετε έστω και μία ανεμογεννήτρια να μπει στην Ελλάδα. Πείτε μου αν υπάρχει ευρωπαϊκή χώρα η οποία πετυχαίνει την αντικατάσταση των κλασικών θερμικών μονάδων παραγωγής ηλεκτρικής ενέργειας με ΑΠΕ χωρίς να χρησιμοποιεί ανεμογεννήτριες και χωρίς να αξιοποιεί το αιολικό δυναμικό το οποίο έχει. Εμείς αυτό θέλουμε να κάνουμε έχοντας βέβαια πάντα παράλληλα και πρώτιστα ως στόχο την προστασία του περιβάλλοντος, ώστε να το παραδώσουμε στις επόμενες γενιές στην ίδια και σε καλύτερη κατάσταση απ’ αυτή που το παραλάβαμε από τις προηγούμενες γενιές.

Η Νέα Δημοκρατία το έχει αποδείξει. Η Κυβέρνησή μας το έχει αποδείξει. Πριν λίγες ημέρες ανακοινώσαμε τον ορισμό των περιοχών άνευ διαδρομών, των απάτητων βουνών και στην Κρήτη, τα Λευκά Όρη. Κι εκεί υπήρχαν ανεμογεννήτριες οι οποίες είχαν πάρει άδειες παραμονής και βρίσκονταν εντός της περιμέτρου των απάτητων βουνών, των περιοχών άνευ διαδρομών. Αυτές δεν θα μπορέσουν να κατασκευαστούν τώρα. Αυτό θα συμβεί και σε άλλες περιοχές. Στη Σαμοθράκη, για παράδειγμα υπήρχαν άδειες ανεμογεννητριών με πολλά μεγαβάτ οι οποίες δεν θα εγκατασταθούν τελικά. Στα Τρίκαλα, στα Γιάννενα.

Και αυτό γιατί το κάνουμε; Είμαστε οι πρώτοι στην Ευρώπη που το κάνουμε. Και το γνωρίζετε πολύ καλά. Γιατί αποδεικνύουμε ότι μπορούμε να σχεδιάσουμε μία τέτοια ενεργειακή μετάβαση, να πετύχουμε την απεξάρτηση από τα ορυκτά καύσιμα και να αυξήσουμε τη διείσδυση των ανανεώσιμων πηγών ενέργειας, να διασφαλίσουμε επάρκεια καθαρής ηλεκτρικής ενέργειας στις επόμενες γενιές και βέβαια να προστατεύσουμε το περιβάλλον που είναι το πρώτιστο γιατί μας φιλοξενεί και μέσα στο οποίο επιβιώνουμε.

Αυτά κάνει η Κυβέρνησή μας, κύριε συνάδελφε. Οτιδήποτε άλλο έχετε να προτείνετε εμείς είμαστε ανοιχτοί να το ακούσουμε. Με χαρά θα ακούσουμε προτάσεις. Όχι ευχολόγια και όχι ανέξοδη κριτική.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Θα συζητηθεί τώρα η τέταρτη με αριθμό 306/13-1-2022 επίκαιρη ερώτηση δεύτερου κύκλου (εκ μεταφοράς) του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Τέλος στις έρευνες υδρογονανθράκων στην Κρήτη;».

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, παρά την εμμονή των τριών κυβερνήσεων, τη δική σας, του ΚΙΝΑΛ, του ΣΥΡΙΖΑ να μας πηγαίνουν πίσω στους υδρογονάνθρακες οι εταιρείες η μία μετά την άλλη φεύγουν, εκτός από τα κρατικά ΕΛΠΕ που προφανώς αυτά που κάνουν στον Κυπαρισσιακό είναι για να σώσουν το πρότζεκτ των εξορύξεων. Φεύγουν οι εταιρείες. Έφυγε η «REPSOL» που είχε την Ήπειρο, μέρος του Ιονίου και την Αιτωλοακαρνανία. Έφυγε η ιταλική «EDISON». Έφυγαν τα ΕΛΠΕ στην ουσία από τις περισσότερες περιοχές και ανακοίνωσαν τώρα η «TOTAL» και η «EXXONMOBIL» μαζί με τα ΕΛΠΕ ότι δεν θα προχωρήσουν στη διενέργεια σεισμικών ερευνών νότια της Κρήτης. Επειδή η προθεσμία για σεισμικές έρευνες εκπνέει θέλουμε να μας ξεκαθαρίσετε κατ’ αρχάς τι ακριβώς θα κάνει η «TOTAL», η «EXXONMOBIL» και τα ΕΛΠΕ νότια της Κρήτης και αν θα συνεχίσετε εσείς, αν στην ουσία θα τους δώσετε παράταση στην προθεσμία για σεισμικές έρευνες. Φοβόμαστε ότι μπορεί να τους δώσετε παράταση, παρ’ όλο που ο κ. Δένδιας -ο δικός σας Υπουργός Εξωτερικών- είπε ότι θα ήταν ένα έγκλημα να γίνουν αυτές οι σεισμικές έρευνες γιατί θα μετατρέψουν το Αιγαίο και τη Μεσόγειο σε Κόλπο του Μεξικού. Αναφέρομαι στο τεράστιο ατύχημα. Την ίδια στιγμή που ο κ. Μητσοτάκης είχε πει ότι δεν βλέπει να προχωράνε οι εξορύξεις φοβόμαστε ότι εσείς για να σώσετε τα προσχήματα θα προχωρήσετε τις σεισμικές έρευνες με όλη τη ζημιά στη βιοποικιλότητα, στα κητώδη. Με ποιο πρόσχημα; Ότι και η Ελλάδα μπαίνει στις καταστροφικές εξορύξεις εν μέσω κλιματικής κατάρρευσης; Θέλουμε να είστε σαφής. Ελπίζω να έρθετε εδώ να μας πείτε ότι τελείωσαν οι εξορύξεις στην Κρήτη.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Λέγοντας αναθεωρημένο work plan προφανώς αναφέρεστε στο ετήσιο πρόγραμμα εργασιών και προϋπολογισμού, κύριε συνάδελφε, όπως αυτό αναφέρεται στο άρθρο 5 στον ν.4628/201. Σύμφωνα, λοιπόν, με τα προβλεπόμενα στις συμβάσεις μίσθωσης πράγματι ο εκμισθωτής έχει το δικαίωμα να ζητήσει εξηγήσεις και να υποβάλλει αιτήσεις και προτάσεις προς εξέταση στην τεχνική συμβουλευτική επιτροπή για την αναθεώρηση σχετικά με το είδος, το κόστος των εργασιών και των λειτουργιών. Επίσης, έχει τη δυνατότητα να καταθέσει αίτημα παράτασης από την κοινοπραξία για το παραπάνω πρόγραμμα. Αυτό βέβαια δεν είναι δυνατόν να αποκλειστεί εφόσον προβλέπεται στο σχετικό δικαίωμα για την εν λόγω κοινοπραξία. Όντως, πράγματι, η κοινοπραξία προ ολίγων ημερών κατέθεσε το αναφερόμενο στην ερώτησή σας αναθεωρημένο work plan στο οποίο κάνατε και την τοποθέτησή σας. Αυτό, λοιπόν, βρίσκεται στο στάδιο της αξιολόγησης από την ελληνική εταιρεία υδρογονανθράκων. Άρα, αυτή τη στιγμή δεν μπορούμε να γνωρίζουμε τι περιλαμβάνει.

Ακολούθως η ΕΔΕΥ, η εταιρεία δηλαδή υδρογονανθράκων εντός των σκοπών της αρμοδιότητάς της και με γνώμονα πάντα το δημόσιο συμφέρον θα επιληφθεί επί του σχεδίου και θα ολοκληρώσει την αξιολόγησή της. Να επισημάνω ότι οι εν λόγω συμβάσεις μίσθωσης για τις περιοχές δυτικά της Κρήτης και νοτιοδυτικά της Κρήτης έχουν κυρωθεί με τους νόμους 4628/2019 και 4631/2019. Μάλιστα, κυρώθηκαν κατόπιν των αποτελεσμάτων διεθνούς διαγωνισμού για την παραχώρηση δικαιώματος έρευνας και εκμετάλλευσης υδρογονανθράκων στην Κρήτη. Ο εν λόγω διαγωνισμός προκηρύχθηκε μετά την υιοθέτηση από το κυβερνητικό συμβούλιο οικονομικής πολιτικής της εισήγησης για την έρευνα και εκμετάλλευση υδρογονανθράκων του τότε Υπουργού Περιβάλλοντος και Ενέργειας, του κ. Σταθάκη.

Σε ό,τι αφορά την ερώτησή σας, αν δεσμευόμαστε να προχωρήσουμε στην ακύρωση των δώδεκα συμβάσεων μίσθωσης. Πρέπει να σας πω ότι, σύμφωνα με την αρμόδια υπηρεσία, τη διεύθυνση περιβαλλοντικής αδειοδότησης, οι περιβαλλοντικές υποχρεώσεις που απορρέουν από τη σχετική νομοθεσία τηρούνται και επιτυγχάνεται συμμόρφωση με τους όρους και τις κατευθύνσεις για την προστασία και παρακολούθηση του περιβάλλοντος.

Εφόσον, λοιπόν, τηρείται η νομιμότητα και οι προϋποθέσεις των αδειών που έχουν δοθεί και των προβλεπόμενων στις συμβάσεις μίσθωσης, αυτό, καταλαβαίνετε, ότι καθιστά αδύνατη την ακύρωση των συμβάσεων, χωρίς αυτό βέβαια να συνεπάγεται οικονομικό κόστος για το δημόσιο.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, λέτε ότι τηρούνται οι περιβαλλοντικές διαδικασίες. Και όμως δεν τηρούνται. Δεν χρειάζονται, λέτε, οι σεισμικές έρευνες να περάσουν από περιβαλλοντική αδειοδότηση, επειδή στην ΚΥΑ που είχατε βάλει κατ’ εφαρμογή της οδηγίας της ευρωπαϊκής, ξεχάσατε να αναφέρετε τις σεισμικές έρευνες σαν κομμάτι που χρειάζεται περιβαλλοντική αδειοδότηση. Κι έτσι παραβιάζετε εν γνώσει σας την ευρωπαϊκή οδηγία και λέτε ότι εξαιρούνται αυτές οι σεισμικές έρευνες, στα πιο κρίσιμα οικοσυστήματα, από περιβαλλοντική αδειοδότηση. Αντί γι’ αυτό, έχετε τις μονάδες περιβάλλοντος και τον αυτοέλεγχο των εταιρειών, χωρίς να ασκείτε τη δέουσα εκτίμηση που σας υποχρεώνει η Ευρωπαϊκή Ένωση.

Ξέρετε, πλέον, δεν είμαστε μόνο η χώρα με τις περισσότερες παραβάσεις της ευρωπαϊκής νομοθεσίας -και ιδιαίτερα της περιβαλλοντικής- είμαστε η χώρα της Ευρωπαϊκής Ένωσης με τις περισσότερες υποθέσεις μη συμμόρφωσης με καταδικαστικές αποφάσεις του Ευρωπαϊκού Δικαστηρίου. Είμαστε μια βαθιά αντιευρωπαϊκή χώρα, καθώς κατά συρροή παραβιάζουμε επιδεικτικά και τη νομοθεσία -ιδιαίτερα την περιβαλλοντική- και στη συνέχεια και δεν συμμορφωνόμαστε με τις αποφάσεις του δικαστηρίου για συμμόρφωση με την περιβαλλοντική νομοθεσία.

Τι κάνουν άλλες χώρες; Ιταλία, Κροατία, Γαλλία, Ισπανία, απαγόρευσαν εξορύξεις υδρογονανθράκων ή βρίσκονται στη διαδικασία απαγόρευσης. Η «TOTAL», που είναι νότια της Κρήτης, απαγορεύεται να αναζητήσει νέα κοιτάσματα στις γαλλικές θάλασσες. Η «REPSOL», που έφυγε, απαγορεύεται να κάνει νέες εξορύξεις και να αναζητήσει νέα κοιτάσματα στις ισπανικές θάλασσες. Η «ΕNI» έχει υποχρεωθεί να σταματήσει κάθε νέα εξόρυξη στην Ιταλία. Ούτε καν στην «EXXON» στις ΗΠΑ δεν επιτρέπουν νέες εξορύξεις.

Εμείς εδώ πέρα, εσείς, μία οπισθοδρομική παρέα κομμάτων, Νέα Δημοκρατία, ΚΙΝΑΛ και ΣΥΡΙΖΑ, μαζί με μια οπισθοδρομική παρέα χωρών, παγκόσμια οπισθοδρομική, της γειτονιάς, με άλλες από τις οποίες είστε σε αντιπαλότητα και με άλλες σε συνεργασία, όλες απειλούν η μία την άλλη με πόλεμο, προχωράτε με τις εξορύξεις υδρογονανθράκων, έστω στα χαρτιά -η ένταση έρχεται και με τα χαρτιά και με τις ανακοινώσεις έρχεται η ένταση- για να φέρετε τις αντιπαραθέσεις στο διά ταύτα, για τα πετρέλαια και το φυσικό αέριο, τη στιγμή που κατέρρεαν, επειδή οποιαδήποτε εταιρεία επενδύσει πραγματικά σε νέες εξορύξεις από εδώ και μπρος θα χρεοκοπήσει. Αυτά λένε οι διεθνείς οικονομικοί δείκτες βιωσιμότητας εταιρειών σε βάθος τριακονταετίας. Δείτε τους δείκτες για τις πετρελαϊκές. Γι’ αυτό κάνουν πίσω οι εταιρείες, γιατί είναι στα πρόθυρα της χρεοκοπίας. Βάζετε τα ΕΛΠΕ στον Κυπαρισσιακό Κόλπο, επειδή είναι κρατική και αν αυτά χρεοκοπήσουν θα χρειάζεται να κάνετε τη μεγαλύτερη διάσωση της μεγαλύτερης ελληνικής εταιρείας, μαζί με τη ΔΕΗ. Πόσα μνημόνια σημαίνει αυτό;

Σταματήστε τις καταστροφικές πολιτικές σας για τις εξορύξεις και τα τρία κόμματα, αλλά εσείς κυβερνάτε τώρα.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα πρέπει να είστε πολύ πιο προσεκτικός, κύριε συνάδελφε, όταν κατηγορείτε τη χώρα μας, την Ελλάδα, ότι είναι μία αντιευρωπαϊκή χώρα και ότι παραβιάζουμε τον ευρωπαϊκό νόμο και τους ευρωπαϊκούς κανονισμούς.

Η Ελλάδα είναι μία χώρα η οποία πρωτοστατεί και μοιράζεται το ευρωπαϊκό όραμα, ώστε η Ευρώπη να καταστεί η πρώτη κλιματικά ουδέτερη Ήπειρος το 2050. Στηρίζουμε όλη αυτήν την προσπάθεια της Ευρώπης για την ενεργειακή μετάβαση. Είμαστε από τις πολύ λίγες χώρες που προχώρησαν πολύ γρήγορα, πριν ακόμα ανακοινωθεί ακριβώς αυτό το ευρωπαϊκό όραμα, στην απολιγνιτοποίηση και στην απόσυρση των ρυπογόνων ειδικών μονάδων.

Άρα, θα σας καλούσα πραγματικά να είσαι πολύ πιο προσεκτικός όταν κατηγορείτε τη χώρα μας και μέσα στο ελληνικό Κοινοβούλιο, όταν από όλους τους ευρωπαίους ηγέτες και από όλους τους υπουργούς στα συμβούλια υπουργών και ενέργειας και περιβάλλοντος αναγνωρίζεται το γεγονός ότι πρωτοστατεί η Ελλάδα στην ενεργειακή μετάβαση.

Θα ήθελα, λοιπόν, να σας πω πώς ό,τι κάνουμε το κάνουμε σύμφωνα με το νόμο, σύμφωνα με τον ελληνικό νόμο και σύμφωνα με τον ευρωπαϊκό νόμο. Για παράδειγμα, η διεύθυνση περιβαλλοντικής αδειοδότησης με την από 1-6-2021 αίτησή της και τα έγγραφά της προς την ΕΔΕΥ εισηγείται την έγκριση του περιβαλλοντικού σχεδίου δράσης, τόσο για το πρόγραμμα θαλάσσιας γεωφυσικής έρευνας στην περιοχή δυτικά της Κρήτης όσο και νοτιοδυτικά της Κρήτης. Σύμφωνα με τις προαναφερόμενες εισηγήσεις της αρμόδιας αρχής, διαπιστώνεται πρώτον, ότι αμφότερα τα περιβαλλοντικά σχέδια δράσης έχουν προσανατολιστεί στην επίτευξη των στόχων που τίθενται για την προστασία και διαχείριση του περιβάλλοντος με την επιλογή της βέλτιστης γεωφυσικής μεθόδου χαρακτηρισμού της παρουσίας γεωλογικών δομών με υδρογονάνθρακες, ώστε να προκαλείται η ελάχιστη δυνατή διατάραξη των λειτουργιών του θαλάσσιου περιβάλλοντος ως προς, πρώτον την ποιότητα των θαλάσσιων υδάτων, δεύτερον, τα ιζήματα πυθμένα και τρίτον, το επιφανειακό στρώμα του βυθού. Επίσης, φυσικά, την παρουσία των προστατευόμενων θαλάσσιων ειδών, ιδίως σχετικά με τους πληθυσμούς των θαλάσσιων θηλαστικών και κητωδών.

Αμφότερα τα προγράμματα σχεδίων δράσης περιλαμβάνουν λεπτομερή καταγραφή, αποτύπωση και επαρκή ανάλυση της υφιστάμενης κατάστασης του περιβάλλοντος στο θαλάσσιο χώρο της επηρεαζόμενης περιοχής της γεωφυσικής έρευνας, με ιδιαίτερη έμφαση στην οικολογική και χημική ποιότητα του θαλάσσιου περιβάλλοντος στο επιφανειακό στρώμα του βυθού. Με βάση τα προαναφερόμενα, νομίζω ότι για άλλη μία φορά αποδεικνύεται ότι έχουμε εξαντλήσει όλες τις πρακτικές, τις διεθνείς πρακτικές και τις τεχνολογίες, για να προστατέψουμε τον θαλάσσιο χώρο στον οποίο θα γίνουν αυτές οι έρευνες.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε τώρα στην υπ’ αριθμόν 1140/41/12-11-2021 ερώτηση και αίτηση κατάθεσης εγγράφων του κύκλου των αναφορών και ερωτήσεων (εκ μεταφοράς) του Βουλευτή Β΄ Θεσσαλονίκης του Συνασπισμού - Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Απουσία βούλησης εκ μέρους της Κυβέρνησης για λήψη μέτρων αντιστάθμισης κινδύνου στην αγορά ηλεκτρικής ενέργειας».

Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Καλημέρα και καλή εβδομάδα.

Κύριε Υπουργέ, δεν ξέρω αν πρέπει να ξεκινήσω δίνοντάς σας συγχαρητήρια για ακόμα μία αρνητική πρωτιά. Και τον Ιανουάριο του 2022 η Ελλάδα έχει την πιο ακριβή τιμή χονδρεμπορικής ενέργειας στην Ευρώπη. Τα στοιχεία της ΡΑΕ σήμερα δίνουν 227,3 ευρώ. Αντέχετε να έχετε ακόμα μία αρνητική πρωτιά στο βιογραφικό σας, κύριε Σκρέκα; Οι καταναλωτές στην Ελλάδα δεν αντέχουν, όμως. Δεν αντέχουν την ενεργειακή πολιτική της δικής σας Κυβέρνησης.

Έχουμε μία ερώτηση από τις 12 Νοεμβρίου αναπάντητη για τα θέματα της ενέργειας, ενώ όλοι οι καταναλωτές, όλη η ελληνική βιομηχανία, όλα τα νοικοκυριά υποφέρουν από τη δική σας ενεργειακή στρατηγική με ένα πρωτόγνωρο κλίμα ακρίβειας, εσείς δεν έχετε απαντήσει εδώ και τρεις μήνες. Αυτό νομίζω ότι δεν είναι καθόλου σωστό ούτε απέναντι στη Βουλή αλλά ούτε απέναντι στην ελληνική κοινωνία και οικονομία.

Έχετε μία κρίση ενέργειας, στην οποία έχετε οδηγήσει εσείς την Ελλάδα, γι’ αυτό και είμαστε πρώτοι στην Ευρώπη -δεν είναι μόνο εξωγενή τα προβλήματα. Δεν σας πιστεύει κανείς όταν έρχονται οι λογαριασμοί γιατί βλέπουν το πολύ μεγάλο κόστος, που είναι ληξιπρόθεσμοι λογαριασμοί και ενεργειακή φτώχεια.

Η βιομηχανία σάς ενημέρωσε ότι θα κλείσει την παραγωγή της στις αρχές Ιανουαρίου. Οι αγρότες ξέρετε ότι δεν μπορούν να ξεκινήσουν τη νέα καλλιεργητική περίοδο και πέντε μήνες μετά την εξαγγελία Μητσοτάκη στην έκθεση, δεν έχετε καταφέρει να βγάλετε μια υπουργική απόφαση, την υπουργική απόφαση για τους επαγγελματίες, τη βιομηχανία και τους αγρότες. Έχετε περάσει τρεις τροπολογίες –και μη σηκώνεται τα φρύδια- αλλά υπουργική απόφαση δεν βγάλατε ακόμα και το ξέρουν και οι αγρότες στην περιφέρειά σας και το ξέρουν και οι δήμοι.

Ο δήμαρχος Τρικκαίων, ο πρόεδρος της ΚΕΔΕ δεν σας ενημέρωσε; Μην υποκρίνεστε, κύριε Σκρέκα, ξέρουμε πολύ καλύτερα από εσάς ποια είναι τα προβλήματα.

Δεν είναι, όμως, σοβαρή η Κυβέρνηση η οποία λέει στη Βουλή στη συζήτηση για την πρόταση δυσπιστίας ότι συντελείται μια ενεργειακή επανάσταση στην Ελλάδα που έχει εξασφαλίσει προσιτές και σταθερές τιμές στα νοικοκυριά και τις επιχειρήσεις. Μα, πού ζείτε; Δεν μπορείτε τουλάχιστον να κρατήσετε ένα επίπεδο σοβαρότητας; Δεν καταλαβαίνετε ότι εκτίθεστε και εκθέτετε και τη χώρα μας; Τουλάχιστον σοβαρευτείτε γιατί πολλαπλασιάζετε την ανασφάλεια! Ποιες προσιτές τιμές; Οι τριπλάσιοι λογαριασμοί είναι προσιτές τιμές; Ποιες σταθερές τιμές, που ανεβαίνει η ρήτρα αναπροσαρμογής κάθε μήνα;

Οι καταναλωτές πρέπει να βάλουν το χέρι τους στην τσέπη εξαιτίας δικών σας επιλογών, κύριε Σκρέκα και συνολικά της Κυβέρνησης και γνωρίζουν πολύ καλά ότι όσο ήταν κυβέρνηση ο ΣΥΡΙΖΑ παρά τη χρεοκοπία που μας φέρατε, παρά τα μνημόνια, παρά την τρόικα εσωτερικού και τις δικές σας πιέσεις, δεν αυξήθηκε ούτε 1 ευρώ το κόστος της ηλεκτρικής ενέργειας. Αντίθετα, είχαμε μεσοσταθμική μείωση 12%.

Ας τα ξεκαθαρίσουμε, λοιπόν. Τα τιμολόγια της ΔΕΗ αυξήθηκαν με επιλογή της Κυβέρνησης Μητσοτάκη. Ο κ. Χατζηδάκης παρεμβαίνοντας στην αγορά ανέβασε τα τιμολόγια την 1η Σεπτεμβρίου 2019. Ανεχθήκατε εσείς αισχροκέρδεια ως Κυβέρνηση όλο το 2020, τότε που η ΔΕΗ πουλούσε τετραπλάσια από την οριακή τιμή συστήματος. Ανεχτήκατε καρτέλ, χειραγώγηση τιμών. Τα λέει η ελληνική βιομηχανία, δεν τα λέει ο ΣΥΡΙΖΑ. Δημιουργήσατε ένα πολύ μεγάλο κόστος στην αγορά εξισορρόπησης. Βλέπω εδώ πέρα την πέμπτη βδομάδα 41,79 ευρώ τη MWh; Και τα αφήνατε όλα αυτά να γίνονται, ενώ και εσείς και οι ρυθμιστικές αρχές δεν κάνατε τίποτα; Έχετε σαφή, μεγάλη ευθύνη για τα αδικαιολόγητα κέρδη. Τα λέει το πανεπιστήμιο, δεν τα λέει ο ΣΥΡΙΖΑ. Υπάρχουν ουρανοκατέβατα κέρδη στην αγορά.

**ΠΡΟΕΔΡΕΥΩΝ (Νικήτας Κακλαμάνης):** Το ερώτημα, κάντε το ερώτημα!

**ΣΩΚΡΑΤΗΣ ΦΑΜΕΛΛΟΣ:** Έχετε μια λανθασμένη ενεργειακή στρατηγική, όπου δεν υπάρχει έλεγχος στην αγορά και δεν υπάρχουν προθεσμιακά συμβόλαια.

Το ερώτημα, λοιπόν, κύριε Σκρέκα, είναι γιατί η Ελλάδα είναι η μόνη ίσως χώρα της Ευρώπης που δεν έχει προθεσμιακά συμβόλαια. Γιατί δεν το κάνατε, όταν προειδοποιούσε ο ΣΥΡΙΖΑ, όταν άνοιγε το Target Model; Άλλος Υπουργός, άλλη διακυβέρνηση. Στις υπόλοιπες χώρες ένα μεγάλο ποσοστό του λογαριασμού των καταναλωτών καθορίζεται από σταθερά συμβόλαια και ένα μικρό από την προημερήσια αγορά.

Καταθέτω, λοιπόν, από τώρα, για να το δει ο κύριος Υπουργός και να μας απαντήσει, τον πίνακα ο οποίος δίνει την Ελλάδα στην πρώτη θέση με 100% εξάρτηση από την αγορά, ενώ στις υπόλοιπες χώρες -Γαλλία 29%, Γερμανία 29%, Ολλανδία 25%- η αγορά είναι πιο σταθερή και πιο ασφαλής για τους καταναλωτές.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, παρακαλώ, ολοκληρώστε.

**ΣΩΚΡΑΤΗΣ ΦΑΜΕΛΛΟΣ:** Το ερώτημα, λοιπόν, είναι γιατί εσείς εδώ και δυόμισι χρόνια, παρά τις επισημάνσεις όλων, ξεκινήσατε το Target Model και το χρηματιστήριο χωρίς αυτό το βασικό εργαλείο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, δεν μπορώ να σας δώσω άλλο χρόνο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε, τουλάχιστον να ξεκινήσουμε με αυτό και θα επανέλθω στο δεύτερο μετά.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εγώ καταλαβαίνω την κριτική στην Κυβέρνηση από έναν Βουλευτή της Αντιπολίτευσης για αυτά τα οποία πιστεύει ότι θα έπρεπε να γίνουν και δεν έχουν γίνει, που φυσικά έχουν γίνει πολύ περισσότερα και θα τα αναλύσω, αλλά δεν καταλαβαίνω την κριτική στην Κυβέρνηση για κάτι που οι ίδιοι όταν ήταν στην κυβέρνηση είχαν προδιαγράψει και είχαν σχεδιάσει.

Κύριε συνάδελφε, κύριε Φάμελλε, ποιος σχεδίασε το Target Model στη χώρα; Η Νέα Δημοκρατία ή η δική σας κυβέρνηση και ο δικός σας Υπουργός, ο κ Σταθάκης; Πότε ξεκίνησε ο σχεδιασμός και πότε ξεκίνησε η υλοποίηση; Είναι αλήθεια ότι ξεκίνησε δύο χρόνια πριν φύγετε, πριν σας κρίνει ο ελληνικός λαός και φύγετε από την κυβέρνηση;

Εμείς παραλάβαμε ένα μοντέλο, λοιπόν, που σχεδιάσατε εσείς, κύριε συνάδελφε, το οποίο είχε τα προβλήματά του και εμείς προσπαθούμε να τα λύσουμε.

Στη χώρα, λοιπόν, θα σας πω ότι το πρώτο εξάμηνο του 2021, κύριε συνάδελφε, οι λιανικές τιμές ηλεκτρικής ενέργειας στα νοικοκυριά ήταν 33% κάτω από τον μέσο όρο της Ευρώπης. Ναι, έχουμε αυξήσεις. Φταίει η ελληνική Κυβέρνηση, κύριε συνάδελφε, για τις αυξήσεις που έχουμε στην ηλεκτρική ενέργεια; Δεν φταίει η αύξηση της τιμής του φυσικού αερίου στην Ευρώπη και στον πλανήτη ολόκληρο; Δεν έχει εξαπλασιαστεί -σχεδόν επταπλασιαστεί- το κόστος φυσικού αερίου, από το οποίο παράγεται η ηλεκτρική ενέργεια και αυτό έχει εκτοξεύσει και τις τιμές ηλεκτρικής ενέργειας στα ύψη;

Ποια ήταν η τιμή, κύριε συνάδελφε, όταν εσείς επαίρεστε ότι ήταν σταθερή η τιμή ηλεκτρικής ενέργειας στη χώρα, όταν κυβερνούσατε; Για πείτε μου λίγο, ποια ήταν η τιμή στο βαρέλι του πετρελαίου και πόση ήταν η τιμή του φυσικού αερίου τότε; Και για ποιον λόγο τότε η ΔΕΗ δεν είχε προχωρήσει σε πολύ μεγάλη μείωση των τιμών ενέργειας, τη στιγμή που είχαμε πολύ χαμηλότερες τιμές και πετρελαίου και φυσικού αερίου από ό,τι έχουμε τώρα;

Άρα, μην προσπαθείτε να κοροϊδέψετε τον κόσμο και απορώ γιατί προσπαθείτε να διαστρεβλώσετε αυτά τα οποία είπα εγώ στη ομιλία μου. Εγώ τι είπα; Εγώ είπα ότι υπάρχουν δύο τρόποι να αντιμετωπίσουμε αυτό το μεγάλο πρόβλημα. Ο πρώτος έχει να κάνει με τη βραχυπρόθεσμη στήριξη των νοικοκυριών και των επιχειρήσεων.

Λέτε ότι δεν σας έχουμε απαντήσει για το τι θα κάνουμε. Μα, τα έχουμε κάνει ήδη, κύριε Φάμελλε. Έχουμε διαθέσει 1,7 δισεκατομμύριο ευρώ για να στηρίξουμε τα νοικοκυριά και τις επιχειρήσεις από 1η Ιανουαρίου. Όταν εμείς πήραμε τα μέτρα τον Σεπτέμβρη του 2021, κύριε Φάμελλε, εσείς ακόμα δεν είχατε καταλάβει ότι θα υπάρχει ενεργειακή κρίση.

Ποια είναι η πρόταση η δική σας; Ποια ήταν η πρόταση η δική σας, του κ. Τσίπρα τότε στη Διεθνή Έκθεση Θεσσαλονίκης; Καμμία πρόταση δεν είχε κάνει!

Εμείς ήρθαμε, πήραμε συγκεκριμένα μέτρα, ξεκινήσαμε να επιδοτούμε με λίγα ευρώ, με 9 ευρώ τον μήνα, το νοικοκυριό και φτάσαμε να το επιδοτούμε με 50 ευρώ τον μήνα τον Δεκέμβριο και συνεχίζουμε για όσο διαρκεί η κρίση. Απορροφούμε το 100% της ανατίμησης; Όχι. Μπορείτε να μας προτείνετε έναν τρόπο να απορροφήσουμε το 100% της ανατίμησης;

Η Ελλάδα είναι η χώρα που ανάλογα με τον πληθυσμό και τα οικονομικά της μεγέθη έχει διαθέσει τα περισσότερα χρήματα για να στηρίξουμε τα νοικοκυριά. Φυσικά, με τα μέτρα που έχουμε δεν θα μπορούσαμε να απορροφήσουμε το 100% αυτής της εκρηκτικής αύξησης που έχει προέλθει από -δυστυχώς- μια τεράστια διεθνή κρίση που όμοιά της δεν έχουμε δει τα τελευταία πενήντα χρόνια, όταν εσείς είχατε τις χαμηλότερες τιμές πετρελαίου και φυσικού αερίου τα τελευταία χρόνια, τις τελευταίες δεκαετίες, κύριε Φάμελλε. Αυτή είναι η πραγματικότητα. Άρα, μην προσπαθείτε να κοροϊδέψετε.

Εγώ θέλω να πω το εξής: Για πείτε μας εσείς τι προτείνετε, τι θα κάνατε. Θα καταργούσατε τον ειδικό φόρο κατανάλωσης στο φυσικό αέριο και στην ηλεκτρική ενέργεια; Γιατί μέχρι τώρα αυτό έχετε πει. Εμείς δίνουμε 40 ευρώ επιδότηση ανά θερμική MWh στο φυσικό αέριο και ο ειδικός φόρος κατανάλωσης είναι μόλις 1 ευρώ. Εμείς δίνουμε 40 ευρώ και εσείς θα δίνατε 1 ευρώ. Αυτός είναι ο τρόπος για να αντιμετωπίσετε την κρίση, την ενεργειακή κρίση; Εμείς δίνουμε 140 ευρώ και 180 ευρώ στα νοικοκυριά τον μήνα και εσείς θα δίνατε 5 ευρώ τη MWh, γιατί αυτός είναι ο ειδικός φόρος κατανάλωσης στην ηλεκτρική ενέργεια. Άρα, μην κοροϊδεύετε τον κόσμο!

Εγώ είπα, λοιπόν, ότι ο πρώτος τρόπος είναι με βραχυπρόθεσμη στήριξη, επιδοτήσεις στο ρεύμα και στο φυσικό αέριο στο πλαίσιο του δυνατού και η Ελλάδα δίνει τα περισσότερα από κάθε άλλο κράτος-μέλος.

Το δεύτερο, όμως, είναι μια μόνιμη λύση. Ποια είναι αυτή; Η αυτοκατανάλωση, η παραγωγή, η δυνατότητα να κατασκευάσει ένα μέσο παραγωγής, ένα φωτοβολταϊκό στη στέγη ο καταναλωτής και να αυτοκαταναλώνει. Αυτό είπα και αυτό για να γίνει, εμείς προωθούμε ένα πολύ φιλόδοξο πρόγραμμα και αυτό εγώ χαρακτήρισα ως ενεργειακή επανάσταση, η οποία διασφαλίζει προσιτές τιμές. Φυσικά και δεν έχει γίνει ακόμα. Μην διαστρεβλώνετε αυτά που είπα! Είπα ότι όταν θα γίνει αυτό, όταν θα ολοκληρωθεί όλο αυτό το οποίο κάνουμε, θα έχουμε πολύ χαμηλότερες, πολύ προσιτές και πολύ σταθερές τιμές ενέργειας και στα νοικοκυριά και στις επιχειρήσεις.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Σκρέκα, άλλα λόγια να αγαπιόμαστε! Για την ταμπακιέρα δεν είπατε τίποτα.

Θέλετε να σας πω τι έγινε επί ΣΥΡΙΖΑ; Εμείς κάναμε τον νόμο για τις ενεργειακές κοινότητες, δυόμισι χρόνια τον έχετε παγώσει. Ντροπή σας! Εμείς κάναμε τις ανταγωνιστικές διαδικασίες για τις ΑΠΕ. Έτσι κατεβαίνουν οι τιμές στο ηλεκτρικό ρεύμα. Με εσάς ανεβαίνουν, όμως. Προφανώς, ξεκινήσαμε τον σχεδιασμό για το Target Model, εξασφαλίζοντας τον δημόσιο έλεγχο στα δίκτυα. Εσείς το καταστρέψατε, ξεπουλήσατε και ενάμιση χρόνο που ήσασταν κυβέρνηση λέγαμε στον κ. Χατζηδάκη ότι δεν μπορεί να ξεκινήσει την αγορά του Target Model χωρίς ρύθμιση, χωρίς προθεσμιακά και δεν μας ακούγατε, γιατί εμείς τα κάναμε πρόταση αυτά και υπάρχει και ο κοινοβουλευτικός έλεγχος.

Ας πάμε, λοιπόν, στα συγκεκριμένα. Δεν μας είπατε γιατί είστε πρώτοι στην Ευρώπη. Έχει αυξηθεί το φυσικό αέριο. Εσείς γιατί είστε πρώτοι στην Ευρώπη σας ρωτάμε. Θέλετε να σας πω για τα μέτρα σας; Για τα μέτρα; Ποια μέτρα; Την επιδότηση της ακριβείας; Ναι, παίρνετε λεφτά από τον λογαριασμό για το κλίμα και τα δίνετε σε αυτούς που αυξάνουν τις τιμές, γιατί οι προμηθευτές και οι παραγωγοί πληρώνονται. Δεν κατεβάσατε πουθενά τιμές για τη βιομηχανία. Δεν κατεβάσατε πουθενά τιμές για τους αγρότες. Δεν έχετε βγάλει την υπουργική απόφαση. Εγώ, όμως, σας ρώτησα συγκεκριμένα: Μία υπουργική απόφαση περιμένουν οι αγρότες, οι επαγγελματίες και οι δήμοι από τον Σεπτέμβριο που τα είπε ο κ. Μητσοτάκης στην έκθεση. Μίλησε για 80% κάλυψη του κόστους της ακρίβειας και εσείς την επόμενη εβδομάδα τον διαψεύσατε. Ούτε μεταξύ σας δεν έχετε συνεννοηθεί και μας κάνετε τους έξυπνους;

Πάμε, όμως, στα βασικά προβλήματα της αγοράς. Πρώτον, έχετε αγορά χωρίς έλεγχο. Σας το έχουμε επισημάνει και ο κ. Κάπρος αναφέρθηκε σε συνέδριο που ήμασταν και οι δύο σε 39% ουρανοκατέβατα κέρδη τον Σεπτέμβριο, ενώ, λοιπόν, υπήρχε μεγάλη αύξηση στη ρήτρα αναπροσαρμογής.

Δεύτερον, έχετε καταστροφική ενεργειακή στρατηγική. Θέλετε να σας θυμίσω την πρόσφατη έκθεση της Γενικής Διεύθυνσης Ενέργειας τρίτου τριμήνου του 2021 της Κομισιόν που λέει ότι, πρώτον, οι μέσες τιμές φυσικού αερίου στην Ελλάδα δεν συνάδουν με τις υψηλές τιμές στην ηλεκτρική ενέργεια;

Και θα καταθέσω, κύριε Πρόεδρε, τον χάρτη για την Ευρώπη, ο οποίος λέει ότι ενώ δεν αυξήθηκε το φυσικό αέριο στη χώρα μας για την περίοδο του τρίτου τριμήνου, αυξήθηκε η ηλεκτρική ενέργεια και ενώ το φυσικό αέριο ήταν στα 31 ευρώ με 32 ευρώ, η ηλεκτρική ενέργεια πήγε από τα 102 ευρώ στα 135 ευρώ τον Σεπτέμβριο. Δεν τα ξέρετε αυτά, κύριε Σκρέκα;

Θέλετε να σας πω μήπως για το ότι η κατανάλωση φυσικού αερίου στην Ελλάδα αυξήθηκε κατά 12%, ενώ στην Ευρώπη έπεσε κατά 10%; Ή ότι η Ολλανδία κατέβασε κατά 49% την εξάρτηση της ηλεκτροπαραγωγής από το φυσικό αέριο και στην Ελλάδα αυξήθηκε κατά 25%; Και ξέρετε γιατί; Γιατί κάνατε το deal της απολιγνιτοποίησης, γιατί συμφωνήσατε με ιδιώτες να κάνουν ηλεκτροπαραγωγή από φυσικό αέριο εις βάρος των συμφερόντων της χώρας μας και δεσμεύσατε τη χώρα στο φυσικό αέριο. Και το λέει η Κομισιόν, δεν το λέει ο ΣΥΡΙΖΑ και θα το καταθέσω. Το ίδιο ακριβώς λέει και η ελληνική βιομηχανία, θα το καταθέσω και αυτό. Δεν συνάδουν οι τιμές με τις τιμές φυσικού αερίου. Το λέει η ελληνική βιομηχανία, κύριε Σκρέκα, θα το καταθέσω.

Θέλετε μήπως να σας πω για το καρτέλ που υπάρχει στην Ελλάδα; Θα καταθέσω, λοιπόν, κύριε Πρόεδρε, την ενημέρωση της ελληνικής βιομηχανίας προς τη ΡΑΕ που μιλάει για χειραγώγηση των τιμών ενέργειας στην Ελλάδα.

Διοικεί την Ελλάδα ένα καρτέλ ενέργειας, στο οποίο συμμετέχει η ΔΕΗ με δική σας ευθύνη, κύριε Σκρέκα. Και αυτό είναι πρόβλημα το οποίο είναι πρόταση του ΣΥΡΙΖΑ που δεν έχετε υλοποιήσει.

Θέλετε μήπως να σας μιλήσω για την προθεσμιακή αγορά ξανά; Δεν το λέει μόνο ο ΣΥΡΙΖΑ, το λέει επίσης και η ελληνική βιομηχανία. Δεν έχετε προθεσμιακή αγορά. Σας έκανα μια ερώτηση. Σας κατέθεσα τον χάρτη και τον πίνακα. Για ποιο λόγο η Ελλάδα δεν έχει προθεσμιακή αγορά, έτσι ώστε να έχουμε τιμές ενέργειας εξαρτημένες από σταθερά συμβόλαια; Ούτε σε αυτό απαντήσατε.

Θέλετε μήπως να σας πω για το τι λέει η Ρυθμιστική Αρχή Ενέργειας; Γιατί κύριε Πρόεδρε, η κοροϊδία περισσεύει εδώ πέρα μέσα. Κύριε Σκρέκα, δεν τα λέει ο ΣΥΡΙΖΑ. Ο πρόεδρος, λοιπόν, της Ρυθμιστικής Αρχής Ενέργειας -και θα το καταθέτω- ανακοίνωσε την προηγούμενη εβδομάδα ότι στην Ελλάδα τα προβλήματα είναι η υψηλή συμμετοχή του φυσικού αερίου, η πλήρης απουσία των διμερών συμβολαίων, το ότι δεν γίνεται έλεγχος στους παραγωγούς και στους διαχειριστές και οι ευθύνες που έχουν αυτοί.

Κύριε Σκρέκα, ποιον κοροϊδεύετε; Είστε πρώτοι στην Ευρώπη στην ακρίβεια του ρεύματος.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, σας παρακαλώ να ολοκληρώσετε.

**ΣΩΚΡΑΤΗΣ ΦΑΜΕΛΛΟΣ:** Θέλετε να σας πω πώς θα τα βγάλει πέρα ένα μαγαζί στη Θεσσαλονίκη που έχει ρεύμα 260 ευρώ και του ήρθε μετά τις επιδοτήσεις σας επιπλέον κόστος 900 ευρώ; Πώς θα τα βγάλει πέρα, κύριε Σκρέκα, που είπατε ότι στηρίζετε την αγορά;

Στα σπίτια με τους λογαριασμούς των 60 και 50 ευρώ το επιπλέον κόστος μετά τις επιδοτήσεις είναι 150 ευρώ, γιατί δεν κάνετε έλεγχο αγοράς...

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, σας παρακαλώ. Έχουμε είκοσι πέντε ερωτήσεις.Ολοκληρώστε.

**ΣΩΚΡΑΤΗΣ ΦΑΜΕΛΛΟΣ:** Γιατί ενώ γίνονται όλα αυτά μας απαντάει η Επιτροπή Ανταγωνισμού ότι κάνατε ομάδα εργασίας για να ψάξετε το θέμα.

Νομίζω λοιπόν, κύριε Σκρέκα, ότι οι ευθύνες είναι ξεκάθαρες και είναι σε εσάς. Και φαίνεται ότι ο τομέας της ενέργειας είναι ο βασικός τομέας για τον οποίο αυτή η Κυβέρνηση πρέπει να φύγει το συντομότερο, γιατί είστε καταστροφική Κυβέρνηση, κύριε Σκρέκα και μην κοροϊδεύετε.

Ευχαριστώ, κύριε Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Έχετε συνειδητοποιήσει ότι έχουμε είκοσι έξι ερωτήσεις; Αν ο καθένας κάνει εδώ αγόρευση, δεν γίνεται.

Ορίστε, κύριε Σκρέκα, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Όσο πιο πολύ ώρα μιλάτε και όσο περισσότερες ανακρίβειες λέτε αυτό δεν σημαίνει ότι πείθετε κανέναν.

Εγώ σας παρακαλώ πολύ να μας φέρετε έναν λογαριασμό ΔΕΗ που για λογαριασμό 70 ευρώ έχει πληρώσει επιπλέον κόστος ο καταναλωτής στο νοικοκυριό 150 ευρώ. Δηλαδή, αντί για 70 ευρώ λογαριασμό πλήρωσε 230 ή 220 ευρώ. Σας παρακαλώ πολύ να δω λογαριασμό νοικοκυριού και να το συζητήσουμε για να αποδείξετε την ειλικρίνεια και την αλήθεια αυτών που λέτε. Αυτό είναι το πρώτο.

**ΣΩΚΡΑΤΗΣ ΦΑΜΕΛΛΟΣ:** Ορίστε, εδώ τον έχω.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Θα το δούμε μετά.

Δεύτερον, πείτε μου λίγο μήπως κατασκευάσατε κανένα εργοστάσιο φυσικού αερίου, που παράγει ηλεκτρική ενέργεια όλο αυτό το διάστημα που εμείς έχουμε αναλάβει; Όσα εργοστάσια φυσικού αερίου που παράγουν ηλεκτρική ενέργεια λειτουργούσαν επί δικών σας ημερών τα ίδια λειτουργούν, κύριε Φάμελλε. Δεν έχει αλλάξει κάτι. Το ίδιο είναι, ίσα-ίσα. Το μόνο που έχει αλλάξει είναι ότι έχουν εισέλθει περισσότερες ανανεώσιμες πηγές ενέργειας στο ηλεκτρικό μίγμα της χώρας μας, πολύ περισσότερες. Λέγατε ότι θέλετε να προωθήσετε τις ΑΠΕ και τις ενεργειακές κοινότητες.

Πείτε μου λίγο πόσα MW που ανήκουν σε ενεργειακές κοινότητες είχαν ηλεκτριστεί επί ημερών σας και πόσα επί ημερών μας; Το 2021 ξεπεράσαμε το 1 GW νέων εγκατεστημένων ΑΠΕ στη χώρα μας. Αυτό έχουμε κάνει. Και κάναμε μια μελέτη μάλιστα με το Αριστοτέλειο Πανεπιστήμιο Θεσσαλονίκης και διαπιστώσαμε ότι το μήνα Δεκέμβριο πράγματι η Ελλάδα ήταν η ακριβότερη στην Ευρώπη. Σε επίπεδο έτους η Ιταλία είναι η ακριβότερη, να λέτε την αλήθεια, κύριε συνάδελφε. Η Ιταλία με πολύ πιο ώριμη αγορά, με πολύ πιο ώριμο μοντέλο προσδιορισμού ηλεκτρικής ενέργειας, με δική της παραγωγή φυσικού αερίου σε ένα ποσοστό βέβαια ήταν ακριβότερη σε επίπεδο έτους απ’ ότι η Ελλάδα, μία Ελλάδα που είχε ένα καινούργιο Target Model, ένα καινούργιο μηχανισμό προσδιορισμού ηλεκτρικής ενέργειας χωρίς προθεσμιακά προϊόντα, επειδή εσείς δεν είχατε κάνει αυτό που έπρεπε να κάνετε όταν το σχεδιάζατε και εμείς προσπαθούμε να το κάνουμε τώρα. Αυτή είναι η αλήθεια και το ξέρετε πολύ καλά.

Πείτε μου, λοιπόν, τι έχει αλλάξει σε ότι αφορά την παραγωγή ηλεκτρικής ενέργειας; Τίποτα, έχουν μπει περισσότερες ΑΠΕ. Και μάλιστα αν δεν είχαν μπει αυτές οι ΑΠΕ, γιατί κάναμε μια μελέτη με το Αριστοτέλειο Πανεπιστήμιο θα είχαμε 100 ευρώ ακριβότερη χονδρική τιμή το Δεκέμβριο στη χώρα μας. Αν είχαμε αντικαταστήσει τις ΑΠΕ με μία λιγνιτική μονάδα θα είχαμε ακριβότερη ηλεκτρική ενέργεια το Δεκέμβριο, κύριε Φάμελλε, απ’ ότι αυτή που είχαμε παρ’ όλο που ήταν ακριβή και δεν χαιρόμαστε γι’ αυτό. Δεν χαιρόμαστε, γιατί αυτό έχουμε παραλάβει και προσπαθούμε να το φτιάξουμε. Και θα το φτιάξουμε και θα διασφαλίσουμε προσιτές τιμές.

Τώρα θα αναφερθώ στις επιχειρήσεις. Είναι πάρα πολύ απλό. Από 1η Ιανουαρίου η Ελλάδα είναι η μόνη χώρα στην Ευρώπη που πήρε άδεια από την Επιτροπή Ανταγωνισμού για να στηρίξει και να καλύψει το 50% του κόστους της αύξησης της ηλεκτρικής ενέργειας στις επιχειρήσεις από την πολύ μικρή έως την πολύ μεγάλη.

Αυτόν τον εναγκαλισμό με τις ανακοινώσεις του Συνδέσμου των Βιομηχανιών δεν μπορώ να τον καταλάβω. Έχετε πολλές αγάπες τελευταία βλέπω. Για ρωτήστε υπάρχει άλλη χώρα που στηρίζει με αυτόν τον τρόπο την παραγωγική βάση της χώρας; Υπάρχει άλλη χώρα στην Ευρώπη που απορροφά το 50% της αύξησης κόστους χωρίς να έχει πυρηνικά εργοστάσια, όπως η Γαλλία, χωρίς να έχει πολύ μεγάλη υδροηλεκτρική ενέργεια, όπως έχει η Νορβηγία και η Δανία; Υπάρχει άλλη χώρα που αξιοποιεί και διαθέτει τόσα χρήματα για να στηρίξει όλη την παραγωγική βάση από την πολύ μικρή επιχείρηση, από τον επαγγελματία της Θεσσαλονίκης και όχι μόνο της Θεσσαλονίκης και της Αθήνας και των Τρικάλων και της Ορεστιάδας και όλης της Ελλάδας μέχρι την πολύ μεγάλη βιομηχανία;

Δεν υπάρχει, κύριε Φάμελλε και το ξέρετε πολύ καλά αυτό. Αρκεί να το αναγνωρίσετε.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στην τελευταία ερώτηση του κ. Σκρέκα, στην τρίτη με αριθμό 1705/6-12-2021 ερώτηση (εκ μεταφοράς) του κύκλου των αναφορών και ερωτήσεων του Βουλευτή Β’ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας με θέμα: «Θα εφαρμόσει η Κυβέρνηση το αναχρονιστικό τέλος ταφής του ν.4819/2021, προωθώντας την καύση απορριμμάτων και ναρκοθετώντας την ανακύκλωση;».

Ορίστε, κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Σκρέκα, πρέπει να σας διαβάσω το λογαριασμό νοικοκυριού, που μου τον ζήσατε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Λογαριασμός ΔΕΗ;

**ΣΩΚΡΑΤΗΣ ΦΑΜΕΛΛΟΣ:** Θα σας το πω. Λογαριασμός νοικοκυριού 60 ευρώ ρεύμα, 208 επιβάρυνση ΟΤΣ, εκπτώσεις από τις επιδοτήσεις 49…

**ΠΡΟΕΔΡΕΥΩΝ (Νικήτας Κακλαμάνης):** Κύριε Φάμελλε, θα χάσετε χρόνο από τη νέα ερώτηση.

**ΣΩΚΡΑΤΗΣ ΦΑΜΕΛΛΟΣ:** Συνολική τιμή ενέργειας 220.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Λογαριασμός ΔΕΗ;

**ΣΩΚΡΑΤΗΣ ΦΑΜΕΛΛΟΣ:** Λογαριασμός ρεύματος, κύριε Σκρέκα. Μην παίζετε παιχνίδια. Λογαριασμός ρεύματος και σας είπα ότι έχει επάνω τις επιδοτήσεις.

Πάμε τώρα στην ερώτηση για το τέλος ταφής. Υπάρχει μια γραπτή ερώτηση, κύριε Σκρέκα, από τις 6 Δεκεμβρίου που δεν απαντήσατε επίσης. Και την προηγούμενη δεν μας είπατε γιατί δεν την απαντήσατε και τα στοιχεία που σας ζήτησα δεν τα καταθέσετε. Και λέω, κύριε Πρόεδρε, ότι επειδή στην προηγούμενη ερώτηση δεν καταθέσατε έγγραφα θα πάει για επερώτηση στη Βουλή μετά.

Η ερώτηση, λοιπόν, αυτή είναι μια γραπτή ερώτηση που υποβλήθηκε στις 6 Δεκεμβρίου, είναι ένα κρίσιμο ζήτημα για την αυτοδιοίκηση η εφαρμογή του τέλους ταφής που η κατάσταση είναι ως εξής.

Ο ΣΥΡΙΖΑ έχει ολοκληρώσει το θεσμικό πλαίσιο όσον αφορά τη διαχείριση απορριμμάτων και την τιμολογιακή πολιτική. Είχαν βγει υπουργικές αποφάσεις και από την 1-1-2020 θα εφαρμοζόταν μια τιμολογιακή πολιτική, η οποία θα είχε εκπτώσεις για τους δήμους που κάνουν ανακύκλωση, άρα κίνητρα. Και μάλιστα προβλεπόταν έκπτωση όσον αφορά τα θέματα αυτά την εισφορά κυκλικής οικονομίας, 35% αν έχεις κάνει περιβαλλοντική αδειοδότηση μονάδας, 70% αν κατασκευάζεται η μονάδα σου κυκλικής οικονομίας και 100% αν λειτουργεί.

Εσείς, λοιπόν, τώρα έρχεστε καταργείτε τις εκπτώσεις και την στήριξη αυτή, την προτροπή προς τους δήμους να κάνουν σύγχρονες μονάδες κυκλικής οικονομίας και επιβάλλετε το τέλος ταφής, παρ’ ότι εμείς είχαμε ήδη δρομολογήσει και τις χρηματοδοτήσεις για να προχωρήσουν τα έργα παντού και στη δική σας περιοχή και στην περιοχή της Θεσσαλονίκης και παντού.

Έρχεται, λοιπόν, τώρα η Νέα Δημοκρατία να καταργήσει μια μεταρρύθμιση την οποία στο forum κυκλικής οικονομίας είχε συμφωνήσει και η ΚΕΔΕ και ο Σύνδεσμος Βιομηχανιών, όλοι οι κλάδοι και είχαμε κάνει μία συμφωνία που ήταν εγκεκριμένη από την Ευρωπαϊκή Ένωση και την ακυρώνετε μία τέτοια συμφωνία μεταφέροντας υπέρογκο κόστος, που μάλλον είναι πάνω από 100 εκατομμύρια ευρώ σε όλους τους δήμους, υποκριτικά λέγοντας ότι αυτό οφείλεται στο Ταμείο Ανάκαμψης. Να το ξεκαθαρίσουμε εξαρχής, γιατί φοβάμαι ότι αυτό θα το πείτε.

Λοιπόν, κύριε Πρόεδρε, δεν είναι δέσμευση της χώρας απέναντι στην Ευρώπη το τέλος ταφής, διότι η Ευρώπη είχε συμφωνήσει με την αποτροπή της ταφής μέσω κινήτρου για την ανακύκλωση που είχε νομοδοτήσει ο ΣΥΡΙΖΑ. Μην λέτε ψέματα στους δήμους. Μην λέτε ψέματα στους πολίτες. Δεν είναι δέσμευση της χώρας.

Το βάλατε ως όρο στο Ταμείο Ανάκαμψης εσείς, αλλά ταυτόχρονα έχετε βάλει και όρο να υπάρχουν κίνητρα ανακύκλωσης. Άρα υλοποιείτε τμήμα της δικής σας δέσμευσης εις βάρος των δήμων χωρίς να προτρέπετε προς την ανακύκλωση και χωρίς όλες τις ελαφρύνσεις που είχε η νομοθετημένη, τελειωμένη με υπουργική απόφαση τιμολογιακή πολιτική.

Δεν προχωράτε ταυτόχρονα την ανακύκλωση και τα λεφτά αυτά των δήμων δεν τους τα δίνετε, κύριε Σκρέκα. Τα πάτε στο ΕΟΑΝ, τον αμαρτωλό ΕΟΑΝ, που είναι συνδεδεμένος με σκάνδαλα πλέον με μια αδιαφανή διαχείριση πάλι εις βάρος των δήμων. Ούτε λοιπόν η ανακύκλωση προχωράει και επιβάλλετε ένα πολύ μεγάλο χαράτσι.

Ξέρετε και σας το έχει πει η ΚΕΔΕ ότι είναι αντίθετη. Ακούω ότι θα συστήσετε τώρα ομάδα εργασίας, ενώ το έχετε ψηφίσει έξι μήνες. Ακούω, θα μας πείτε εσείς, ενώ το έχετε ψηφίσει έξι μήνες κι ενώ όλη η αυτοδιοίκηση τώρα είναι απέναντι και η αυτοδιοίκηση που στηρίχθηκε και από εσάς.

Άρα, κύριε Σκρέκα, το ερώτημα είναι θα επιβάλλετε ακόμα ένα χαράτσι που στηρίζει την καύση εις βάρος της ανακύκλωσης; Να καταλάβουμε τελικά τι Κυβέρνηση έχουμε, πόσο «πράσινη» είστε.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Σαφές το ερώτημα, θα απαντήσει ο κύριος Υπουργός.

Ορίστε, κύριε Σκρέκα, έχετε το λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Κατ’ αρχάς, παρακαλώ πολύ για το προηγούμενο που είπατε, σας είπα συγκεκριμένα -και θα δείτε τα Πρακτικά τι ακριβώς είπα- για λογαριασμό ΔΕΗ που από 70 ευρώ ήρθε 230. Εγώ έχω λογαριασμό ΔΕΗ που είναι 70 ευρώ ο λογαριασμός και είχε 60 εκπτώσεις, ΔΕΗ και επιδοτήσεις του κράτους. Το λέω για να τα ξεκαθαρίσουμε. Παρακαλώ να αποδείξετε αυτά που λέτε αν στέκουν και αν έχουν βάση ειλικρίνειας.

**ΠΡΟΕΔΡΕΥΩΝ (Νικήτας Κακλαμάνης):** Προχωρήστε.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Από εκεί και πέρα, κύριε Πρόεδρε, εγώ θα παρακαλούσα πολύ τον αξιότιμο, κατά τα άλλα, συνάδελφο να μας πει πέντε χρόνια που κυβέρνησε ο ΣΥΡΙΖΑ πόσο αυξήθηκε η ανακύκλωση χώρα μας!

Πέντε χρόνια, κύριε Πρόεδρε! Πέντε χρόνια, κύριοι συνάδελφοι, κυβέρνησε ο ΣΥΡΙΖΑ. Υπήρχε αρμόδιος Υπουργός. Πόσο αυξήθηκε αυτή η ανακύκλωση των απορριμμάτων στη χώρα μας; Γιατί εγώ θυμάμαι κάτι βουνά από σκουπίδια σε κάτι νησιά -να μην τα λέω ξανά και ξανά. Έρχονταν οι τουρίστες το καλοκαίρι, με 40 - 45 βαθμούς Κελσίου και υπήρχαν βουνά από σκουπίδια! Η μυρωδιά από τα σκουπίδια έφτανε μέχρι το αεροπλάνο πριν προσγειωθεί ακόμα! Αυτό παραλάβαμε από το ΣΥΡΙΖΑ και έρχονται εδώ και μιλάνε και εγκαλούν την Κυβέρνηση;

Πόσες μονάδες ξεκίνησαν επί ημερών του ΣΥΡΙΖΑ; Πόσα εργοστάσια διαχείρισης απορριμμάτων ξεκίνησαν από ΣΥΡΙΖΑ, σχεδιάστηκαν, δημοπρατήθηκαν και ολοκληρώθηκαν; Μία ξεκίνησε επί ΣΥΡΙΖΑ να σχεδιαστεί, να δημοπρατηθεί, να υπάρξει ανάδοχος, να ξεκινήσει η κατασκευή και να λειτουργήσει; Γιατί θυμάμαι πολλές μονάδες που, ενώ είχαν ξεκινήσει, σταμάτησαν και ξανά ξεκίνησαν από την αρχή διαδικασίες ΣΔΙΤ, πάνω στη Βόρεια Ελλάδα και τα λοιπά.

Τα ξέρετε πολύ καλά, κύριε συνάδελφε. Άρα μη μιλάτε και μην εγκαλείτε την Κυβέρνηση που προσπαθεί να διορθώσει αυτό που έχει παραλάβει.

Είμαστε ικανοποιημένοι από τον τρόπο που διαχειριζόμαστε τα απορρίμματα στη χώρα μας; Όχι. Και πρέπει να κάνουμε τεράστια βήματα προόδου, αν θέλουμε να φτάσουμε όχι να είμαστε από τους πρώτους, αλλά να πιάσουμε το μέσο ευρωπαϊκό όρο.

Όμως, εμείς το κάνουμε. Δημοπρατούνται πάνω από δεκαοκτώ εργοστάσια διαχείρισης απορριμμάτων στη χώρα μας. Παραλάβαμε έναν σχεδιασμό για την Αττική που δεν υπήρχε. Ήταν ανέφικτος και προσπαθούμε να τον διορθώσουμε.

Και όλα αυτά ξέρετε ότι δεν γίνονται δυστυχώς από τη μια στιγμή στην άλλη, αλλά εμείς προσπαθούμε να τα κάνουμε πολύ-πολύ γρηγορότερα από αυτά που παραλάβαμε, όταν ήσασταν εσείς.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):**  Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θα επικαλεστώ και τη δική σας αυτοδιοικητική ιστορία.

Κύριε Υπουργέ, δεν είπατε τίποτα για το τέλος ταφής. Μιλάμε για ένα τέλος ταφής, ένα χαράτσι πάνω από 100 εκατομμύρια ευρώ. Δεν είπατε τίποτα.

Είπατε για την ιστορία. Η ιστορία μου θυμίζει ότι –στην καταγωγή του πατέρα μου- στον Πύργο Ηλείας τα σκουπίδια ήταν πάνω από τον πρώτο όροφο όταν ανέλαβε ο ΣΥΡΙΖΑ και το λύσαμε το πρόβλημα. Θέλετε να πάμε τόσο πίσω; Τα θυμάμαι πολύ καλά, γιατί εγώ διαπραγματεύτηκα το ΣΔΙΤ εκεί, το οποίο μάλιστα κατέβηκε στο 50% της τιμής που ήταν στη δημοπράτηση που είχατε κάνει εσείς, η άριστη κυβέρνηση Σαμαρά - Βενιζέλου.

Επίσης, να σας πω για τα δεκαοκτώ εργοστάσια που λέτε ότι προχωράτε, όλα αυτά ξεκίνησαν επί ΣΥΡΙΖΑ: και η νομοθεσία και η χρηματοδότηση και οι μελέτες.

Εσείς είπατε τώρα ότι δεν γίνονται τελικά όλα από τη μια μέρα στην άλλη και με ρωτάτε αν τελειώσαμε εμείς μέσα σε δυο - τρία χρόνια και τις μελέτες και τις δημοπρατήσεις και το σχεδιασμό. Όχι. Και το σχεδιασμό κάναμε και το νόμο για την ανακύκλωση κάναμε και τις μελέτες αναθέσαμε και πολλές δημοπρατήσεις έγιναν. Εγώ προσωπικά πήγα στη δημοπράτηση της Αλεξανδρούπολης.

Μην τα κρύβετε, λοιπόν, αυτά. Ξέρουμε πάρα πολύ καλά τι γίνεται. Δυστυχώς, ξέρουμε καλύτερα από εσάς, γιατί ένα πρόβλημα που έχετε στο Υπουργείο είναι ότι δεν γνωρίζετε και τα προβλήματα. Όπως κάνετε στην ενέργεια, τα ίδια κάνετε και στα σκουπίδια.

Στην ανακύκλωση, λοιπόν, έχουμε καθυστέρηση της Ελλάδας. Δυόμισι χρόνια πάτε προς τα πίσω, σκάνδαλα. Εγκρίνετε σύστημα διαχείρισης, το οποίο οι υπηρεσίες σας έλεγαν ότι δεν πιάνει τους στόχους και το εγκρίνατε με πολιτική απόφαση! Μην ξύνεστε στην γκλίτσα του τσοπάνη. Τα ξέρουμε.

Χρηματοδοτείται σύστημα ανακύκλωσης ταυτόχρονα από τους υπόχρεους και τους καταναλωτές, από τον ΕΕΔΣΑ και από το «Τρίτσης». Τριπλή πηγή χρηματοδότησης για το ίδιο σύστημα που οι υπηρεσίες λένε ότι δεν πιάνει τους στόχους; Ας είμαστε σοβαροί. Μην τα ανοίγετε αυτά.

Ως προς το τέλος ταφής, θέλετε να μιλήσουμε συγκεκριμένα; Υπήρχε νομοθεσία τελειωμένη από το ΣΥΡΙΖΑ, υπουργική απόφαση, που έλεγε πώς θα κινητροδοτούνται οι δήμοι και θα πληρώνουν λιγότερο με την ανακύκλωση, πώς θα κινητροδοτούνται, όταν είναι χωροθετημένα, αδειοδοτημένα και πιθανά υπό κατασκευή τα εργοστάσια κυκλικής οικονομίας –γιατί δεν το προχωράτε;- που κάλυπτε τις αναγκαίες προϋποθέσεις που έβαζε η Ευρώπη στην Ελλάδα, που κάλυπτε και τις προειδοποιήσεις της Κομισιόν και ήμασταν σε συνεννόηση με τον Επίτροπο, διότι εγώ προσωπικά κατέθεσα στην Ευρώπη τη στρατηγική κυκλικής οικονομίας της Ελλάδας. Είχαν γίνει όλα αυτά από το ΣΥΡΙΖΑ, μην τα κρύβετε!

Σήμερα φορτώνετε στους δήμους τις ευθύνες της πολιτείας, ενώ τους έχετε πάρει την αρμοδιότητα για τις μονάδες καύσης. Άλλο απαράδεκτο! Δηλαδή οι δήμοι θα κρίνονται και θα έχουν πέναλτι, ενώ την αρμοδιότητα για τις μονάδες καύσης την πήρατε εσείς και ενώ διά του γενικού γραμματέα μαθαίνω ότι πολλές μονάδες επεξεργασίας τροποποιούνται προς το να παράγουν απορριμματογενές καύσιμο; Αντί δηλαδή να βγάζετε προϊόντα κυκλικής οικονομίας, κάνετε πανάκριβα εργοστάσια με λεφτά που μας δίνει η Ευρώπη για να παράγεται πρωτογενές καύσιμο για να είναι μονόδρομος μετά για την Ελλάδα η χρήση του.

Αυτά είναι τραγικά τα οποία γίνονται στη διαχείριση των απορριμμάτων μαζί με τα σκάνδαλα και δεν χρηματοδοτείτε, δεν στηρίζετε χωριστή συλλογή. Θα πάρετε δηλαδή 100 εκατομμύρια και πάνω των δήμων σε αυτή την κρίσιμη στιγμή να τα δώσετε στον αδιαφανή ΕΟΑΜ, για να τα διαχειριστεί προς όφελος ποιου, γαλάζιων παιδιών, κύριε Σκρέκα;

Δεν φτάνει πια η ρεμούλα και το πλιάτσικο που γίνεται στην Ελλάδα με ευθύνη της Κυβέρνησής σας; Θέλετε ακόμα ένα χαράτσι; Εσείς που μιλάγατε για τα χαράτσια του ΣΥΡΙΖΑ, που λέγατε ότι είναι χαράτσι το τέλος για πλαστική σακούλα. το οποίο επεκτείνατε και το οποίο εμείς στηρίζουμε όπως και τέτοιες καινοτομίες; Άρα ήσασταν ψεύτες όσο ήμασταν εμείς στην κυβέρνηση!

Αυτό λοιπόν, αγαπητέ Πρόεδρε, θέλω να το ξεκαθαρίσουμε. Υπάρχει ένας απόλυτα αδιαφανής τρόπος διαχείρισης αυτού του τέλους. Υπάρχει μια λανθασμένη περιβαλλοντική συνιστώσα, δηλαδή δεν μπορεί το τέλος αυτό να μη συνδέεται με κίνητρα για την ανακύκλωση και με κίνητρα για τις μονάδες.

Έρχεται λοιπόν σήμερα η Ελληνική Εταιρεία Αποβλήτων, όπου συμμετέχουν πάρα πολλά στελέχη της αυτοδιοίκησης, και σας ζητάει να επιστρέψετε στη νομοθεσία του ΣΥΡΙΖΑ.

Υπάρχει λοιπόν τεκμηρίωση, επιστημονική, αυτοδιοικητική και οικονομοτεχνική, που έχει λύση, κύριε Πρόεδρε, διότι ήταν ολοκληρωμένο και σχεδιασμένο και εγώ με τον κ. Χαρίτση είχαμε υπογράψει την υπουργική απόφαση εφαρμογής. Οι δήμοι θα είχανε κάποιο πέναλτι, αν υπήρχε ποσότητα απορριμμάτων που πήγαινε στην ταφή, το οποίο θα γύριζε στους δήμους, κύριε Πρόεδρε, για να γίνει ανακύκλωση και θα ελεγχόταν από το Πράσινο Ταμείο. Δεν θα ήταν απούσα η πολιτεία.

Χαράτσια λοιπόν μόνο και μετά καύση και σκάνδαλα στην ανακύκλωση; Αυτό θα μείνει από την ιστορία σας, κύριε Σκρέκα, και σας έχω ενημερώσει και προσωπικά για το ζήτημα.

Ευχαριστώ.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Ευχαριστώ, κύριε Πρόεδρε.

Να ρωτήσω κάτι, κύριε συνάδελφε; Μιλήσατε για αδιαφανή ΕΟΑΝ και για σύστημα το οποίο εγκρίθηκε, ενώ δεν έπιανε στόχους. Εσείς ήσασταν αρμόδιος Υπουργός επί ΣΥΡΙΖΑ. Ο ΣΥΡΙΖΑ ήταν πέντε χρόνια στην κυβέρνηση. Μπορείτε να μου πείτε μία περίπτωση, όπου ο ΕΟΑΝ αφαίρεσε άδεια ενός συστήματος που δεν έπιανε τους στόχους; Περιμένω να μου πείτε. Πέντε χρόνια κυβερνήσατε και δεν αφαιρέσατε ούτε μία άδεια από ένα σύστημα που δεν έπιασε τους στόχους, ακόμα και αυτό που κατηγορείτε ότι δεν έπιανε τους στόχους!

**ΣΩΚΡΑΤΗΣ ΦΑΜΕΛΛΟΣ:** Για εσάς μιλάμε τώρα.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Περιβάλλοντος και Ενέργειας):** Εμείς, κύριε συνάδελφε, κάναμε κάτι άλλο λοιπόν, αφού παραλάβαμε ένα μπάχαλο, ένα αλαλούμ από εσάς, όπου δεν γινόταν τίποτα. Και φυσικά δεν πρόκειται να επιστρέψουμε στη νομοθεσία του τίποτα, αφού δεν έγινε τίποτα και δεν κάνατε τίποτα και δεν πετύχατε απολύτως τίποτα και δεν αυξήθηκε η ανακύκλωση και γεμίσαμε σκουπίδια στους δρόμους.

Εμείς, λοιπόν, κάναμε κάτι άλλο. Αλλάξαμε τη νομοθεσία του ΣΥΡΙΖΑ και βάλαμε συγκεκριμένο τρόπο και μεθοδολογία και σύστημα να μετρούμε την απόδοση των συστημάτων διαχείρισης, εναλλακτικής διαχείρισης και εφόσον δεν επιτυγχάνουν τους συγκεκριμένους πια στόχους, έχουμε συγκεκριμένες ποινές και συγκεκριμένο τρόπο για να αφαιρείται η άδεια, πάντα με τη λογική της συμμόρφωσης και της στήριξης, για να πετύχουμε τους στόχους ανακύκλωσης και όχι με τη λογική της τιμωρίας, που δεν έρχεται ποτέ, που ποτέ δεν ήρθε από την τιμωρία επί ημερών σας!

Για το τέλος ταφής, το τέλος ταφής, κύριε συνάδελφε, θα μπει γιατί είκοσι έξι από τα είκοσι επτά κράτη μέλη της Ευρώπης έχουν τέλος ταφής, πολλαπλάσιο από αυτό το οποίο ξεκινάμε και θεσπίζουμε εμείς, γιατί πρέπει να δώσουμε και μια μεταβατική περίοδο. Ποιο είναι το μόνο κράτος από τα είκοσι επτά που δεν έχει θεσπίσει και δεν εφαρμόζει τέλος ταφής; Η Ελλάδα.

Αυτό, λοιπόν, εμείς θα το εφαρμόσουμε. Τα έσοδα θα τα επιστρέψουμε στους δήμους και αυτούς που έχουν περισσότερο ανάγκη για να πιάσουν τους στόχους τους. Το έχουμε προσδιορίσει και το αναφέρουμε ρητά και στο νόμο. Αυτό θέλουμε να κάνουμε εμείς.

Υπάρχουν και τα κίνητρα, υπάρχουν και τα αντικίνητρα. Κάποια στιγμή σε αυτή τη χώρα θα πρέπει όλοι να συνειδητοποιήσουν, όλοι οι εμπλεκόμενοι και φυσικά η κεντρική πολιτεία αλλά και η τοπική αυτοδιοίκηση ότι όλοι μαζί θα πρέπει να κάνουμε κάτι, για να αλλάξουμε αυτό το έγκλημα, το αίσχος που γίνεται με τη διαχείριση των απορριμμάτων, που είμαστε η τελευταία χώρα στην Ευρώπη, σε ό,τι αφορά την ανακύκλωση! Έχουμε 20% ανακύκλωση και θα έχουμε το 80% των απορριμμάτων, όταν αυτό πρέπει να φτάσει το 50% και κάποιες χώρες το έχουν φτάσει στο 10%. Αυτή είναι η πραγματικότητα.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Μπαίνουμε τώρα σε έναν κύκλο επτά ερωτήσεων που αφορούν θέματα αρμοδιότητας του Υπουργείου Υγείας.

Στις ερωτήσεις θα απαντήσει ο Υπουργός Υγείας κ. Πλεύρης, που είναι παρών.

Η πρώτη είναι η έκτη με αριθμό 333/21-1-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Υγείας,με θέμα: «Η Κυβέρνηση σχεδιάζει την ιδιωτικοποίηση του ΕΣΥ στην καρδιά της πανδημίας».

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, διαβάζω τις δηλώσεις σας από την ΕΡΤ: «Θα πρέπει να βλέπουμε ποιο νοσοκομείο θα έχει τις κεντρικές υπηρεσίες και από τα περιφερειακά νοσοκομεία, αυτά δηλαδή που είναι γύρω στα είκοσι με είκοσι πέντε χιλιόμετρα, να κρατήσουμε αυτά που είναι απαραίτητα».

Το ερώτημα είναι αν το συμπέρασμά σας από την πανδημία, κύριε Υπουργέ, είναι ότι μας περισσεύουν τα νοσοκομεία. Προχωρήσατε μετά και σε ένα μοντέλο που, απ’ ό,τι καταλαβαίνουμε το χρησιμοποιείτε στην Κοζάνη, τη δυτική Μακεδονία, για το πώς κλείνουν -απαξιώνονται και γίνονται κέντρα υγείας στην πράξη- τα νοσοκομεία πόλεων και στο κέντρο της περιφέρειας έχεις το βασικό νοσοκομείο.

Για να καταλάβω, στην Καστοριά ή σε άλλη περιφέρεια, στην Δράμα, που τόσο επλήγησαν από τον κορωνοϊό, τους περισσεύει το νοσοκομείο τους; Το «Νοσοκομείο Παίδων» Πεντέλης περισσεύει; Ποια νοσοκομεία περισσεύουν;

Έχω και μία ακόμη ερώτηση. Με εκατό απώλειες ανθρώπων την ημέρα έχετε χρόνο εσείς και η κ. Γκάγκα να σχεδιάζετε το νέο μικρό ΕΣΥ; Εδώ δεν βρίσκετε χρόνο για να κάνετε τις απαραίτητες προσλήψεις, για να κάνετε τον απαραίτητο εξοπλισμό.

Και τι μας λέει, βέβαια, αυτή η μελέτη; Ότι είναι ενδεδειγμένα τα ΣΔΙΤ. Πού είναι ενδεδειγμένα; Στον ιατροτεχνολογικό εξοπλισμό, στις μονάδες παροχής εξειδικευμένων υπηρεσιών και τη δημιουργία νέων νοσοκομείων. Φαντάζομαι και ανακαίνιση.

Άρα, δηλαδή η απαξίωση εν μέσω COVID οδηγεί στην είσοδο των ιδιωτών σε αυτά ακριβώς που δεν έγιναν, που έπρεπε να γίνουν για να σωθούν οι ζωές; Χάσαμε δηλαδή χιλιάδες συνανθρώπους μας γιατί δεν ενισχύσατε την υγεία, για να μπούνε ιδιώτες μέσα στην υγεία; Αυτό ήταν τελικά όλο;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Αρσένη, ό,τι ακριβώς είπατε, αυτό ακριβώς που περιγράψατε τώρα, είναι εκτός της πραγματικότητας των προθέσεων της Κυβέρνησης. Και θα σας αναφέρω ένα-ένα τα στοιχεία.

Πρώτα απ’ όλα, επειδή γίνεται μια μεγάλη κουβέντα για το νέο ΕΣΥ και ότι θέλουμε να το απαξιώσουμε, είμαστε η Κυβέρνηση που έχουμε εξασφαλίσει 1,5 δισεκατομμύριο από το Ταμείο Ανάκαμψης για την υγεία. Και ήδη γίνονται και οι προγραμματικές συμβάσεις με το Εθνικό Σύστημα Υγείας για τα χρήματα που θα πάρουν τα νοσοκομεία. Έχουμε, λοιπόν, 320 εκατομμύρια ευρώ που θα πάνε στα νοσοκομεία, ακριβώς για να ενισχυθούν. Είναι χρήματα μόνο για τις υποδομές, εκ των οποίων τα 80 εκατομμύρια είναι για ιατροτεχνολογικό εξοπλισμό. Και δεδομένου ότι επιθυμούμε ο ιατροτεχνολογικός εξοπλισμός να γίνει με συμπράξεις δημόσιου και ιδιωτικού τομέα, όπως γίνεται παντού και έχει γίνει και κανένας δεν είναι αντίθετος, επειδή η συμμετοχή του ελληνικού δημοσίου θα είναι στο 30% στην πραγματικότητα, θα διασφαλίσουμε 250 εκατομμύρια για να πάνε για ιατροτεχνολογικό εξοπλισμό στα νοσοκομεία. Το υπόλοιπο είναι κτιριακές υποδομές.

Έχουμε διασφαλίσει 220 εκατομμύρια για την πρωτοβάθμια περίθαλψη και παράλληλα, υπάρχουν αυτοτελή πρότζεκτ, όπως είναι το «Σωτηρία» με 32 εκατομμύρια, το «Παπανικολάου» στη Θεσσαλονίκη, που δείχνουν ότι η πρόθεση της Κυβέρνησης είναι να ενισχύσει όλα τα νοσοκομεία.

Και θα δούμε και τη διαφορά του νέου ΕΣΥ, πώς θα διαμορφωθεί, γιατί για πρώτη φορά θα πέσουν τόσα πολλά χρήματα σε επίπεδο υποδομών και ιατροτεχνολογικού εξοπλισμού στην πρωτοβάθμια και δευτεροβάθμια περίθαλψη.

Αναφορικά τώρα με τον χάρτη του ΕΣΥ, πράγματι σχεδιάζεται ένας χάρτης ΕΣΥ. Να ξεκαθαρίσουμε κάτι, κύριε Πρόεδρε, γιατί γνωρίζω και τη δική σας ευαισθησία. Γιατί και ως Υπουργός Υγείας ο Νικήτας Κακλαμάνης ήταν από τους ανθρώπους που είχε βάλει βάσεις για ενίσχυση του ΕΣΥ.

Δεν πρόκειται καμμία υγειονομική δομή να κλείσει. Να το ξεκαθαρίσουμε αυτό, για να σταματήσετε εδώ πέρα να παραπληροφορείτε τον κόσμο. Και βάζετε και το «Νοσοκομείο Παίδων» Πεντέλης, κύριε Αρσένη, το οποίο θα λειτουργήσει σε λίγο πάλι όπως λειτουργούσε. Και επειδή υπάρχει μια σειρά ερωτήσεων, αν θέλετε να μείνετε να τα ακούσετε, γιατί λέτε μια σειρά από ανακρίβειες, ότι θα κλείσει. Δεν κλείνουν οι υγειονομικές δομές.

Είναι προφανέστατο, όμως, ότι στον νέο χάρτη θα δούμε πώς ακριβώς θα πρέπει να διαμορφωθούν αυτές οι δομές ως νοσοκομεία, ως δευτεροβάθμιες δομές. Και να δούμε αν πρέπει να συντηρείς δύο κλινικές απέναντι ή να έχει κάποιες κλινικές το ένα νοσοκομείο και κάποιες κλινικές το άλλο, για να υπάρχει μια στόχευση. Άρα, η όλη λογική μας είναι λογική ενίσχυσης του Εθνικού Συστήματος Υγείας.

Αναφορικά με τα ΣΔΙΤ, είναι στο πρόγραμμά μας και βεβαίως θα υπάρξουν ΣΔΙΤ. Και πιστεύω ότι μέσω ΣΔΙΤ ενισχύεται το Εθνικό Σύστημα Υγείας, γιατί λαμβάνονται πρακτικές και από τον ιδιωτικό τομέα, κυρίως σε κομμάτι ιατροτεχνολογικού εξοπλισμού, σε κομμάτι εξετάσεων, σε κομμάτι ακόμα και ανακαινίσεων, για τα οποία είπατε, από τα οποία τελικά ωφελούμενος είναι ο Έλληνας πολίτης.

Άρα, μου δίνετε την ευκαιρία σήμερα -και θα συνεχίσουμε- να σας πω όλο το πρόγραμμα.

Πείτε μου, όμως, τι έχετε να πείτε για αυτή την Κυβέρνηση που θέλει να ρίξει το ΕΣΥ και εξασφαλίζει 650 εκατομμύρια κτηριακά ή υποδομές για ΕΣΥ και για πρωτοβάθμια περίθαλψη, τα οποία θα τα δει άμεσα από αύριο το πρωί ο Έλληνας ασθενής; Διότι το RRF τρέχει με ταχύτητες, ήδη έχει ξεκινήσει και θα έχουμε πλήρη ολοκλήρωση μέσα σε δύο - δυόμισι χρόνια. Εκεί, λοιπόν, θα δείτε την εικόνα όλου του ΕΣΥ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, διαβάζω και άλλα σημεία των δηλώσεών σας: «Όταν υπάρχει ένα νοσοκομείο το οποίο παρέχει όλες τις υπηρεσίες, οι οποίες είναι αναβαθμισμένες, δεν τίθεται θέμα αλλαγών. Από εκεί και πέρα θα πρέπει να βλέπουμε ποιο νοσοκομείο έχει τις κεντρικές υπηρεσίες και από τα περιφερειακά, τα οποία είναι στα είκοσι με είκοσι πέντε χιλιόμετρα απόσταση, να κρατήσουμε αυτά τα οποία είναι απαραίτητα». Είστε σαφείς.

Εδώ πέρα μας λέτε ότι, ναι μεν, δεν θα τα κλείσουμε, αλλά να δούμε ποια θα μείνουν για πρωτοβάθμια και ποια θα είναι δευτεροβάθμια. Αυτό μας λέτε. Μας λέτε ότι για το «Νοσοκομείο Παίδων» Πεντέλης ψεύδομαι όταν λέω ότι θέλετε να το κλείσετε, αλλά να δούμε ποιος θα ο ρόλος του. Αυτό μας λέτε.

Θέλετε να μας πείτε ότι αυτή τη στιγμή εν μέσω της πανδημίας με εκατό απώλειες συνανθρώπων μας σχεδόν καθημερινά έχετε χρόνο για να σκέφτεστε ποια νοσοκομεία θα κλείσετε; Είναι δυνατόν; Και ποια νοσοκομεία θα τα υποβαθμίσετε, γιατί δεν χρειάζονται επειδή είναι σε είκοσι με τριάντα χιλιότετρα απόσταση; Είναι δυνατόν;

Και τι μας λέτε; «Μα, εμείς θα κάνουμε ΣΔΙΤ, θα φέρουμε τους ιδιώτες και θα δώσουμε τόσα χρήματα, 80 εκατομμύρια ιατροτεχνολογικός εξοπλισμός». Να θυμίσω πως για ό,τι δοθεί από αυτόν τον εξοπλισμό μέσω ΣΔΙΤ θα πληρώνεται ενοίκιο από το δημόσιο σύστημα, θα αυξήσει τα πάγια κόστη.

Η Βουλή με 8 εκατομμύρια, κύριε Πρόεδρε, έκανε σαράντα κλίνες ΜΕΘ;

**ΠΡΟΕΔΡΕΥΩΝ (Νικήτας Κακλαμάνης):** Πενήντα είναι οι κλίνες.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ακόμα καλύτερα, κύριε Πρόεδρε.

Άρα, με 160 εκατομμύρια θα μπορούσε να είχατε κάνει χίλιες κλίνες ΜΕΘ. Καταλαβαίνετε; Κι εσείς τώρα μου λέτε ότι για 80 εκατομμύρια θα βάλετε τους ιδιώτες μέσα;

Λέτε ότι κανένας δεν είναι αντίθετος με τα ΣΔΙΤ. Εγώ προσωπικά και το ΜέΡΑ25 είμαστε αντίθετοι. Κρατήστε το αυτό παρακαλώ. Αν τα υπόλοιπα κόμματα δεν έχουν ξεκαθαρίσει τη θέση τους, τα καλώ επίσης να ξεκαθαρίσουν τη θέση τους.

Είπατε, επίσης, ότι θα δώσετε 32 εκατομμύρια στο «Σωτηρία» κ.λπ., έναντι τι; Θα βάλουμε τους ιδιώτες στην υγεία γι’ αυτά τα χρήματα, όταν οι δαπάνες που έχουν δοθεί για την αντιμετώπιση του COVID είναι πολλαπλάσιες; Θα μπορούσαμε να είχαμε δώσει ένα κλάσμα αυτών των χρημάτων για να αποφύγουμε lockdown που οδήγησαν σε απώλειες εσόδων στην οικονομία πάνω από 120 εκατομμύρια την ημέρα.

Σας καλούμε τώρα, επειδή δεν είναι σαφές και ορατό τι θα γίνει με τη δημόσια υγεία, να ενισχύσετε ουσιαστικά και με εξοπλισμό και με προσωπικό τα δημόσια νοσοκομεία, πριν οι μελέτες Τσιόδρα μας βγάλουν κι άλλους χιλιάδες ανθρώπους που χάνουμε χωρίς λόγο.

Σας καλώ να σταματήσετε να εργαλειοποιείτε την πανδημία για την είσοδο των ιδιωτών στην υγεία. Χρειαζόμαστε περισσότερα νοσοκομεία και όχι λιγότερα. Και μιλάω από μια εκλογική περιφέρεια που δεν έχει δικό της Παίδων, όπως δεν έχει και το μεγαλύτερο κομμάτι της Ελλάδας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πραγματικά δεν μπόρεσα να καταλάβω στη δευτερολογία σας σε ποιο κομμάτι ακριβώς είναι η κριτική. Εγώ σας είπα ότι αυτή τη στιγμή υπάρχουν 650 εκατομμύρια. Αυτά είναι κτηριακά. Είναι και ογδόντα εκατομμύρια μηχανήματα. Όπου χρειαστεί να μπούνε ιδιώτες θα πρέπει να βάζουν το 70%.

Άρα αν όλα τα μηχανήματα πάνε με τα 80, σημαίνει ότι θα εμφανιστούν ιδιώτες που θα βάλουν 160 εκατομμύρια και ο συνολικός ιατροτεχνολογικός εξοπλισμός θα γίνει 240. Και προφανέστατα αυτές είναι πρακτικές που υπάρχουν παντού. Δεν νομίζω ότι ούτε από τα άλλα κόμματα θα υπάρξει κριτική ως προς τον εξοπλισμό που εφαρμόζεται παντού.

Υπάρχουν περιπτώσεις που πηγαίνεις και παίρνεις απευθείας το μηχάνημα γιατί έτσι κρίνεις και βγάζεις. Και φυσικά υπάρχουν και περιπτώσεις που το κάνεις σύμπραξη ή υπάρχουν περιπτώσεις που το κάνεις leasing και προφανώς κάποιος θα βάλει 160 εκατομμύρια και θα υπάρχει ένας τρόπος να πληρώνεται η υπηρεσία που παίρνεις.

Το θέμα είναι όμως, ότι τα νοσοκομεία θα έχουν 240 εκατομμύρια ιατροτεχνολογικό εξοπλισμό. Όλα αυτά τα χρήματα στο Εθνικό Σύστημα Υγείας θα πάνε. Ο χάρτης δεν γίνεται με λογική να κλείσουν νοσοκομεία. Αν δείτε το σύνολο των νοσοκομείων βρίσκεται για να πάρει χρήματα από το Ταμείο Ανάκαμψης.

Όσον αφορά το να διατάξεις όμως, υπηρεσίες και πάλι διαβάζετε και πάλι διαστρεβλώνετε. Λέω πουθενά ότι οι δευτεροβάθμιες θα γίνουν πρωτοβάθμιες; Λέω σε αυτή τη δήλωσή μου τίποτα; Βέβαια είναι απαραίτητες σε νοσοκομειακή δομή. Αλλά αν μπορώ εγώ να έχω μία ναυαρχίδα μπροστά, όπως υπάρχει, που να κάνει όλα τα περιστατικά και από κει και πέρα να κάνω τη διασπορά στα άλλα για να μην έχω νοσοκομειακές υπηρεσίες ξεχωριστά αδύναμες και τελικά μη στελεχωμένα νοσοκομεία, με συγχωρείτε αλλά αυτό σημαίνει ακριβώς ότι σκεφτόμαστε το Εθνικό Σύστημα Υγείας.

Η συνολική φιλοσοφία μας ξεκινάει σε διαφορετικά στάδια. Το πρώτο στάδιο έχει να κάνει με το ότι βάζουμε με έναν ξεκάθαρο τρόπο τις προληπτικές εξετάσεις και τις βάζουμε σε ένα επίπεδο που συνδυάζεται με την ψηφιοποίηση και τον ψηφιακό χάρτη για να μπορέσουμε να δούμε πια πώς είναι ο πληθυσμός.

Ερχόμαστε για να κάνουμε την πρωτοβάθμια με το νομοσχέδιο το οποίο θα έρθει. Υπάρχουν οι ΤΟΜΥ οι οποίες δεσμεύουν τη χώρα και συνεχίζονται. Και μάλιστα θα υπάρξουν άλλες εξήντα οι οποίες θα στελεχωθούν αυτήν τη στιγμή με τις προκηρύξεις που γίνονται. Παράλληλα έχουμε και από το Ταμείο Ανάκαμψης 220 εκατομμύρια για την πρωτοβάθμια που θα πάνε σε κέντρα υγείας και θα γίνουν και οι διασυνδέσεις που πρέπει.

Ερχόμαστε στη δευτεροβάθμια. Στη δευτεροβάθμια γίνεται ο υγειονομικός χάρτης που έχει γίνει ήδη δουλειά και θα γίνει σε πλήρη συνεννόηση και θα δούμε όλες αυτές τις δομές της δευτεροβάθμιας που έχουμε πώς θα τις αξιοποιήσουμε με τον καλύτερο δυνατό τρόπο και ενισχύοντάς τες με πάρα πολλά χρήματα τα οποία έρχονται. Πλέον οδηγούμαστε σε μια ολιστική διαδικασία. Γιατί ακριβώς η πανδημία έδειξε προβλήματα τα οποία υπάρχουν και ήταν και προβλήματα -τα έχουμε συζητήσει πολλές φορές- και απουσίας της πρωτοβάθμιας.

Άρα αυτός είναι με πολύ απλά λόγια ένας οδικός χάρτης και έρχεται ο ΕΟΠΥΥ -που το νομοσχέδιο πια είναι έτοιμο και τις επόμενες μέρες, το πολύ σε δεκαπέντε, είκοσι μέρες, θα έχει βγει στη διαβούλευση- ως αγοραστής υπηρεσίας από τους ιδιώτες. Και τότε να σας δω εδώ πέρα όσοι κάνετε κριτική για ιδιωτικά συμφέροντα, όταν θα ερχόμαστε και θα βάζουμε αυστηρούς ποιοτικούς δείκτες, ώστε να μην γίνεται διασπάθιση των χρημάτων του ΕΟΠΥΥ σε μηχανήματα εικοσαετίας που υπάρχουν αυτή τη στιγμή στον ιδιωτικό τομέα, αν θα τα στηρίξετε.

Άρα αυτή είναι η συνολική φιλοσοφία όλου του προγραμματισμού που σαν στόχο έχει την αναβάθμιση του ΕΣΥ. Το νέο ΕΣΥ θα είναι ένα αναβαθμισμένο ΕΣΥ με γνώμονα τον ασθενή.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην πρώτη με αριθμό 1550/29-11-2021 ερώτηση του κύκλου αναφορών και ερωτήσεων του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτηπρος τον Υπουργό Υγείας, με θέμα: «Αδρανείς και μη λειτουργικές κλίνες ΜΕΘ. στο Γενικό Νοσοκομείο Λαμίας».

Ορίστε, κύριε Σαρακιώτη.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Θα ήθελα να ξεκινήσω την ερώτηση αναφέροντας ότι παρά το γεγονός ότι από το ξέσπασμα της πανδημίας και μετά έχω καταθέσει σειρά ερωτήσεων προς το Υπουργείο Υγείας, είναι πρώτη φορά που Υπουργός έρχεται να απαντήσει είτε διά ζώσης είτε γραπτά. Είναι πραγματικά πρωτοφανής η απαξίωση των πολιτών της Φθιώτιδας από την ηγεσία του Υπουργείου Υγείας και όλες οι ερωτήσεις είχαν πραγματικά θετικό πρόσημο για δράσεις ενέργειες προτάσεις που έπρεπε να ληφθούν προκειμένου να μην βιώσουμε αυτή την κατάσταση την οποία βιώσαμε.

Δεν αφορά μόνο τον σημερινό Υπουργό, αφορά και τον προκάτοχό του, αλλά δεν μπορώ σε καμμία περίπτωση, κύριε Πρόεδρε, να μην το αναφέρω. Και το γεγονός ότι η συγκεκριμένη σημερινή ερώτηση έχει να κάνει με την λειτουργία των επτά κλινών μονάδας εντατικής θεραπείας που έγιναν μετά από δωρεά από το ΄Ιδρυμα «Σταύρος Νιάρχος» και έχει κατατεθεί από το Νοέμβριο του περασμένου έτους και έρχεται σήμερα, μετά από αρκετούς μήνες, ο Υπουργός να απαντήσει και αφού έχουμε περάσει ένα νέο κύμα πανδημίας, το οποίο άφησε απώλεια ανθρώπινων ζωών στη Φθιώτιδα και αυτό πραγματικά δεν μπορώ να το σχολιάσω.

Από κει και πέρα η πρώτη δημόσια εξαγγελία για τη δημιουργία κλινών ΜΕΘ από το Ίδρυμα «Σταύρος Νιάρχος» στο Νοσοκομείο Λαμίας ήταν στις 2 Ιουλίου του 2020. Εν συνεχεία, με δελτίο τύπου του Υπουργού Οικονομικών του κ. Σταϊκούρα ανακοινώθηκε στις 4 Φλεβάρη του περασμένου έτους, του 2021, ότι «παραδίδονται σήμερα προς λειτουργία οι επτά κλίνες ΜΕΘ της δωρεάς από το Ίδρυμα «Σταύρος Νιάρχος»». Ακόμη και σήμερα, όμως, αυτές οι ΜΕΘ παραμένουν αδρανείς. Δεν έχει λειτουργήσει καμμία εξ αυτών.

Δεν μπορώ να μην σχολιάσω το γεγονός ότι το προηγούμενο χρονικό διάστημα δεκάδες συμπολίτες μας στη Λαμία έχασαν τη ζωή τους σε ένα απλό κρεβάτι στο πέτρινο κτήριο στο τμήμα COVID, χωρίς να έχουν τη δυνατότητα να αγωνιστούν για τη ζωή τους σε ένα κρεβάτι μονάδας εντατικής θεραπείας.

Επαίρεστε διαρκώς, κύριε Υπουργέ, ότι δημιουργήσατε εκατοντάδες νέες κλίνες ΜΕΘ, αλλά το αποτέλεσμα είναι αυτό που βιώνουμε στο Γενικό Νοσοκομείο Λαμίας.

Και σας ρωτώ: Για ποιον λόγο έναν χρόνο μετά το δελτίο Τύπου το οποίο ανακοίνωνε ότι «παραδίδονται σήμερα προς λειτουργία» δεν έχουν λειτουργήσει εφτά νέες κλίνες ΜΕΘ του Ιδρύματος «Σταύρος Νιάρχος»; Και το δεύτερο ερώτημα: Πότε θα λειτουργήσουν;

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Σαρακιώτη, φαντάζομαι ότι όποια κριτική και να μου γίνεται, δεν μπορεί να μου γίνεται κριτική όταν έρχομαι στον κοινοβουλευτικό έλεγχο. Εδώ είναι και ο κ. Ξανθός και ο κ. Τριανταφυλλίδης. Αναφέρομαι σε άτομα στα οποία έχω απαντήσει δύο και τρεις φορές. Σήμερα απαντώ σε επτά ερωτήσεις χωρίς να κάνω χρήση μη παρουσίας. Όσες φορές κάνω χρήση μη παρουσίας στη Βουλή είναι αποκλειστικά και μόνο για αντικειμενικούς λόγους που απουσιάζω. Δεν νομίζω να έχει υπάρξει άλλος Υπουργός που να έρχεται συνεχώς και να απαντάει.

**ΠΡΟΕΔΡΕΥΩΝ (Νικήτας Κακλαμάνης):** Επαινετικά το είπε εμμέσως. Μην απαντάτε και προχωρήστε. Αλλού χτύπαγε η καμπάνα…

**ΑΝΔΡΕΑΣ ΞΑΝΘΟΣ:** Στις γραπτές δεν απαντάτε, αλλά είναι άλλο θέμα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Το γνωρίζετε ότι οι γραπτές είναι μια ολόκληρη διαδικασία που φτάνει στον Υπουργό. Το γνωρίζετε.

**ΠΡΟΕΔΡΕΥΩΝ (Νικήτας Κακλαμάνης):** Ας μην φάμε τον χρόνο γι’ αυτά.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πάμε τώρα στο συγκεκριμένο το οποίο έχει ειπωθεί. Πρώτα απ’ όλα στο Γενικό Νοσοκομείο Λαμίας υπήρχαν οκτώ απλές κλίνες και λειτουργούν επιπλέον δώδεκα κλίνες ΜΕΘ αυτή τη στιγμή για περιστατικά COVID. Άρα έχει γίνει μια αύξηση των κλινών ΜΕΘ στη Λαμία και έχουμε είκοσι κλίνες ΜΕΘ.

Η πραγματικότητα σ’ αυτό που λέτε για τις κλίνες είναι ότι έχουν γίνει συνεχείς προσπάθειες προκειμένου να υπάρξει στελέχωση. Βλέπω ότι έχουν ξεκινήσει από το 2020 οι διαδικασίες προκειμένου με προκήρυξη θέσεων να μπορέσουν να ολοκληρωθούν. Οι περισσότερες από αυτές δεν ήταν εφικτό να πληρωθούν γιατί είχαν κριθεί άγονες. Με την προκήρυξη θέσεων που απαιτείται, έχουν προκηρυχθεί για επιμελητή Β΄ κι έχουν ολοκληρωθεί. Αναφέρονται όσες έχουν ολοκληρωθεί, αλλά δυστυχώς οι περισσότερες έχουν κηρυχθεί άγονες.

Και λόγω του ότι έχουν κηρυχθεί άγονες και επειδή προηγουμένως τέθηκε και το θέμα των κλινών ΜΕΘ, δεν είναι μόνο οι κλίνες ΜΕΘ, κρεβάτια και ιατροτεχνολογικός εξοπλισμός. Θα πρέπει για να μπορέσουν να λειτουργήσουν συνολικές κλίνες ΜΕΘ, να υπάρχει και το αντίστοιχο ιατρικό και νοσηλευτικό προσωπικό.

Η συγκεκριμένη ήταν άγονη. Αυτή τη στιγμή έχει γίνει αύξηση των κλινών από τις οκτώ στις είκοσι κλίνες ΜΕΘ και βγαίνουν συνέχεια διαγωνισμοί. Και στις επόμενες προκηρύξεις που θα υπάρξουν θα συμπεριλαμβάνονται και για τις σημερινές θέσεις.

**ΠΡΟΕΔΡΕΥΩΝ (Νικήτας Κακλαμάνης):** Για να διευκολύνω λίγο τη συζήτηση. Από ό,τι κατάλαβα, κύριε Υπουργέ, απαντήσατε ότι υπάρχουν αυτές, αλλά οι διαγωνισμοί βγήκαν άγονοι, όχι οι θέσεις.

Τότε εγώ αναρωτιέμαι: Σε μία επαρχιακή πόλη -καλώς πήγαν, προφανώς τους χρειάζονταν- μήπως θα έπρεπε να γίνει -δεν ευθύνεστε για αυτό- σε ένα νοσοκομείο αστικού κέντρου που χρειάζονται ΜΕΘ και που θα ήταν ίσως πιο εύκολο να πάνε νοσηλευτές και γιατροί και όχι να δεχόμαστε τις δωρεές και τα κρεβάτια;

Υπάρχει, όμως, αυτό το αντικειμενικό θέμα που είπε ο κ. Πλεύρης.

Κύριε Σαρακιώτη, έχετε τον λόγο.

**ΙΩΑΝΝΗΣ ΣΑΡΑΚΙΩΤΗΣ:** Κύριε Υπουργέ, θα πρέπει να σας ενημερώσω για το γεγονός ότι από τις δώδεκα που επαίρεστε ότι δημιουργήθηκαν, οι έξι ήταν μετατροπή από ΜΑΘ σε ΜΕΘ. Άρα, χάσαμε έξι κρεβάτια από ΜΑΘ, τα οποία μετατράπηκαν σε ΜΕΘ.

Από εκεί και πέρα, στο ερώτημα πότε θα λειτουργήσουν, δεν έχετε δώσει απάντηση.

Όσον αφορά στο γεγονός ότι έχουν αποχωρήσει είκοσι οκτώ γιατροί μέσα στο 2021 από το Γενικό Νοσοκομείο Λαμίας, έχετε απάντηση; Γιατί μας λέτε για άγονους διαγωνισμούς. Εδώ αποχωρούν γιατροί. Πώς θα έρθουν γιατροί;

Για το γεγονός ότι για τις αναστολές δεν είχαν…

**ΠΡΟΕΔΡΕΥΩΝ (Νικήτας Κακλαμάνης):** Για ποιο λόγο αποχώρησαν είκοσι οκτώ γιατροί; Συνταξιοδοτήθηκαν;

**ΙΩΑΝΝΗΣ ΣΑΡΑΚΙΩΤΗΣ:** Δεν έχουμε μόνο συνταξιοδοτήσεις. Έχουμε αποχωρήσεις. Έχουν φύγει στο εξωτερικό, έχουν ιδιωτεύσει.

**ΠΡΟΕΔΡΕΥΩΝ (Νικήτας Κακλαμάνης):** Εντάξει, δεν φταίει, όμως, το κράτος. Εγώ λέω «το κράτος», δεν λέω «η Κυβέρνηση». Το κράτος.

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, είχαμε έξι πνευμονολόγους στο Γενικό Νοσοκομείο Λαμίας και αυτή τη στιγμή έχουμε τρεις. Δεν είμαι γιατρός, αλλά απ’ ό,τι ξέρω η πρώτη ειδικότητα που μπαίνει στη μάχη είναι οι πνευμονολόγοι. Αυτήν τη στιγμή, λοιπόν, έχουμε τρεις και φαντάζομαι ότι θα έπρεπε το αρμόδιο Υπουργείο να ψάξει για ποιο λόγο έχουμε αυτή την έλλειψη.

Από εκεί και πέρα, ποιος γιατρός θα μείνει στο Γενικό Νοσοκομείο Λαμίας ή σε άλλα νοσοκομεία όταν τα παράπονα που ακούμε είναι για διακομιδές βαρέως πασχόντων και οι ειδικότητες ιατρών είναι ορθοπεδικοί, γυναικολόγοι και διάφορες άλλες, δηλαδή τελείως εκτός τομέα, όταν μπαίνουν στη μονάδα του COVID στο πέτρινο κτήριο;

Θα σας διαβάσω, κύριε Υπουργέ, το πρόγραμμα εφημεριών του Δεκεμβρίου του 2021. Ένας γιατρός και ένας ειδικευόμενος. Ειδικότητα του γιατρού: Γενικός χειρουργός, ορθοπεδικός, ορθοπεδικός, ορθοπεδικός, γυναικολόγος, γυναικολόγος, γυναικολόγος, ορθοπεδικός, γυναικολόγος.

Κύριε Υπουργέ, σε μονάδα COVID μπαίνει ένας ορθοπεδικός, ένας γυναικολόγος, ένας μαιευτήρας;

Επίσης, θα ήθελα να σας κάνω το πολύ απλό ερώτημα: Οι πολίτες της Φθιώτιδας είναι β’ κατηγορίας για να τους κουράρουν ορθοπεδικοί για COVID; Ξέρετε πόσοι άνθρωποι έχουν χάσει σε αυτή τη μονάδα τη ζωή τους χωρίς να έχουν κρεβάτι ΜΕΘ;

Και θα ήθελα να σας ρωτήσω το εξής: Υπάρχει περίπτωση στέλεχος, μέλος της Κυβέρνησης να είχε ανάγκη ενός κρεβατιού σε ΜΕΘ και να τον πηγαίνατε να τον κουράρει ορθοπεδικός; Θα αισθανόσασταν ασφαλείς;

Οι άνθρωποι, λοιπόν, στη Φθιώτιδα είναι άνθρωποι β’ κατηγορίας;

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής κ. **ΣΟΦΙΑ ΣΑΚΟΡΑΦΑ**)

Από εκεί και πέρα, δεν μπορώ να μην μνημονεύσω το γεγονός, πως όταν είχαν ξεκινήσει οι εμβολιασμοί -τα έχει πολλές φορές ο παριστάμενος πρώην Υπουργός, ο κ. Ξανθός, για το θέμα της πρωτοβάθμιας- πήγαν ιδιώτες να βοηθήσουν στον εμβολιασμό στο Γενικό Νοσοκομείο Λαμίας και υπάρχει καταγγελία από τον πρόεδρο του ιατρικού συλλόγου ότι τους έδιωξαν, γιατί δυσαρεστήθηκε το Υπουργείο Υγείας. Όταν διώχνετε ακόμη και τους ιδιώτες, οι οποίοι αφιλοκερδώς πηγαίνουν να βοηθήσουν τους εμβολιασμούς, πώς περιμένετε να έρθει ο οποιοσδήποτε να συνδράμει αυτή την περίοδο στο Γενικό Νοσοκομείο Λαμίας;

Από εκεί και πέρα -γιατί έθεσε και ο Πρόεδρος ένα ερώτημα- όταν στη μονάδα, στον αξονικό και στο ακτινολογικό, χρωστούν εξακόσια είκοσι δύο ρεπό και τριακόσιες είκοσι οκτώ άδειες ποιος γιατρός θα εμπλακεί σε μια τέτοια διαδικασία, να εργάζεται δύο χρόνια χωρίς να λαμβάνει καμμία άδεια, χωρίς να λαμβάνει κανένα ρεπό; Τα γνωρίζετε αυτά τα στοιχεία;

Και θα ήθελα, βεβαίως, και μια απάντηση -αν το ξέρετε- για ποιο λόγο αποχώρησαν οι είκοσι οκτώ γιατροί στο Νοσοκομείο Λαμίας και τι κάνετε επί αυτών των διαδικασιών.

Επίσης, θα ήθελα μία απάντηση στο κεντρικό ερώτημα πότε θα λειτουργήσουν οι επτά κλίνες του Ιδρύματος «Σταύρος Νιάρχος» στο Γενικό Νοσοκομείο Λαμίας.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αναφερθήκατε σε μια σειρά από συνολικά θέματα.

Πρώτα απ’ όλα τους ιδιώτες τους βάλαμε σε όλες τις διαδικασίες -και δεχόμαστε και κριτική γι’ αυτό- όχι μόνο στους εμβολιασμούς που είναι νόμος, όπου μπορούν να πηγαίνουν να κάνουν τους εμβολιασμούς -και, μάλιστα, πληρώνονται και με ένα καθόλου ευκαταφρόνητο ποσό- με τη δυνατότητα να πηγαίνουν και από τα δημόσια νοσοκομεία να χειρουργούν στα ιδιωτικά νοσοκομεία, με τη δυνατότητα να μπαίνουν με μπλοκάκια μέσα στα δημόσια νοσοκομεία, με τη δυνατότητα να μπαίνουν με τρίμηνα μέσα στα δημόσια νοσοκομεία.

Άρα, κριτική ότι διώξαμε ιδιώτες, δεν υπάρχει. Τους ιδιώτες αυτήν τη στιγμή τους καλούμε. Και όχι απλά τους καλούμε, αλλά έχουμε υποχρεωθεί και σε συγκεκριμένες υγειονομικές περιφέρειες να κάνουμε και επίταξη υπηρεσιών γιατρών, πράγμα που είναι το έσχατο μέτρο όταν πλέον δεν μπορούν να ανταποκριθούν σε όλες τις άλλες συνθήκες.

Ήμασταν η Κυβέρνηση που δώσαμε τη δυνατότητα στις ειδικότητες στις οποίες λέτε, να πηγαίνουν να κάνουν εφημερίες και να πληρώνονται 250 ευρώ την εφημερία οι ιδιώτες.

Άρα, το κομμάτι των ιδιωτών το έχουμε εξαντλήσει και έχει φέρει ένα αποτέλεσμα. Οφείλω να πω ότι δεν έχει φέρει το επιθυμητό αποτέλεσμα, ειδικά στο κομμάτι που έχει να κάνει κυρίως με το σκέλος της εφημερίας. Γι’ αυτό τον λόγο έχουμε υποχρεωθεί να πάμε ειδικά στην 3η και 4η Υγειονομική Περιφέρεια, που είχαν τη μεγάλη ένταση, και σε επίταξη υπηρεσιών.

Από εκεί και πέρα, είναι ένα πραγματικό γεγονός. Οι θέσεις προκηρύσσονται. Το πρόβλημα είναι ότι δεν καλύπτονται οι συγκεκριμένες θέσεις και προφανέστατα με το προσωπικό το οποίο υπάρχει, λειτουργούν οι κλίνες εντατικής θεραπείας, οι οποίες είναι lege artis να λειτουργήσουν βάσει του προσωπικού το οποίο έχει.

Εγώ βλέπω αυτήν τη στιγμή ότι έχει γίνει και σειρά προσλήψεων πνευμονολόγων, που λέτε. Μου αναφέρετε την περίθαλψη που γίνεται. Αυτό που λέτε υπήρχε μέσα σε ΜΕΘ; Μέσα σε ΜΕΘ υπάρχει πάντοτε συγκεκριμένος εντατικολόγος.

Από εκεί και πέρα, να σας θυμίσω, η απόφαση του ίδιου του ΚΕΣΥ από την αρχή της πανδημίας ήταν, ότι προφανέστατα στη διάρκεια της πανδημίας -γιατί τέθηκε το θέμα αν μπορούν να κάνουν εφημερίες και γιατροί άλλων ειδικοτήτων- επειδή όλοι έχουν ολοκληρώσει την Ιατρική, όταν υπάρχει παράλληλα και ειδικός γιατρός μπορούν να κάνουν εφημερίες και γιατροί άλλων ειδικοτήτων, γιατί ξεκινάμε από τη Γενική Ιατρική την οποία έχουν ολοκληρώσει όλοι. Γι’ αυτό τον λόγο μετά υπάρχουν οι ειδικοί ιατροί οι οποίοι κινούνται.

Όμως, αυτές ήταν οι δυνάμεις οι οποίες υπήρχαν και στην πρώτη φάση. Συνέχεια γίνονται προσπάθειες για προσλήψεις.

Για τις συγκεκριμένες ΜΕΘ, τις οποίες λέτε, εκκρεμεί. Θα πρέπει να υπάρξουν δύο άτομα που θα λάβουν τις θέσεις, προκειμένου να μπορέσουν να λειτουργήσουν. Λέτε εσείς για απαξίωση του Νοσοκομείου και της Φθιώτιδας. Ναι, αλλά οι επτά κλίνες ΜΕΘ εκεί έγιναν, εκεί επελέγη να γίνουν. Γιατί αυτό θεωρείτε ότι είναι απαξίωση;

Από εκεί και πέρα, γίνονται όλες οι προκηρύξεις και μόλις καλυφθούν οι θέσεις από το συγκεκριμένο προσωπικό, θα μπορέσουν να λειτουργήσουν. Η κάλυψη, όμως, αυτή τη στιγμή σε κλίνες ΜΕΘ στο Γενικό Νοσοκομείο Λαμίας είναι κάλυψη η οποία λειτουργεί, κύριε Σαρακιώτη, σε επαρκέστατο πλαίσιο με τις δώδεκα κλίνες ΜΕΘ και τις οκτώ απλές.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Θα συζητηθεί τώρα η δεύτερη με αριθμό 307/13-1-2022 επίκαιρη ερώτηση πρώτου κύκλου (εκ μεταφοράς) του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκουπρος τον Υπουργό Υγείας,με θέμα: «Σε πολύ δύσκολη κατάσταση τα κέντρα υγείας και τα περιφερειακά ιατρεία της ανατολικής Αττικής».

Στην επίκαιρη ερώτηση του κ. Σκουρολιάκου θα απαντήσει, επίσης, ο Υπουργός Υγείας, ο κ. Πλεύρης.

Ορίστε, κύριε Σκουρολιάκο, έχετε τον λόγο για δύο λεπτά, για να αναπτύξετε την επίκαιρη ερώτησή σας.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κυρία Πρόεδρε.

Κύριε Υπουργέ, η ερώτησή μας έχει να κάνει με τη δύσκολη κατάσταση στην οποία βρίσκονται τα κέντρα υγείας και τα περιφερειακά ιατρεία ανατολικής Αττικής σε μία ιδιαίτερα κρίσιμη περίοδο, από τις αρχές Δεκεμβρίου, όπου η μετάλλαξη «Όμικρον» αύξησε κατακόρυφα τον αριθμό των κρουσμάτων.

Οι μονάδες πρωτοβάθμιας υγείας αποτελούν τον πρώτο -το παραδέχονται όλοι- και σημαντικό πυλώνα, όπου πρέπει να προλαμβάνονται τα περιστατικά. Πολλές φορές, πραγματικά, αποσυμφορούν τα νοσοκομεία, φροντίζοντας επιτόπου κάποια περιστατικά.

Τα κέντρα υγείας, λοιπόν, της ανατολικής Αττικής και ειδικότερα το Κέντρο Υγείας Καλυβίων, το Κέντρο Υγείας Ραφήνας και το Κέντρο Υγείας Καπανδριτίου είναι κέντρα αναφοράς COVID-19 για την ευρύτερη περιοχή. Αυτές τις ώρες, πραγματικά, δοκιμάζεται η αντοχή τους, γιατί δεν υπάρχει κατάλληλο νοσηλευτικό και ιατρικό προσωπικό. Χρειάζονται επειγόντως στελέχωση.

Βεβαίως, υπήρξαν και επιστολές των δημάρχων Σαρωνικού και Ραφήνας, που ζητούσαν επιτακτικά να προχωρήσει αυτή η υπόθεση.

Επειδή η υγεία, λοιπόν, δεν είναι προϊόν και επειδή είναι επείγουσα και επιτακτική η ανάγκη για άμεση στελέχωση σε γιατρούς και νοσηλευτικό προσωπικό των μονάδων που ανέφερα στην ανατολική Αττική -όλων των μονάδων, όχι μόνο αυτών των τριών που είναι κέντρα αναφοράς COVID- σας ρωτάμε τι προτίθεστε να κάνετε τόσο ο ίδιος ως Υπουργός, όσο και η διοίκηση της 1ης Υγειονομικής Περιφέρειας, ώστε να στελεχωθούν άμεσα με ιατρικό και νοσηλευτικό προσωπικό τα κέντρα υγείας της ανατολικής Αττικής.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Βουλευτά, πράγματι ένα ευρύτερο πρόβλημα το οποίο ήταν και πρόβλημα της πανδημίας, ήταν η λειτουργία συνολικά των κέντρων υγείας και της πρωτοβάθμιας περίθαλψης, ακριβώς γιατί οι περισσότερες δυνάμεις ήταν στη στήριξη του Εθνικού Συστήματος Υγείας αφ’ ενός και αφ’ ετέρου, η ίδια η πρωτοβάθμια ανέλαβε ένα πολύ μεγάλο βάρος που είχε να κάνει με την εμβολιαστική κάλυψη. Γι’ αυτόν τον λόγο, μάλιστα, είναι και γεγονός ότι η πρωτοβάθμια περίθαλψη στον τόπο μας είχε αρκετά προβλήματα. Δηλαδή, όσες προσπάθειες και να έγιναν από το 2014 και μετά, στην πραγματικότητα δεν μπόρεσε να δημιουργηθεί ένας άρτιος ιστός πρωτοβάθμιας περίθαλψης και με τη φιλοσοφία την οποία χρειάζεται, όχι μόνο με κέντρα υγείας ή ΤΟΜΥ, αλλά παράλληλα με την ύπαρξη και του θεράποντος ιατρού, του λεγόμενου «οικογενειακού γιατρού».

Αναφορικά τώρα με τα θέματα που αναφέρετε στην περιφέρεια που σας αφορά, από τα στοιχεία τα οποία έχω πάρει στο Κέντρο Υγείας Ραφήνας έγιναν δεκατέσσερις προσλήψεις –αναφέρομαι σε επικουρικό προσωπικό ιατρών- στο Κορωπί δύο, στα Καλύβια τρεις, στο Κέντρο Υγείας Καπανδριτίου πέντε, στη Νέα Μάκρη έξι, στα Σπάτα τέσσερις, πέντε στο Μαρκόπουλο και μία στο Λαύριο. Συνολικά, λοιπόν, υπήρξαν στο διάστημα από το 2020 μέχρι το τέλος του 2021, σαράντα άτομα ιατρικό προσωπικό, ενώ αντίστοιχα υπήρξαν σαράντα έξι άτομα νοσηλευτικό προσωπικό και είκοσι εννέα άτομα λοιπό προσωπικό.

Ποια είναι η πραγματικότητα; Η πραγματικότητα, λοιπόν, είναι ότι έγινε μια μεγάλη προσπάθεια ενίσχυσης, η οποία είναι με συγκεκριμένα νούμερα τα οποία αποτυπώνονται. Όμως, αυτό το οποίο αναφέρετε είναι αληθές. Δηλαδή, υπάρχει κατά τη διάρκεια της πανδημίας και μεγάλη αύξηση προσέλευσης σε κάποια τουλάχιστον από αυτά τα συγκεκριμένα κέντρα υγείας, ακριβώς γιατί οι πολίτες πήγαιναν όταν είχαν το οποιοδήποτε πρόβλημα, ειδικά μάλιστα όταν συνοδευόταν και από COVID στα συγκεκριμένα κέντρα υγείας. Το γνωρίζετε πολύ καλύτερα από μένα λόγω της κατοικίας σας. Είναι κέντρα υγείας τα οποία ειδικά τους θερινούς μήνες εξυπηρετούν πολύ περισσότερο όγκο πολιτών από τον όγκο πολιτών τον οποίο εξυπηρετούν σε κανονικό πλαίσιο.

Οι προβλέψεις, λοιπόν, που έχουμε είναι ότι και στις επόμενες προκηρύξεις οι οποίες θα υπάρξουν, θα υπάρχει πρόβλεψη για τα συγκεκριμένα κέντρα υγείας προκειμένου να έχουμε την καλύτερη δυνατή στελέχωση η οποία γίνεται.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Ορίστε, κύριε συνάδελφε, έχετε τον λόγο.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ευχαριστώ, κυρία Πρόεδρε.

Κύριε Υπουργέ, μου είπατε ότι έχετε προσλάβει γιατρούς σε αυτά τα κέντρα υγείας. Έχετε προσλάβει γιατρούς σε αυτά τα κέντρα υγείας αφού κυριολεκτικά τα αδειάσατε –επιτρέψτε μου αυτήν την άμεση έκφραση- από νοσηλευτικό και ιατρικό προσωπικό, μεταφέροντάς τους στα μεγάλα νοσοκομεία να βοηθήσουν γιατί αρνείστε σαν Κυβέρνηση να κάνετε μόνιμες προσλήψεις γιατρών, νοσηλευτών και άλλων ειδικοτήτων, τεχνικών και λοιπά, που χρειάζονται τα νοσοκομεία. Το Κέντρο Υγείας Καλυβίων, για παράδειγμα, η κυβέρνηση του ΣΥΡΙΖΑ το 2015 το παρέλαβε με τέσσερις γιατρούς και το παρέδωσε με τριάντα δύο. Επί COVID το αδειάσατε και προσλάβατε δυο-τρεις.

Κοιτάξτε, χάνουμε ένα μικρό χωριό κάθε μέρα. Έχουμε, δυστυχώς, εκατό θανάτους. Η Αττική κατακτά την αρνητική πρωτιά σε κρούσματα, με τα περισσότερα καθημερινά να βρίσκονται αναλογικά στην Περιφέρεια Ανατολικής Αττικής. Την ίδια ώρα, αντιδράσεις προκαλεί η απόφασή σας –ειπώθηκε από άλλους συναδέλφους- να κλείσετε το Παιδιατρικό Νοσοκομείο της Πεντέλης και να το κάνετε τάχα κέντρο αναφοράς COVID. Το νοσοκομείο αυτό, το Παιδιατρικό Νοσοκομείο Πεντέλης, εξυπηρετεί το μισό πολεοδομικό συγκρότημα της Αθήνας, όλη τη βόρεια Αθήνα, την ανατολική Αττική, τη δυτική Αττική, ακόμα και τη Βοιωτία και την Εύβοια. Και θέλετε να το κλείσετε!

Επίσης, μας ανησυχούν αυτά που διαβάζουμε ότι προχωράτε ένα σχέδιο διάλυσης του δημόσιου συστήματος υγείας. Μάθαμε ότι η Αναπληρώτρια Υπουργός έκανε συνάντηση με τους Βουλευτές γιατρούς του κόμματός σας, της Νέας Δημοκρατίας και τους ενημέρωσε ότι ετοιμάζεται αυτό το σύστημα «κόμβου και ακτίνας», υποβαθμίζοντας τα περισσότερα νοσοκομεία και ενισχύοντας ένα. Εξήντα τρία νοσοκομεία βρίσκονται στο έλεος του Μαξίμου αυτή τη στιγμή! Κινδυνεύουν να υποβαθμιστούν με αυτό το σχέδιο!

Βεβαίως, με τις κινητοποιήσεις και την αντίδραση των ιατρών, των πολιτών, έχετε κάνει πίσω και το σκέφτεστε.

Να το ξεχάσετε, κύριε Υπουργέ! Να το ξεχάσετε αυτό το νοσοκομείο! Χρειάζονται όλα τα νοσοκομεία, όχι ως ακτίνες, αλλά ως κέντρα πραγματικά δυναμικά!

Υπάρχει μακρύς κατάλογος των πολιτών που θέλουν να κάνουν το τεστ στα κέντρα υγείας της ανατολικής Αττικής. Οι πληροφορίες λένε ότι υπάρχει αυτή τη στιγμή μια αναμονή εξακοσίων συμπολιτών μας. Οι πάντες ζητούν τη στελέχωση –ακόμα και το Εργατικό Κέντρο Λαυρίου- αυτών των κέντρων υγείας. Ζητούν δωρεάν και μαζικά τεστ των εργαζομένων στις βιομηχανικές περιοχές, όπως στη βιομηχανική περιοχή Κορωπίου. Ζητούν την αραίωση των σχολικών τμημάτων από τα είκοσι πέντε και τριάντα που υπάρχουν μέσα.

Κύριε Υπουργέ, η Κυβέρνησή σας αντιμετωπίζει εχθρικά το δημόσιο σύστημα υγείας. Όμως, είναι πολύ κακή η συγκυρία αυτή τη στιγμή εδώ που είμαστε με τον COVID να αντιμετωπίζετε με αυτόν τον τρόπο το δημόσιο σύστημα υγείας. Τα δημόσια νοσοκομεία κρατούν όρθιο τον πληθυσμό σε αυτήν την πανδημία και οφείλετε να τα στηρίξετε και αυτά, αλλά και τις δομές της υγείας, τα κέντρα υγείας στην ανατολική Αττική και όχι μόνο.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πρώτα απ’ όλα φαντάζομαι ότι δεν διαφωνούμε ότι η Αναπληρώτρια Υπουργός ή ο ομιλών Υπουργός μπορούμε να συναντιόμαστε με τους Βουλευτές της Νέας Δημοκρατίας στην Κυβέρνηση, οι οποίοι μας στηρίζουν και ειδικά με τους γιατρούς, και να συζητάμε όποιες σκέψεις υπάρχουν. Αυτές τις σκέψεις τις λέμε φανερά. Σας είπα και σήμερα, εδώ ήσασταν, ακούσατε. Ούτε πίσω ούτε τίποτα. Αυτό είναι το πρόγραμμα που είχαμε και είναι το πρόγραμμα το οποίο θα υλοποιηθεί με βάση ακριβώς και τις νέες συνθήκες που υπάρχουν.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Αυτό φοβόμαστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Σ’ αυτό το πρόγραμμα θα υπάρξουν και 220 εκατομμύρια τα οποία θα είναι από το Ταμείο Ανάκαμψης για την πρωτοβάθμια, δηλαδή γι’ αυτά τα κέντρα υγείας που περιγράφετε τώρα. Εκεί θα πάνε τα χρήματα. Θα πάνε χρήματα σε αυτά τα κέντρα υγείας που σήμερα αναφέρονται στην ερώτησή σας και θα είναι η ενίσχυσή τους.

Εγώ δεν θα σας πω ότι αυτό που λέτε δεν ισχύει. Στην πρώτη φάση, βεβαίως, έγινε μεταφορά κόσμου στο Εθνικό Σύστημα Υγείας, ειδικά στο πλαίσιο των νοσηλευτών. Ήταν η μεγάλη μάχη στα μεγάλα νοσοκομεία και υπήρξε πρόβλημα στην πρωτοβάθμια. Παράλληλα, όμως, έγιναν όλες οι προσλήψεις επικουρικών οι οποίες αναφέρθηκαν. Οι προσλήψεις αυτές ανανεώνονται. Λήγουν τον Μάρτιο και θα ανανεωθούν και τώρα και παράλληλα…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Γιατί δεν τους κάνετε μόνιμους;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Μισό λεπτό. Προσέξτε. Λέτε να τους κάνουμε μόνιμους. Πείτε μου τη διαδικασία που γίνεται κάποιος μόνιμος, γιατί εδώ πέρα δεν μπορεί το κόμμα της Αξιωματικής Αντιπολίτευσης να λέει πράγματα που δεν στέκονται στο Σύνταγμα. Η μοναδική διαδικασία είναι η προκήρυξη θέσεων. Δεν υπάρχει άλλη.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Βεβαίως!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και θα προκηρύξουμε θέσεις. Ήδη έχουν εγκριθεί από τον Νοέμβριο οι τέσσερις χιλιάδες εννιακόσιες δέκα και σε αυτές θα έρθει διάταξη με την αυξημένη μοριοδότηση.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Η επόμενη κυβέρνηση θα το κάνει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αφήστε την επόμενη κυβέρνηση. Η προκήρυξη είναι τώρα τον Φεβρουάριο.

Ποια είναι, όμως, η ουσία; Σ’ αυτούς τους ανθρώπους που βρέθηκαν στη μάχη του COVID, θα τους δοθεί η δυνατότητα, με τη συνταγματική διαδικασία και όχι με τη διαδικασία των δηλώσεων μονιμοποίησης που είναι μία και μοναδική, με συγκεκριμένη μοριοδότηση που είναι συμβατή με τη σκέψη του Συμβουλίου της Επικρατείας.

Θέσατε μια σειρά από άλλα θέματα. Πάλι μιλήσατε για το «testing». Η χώρα μας αυτή τη στιγμή είναι πέμπτη παγκοσμίως στα τεστ τα οποία κάνει. Δεν υπάρχει άλλη χώρα που να κάνει τόσα πολλά τεστ. Και πληρώνουμε πάρα πολλά χρήματα γι’ αυτά τα τεστ, είτε είναι self test, είτε είναι rapid, είτε είναι PCR…

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Ο ελληνικός λαός τα πληρώνει. Δεν τα πληρώνετε εσείς.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όταν λέμε «τα πληρώνουμε», εννοούμε ότι ο λαός τα πληρώνει, κύριε Σκουρολιάκο. Πάντα ο λαός, προφανώς τα πληρώνει. Ο φορολογούμενος τα πληρώνει και γι’ αυτόν τον λόγο όταν εμείς λέμε να δίνουμε λεφτά του φορολογούμενου, τα σκεφτόμαστε.Και γι’ αυτόν τον λόγο λέμε ότι τα λεφτά του φορολογούμενου πρέπει να τα σκεφτόμαστε, γιατί έχουμε ακούσει πολλές πολιτικές –και χαίρομαι που το λέτε- αλλά πρέπει να καταλάβουμε ότι δεν υπάρχει δωρεάν και τσάμπα.

**ΑΝΔΡΕΑΣ ΞΑΝΘΟΣ:** Από την τσέπη του τα πληρώνει!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Όταν κάποιος σηκώνεται από αυτό το Βήμα και λέει «πληρώστε το PCR συνολικά σε όλους» το «πληρώστε» σημαίνει ότι το πληρώνουν κάποιοι, δηλαδή οι Έλληνες φορολογούμενοι.

Ερχόμαστε λοιπόν, εμείς και στο πρότυπο το οποίο υπάρχει σε όλες σχεδόν τις ευρωπαϊκές χώρες κάνουμε δωρεάν testing. Δεν υπάρχει χώρα που κάνει τεστ στα σχολεία όπως κάνουμε εμείς. Δεν υπάρχει χώρα όπως η δική μας, που έχουμε συνεχώς δωρεάν σημεία, τα οποία έχουν αυξηθεί, και μπορεί ο καθένας να πηγαίνει. Και με συγχωρείτε, αλλά χάρη στο testing είμαστε μια χώρα που μπορούμε να έχουμε καλή ιχνηλάτηση των κρουσμάτων τα οποία υπάρχουν.

Και χάρη στον εμβολιασμό είμαστε η χώρα που, πιστεύουμε, ότι πλέον, φτάνοντας στους ευρωπαϊκούς μέσους όρους, θα έχουμε και πολύ καλύτερη πορεία κυρίως στον πληθυσμό που βάλλεται περισσότερο απ’ όλους, που είναι ο πληθυσμός άνω των εξήντα ετών.

Στις ερωτήσεις που κάνατε όμως, για να ολοκληρώσουμε, έχουν γίνει προσπάθειες και για τη στελέχωση. Θα έρθει η ώρα, γιατί εδώ θα είστε, που θα χειροκροτάτε όταν τα χρήματα του Ταμείου Ανάκαμψης θα πηγαίνουν σε αυτά τα κέντρα υγείας και θα βλέπετε πώς θα αλλάζει και η μορφή τους.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Η τέταρτη με αριθμό 305/11-1-2022 επίκαιρη ερώτηση πρώτου κύκλου (εκ μεταφοράς) του ΣΤ΄ Αντιπροέδρου της Βουλής και Βουλευτή Λαρίσης του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Την αναστολή εφημερίας του Νοσοκομείου Παίδων Πεντέλης και τη μετατροπή του σε αποκλειστικά εμβολιαστικό κέντρο» δεν θα συζητηθεί λόγω σοβαρού κωλύματος του ίδιου του Βουλευτή.

Οπότε πηγαίνουμε στην ένατη με αριθμό 312/17-1-2022 επίκαιρη ερώτηση δεύτερου κύκλου (εκ μεταφοράς) του Βουλευτή Ρεθύμνου του Συνασπισμού - Ριζοσπαστικής Αριστεράς κ. Ανδρέα Ξανθού προς τον Υπουργό Υγείας, με θέμα: «Η αναστολή εφημερίας του Νοσοκομείου Παίδων Πεντέλης αποτελεί "ακρωτηριασμό" της δημόσιας παιδιατρικής περίθαλψης». Την ερώτηση θα απαντήσει ο Υπουργός Υγείας κ. Πλεύρης.

Τον λόγο έχει ο κ. Ξανθός για δύο λεπτά.

**ΑΝΔΡΕΑΣ ΞΑΝΘΟΣ:** Κύριε Υπουργέ, έχει ήδη θιχθεί από τους προηγούμενους συναδέλφους η ιστορία του Παίδων Πεντέλης ως ένα χαρακτηριστικό παράδειγμα μιας εντελώς αλλοπρόσαλλης διαχείρισης που γίνεται αυτή την περίοδο. Θεωρώ, ότι είναι από τα πιο χαρακτηριστικά παραδείγματα πανωλεθρίας και φιάσκου και προβληματικών αντανακλαστικών στις πιεστικές ανάγκες αυτής της περιόδου.

Στην αιχμή λοιπόν του νέου επιδημικού κύματος, στη φάση που αυξάνεται η πίεση στο σύστημα υγείας, αυξάνονται και διεθνώς οι νοσηλείες και οι νοσήσεις παιδιών, αποφασίζετε να αναστείλετε την εφημερία ενός από τα τρία παιδιατρικά νοσοκομεία του Λεκανοπεδίου με πολύ κομβικό και εξειδικευμένο ρόλο στη δημόσια παιδιατρική περίθαλψη της ευρύτερης περιοχής, για να προστεθούν επιπλέον έξι εμβολιαστικές γραμμές, δηλαδή από τις τέσσερις, που υπήρχαν, να γίνουν δέκα.

Αυτό πραγματικά είναι ακατανόητο, εξοργιστικό και υγειονομικά προβληματικό. Και φάνηκε αυτές τις μέρες ειδικά του χιονιά, όπου και οι εμβολιασμοί ανεστάλησαν, διότι υπήρχε πρόβλημα πρόσβασης, και φυσικά το νοσοκομείο ήταν εκτός εφημερίας.

Θεωρώ, λοιπόν, ότι την ώρα που αντί σιγά-σιγά, για να μην πω αμέσως, θα έπρεπε να φύγουν τα εμβολιαστικά κέντρα από τα νοσοκομεία, γιατί δεσμεύουν πολύτιμους πόρους και στερούν προσωπικό, υπηρεσίες και υποδομές από τη φροντίδα των ασθενών, αντί να φύγουν τα εμβολιαστικά από τα νοσοκομεία, εσείς αποφασίζετε να αναστείλετε την εφημεριακή και σε μεγάλο βαθμό και την τακτική λειτουργία ενός σημαντικού νοσοκομείου, ένα από τα τέσσερα παιδιατρικά της χώρας, για να κάνετε εμβολιαστικές γραμμές εκεί.

Προφανώς υπήρχαν πολλαπλές λύσεις, όπως να γίνει μέγα εμβολιαστικό κέντρο στο κέντρο της πρωτεύουσας και να στηριχθεί με προσωπικό και του ΕΣΥ κ.λπ., όπως υπάρχει το μέγα εμβολιαστικό στο Μαρούσι. Να αναλάβουν μία - δύο εμβολιαστικές γραμμές παραπάνω τα νοσοκομεία που έχουν παιδιατρικές κλινικές. Και βεβαίως να ενθαρρυνθούν οι ιδιώτες γιατροί, οι οικογενειακοί παιδίατροι, να παίξουν έναν πιο ενεργό ρόλο ακόμα και να επιταχθούν, αν χρειαστεί, για να στελεχώσουν με κάποιες ώρες την ημέρα ή την εβδομάδα ένα μέγα εμβολιαστικό κέντρο παιδιών. Μπορούσαν να βρεθούν λύσεις.

Εσείς επιλέξατε τη χειρότερη και μάλιστα την κάνατε με αυταρχικό τρόπο. Τολμήσατε να πάτε στα δικαστήρια για να βγάλετε παράνομη και καταχρηστική μια εικοσιτετράωρη απεργία διαμαρτυρίας του προσωπικού, και των εργαζομένων, και των γιατρών του Παίδων Πεντέλης τη στιγμή που την προηγούμενη εβδομάδα επί πέντε μέρες ανεστάλησαν τελείως οι εμβολιασμοί. Πραγματικά αυτή είναι μια παρέμβαση που μόνο σε ένα πλαίσιο συνολικής απαξίωσης και ακρωτηριασμού του δημόσιου συστήματος υγείας μπορεί να ενταχθεί.

**ΠΡΟΕΔΡΕΥΟΥΣΑ (Σοφία Σακοράφα):** Πρέπει να κλείσετε την ερώτηση, κύριε συνάδελφε.

**ΑΝΔΡΕΑΣ ΞΑΝΘΟΣ:** Σας ευχαριστώ, κυρία Πρόεδρε. Τελειώνω.

Σε συνδυασμό λοιπόν με μετακινήσεις που επιχειρήσατε ειδικευόμενων από τα άλλα δύο παιδιατρικά νοσοκομεία να πάνε στο μέγα εμβολιαστικό κέντρο αποδυναμώνοντας κι αυτά, σε συνδυασμό με κάτι σενάρια που είχαν βγει πριν από λίγο καιρό, που λέγανε ότι θα πάτε να κάνετε ένα κέντρο φιλοξενίας παιδιών που είναι με εισαγγελική εντολή στο Παίδων Πεντέλης, ενισχύεται μία ανησυχία ότι εδώ πάτε να κάνετε μια παρέμβαση μετασχηματισμού, και απαξίωσης, και απώλειας χαρακτήρα ενός δημόσιου νοσοκομείου. Αυτό προκαλεί αντιδράσεις και αντέδρασαν οι εργαζόμενοι, και οι τοπικές κοινωνίες, και υπήρξε σθεναρή κινητοποίηση του προσωπικού.

Και βγαίνει τώρα η 1η Υγειονομική Περιφέρεια και σας λέει με έγγραφο στις 27 του μηνός ότι «να πάμε σε μία λύση να επαναλειτουργήσει η εφημερία στις 2-2 και να γίνουν αντί για δέκα, πέντε εμβολιαστικές γραμμές» να εγκαταλειφθεί, δηλαδή, το σχέδιο. Θα το κάνετε ή όχι, επαναφέροντας την εύρυθμη λειτουργία και την εξυπηρέτηση που παρέχει ένα τέτοιο νοσοκομείο;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Να ξεκινήσουμε ένα-ένα, γιατί μπαίνει στην πραγματική διάσταση το θέμα. Επειδή ακούστηκε κατ’ αρχάς ότι πήγαμε να κλείσουμε το νοσοκομείο, ερχόμαστε και λέμε στο νοσοκομείο ήταν το θέμα των δύο εφημεριών και μία ανά δεκαπέντε ημέρες, της Κυριακής.

**ΑΝΔΡΕΑΣ ΞΑΝΘΟΣ:** Δέκα τον μήνα. Δεν είναι λίγες.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα σας πω, κύριε Ξανθέ. Να βάζουμε όμως την πραγματική διάσταση. Αυτή είναι η πραγματική διάσταση. Δεν είπα τίποτα διαφορετικό από ό,τι είπατε. Γιατί σε άλλες ερωτήσεις που μου έχουν γίνει μου είπανε ότι έκλεισε. Από το πρωί μέχρι τις 14.30΄ λειτουργούν κανονικά, πήγαινε ο κόσμος.

Επελέγη εκείνη τη στιγμή για συγκεκριμένο χρονικό διάστημα, στο οποίο έχω δεσμευτεί εδώ πέρα και σε επίκαιρη ερώτηση που μου είχε γίνει από άλλον συνάδελφο Βουλευτή, επειδή υπήρχε ο φόβος. Είδα και εγώ τους εργαζόμενους, υπήρχε μια λογική μήπως αυτό είναι κάτι που ξεκινάει και παρατείνεται. Όχι, το ταβάνι όλης αυτής της διαδικασίας που μπορούσε να φτάσει ήταν έξι εβδομάδες.

Και προσωπικά είχα δεσμευτεί στους εργαζόμενους ότι στον βαθμό που θα υπάρξουν και εναλλακτικές λύσεις θα προσπαθήσουμε τα δεύτερα ραντεβού που θα μπουν με sms να πάνε στους γονείς, προκειμένου να είναι και λιγότερα. Αυτή η δέσμευση παραμένει. Το απώτατο όριο είναι το συγκεκριμένο το οποίο σας λέω.

Παράλληλα όμως σε μια συνεχή λειτουργία των εμβολιασμών -γιατί γίνεται και επιχειρησιακή διαχείριση- δεν επελέγη να αυξηθούν γραμμές στα άλλα παιδιατρικά κέντρα. Υπήρχε και η σκέψη ότι φεύγουν οι γραμμές, όπως λέτε, και πηγαίνουν στα μέγα εμβολιαστικά, αλλά ειδικά για τα παιδιατρικά υπήρχε μια μεγαλύτερη ευαισθησία γιατί, το καταλαβαίνετε ότι, και η στελέχωση στα κέντρα τα μεγάλα θα έπρεπε να είναι ανάλογες με συνθήκες, επειδή εμβολιάζονται παιδάκια πέντε έως έντεκα ετών.

Και παράλληλα είναι και μια σαφής βούληση που έχουμε να ολοκληρωθούν τάχιστα οι εμβολιασμοί στις ηλικίες πέντε με έντεκα, που δεν εξαρτάται μόνο από τις επιχειρησιακές δυνατότητες που είχαμε εμείς, αλλά και από τα εμβόλια τα οποία θα έρχονται. Με αυτή, λοιπόν, την έννοια επελέγη για συγκεκριμένο χρονικό διάστημα.

Παράλληλα τι έχει γίνει από τότε; Έχει γίνει το κομμάτι στον «Προμηθέα» που άνοιξαν οι εμβολιαστικές γραμμές παιδιών, που υπήρχαν και ενισχύονται οι συγκεκριμένες γραμμές, και παράλληλα στο Περιστέρι και στη Γλυφάδα να γίνει ενίσχυση γραμμών.

Βλέπετε όμως και εκεί -γιατί όλες οι λύσεις δεν είναι εύκολες- υπήρξε πάλι διαμαρτυρία. Διότι για να λειτουργούσε από την αρχή το Παίδων Πεντέλης με τις εφημερίες θα έπρεπε να γίνει μεταφορά των ειδικευομένων, που τώρα αυτήν τη στιγμή πάλι υπάρχει διαμαρτυρία.

Προσπαθούμε, και μάλιστα ένα σκέλος το έχει αναλάβει η Αναπληρώτρια κ. Γκάγκα, να έρθουμε σε συμφωνία και με ιδιώτες γιατρούς, προκειμένου να μπούνε και να κάνουν τις συμβάσεις που προβλέπονται με τα νοσοκομεία και να κάνουνε τους εμβολιασμούς.

Στο σκέλος λοιπόν της αναγκαιότητας να υπάρξουν οι εμβολιασμοί αυξάνονται οι γραμμές και στα μέγα και επελέγη αυτό για συγκεκριμένο χρονικό διάστημα στο Παίδων Πεντέλης. Όσο το δυνατόν πιο γρήγορα, με απώτατο όριο το οποίο σας έχω πει των έξι εβδομάδων, αλλά όσο το δυνατόν πιο γρήγορα θα επανέλθουνε και οι εφημερίες.

Παράλληλα είχαμε τις διαβεβαιώσεις ότι και με τις νοσηλείες οι οποίες υπήρχαν δεν θα υπήρχε πρόβλημα και τις εφημερίες μπορούσαν να τις καλύψουν τα δύο άλλα παιδιατρικά, που ούτως ή άλλως εφημέρευαν παράλληλα με το Παίδων Πεντέλης.

Αντιλαμβανόμαστε όμως, ότι είναι μια δυσλειτουργία για τον πληθυσμό και τους πολίτες που υπάρχουν, που θα έπρεπε αν είχαν την ανάγκη της εφημερίας να μετακινηθούν. Σε αυτή λοιπόν, την ισορροπία επελέγη για συγκεκριμένο χρονικό διάστημα, που είναι ο χρόνος ο οποίος θα ολοκληρωθεί και ο εμβολιασμός σε αυτές τις ηλικίες, να υπάρξει ανάπτυξη. Και παράλληλα τώρα με τις δυνατότητες τις εναλλακτικές που υπάρχουν έχουμε δεσμευτεί ότι ο χρόνος είναι συγκεκριμένος. Δεν πρόκειται να είναι παραπάνω.

Όπως είχα πει και σε ερώτηση που είχα συζητήσει με τον κ. Γρηγοριάδη από την πρώτη εβδομάδα που λειτούργησε, ήδη επεξεργαζόμασταν και σχέδια αυτό να γίνει σε λιγότερο χρόνο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΑΝΔΡΕΑΣ ΞΑΝΘΟΣ:** Κύριε Υπουργέ, η ουσία είναι ότι το Παίδων Πεντέλης αυτήν τη στιγμή είναι εκτός συστήματος εφημερίας και επίσης δεν επιτελεί τον ρόλο του ως mega-εμβολιαστικό κέντρο. Ο σχεδιασμός που έλεγε να ενισχύσετε κάποια σημεία στο κέντρο της Αθήνας για να κάνουν τους μαζικούς εμβολιασμούς των παιδιών, αυτός έπρεπε να είναι εξαρχής ο σχεδιασμός.

Υπό τον πανικό και την απώλεια ελέγχου της κατάστασης, υπό την πίεση των αρνητικών δεικτών της πανδημίας, υπό την πίεση και του Μεγάρου Μαξίμου –απ’ ό,τι έχω καταλάβει- που σας λέει «ενισχύστε και προωθήστε γρήγορα τον εμβολιασμό του παιδικού πληθυσμού» -γιατί βεβαίως ξέρουμε ότι το Μέγαρο Μαξίμου κάνει επιδημιολογική επιτήρηση και παρέμβαση αυτήν την περίοδο στη χώρα- κάνετε κινήσεις οι οποίες είναι αλλοπρόσαλλες και κατά την άποψή μου δημιουργούν δικαιολογημένα αυτά τα αντανακλαστικά και των εργαζομένων και των τοπικών κοινωνιών.

Κατά την ταπεινή μου βεβαίως θέση, αυτά δεν είναι τυχαία, δεν είναι απλώς πανικός. Είναι σχέδιο σιγά-σιγά να απαξιώνονται κρίσιμες δομές. Στη βορειοανατολική Αττική αυτήν την περίοδο είναι και το «Σισμανόγλειο» COVID και το «Φλέμινγκ» αποκλειστικά COVID, δηλαδή τρία νοσοκομεία στην ευρύτερη περιοχή ουσιαστικά έχουν εγκαταλείψει σε μεγάλο βαθμό την υπόλοιπη φροντίδα και αυτός ο κόσμος είτε δεν έχει περίθαλψη είτε επιβαρύνεται οικονομικά πάρα πολύ.

Νομίζω ότι είναι τροχιοδεικτικές βολές αυτό για το προς τα πού θέλετε να πάτε τα πράγματα. Αυτός είναι ο νέος χάρτης υγείας που ετοιμάζετε, αυτό είναι το νέο ΕΣΥ στο οποίο αναφέρεστε.

Επειδή σας άκουσα προηγουμένως να απαντάτε «ναι, αλλά έχουμε δεσμεύσει πόρους από το RRF, από το Ταμείο Ανάκαμψης και εμείς θα δώσουμε στην υγεία» κ.λπ., πρώτον, έχετε δεσμεύσει λίγα, πολύ λίγα. Είναι το 5% του συνόλου. Το Ταμείο Ανάκαμψης είναι 30,9 δισεκατομμύρια και δίνετε 1,5 δισεκατομμύριο. Είναι 5% μεσοσταθμικά. Οι χώρες της Ευρώπης δίνουν 10%. Το ένα είναι αυτό.

Δεύτερον, το θέμα, κύριε Υπουργέ –και πρέπει να το συνειδητοποιήσετε- δεν είναι οι υποδομές, δεν είναι η αναβάθμιση των υποδομών. Αυτό είναι σημαντική προϋπόθεση, είναι εκ των ων ουκ άνευ προϋπόθεση. Η επόμενη μέρα μετά την πανδημία δεν θα είναι το πρόβλημα των υποδομών και του εξοπλισμού, αλλά του ανθρώπινου δυναμικού και σ’ αυτό δεν έχετε κάνει τίποτα. Αφήνετε τον κόσμο να είναι σε burn out, αφήνετε τον κόσμο να εξαντλούνται οι ψυχοσωματικές του αντοχές. Παραιτούνται συνάδελφοι, όπως είπε προηγουμένως ο Γιάννης Σαρακιώτης, αποδυναμώνεται το ΕΣΥ, με λιγότερο κόσμο δίνει αυτήν τη στιγμή τη μάχη, με μείον δέκα χιλιάδες ανθρώπους σε σχέση με πέρσι δίνει τη μάχη το ΕΣΥ αυτήν την περίοδο και αποδεικνύεται βεβαίως ότι αυτή η αλαζονική και αυτάρεσκη φιλολογία σας ότι «αναπτύξαμε ΜΕΘ» κ.λπ. είναι κενή περιεχομένου, διότι το θέμα δεν είναι τα κρεβάτια των κλινικών COVID και τα κρεβάτια των ΜΕΘ, αλλά οι άνθρωποι που τα υποστηρίζουν, οι οποίοι είναι λιγοστοί, οι οποίοι είναι εξαντλημένοι, οι οποίοι αναγκαστικά δεν μπορούν να σηκώσουν αυτό το βάρος και αυτό επηρεάζει και την απόδοση του συστήματος. Αυτή είναι η ουσία του θέματος.

Επειδή δεν θέλετε να επενδύσετε στο δημόσιο σύστημα υγείας και επειδή έχετε μια λογική να περάσει η πανδημία, «μια μπόρα είναι, να ξεμπερδέψουμε» -αυτό το αφήγημα έχει τελειώσει διεθνώς- γι’ αυτό και δεν έχετε ούτε γραμμή ούτε στρατηγική ούτε τακτική και τα έχετε κάνει γενικώς μπάχαλο.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πρώτα απ’ όλα, κύριε Ξανθέ, ευτυχώς που αναφέρετε κάτι και πείτε το και στους συναδέλφους σας ότι δεν φτιάχνονται πέντε χιλιάδες κλίνες ΜΕΘ, γιατί το θέμα δεν είναι τα κρεβάτια και τα μηχανήματα, αλλά είναι ότι πρέπει να στελεχώνονται οι κλίνες ΜΕΘ, γιατί αυτή ήταν η μεγάλη κουβέντα που ακούγαμε πολλές φορές, «γιατί δεν δίνετε αυτά τα λεφτά να κάνετε άλλες χίλιες κλίνες ΜΕΘ». Το θέμα δεν είναι τα κρεβάτια και τα μηχανήματα. Είναι πολύ σημαντικό να υπάρχουν, αλλά το θέμα είναι και η στελέχωση, η οποία έχει γίνει σ’ έναν βαθμό και αυτήν τη στιγμή έχουμε διασφαλίσει πάνω από χίλιες τριακόσιες κλίνες ΜΕΘ, όπως έχω περιγράψει.

Εγώ, κύριε Ξανθέ, έχω περιγράψει ακριβώς τα νούμερα. Έχω πει τι έχουμε πάρει και από τον ιδιωτικό τομέα, τι έχουμε πάρει και από στρατιωτικά νοσοκομεία, ποιες κλίνες έχουν γίνει, οι οποίες έχουν αναπτυχθεί. Αυτές ήταν οι δυνατότητες της ανάπτυξης για να μπορέσουμε να έχουμε κλίνες ΜΕΘ με το συγκεκριμένο ιατρικό και νοσηλευτικό προσωπικό.

Δεύτερον, προφανώς υπάρχει ένα μεγάλο θέμα και είναι μεγάλη η κουβέντα. Ήσασταν παρών και στην επιτροπή που το συζητούσαμε. Έχουμε εντοπίσει κάτι που δεν χρειάζεται κάποιος να εντρυφήσει πολύ για να το εντοπίσει. Παράλληλα με τις υποδομές, που δεν μπορούμε να τις υποτιμάμε, ειδικά στην περιφέρεια όπου αντιμετωπίστηκαν και πολλά θέματα που είχαν να κάνουν με τη λειτουργία δομών και κλινών ΜΕΘ, βλέπουμε ότι υπάρχει διαφορετικό ποσοστό θνητότητας στις ΜΕΘ οι οποίες βρίσκονται στα μεγάλα νοσοκομεία και άλλο ποσοστό θνητότητας στις ΜΕΘ που βρίσκονται στην περιφέρεια, άρα είναι ένα πολύ σημαντικό θέμα υποδομής, όμως είναι και θέμα ανθρώπινου δυναμικού. Εκεί πέρα θα γίνουν οι τομές που υπάρχουν, ώστε να ξαναγίνει ελκυστικό το ΕΣΥ για να ξαναβρίσκεται ο κόσμος, οι γιατροί και οι νοσηλευτές και ειδικά οι γιατροί, γιατί ο αριθμός των νοσηλευτών είναι περιορισμένος.

**ΑΝΔΡΕΑΣ ΞΑΝΘΟΣ:** Πείτε μας μία τομή, μία ιδέα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Θα σας πω. Μα, οι ιδέες είναι αντικειμενικά, υποχρεωτικά και οικονομικά κίνητρα και κίνητρα εξέλιξης. Δεν μπορεί να είναι διαφορετικά τα πράγματα.

**ΑΝΔΡΕΑΣ ΞΑΝΘΟΣ:** Εξετάζετε δηλαδή κάτι τέτοιο;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Φυσικά και το επεξεργαζόμαστε. Προφανέστατα πρέπει να είναι συνδυαστικό ένα τέτοιο πλαίσιο και κυρίως σε σημεία που τα ξέρετε, που τα είχατε αντιμετωπίσει και προ πανδημίας, κύριε Ξανθέ, γιατί λίγο-πολύ στα νοσοκομεία της Αθήνας και της Θεσσαλονίκης θα υπάρξει προσέλευση. Όσο πηγαίνουμε σε πιο απομακρυσμένες περιοχές και δη σε νησιωτικές και ορεινές περιοχές, εκεί το πρόβλημα είναι ακόμα μεγαλύτερο, οπότε τα κίνητρα θα πρέπει να είναι σαφή και προφανέστατα.

Όταν λέμε για κίνητρα, το πρώτο που θα κοιτάξει ένας άνθρωπος είναι να μπορεί εκεί πέρα που θα πάει αυτό που θα παίρνει να αντιστοιχεί στην υπηρεσία που θα κάνει, όμως αυτό είναι και στο συνολικό πλαίσιο. Εκεί θα υπάρξουν και οι σχέσεις και το πώς θα ξαναγίνει ελκυστικό το ΕΣΥ.

Σ’ αυτό που είπατε αναφορικά με τους εμβολιασμούς, ναι, έχουμε κεντρική κατεύθυνση στους εμβολιασμούς. Εγώ δεν θεωρώ κακό αυτό που λέτε. Προφανώς και το Μέγαρο Μαξίμου ασχολείται με τα θέματα της πανδημίας. Είναι δυνατό να μην ασχολείται το Μέγαρο Μαξίμου μ’ ένα τέτοιο κεντρικό θέμα; Προφανώς με τον Πρωθυπουργό δύο και τρεις φορές την εβδομάδα, αν χρειαστεί, κάνουμε συσκέψεις για τα θέματα της πανδημίας.

Κεντρική, λοιπόν, απόφαση ήταν οι εμβολιασμοί. Φαντάζομαι ότι εσείς τουλάχιστον προσωπικά δεν διαφωνείτε ότι ήταν κεντρικό θέμα το να τρέξουν οι εμβολιασμοί. Από εκεί και πέρα, λοιπόν, στο επιχειρησιακό σκέλος, αναλόγως των δυνατοτήτων που υπάρχουν, επιλέγεται η καλύτερη λύση.

Ακόμα και αν δεν με πιστεύετε, κύριε Ξανθέ –και πραγματικά σας το λέω προσωπικά πλέον, όχι μόνο ως Υπουργός Υγείας, αλλά και στον βαθμό που έχουμε γνωριστεί εδώ στη Βουλή- δεν υπάρχει κάποιο άλλο σχέδιο για το Παίδων Πεντέλης. Θέλω αυτό να το ξέρετε με πλήρη σαφήνεια. Αν πιστεύετε ότι επιχειρησιακά είναι λάθος που εμείς πιστεύαμε ότι σωστά κινηθήκαμε επιχειρησιακά, αυτό είναι μια κριτική, αλλά δεν υπάρχει καμμία άλλη σκέψη. Το Παίδων Πεντέλης θα λειτουργήσει κανονικότατα στο «ταβάνι» των έξι εβδομάδων που έχει τεθεί –θα προσπαθήσουμε να είναι νωρίτερα- και δεν υπάρχει κανένας άλλος σχεδιασμός, γιατί ήδη πενήντα επτά άτομα προσωπικό έχουν προστεθεί στο Παίδων Πεντέλης. Άρα θα το δούμε, εδώ θα είμαστε. Οι εβδομάδες περνάνε και να δούμε αν τελικά υπήρχε ή δεν υπήρχε δεύτερη σκέψη.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Θα συζητηθεί η δεύτερη με αριθμό 308/13-1-2022 επίκαιρη ερώτηση δεύτερου κύκλου (εκ μεταφοράς) του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου (Αλέκου) Τριανταφυλλίδη προς τον Υπουργό Υγείας, με θέμα: «Άμεση χωροθέτηση του νέου Ογκολογικού Νοσοκομείου Θεσσαλονίκης στο πρώην στρατόπεδο Καρατάσου στη δυτική Θεσσαλονίκη».

Στην επίκαιρη ερώτηση του κυρίου συναδέλφου θα απαντήσει επίσης ο Υπουργός Υγείας κ. Πλεύρης.

Κύριε Τριανταφυλλίδη, έχετε τον λόγο για δύο λεπτά για να αναπτύξετε την επίκαιρη ερώτηση.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, η πανδημία του κορωνοϊού κατέστησε επείγουσα και άμεση την ανάγκη ανανέωσης και αναβάθμισης των υφιστάμενων νοσοκομειακών μονάδων της Θεσσαλονίκης, οι οποίες στο σύνολό τους, πλην του «Παπαγεωργίου» και του νέου 424, είναι πεπαλαιωμένες, ξεπερασμένες, είναι νοσοκομειακές μονάδες δεκαετιών.

Χαρακτηριστικό παράδειγμα είναι το «Θεαγένειο Αντικαρκινικό Νοσοκομείο Θεσσαλονίκης». Το 1963 εγκαινιάστηκε το πρώτο κτήριο του «Θεαγενείου», το οποίο λειτουργούσε ήδη από το 1957 ως πρότυπο αντικαρκινικό ινστιτούτο, ένα νοσοκομείο που, όπως τονίζουν οι ίδιοι οι εργαζόμενοι, είναι πλέον γερασμένο και ακατάλληλο, καθώς ελλείψει χώρων ασφυκτιά σε μια πυκνοδομημένη περιοχή του αστικού ιστού, παρά τις συμπληρωματικές υποδομές που έχουν δημιουργηθεί στην πορεία των χρόνων ή στον ίδιο χώρο είτε στην Πυλαία, όπως έγινε πρόσφατα κ.λπ..

Ωστόσο, κύριε Υπουργέ, μιλώ για τη Θεσσαλονίκη που έμεινε απροστάτευτη υγειονομικά και βίωσε τους δύο συνεχόμενους μαύρους Νοέμβριους του 2020 και του 2021. Εκεί, στη θέση που κάθεστε, δίπλα ήταν ο Πρωθυπουργός στις 13 Νοεμβρίου του 2020 όταν ζητούσε συγγνώμη από την πόλη μου, απ’ τη Θεσσαλονίκη, λέγοντας τη φράση: «Στη Θεσσαλονίκη κάναμε λάθος». Αλλά αυτό το λάθος σήμαινε χιλιάδες χαμένες ζωές.

Καταθέτω στα Πρακτικά τον απολογισμό, τον μακάβριο απολογισμό. Κεντρική Μακεδονία, θλιβερή πρωτιά θανάτων από την αρχή της πανδημίας, επτά χιλιάδες εκατόν είκοσι θάνατοι στην κεντρική Μακεδονία, τέσσερις χιλιάδες έντεκα θάνατοι στη Θεσσαλονίκη.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Για τη Θεσσαλονίκη των δεκάδων διασωληνωμένων εκτός ΜΕΘ που όπως θα θυμάστε, εδώ ήμασταν, 18 Οκτωβρίου του 2021, κύριε Πλεύρη χτυπούσα τις καμπάνες και σας έλεγα για τους διασωληνωμένους εκτός ΜΕΘ και λέγατε: «Δεν μπορώ να αντιμετωπίσω το παραλήρημα του κ. Τριανταφυλλίδη που μιλάει για εκατόμβη νεκρών στη Θεσσαλονίκη». Ποια ήταν η απάντησή σας; Την έχω εδώ. «Δεν υπάρχουν διασωληνωμένοι ασθενείς εκτός ΜΕΘ». Αυτή ήταν η απάντησή σας στην επίκαιρη ερώτησή μου. Το καταθέτω για τα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με αυτή επομένως τη γνώση σας καλώ να συμφωνήσουμε. Αφήστε τα κομματικά. Εδώ μιλάμε για τη ζωή. Να έχετε στο μυαλό σας τον ασθενή που προσέρχεται να κάνει χημειοθεραπεία, να κάνει ακτινοβολία και δίνει κάθε μέρα τη μάχη με τον καρκίνο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για τη Θεσσαλονίκη, λοιπόν, στο πλαίσιο αυτών των αναφορών ο κύριος Πρωθυπουργός τον Σεπτέμβριο του 2021 από τη ΔΕΘ ανακοίνωσε τη δημιουργία του νέου Ογκολογικού Νοσοκομείου Θεσσαλονίκης που είναι απόλυτη ανάγκη και πάνδημο αίτημα. Και επιμένω και αναφέρω ότι η επιλογή του χώρου είναι μια και σαφής. Το πρώην Στρατόπεδο Καρατάσου των οκτακοσίων εξήντα εννιά στρεμμάτων, το οποίο ανήκει στο ελληνικό δημόσιο. Μετά, λοιπόν, την κατάθεση της επίκαιρης ερώτησης, έστειλα επιστολή στις 13 του μήνα, έστειλα επιστολή στους δημάρχους, γιατί ήθελα και στην εκκλησία. Έχω εδώ -και καταθέτω στα Πρακτικά- τις επιστολές μου και κυρίως τις επιστολές της απόλυτης συμφωνίας και στήριξης -δεν μεταφέρω το προσωπικό μου αίτημα, μεταφέρω το πάνδημο αίτημα που οι δήμαρχοι πρώτου βαθμού είναι αυτοί που το αποτυπώνουν γραπτά- για το νέο Ογκολογικό Νοσοκομείο Θεσσαλονίκης του Δημάρχου Παύλου Μελά, Δημήτρη Δεμουρτζίδη, του Δημάρχου Συκεών - Νεαπόλεως, Σίμου Δανιηλίδη, του Δημάρχου Αμπελοκήπων - Μενεμένης, Λάζαρου Κυρίζογλου, του Δημάρχου Κορδελιού - Ευόσμου, Κλεάνθη Μανδαλιανού, του Δημάρχου Θεσσαλονίκης, Κωνσταντίνου Ζέρβα, με τις υπογραφές τους.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κάνετε την ερώτησή σας, σας παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ολοκληρώνω. Σας ευχαριστώ για την κατανόηση, κυρία Πρόεδρε. Καταλαβαίνετε πόσο σημαντικό είναι αυτό για την πόλη.

Καταθέτω και την επιστολή που δεν την έστειλαν σε εμένα, αλλά σε εσάς στις 18 του μήνα, που είναι από τον σεβασμιότατο Μητροπολίτη κ. Βαρνάβα Νεαπόλεως και Σταυρουπόλεως, που επίσης την καταθέτω και αυτή στα Πρακτικά.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έρχομαι στο ερώτημα και θέλω να είμαστε σαφείς και σας παρακαλώ πολύ. Εξετάζει η Κυβέρνηση με τη δέουσα σοβαρότητα και ευθύνη το καθολικό αίτημα των κατοίκων της Θεσσαλονίκης, όπως αυτό εκφράστηκε με την πρόταση - απόφαση που κατέθεσαν οι δήμαρχοι των δυτικών συνοικιών για την κατασκευή του συγκεκριμένου ογκολογικού νοσοκομείου στο πρώην Στρατόπεδο Καρατάσου; Σας ανέφερα σχεδιάγραμμα του περιφερειακού νοσοκομείου, πόσο συγκριτικά πλεονεκτήματα είναι ακριβώς απέναντι από το Νοσοκομείο «Παπαγεωργίου» και το 424 επί του περιφερειακού δρόμου. Όλοι οι νομοί της κεντρικής Μακεδονίας - επτά χιλιάδες νεκροί - μπορεί να προσέρχονται σ’ αυτό το σημείο.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, στη δευτερολογία σας, παρακαλώ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Το δεύτερο ερώτημα και κλείνω είναι το εξής: Έχει προχωρήσει κάτι; Το ανακοίνωσε ο κ. Μητσοτάκης τον Σεπτέμβριο. Δεν είδαμε αναφορά στον προϋπολογισμό. Ή μήπως μας διέφυγε; Εξειδικεύτηκε ποσό για κάποια μελέτη; Δεν υπάρχει κάποια αναφορά. Είδα δημοσιεύματα από το «ΒΗΜΑ» για τα δεκαέξι κτήρια.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, μην με δυσκολεύετε, σας παρακαλώ πολύ.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Συγγνώμη, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ. Σας έδωσα αρκετό χρόνο.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ό,τι προλάβω θα τα πω στη δευτερολογία μου.

Σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Ένα από τα νοσοκομεία που θα γίνουν, είχε ξεκαθαρίσει ο Πρωθυπουργός ότι θα γίνει στη Θεσσαλονίκη και θα είναι το ογκολογικό. Μάλιστα έχουν προχωρήσει όλες οι διαδικασίες που αφορούν στο σκέλος που συνδέονται με την ερώτησή σας, προκειμένου να υπάρξει η χωροθέτηση πού ακριβώς θα γίνει το συγκεκριμένο νοσοκομείο. Μάλιστα, κύριε Τριανταφυλλίδη, μέσα στην εβδομάδα φαντάζομαι θα τοποθετηθείτε, γιατί πάλι και για τη Θεσσαλονίκη υπάρχει ένα σημαντικό νομοσχέδιο που είναι το παιδιατρικό. Και αυτό είναι ένα σημαντικό πλαίσιο, γιατί πραγματικά η Θεσσαλονίκη δεν είχε αμιγώς παιδιατρικό νοσοκομείο.

Συγκεκριμένα για το ογκολογικό που λέτε, επειδή θέλω να είμαι σαφής, είμαστε στο στάδιο που ελέγχεται όλο το πλαίσιο της χωροθέτησης με γνώμονα τις εναλλακτικές τοποθεσίες που υπάρχουν. Τι θα ληφθεί υπ’ όψιν; Πρόσβαση στα μέσα μαζικής μεταφοράς, το θέμα το οποίο είπατε, οι υγειονομικές δομές που μπορεί να υπάρχουν πλησίον, άλλα τεχνικά θέματα που μπορεί να υπάρχουν ανάλογα με τους χώρους. Ο συγκεκριμένος χώρος που λέτε, ναι, είναι ένας από τους χώρους που βασικά εξετάζεται. Έχουν γίνει και κάποιες συζητήσεις σε επίπεδο να δούμε πλεονεκτήματα τυχόν μειονεκτήματα και τεχνικό πλαίσιο. Υπό αυτή την έννοια θέλω να είμαστε ξεκάθαροι ότι το συντομότερο δυνατό θα μπορέσουμε να ανακοινώσουμε και τη χωροθέτηση. Το έργο θα ξεκινήσει άμεσα, θα γίνει και με τη διαδικασία της σύμπραξης δημοσίου με ιδιωτικού τομέα, όπου χρειαστεί. Θα είναι άμεση η υλοποίησή του. Είναι βασική προτεραιότητα. Όμως για να μπορέσουμε να κάνουμε ανακοινώσεις θα πρέπει να εξαντληθεί όλη η μελέτη της χωροθεσίας.

Θέλω όμως να πω ότι πράγματι ο συγκεκριμένος χώρος είναι ένας από τους χώρους που εξετάζεται με τη δέουσα, όπως αναφέρεται, σοβαρότητα, ακριβώς γιατί βλέπουμε ότι έχει κάποια χαρακτηριστικά τα οποία κρίνονται σημαντικά. Αλλά αυτό από μόνο του δεν είναι θέμα ανακοινώσεις του Υπουργού Υγείας ότι θα γίνει. Εξετάζονται και εναλλακτικές οι οποίες έχουν προταθεί και άμεσα θα μπορέσουμε και σε συνεννόηση με την τοπική κοινωνία -δίνω πολύ μεγάλη αξία και στις επιστολές που λέτε, ειδικά επειδή και σε προσωπικό επίπεδο δεν είμαι άνθρωπος που κατοικώ στην περιοχή, αυτό με κάνει να θέλω μια πολύ μεγαλύτερη προσοχή- να επιλεγεί ο καλύτερος δυνατός χώρος με έναν γνώμονα: Την καλύτερη δυνατή πρόσβαση των πολιτών και αντιστοίχως πραγματικά να δίνονται οι δυνατότητες μιας ευρύτερης καλύτερης παρεχόμενης υπηρεσίας ως προς την προσβασιμότητα των πολιτών. Ο συγκεκριμένος χώρος -και ο κ. Καλαφάτης, ο όποιος βρίσκεται σε συνεννοήσεις και ο κ. Κωτσιόπουλος ως Γενικός Γραμματέας Υγείας- είναι από τους χώρους τους οποίους εξετάζουμε με πολύ μεγάλη σοβαρότητα.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κύριε συνάδελφε, έχετε τον λόγο για τρία λεπτά.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Κύριε Υπουργέ, όπως θα καταλάβατε από το πνεύμα της ερώτησης μου μπορούμε να διαφωνούμε, να συγκρουόμαστε μετωπικά σε αυτά τα θέματα, όμως κανείς από τους πέντε δημάρχους δεν είναι ΣΥΡΙΖΑ. Γιατί η Θεσσαλονίκη και οι ανάγκες των πολιτών μας ενώνουν. Θα πείτε το γνωστό: «Θα πουν οι Βουλευτές και κάποιοι εξωθεσμικοί πού θα γίνει»; Όχι. Δεν το βγάλαμε από το μυαλό μας.

Καταθέτω στα Πρακτικά την πρόβλεψη του γενικού πολεοδομικού σχεδίου. Ο κ. Ταγαράς το υπογράφει τον Ιούνιο του 2021, όπου σ’ αυτό το στρογγυλό που βλέπετε εδώ, προβλέπεται πυροσβεστικό σταθμός, προβλέπεται σημείο όπου θα έρχονται τα λεωφορεία και με τον σταυρό υποδηλώνεται η ανάπτυξη νοσοκομειακών μονάδων. Το καταθέτω και αυτό, το γενικό πολεοδομικό σχέδιο του Δήμου Παύλου Μελά, στα όρια του οποίου είναι το συγκεκριμένο πρώην Στρατόπεδο Καρατάσου, που προτείνουμε πάνδημα, επιστημονικά, με τεκμηρίωση το συγκεκριμένο.

(Στο σημείο αυτό ο Βουλευτής κ. Αλέξανδρος Τριανταφυλλίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχω δει πολλά και ως δημοσιογράφος αλλά και αυτά τα τελευταία χρόνια που έχω την τιμή να εκπροσωπώ τους πολίτες της Θεσσαλονίκης στο εθνικό Κοινοβούλιο. Δεν χωράνε πολιτικάντικες συζητήσεις και σκέψεις. Δεν είναι ένα από τα σημεία το πρώην Στρατόπεδο Καρατάσου. Είναι οφθαλμοφανές. Βγάζει μάτι. Γιατί σας το λέω;

Με αυτόν εδώ τον πίνακα είχα έρθει απέναντί σας. Δεν ήταν εκεί. Ο Θάνος Πλεύρης ήταν ο Παύλος Πολάκης. Διεκδικούσα να γίνει και το παιδιατρικό νοσοκομείο Θεσσαλονίκης στον συγκεκριμένο χώρο. Ποια ήταν η διαφορετικότητα; Ότι τότε η χρηματοδότηση ήταν από το Ίδρυμα «Σταύρος Νιάρχος» και ήθελαν καθαρούς τίτλους ιδιοκτησίας. Και γι’ αυτόν τον λόγο έφτασα όσο πιο ψηλά γινόταν την πίεσή μου για το οφθαλμοφανές.

Μην το στέλνετε το παιδιατρικό πέντε χιλιόμετρα μακριά στα κατσάβραχα. Γιατί εκεί όπως μου είπαν και οι δήμαρχοι, ο κ. Δανιηλίδης, θα τρέχουν το βρεφάκι τους με 39,5 πυρετό και θα φεύγουν τα ασθενοφόρα στον δρόμο του Φιλύρου που είναι ο πρώτος δρόμος που πιάνει χιόνι στην ανηφόρα, με απότομες στροφές. Θα πέφτουν στα ρέματα. Το οφθαλμοφανές, που συνδέει όλη τη Θεσσαλονίκη από την Καλαμαριά μέχρι την Ευκαρπία και όλους τους νομούς της κεντρικής Μακεδονίας, η άμεση πρόσβαση στο Στρατόπεδο Καρατάσου, τότε δεν έγινε. Τώρα το έργο θα γίνει με χρηματοδότηση με εθνικούς και ευρωπαϊκούς πόρους.

Διαβάζω στις 26 Δεκεμβρίου στο «ΒΗΜΑ»: «Ένεση στο ΕΣΥ από το Ταμείο Ανάκαμψης. Ανακαινίσεις και εκσυγχρονισμός νοσοκομείων σε ολόκληρη την Ελλάδα». Είναι δεκαέξι έργα. Έχετε και έργα από τη Θεσσαλονίκη. Η πνευμονολογική στο «Ιπποκράτειο». Πολύ σωστά το κάνατε. Νέα πτέρυγα του «Παπαγεωργίου». Πολύ σωστά το κάνετε. Πού είναι το νέο ογκολογικό; Από πού θα χρηματοδοτηθεί; Δεν έχετε πρόβλεψη στον προϋπολογισμό 1, 2, 3 εκατομμύρια για μελέτη χωροθέτησης του νέου ογκολογικού. Επομένως, οι συμπολίτες μου, οι δήμαρχοι, αναρωτιούνται μήπως είναι μια από τις συνηθισμένες πομφόλυγες, ένα από τα συνηθισμένα πυροτεχνήματα που ο εκάστοτε Υπουργός εκσφενδονίζει από το βήμα της διεθνούς έκθεσης Θεσσαλονίκης για να κάνει τον καλό στους πολίτες της Θεσσαλονίκης;

Έχουμε χορτάσει. Η Θεσσαλονίκη έχει χορτάσει από λόγια. Από το μετρό μέχρι τα νοσοκομεία και από το λιμάνι μέχρι τους διαμετακομιστικούς σταθμούς κ.λπ.. Αν είναι να κάνετε, μην παίζετε με αυτό το θέμα. Μιλάμε για ογκολογικούς ασθενείς. Για να παλέψουν τον καρκίνο.

**ΠΡΟΕΔΡΕYΟΥΣΑ (Σοφία Σακοράφα):** Πρέπει να κλείσετε, κύριε συνάδελφε.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Επομένως, πείτε μας αν θα συγκροτήσετε επιτροπή. Θα εξειδικεύσετε κάποιο ποσό που να φαίνεται ότι ξεκινάει να γίνει η προμελέτη και η μελέτη; Αυτό είναι το ερώτημα. Περιμένω να σας ακούσω. Όλα τα ραδιόφωνα της Θεσσαλονίκης αυτή την ώρα είναι συνδεδεμένα και ακούν τον Υπουργό Υγείας. Όχι εμένα. Εμένα ξεχάστε με. Κρατήστε τους δημάρχους, κρατήστε την Εκκλησία, το πάνδημο αίτημα.

Σας ευχαριστώ πολύ.

**ΠΡΟΕΔΡΕΟΥΣΑ (Σοφία Σακοράφα):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Τριανταφυλλίδη, είναι όπως τα είπατε στην αρχή. Είμαστε άνθρωποι που γνωριζόμαστε σε ένα προσωπικό επίπεδο. Υπάρχουν θέματα που πέρα από τις ιδεολογικές διαφορές δεν χωράνε πολιτική συζήτηση. Όλοι οι άνθρωποι, όλοι οι Βουλευτές είμαστε στην ίδια βάση. Είναι ανάγκη να γίνει ένα νοσοκομείο. Και γενικότερα, ευρύτερα στη Θεσσαλονίκη. Αυτό που έγινε με το Ίδρυμα «Ιωάννη Σ. Λάτση», η μονάδα ημερήσιας νοσηλείας, είναι ένα κόσμημα. Είναι ουσιαστικά παράρτημα του «Θεαγενείου». Είναι πάρα πολύ σημαντικό. Και το παιδιατρικό, επίσης.

Το συγκεκριμένο, λοιπόν, είναι βασική προτεραιότητα και θα γίνει. Δεν το είδατε στις ανακοινώσεις γιατί δεν θα γίνει με χρήματα του Ταμείου Ανάκαμψης. Δεν είναι στο πλαίσιο του Ταμείου Ανάκαμψης. Θα γίνει με εθνικούς πόρους, με άλλους ευρωπαϊκούς πόρους και με σύμπραξη δημόσιου και ιδιωτικού τομέα. Άμεσα θα δείτε και την υλοποίησή του. Αλλά είναι ξεκάθαρο ότι θα γίνει.

Μάλιστα στο τελευταίο Υπουργικό Συμβούλιο έγινε συγκεκριμένη αναφορά ότι βρισκόμαστε στην τελική ευθεία προκειμένου να ξεκινήσουμε από το πρώτο πλαίσιο που είναι η χωροθέτηση. Πολύ σωστά τα βάλατε. Το κομμάτι της χωροθέτησης δεν θα το κρίνουν προφανώς οι Βουλευτές και οι δήμαρχοι αλλά θα ληφθεί σοβαρά υπ’ όψιν η επιθυμία που υπάρχει από τους τοπικούς φορείς γιατί αυτοί γνωρίζουν σε μεγάλο βαθμό το πώς μπορούν να εξυπηρετηθούν. Νομίζω ότι σας είπα με σαφήνεια ότι ο συγκεκριμένος χώρος για τον οποίον βλέπω ότι έχετε ασχοληθεί σε προσωπικό επίπεδο διαχρονικά για την καταλληλότητά του, είχε ακριβώς τα προβλήματα που αναφέρετε ως προς το ιδιοκτησιακό. Παραμένουν αλλά πλέον είναι σε επίπεδο πολιτείας όλο αυτό το θέμα που υπάρχει. Όμως είναι από τους χώρους τους οποίους ήδη έχουμε εντοπίσει, ήδη εξετάζουμε, ήδη έχουν γίνει διερευνητικές επαφές και γίνεται η ισορροπία μεταξύ πλεονεκτημάτων και τυχόν μειονεκτημάτων που μπορεί να υπάρχουν.

Θέλω να σας πω ότι έχει σοβαρά επιχειρήματα στη διαδικασία που λέτε αναφορικά με τον χώρο. Υπάρχει εξέταση και άλλων χώρων που έχουν προταθεί. Άμεσα θα είμαστε έτοιμοι να τοποθετηθούμε αλλά σίγουρα ο συγκεκριμένος χώρος είναι ένας από τους χώρους που εξετάζουμε με πολύ μεγάλη σοβαρότητα. Το δε έργο με το που εντοπιστεί ο χώρος και τον ανακοινώσουμε θα υπάρχει και το σαφές χρονοδιάγραμμα υλοποίησή του. Για να μην δημιουργούνται καχυποψίες στον οποιονδήποτε στην πόλη της Θεσσαλονίκης. Όποιος και να ήταν εδώ θα υπήρχε καχυποψία. Θα υπάρχει σαφές χρονοδιάγραμμα για να μπορεί να κρίνεται από τους πολίτες κατά πόσο αυτό τηρείται. Όπως θα γίνει με το παιδιατρικό με το οποίο είμαστε εντός του χρονοδιαγράμματος.

**ΠΡΟΕΔΡΕΥΟΥΣΑ (Σοφία Σακοράφα):** Θα συζητηθεί τώρα η έκτη με αριθμό 314/17-1-2022 επίκαιρη ερώτηση δεύτερου κύκλου (εκ μεταφοράς) του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υγείας, με θέμα: «Άμεση ανάγκη ανακατασκευής του Κέντρου Υγείας Σκοπέλου».

Κύριε Μεϊκόπουλε, έχετε τον λόγο για δυο λεπτά για να αναπτύξετε την ερώτησή σας.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κυρία Πρόεδρε.

Κύριε Υπουργέ, το νησί της Σκοπέλου συνιστά το δεύτερο μεγαλύτερο νησί των Βορείων Σποράδων στη Μαγνησία με μόνιμο πληθυσμό περίπου τέσσερις χιλιάδες εννιακόσιους εξήντα κατοίκους οι οποίοι υπερπολλαπλασιάζονται κατά τη διάρκεια του καλοκαιριού. Η μοναδική δημόσια δομή υγείας στο νησί είναι το Κέντρο Υγείας Σκοπέλου. Καλύπτει, λοιπόν, τις υγειονομικές ανάγκες του μόνιμου πληθυσμού του νησιού των χιλιάδων επισκεπτών κατά τη θερινή περίοδο, ενώ στη διοικητική του αρμοδιότητα -και αυτό έχει ιδιαίτερη σημασία- ανήκει και το περιφερειακό ιατρείο στο διπλανό νησί της Αλοννήσου.

Το κτήριο, λοιπόν, που στεγάζεται το κέντρο υγείας δεν έχει ανακαινιστεί εδώ και αρκετά χρόνια. Τα προβλήματα που παρουσιάζει είναι τρομακτικά. Στη στέγη, στους τοίχους, στη θέρμανση, στα κουφώματα, στους χώρους υγιεινής. Είναι ζητήματα, λοιπόν, που καθιστούν μη λειτουργική τη διαδικασία του κέντρου υγείας. Αυτά, λοιπόν, τα προβλήματα επιδεινώνονται μέσα στον χρόνο και πλέον οι εσωτερικοί χώροι όπου εξετάζονται οι ασθενείς δεν θυμίζουν σε τίποτα κέντρα υγείας. Δεν θυμίζουν σε τίποτα πρωτοβάθμια φροντίδα υγείας.

Ο Δήμος Σκοπέλου, κύριε Υπουργέ, έχει ολοκληρώσει τη μελέτη εφαρμογής για την ανακατασκευή του Κέντρου Υγείας Σκοπέλου έπειτα από δωρεά που είχε γίνει από το Ίδρυμα «Αθανασίου και Μαρίνας Μαρτίνου». Σύμφωνα με δηλώσεις του Περιφερειάρχη Θεσσαλίας όλο το προηγούμενο διάστημα η απουσία της εν λόγω μελέτης ήταν ο βασικός λόγος για τον οποίο το Κέντρο Υγείας Σκοπέλου δεν μπορούσε να ανακαινιστεί παρ’ ότι η Περιφέρεια Θεσσαλίας δήλωνε ότι τα χρήματα υπήρχαν. Σε επόμενη ωστόσο δήλωση, τον περασμένο Ιούλιο, ο κ. Αγοραστός ανασκεύασε δηλώνοντας ότι τα κέντρα υγείας και τα κτηριακά τους ζητήματα είναι θέματα αρμοδιότητας της υγειονομικής περιφέρειας και κατ’ επέκταση του Υπουργείου Υγείας. Το θέμα παραμένει άλυτο και παρατηρείται μια δημιουργική ασάφεια ως προς την αρμοδιότητα. Τελικά καταλήγουμε να συζητάμε διαρκώς αλλά να μη γίνεται τίποτα.

Η ερώτηση είναι πολύ απλή. Τι συμβαίνει και δεν προχωράμε στην ανακατασκευή του συγκεκριμένου κέντρου υγείας τη στιγμή που κατά δήλωση της Περιφέρειας Θεσσαλίας υπάρχουν τα χρήματα και είναι έτοιμη η μελέτη. Και φυσικά δεν είναι το μοναδικό ζήτημα που παραμένει άλυτο. Δίπλα στο κτηριακό πρόβλημα έχουν επιδεινωθεί και λόγω πανδημίας και λοιπά ζητήματα στελέχωσης του νησιού στα οποία θα επανέλθω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Μεϊκόπουλε, πράγματι έχει υπάρξει μια μελέτη η οποία απουσίαζε, ποσού 1 εκατομμυρίου ευρώ για τις κτηριακές ανακατασκευές και γενικότερα τις διορθώσεις που πρέπει να γίνουν στο συγκεκριμένο κέντρο υγείας. Η 5η ΥΠΕ συμπεριέλαβε το συγκεκριμένο έργο στην χαρτογράφηση για τα νέα προγράμματα της περιόδου ΕΣΠΑ 2021 - 2027. Αυτή τη στιγμή έχει υποβληθεί στην επιτελική δομή του ΕΣΠΑ του Υπουργείου Υγείας το συγκεκριμένο έργο με εκτιμώμενο χρόνο υλοποίησης είκοσι τέσσερις μήνες και με προϋπολογισμό 1.128.000. Συμπεριλαμβάνονται 300.000 για τις επιβαρύνσεις για τα κτηριακά.

Η επιτελική δομή του ΕΣΠΑ του Υπουργείου Υγείας έχει υποβάλει στην επιτροπή το συγκεκριμένο έργο προκειμένου να ξεκινήσει η διαδικασία του. Γενικότερα πέρα από την επιτελική δομή ΕΣΠΑ που αφορά τη Σκόπελο, έχει γίνει ευρύτερη συζήτηση για τα κέντρα υγείας. Η ίδια η 5η Υγειονομική Περιφέρεια σε έγγραφό της έχει επιβεβαιώσει ότι είναι από τα κέντρα υγείας που χρήζουν άμεσης ενίσχυσης ως προς τις κτηριακές δομές. Θα πρέπει να γίνουν οι απαιτούμενες παρεμβάσεις. Είναι ξεκάθαρο ότι θα υλοποιηθούν και θα γίνουν. Θα ολοκληρωθούν οι διαδικασίες προκειμένου να υπάρξει η αναβάθμιση του συγκεκριμένου κέντρου υγείας.

Αλλά, από κει και πέρα, να ξέρετε ότι σε μία γενικότερη χαρτογράφηση που γίνεται στα κέντρα υγείας αυτή τη στιγμή, και αφορούν και τις δικές σας περιοχές, δηλαδή και την περιοχή της Μαγνησίας αλλά και τα άλλα κέντρα υγείας που υπάρχουν στις Σποράδες, εξετάζουμε ποια από αυτά θα ενταχθούν. Η Σκόπελος είχε αναφορά στο ΕΣΠΑ -όπως σας το είπαν από την περιφέρεια- που πέρασε από την Περιφέρεια Θεσσαλίας στην 5η Υγειονομική Περιφέρεια.

Παράλληλα, όμως, εξετάζουμε -και έχει και μία σημασία- αν υπάρξουν και άλλες δομές οι οποίες θα πρέπει να ενταχθούν στο Ταμείο Ανάκαμψης, καθώς από το Ταμείο Ανάκαμψης έχουμε διασφαλίσει 220 εκατομμύρια μόνο για την αναβάθμιση κτηριακών και υλικοτεχνικών υποδομών των κέντρων υγείας, συνολικά βέβαια σε όλη την Ελλάδα. Οπότε μας έχουν γίνει προτάσεις και για συγκεκριμένα κέντρα υγείας, ευρύτερα της Μαγνησίας και είμαστε στο στάδιο της επέκτασης.

Η Σκόπελος είχε τα συγκεκριμένα προβλήματα, τα οποία έχουν αναφερθεί. Θα προχωρήσουν οι διαδικασίες, προκειμένου να αντιμετωπιστούν και να αναβαθμιστεί κτηριακά, αλλά παράλληλα να ξέρετε υπάρχει ένας ευρύτερος σχεδιασμός και για τα υπόλοιπα κέντρα υγείας της περιοχής σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Κύριε Υπουργέ, έχουμε 2022. Τα ζητήματα που μόλις αναφέρατε είναι γνωστά στο Υπουργείο Υγείας. Δεν ήσασταν εσείς ο ίδιος στην πολιτική ηγεσία, αλλά ήταν γνωστά τα ζητήματα τα κτιριακά του Κέντρου Υγείας Σκοπέλου και του Κέντρου Υγείας Ζαγοράς από το 2019. Μου απαντάτε τώρα ότι, τρία χρόνια μετά, εν έτει 2022, υπάρχει ορίζοντας εφαρμογής για την ανακατασκευή του κτηριακού ζητήματος του Κέντρου Υγείας Σκοπέλου σε είκοσι τέσσερις μήνες. Δηλαδή, από το 2022 μπορεί να υπάρξει ανακατασκευή του κέντρου υγείας το 2024.

Συνεπώς δεν νομίζω ότι αρμόζει στην επιτελική λειτουργία, την οποία επικαλείστε από το πρωί μέχρι το βράδυ, πέντε χρόνια προσπάθειας για την ανακατασκευή ενός Κέντρου Υγείας στη Μαγνησία και δη σε νησί, το οποίο είναι και τουριστικός προορισμός. Ακόμα δεν μπορώ να καταλάβω για ποιον λόγο, τη στιγμή που ανάλογη συνεργασία της 5ης Υγειονομικής Περιφέρειας και της Περιφέρειας Θεσσαλίας είχε αποτέλεσμα φερ’ ειπείν στην ανακατασκευή του Κέντρου Υγείας Σκιάθου, δεν υπάρχει μέχρι και σήμερα ένας σωστός συντονισμός μεταξύ των θεσμών, προκειμένου να προβαίνουν σε απαραίτητες ενέργειες και να αποκαθίστανται ζητήματα τα οποία αποδεικνύονται τρομακτικά για την καθημερινότητα των πολιτών.

Νομίζω, κύριε Πλεύρη, δεν είναι απάντηση επαρκής ότι σε είκοσι τέσσερις μήνες θα έχουμε επιτέλους αποτέλεσμα, αναφορικά με την ανακατασκευή του Κέντρου Υγείας Σκοπέλου.

Και να σας θυμίσω ξανά ότι η ίδια εικόνα ακριβώς παρουσιάζεται και σε άλλες πρωτοβάθμιες δομές της Μαγνησίας.

Στο Κέντρο Υγείας Ζαγοράς, για παράδειγμα, υπάρχει μεγάλος κίνδυνος κατάρρευσης τοίχων, δηλαδή, κίνδυνος να τραυματιστεί κόσμος να τραυματιστεί υγειονομικό προσωπικό.

Κι έρχομαι τώρα σ’ αυτό για το οποίο σας προϊδέασα από την πρωτολογία μου, γιατί δεν είναι μόνο τα κτηριακά ζητήματα. Ξέρετε, κύριε Πλεύρη, η πανδημία όχι απλά δημιούργησε σοβαρά ζητήματα αναφορικά με την υγειονομική κάλυψη των κατοίκων των Σποράδων και της ηπειρωτικής Μαγνησίας, αλλά ανέδειξε και νέες υγειονομικές ανάγκες. Και έρχομαι στο συγκεκριμένο ζήτημα, το οποίο μάλιστα σας έχει κοινοποιηθεί και από κατοίκους, πλέον, του νησιού, αλλά και από τον δήμαρχο του νησιού τον κ. Περίσση. Ξέρετε ότι συλλέγουν υπογραφές, κι έχουν φτάσει περίπου τις τριακόσιες, προκειμένου επιτέλους να τοποθετηθεί μόνιμος παιδίατρος στο νησί.

Η μοναδική παιδίατρος που υπάρχει αυτή τη στιγμή είναι η διευθύντρια του Κέντρου Υγείας Σκοπέλου, η οποία έχει στη διοικητική της αρμοδιότητα να καλύπτει υγειονομικά και το περιφερειακό Κέντρο Υγείας της Αλοννήσου. Συνεπώς, υπάρχουν παιδιά αυτή τη στιγμή στη Σκόπελο που είτε εξετάζονται από αγροτικούς γιατρούς, μια φορά στο τόσο, είτε χρειάζεται να γίνει διακομιδή στο Βόλο, προκειμένου να αντιμετωπιστεί ένα έκτακτο περιστατικό.

Δεύτερο το κρατούμενο: Χρειάζεται ακόμα ένας παθολόγος, κύριε Πλεύρη. Μου είπατε για το πρόγραμμα περί αναβάθμισης των κτηριακών ζητημάτων των πρωτοβάθμιων δομών υγείας, δεν μου μιλήσατε όμως για τις ανάγκες της στελέχωσης. Πόσους γιατρούς θα φέρετε αυτή τη στιγμή προκειμένου να καταστήσουμε λειτουργικές τις πρωτοβάθμιες δομές, ιδιαίτερα στα νησιά, όπου οι ανάγκες, μάλιστα, υπερπολλαπλασιάζονται κατά τους θερινούς μήνες λόγω της έλευσης χιλιάδων τουριστών; Ξέρετε, είναι υψηλός τουριστικός προορισμός η Σκόπελος για το καλοκαίρι.

Όλα αυτά λοιπόν τα ζητήματα δεν μπορούμε να τα παραπέμψουμε, κύριε Υπουργέ, στις καλένδες. Σε είκοσι τέσσερις μήνες μου απαντήσατε θα ολοκληρωθεί. Χρειάζεται άμεση κινητοποίηση, χρειάζεται σωστός σχεδιασμός. Δεν είναι ζήτημα ξύλινης αντιπαράθεσης, αλλά είναι ζήτημα του αν πραγματικά η 5η Υγειονομική Περιφέρεια, αλλά και το Υπουργείου Υγείας είναι κοινωνοί αυτή τη στιγμή των φοβερών αναγκών που υπάρχουν σε κέντρα υγείας, τα οποία είναι σε απομακρυσμένες περιοχές.

Άρα δώστε μας μια ξεκάθαρη απάντηση με ποιον τρόπο θα ενεργήσετε, ώστε να επισπευσθούν οι διαδικασίες ανακατασκευής των κτηριακών ζητημάτων και δεύτερον -και σημαντικότερο από όλα- τι θα γίνει με το πρόγραμμα τοποθέτησης νέων γιατρών. Σας επαναλαμβάνω, παιδιά σήμερα στη Σκόπελο πρέπει να διαμετακομιστούν στο Νοσοκομείο του Βόλου προκειμένου να αντιμετωπίσουν μια έκτακτη ασθένεια. Είναι απαράδεκτη αυτή η εικόνα, εν έτει 2022.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πρώτα απ’ όλα, επειδή αναφερθήκατε και στο Κέντρο Υγείας Ζαγοράς, αυτό το έργο προχώρησε κανονικά. Έχει ολοκληρωθεί η διαδικασία για να ξεκινήσουν τα έργα. Έχουν εγκριθεί, υπεγράφησαν και έχουν πάει …

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Δεν έχουν ξεκινήσει οι εργασίες.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Εγώ σας λέω ότι ολοκληρώθηκε η διαδικασία από το Υπουργείο. Άρα εφόσον η διαδικασία ολοκληρώθηκε, θα ξεκινήσουν άμεσα οι εργασίες. Για τη Ζαγορά έχει ολοκληρωθεί η διαδικασία. Ήμασταν σε επικοινωνία και με τον περιφερειάρχη, υπεγράφησαν και πήγαν στο Υπουργείο Ανάπτυξης προκειμένου να ξεκινήσει. Άρα αυτό το κομμάτι έχει κλείσει.

Αναφορικά με τη Σκόπελο, καταλαβαίνω τον προβληματισμό σας και θα κοιτάξουμε να κινηθούμε όσο το δυνατόν πιο γρήγορα γίνεται και να βρούμε το καλύτερο δυνατό χρηματοδοτικό εργαλείο. Η μία δυνατότητα που υπάρχει είναι από ΕΣΠΑ. Αν υπάρχει καλύτερο και πιο γρήγορο χρηματοδοτικό εργαλείο, ειλικρινά σας μιλάω, κύριε Μεϊκόπουλε, θα το εξαντλήσουμε επειδή ακριβώς καταλαβαίνουμε την αναγκαιότητα.

Αναφέρεστε στο κομμάτι του προσωπικού. Υπηρετούν αυτή τη στιγμή δέκα γιατροί, τρεις γιατροί γενικής ιατρικής, παιδιατρικής, καρδιολογίας και επτά αγροτικοί γιατροί. Αντιστοίχως, έχει προκηρυχθεί μία θέση για το διευθυντή οικογενειακού γιατρού για γιατρό, ενώ παράλληλα έχουν προκηρυχθεί και θέσεις -και ανέλαβαν υπηρεσία- για διοικητικό προσωπικό, νοσηλευτικό και πλήρωμα ασθενοφόρων. Αντιστοίχως, υπάρχει και μια σειρά για λοιπό ιατρικό προσωπικό, το οποίο ανέλαβε υπηρεσία.

Όσες, λοιπόν, προκηρύξεις χρειάζονται και μας δίνονται, γίνονται, προκειμένου να καλυφθούν οι θέσεις. Οι συγκεκριμένες θέσεις αυτή τη στιγμή έχουν καλυφθεί στο παραϊατρικό και στο νοσηλευτικό προσωπικό, αλλά και στους γιατρούς, που είναι δέκα. Από εκεί και πέρα, θα επιχειρήσουμε και την καλύτερη δυνατή στελέχωση.

Τις θέσεις μάς τις στέλνει η ΥΠΕ με συνεννόηση. Τυχαίνει να είναι από τα κέντρα υγείας στα οποία δεν υπήρξαν άγονες διαδικασίες μέχρι τώρα σε έντονο βαθμό. Πιστεύουμε ότι και η στελέχωσή του δεν θα έχει κανένα πρόβλημα.

Στο κτηριακό, όμως, το οποίο αναφέρετε, πολύ γρήγορα θα μπορέσω να σας δώσω και σαφές χρονοδιάγραμμα γιατί καταλαβαίνω την ευαισθησία που έχετε και για ένα νησί το οποίο, πραγματικά, εκτός από ωραίο είναι κι ένα νησί το οποίο βρίσκεται σε ένα σημείο που τους θερινούς μήνες έχει πολύ μεγάλη πίεση, και τους χειμερινούς μήνες δεν έχει πολύ εύκολη πρόσβαση άμα χρειαστούν οποιεσδήποτε μετακινήσεις. Άρα είναι κάτι το οποίο το έχουμε σε προτεραιότητα, μαζί με τα άλλα νησιά, όπως είναι και της Αλοννήσου, όπου υπάρχουν κάποια προβλήματα τα οποία έχουν αναφερθεί.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υπουργέ.

Τώρα θα συζητηθεί η τρίτη με αριθμό 327/19-1-2022 επίκαιρη ερώτηση πρώτου κύκλου του Βουλευτή Επικρατείας του Κινήματος Αλλαγής κ. Γεώργιου Καμίνη προς τον Υπουργό Ψηφιακής Διακυβέρνησης, με θέμα: «Προβλήματα καταγραφής δόσεων εμβολιασμού», θα απαντήσει ο Υφυπουργός Ψηφιακής Διακυβέρνησης, κ. Γεώργιος Γεωργαντάς.

Κύριε Καμίνη, έχετε τον λόγο για δύο λεπτά.

**ΓΕΩΡΓΙΟΣ ΚΑΜΙΝΗΣ:** Ευχαριστώ, κυρία Πρόεδρε.

Κύριε Υφυπουργέ, έχω θέσει υπ’ όψιν σας την εξής περίπτωση, πρόκειται για έναν συμπολίτη μας ογδόντα τριών ετών, ομότιμος καθηγητής στο ευρωπαϊκό πανεπιστημιακό ινστιτούτο της Φλωρεντίας. έκανε τις δύο πρώτες δόσεις του εμβολίου εδώ στην Ελλάδα τον Φεβρουάριο του 2021 και τον περασμένο Σεπτέμβριο, που έπρεπε να ταξιδέψει στην Ιταλία, έκανε την τρίτη δόση εκεί. Το αποτέλεσμα είναι ότι, δυστυχώς, η τρίτη δόση του αυτή που έγινε στην Ιταλία, εδώ δεν αναγνωρίζεται ούτως ώστε να βγάλει ευρωπαϊκό πιστοποιητικό εμβολιασμού. Δέχτηκε τελικά η Ιταλία να του το εκδώσει.

Η ερώτησή μου είναι γιατί συμβαίνει αυτό και τι θα γίνει σε περίπτωση που υπάρχει και η αντίστροφη, τη ισχύ, περίπτωση δηλαδή κάποιος να έχει κάνει τις διορθώσεις έξω και την τρίτη εδώ.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ευχαριστώ, κυρία Πρόεδρε.

Κύριε συνάδελφε, ευχαριστώ για την ερώτηση πραγματικά, γιατί θα δοθεί η ευκαιρία με την περίπτωση που αντιμετωπίσατε εσείς να δοθούν κάποιες απαντήσεις σε εύλογα ερωτήματα πολλών συμπολιτών μας, ακριβώς γιατί όσο περνάει ο καιρός οι εφαρμογές οι οποίες είχαμε δημιουργήσει για να υπηρετήσουμε αρχικά την κατάσταση του εμβολιαστικού προγράμματος καταλαβαίνετε ότι αλλάζουν διαρκώς, ακριβώς επειδή πήγαμε στην τρίτη δόση που δεν υπήρχε, ακριβώς επειδή έχουμε περιπτώσεις συμπολιτών μας οι οποίοι νόσησαν στο εξωτερικό και έχουν έρθει στην Ελλάδα, ή που έχουν εμβολιαστεί κατά ένα μέρος στο εξωτερικό και ένα μέρος στην Ελλάδα.

Οπότε θα προσπαθήσω -με την αφορμή αυτής της ερώτησής σας- να σας δώσω λίγο και το πλαίσιο. Υπάρχουν δύο μεγάλες διακριτές ομάδες των ανθρώπων οι οποίοι εμβολιάστηκαν στο εξωτερικό και θέλουν να εξυπηρετηθούν με κάποιο τρόπο στην Ελλάδα. Η πρώτη κατηγορία είναι αυτοί που έχουν εμβολιαστεί είτε σε μία από τις είκοσι επτά χώρες της Ευρωπαϊκής Ένωσης, καθώς και στα τριάντα τρία άλλα κράτη, τα οποία έχουν συμπεριληφθεί, έχουν ενταχθεί στο πρόγραμμα του Ευρωπαϊκού Πιστοποιητικού. Εκεί, λοιπόν, τα πράγματα είναι απλά.

Υπάρχει μια γενική αρχή, η οποία υπηρετείται, όμως και βεβαίως, δεν την υπηρετούν, δυστυχώς, όλα τα κράτη με τον ίδιο τρόπο. Ποια είναι αυτή η γενική αρχή; Το Ευρωπαϊκό Πιστοποιητικό εκδίδεται στη χώρα στην οποία ολοκληρώνεται ο εμβολιασμός, εκεί δηλαδή που γίνεται είτε η δεύτερη παλιά είτε η τρίτη. Αυτό τουλάχιστον εφαρμόζουμε εμείς αλλά και αρκετά άλλα ευρωπαϊκά κράτη, όχι, όμως, όλα. Τι σημαίνει αυτό; Κάποιος που εμβολιάστηκε με τη μία δόση στο εξωτερικό και ήθελε να κάνει τη δεύτερη στην Ελλάδα έρχεται, καταχωρίζει την πρώτη, κάνει τη δεύτερη και ακριβώς επειδή κάνει τη δεύτερη στη χώρα -ολοκληρώνει δηλαδή στη χώρα- παίρνει το Ευρωπαϊκό Πιστοποιητικό, από τη στιγμή που η πρώτη του δόση έγινε σε μία από τις εξήντα χώρες που προανέφερα. Το ίδιο και όποιος έχει κάνει τις δύο στο εξωτερικό και ήθελε να κάνει την τρίτη στην Ελλάδα. Έρχεται, καταχωρίζει τις δύο και κάνει την τρίτη στην Ελλάδα και παίρνει το αντίστοιχο Ευρωπαϊκό Πιστοποιητικό. Με αυτόν τον τρόπο λειτουργούμε εμείς για όσους εμβολιάστηκαν στο εξωτερικό και έρχονται να ολοκληρώσουν στην Ελλάδα.

Η περίπτωση που μου αναφέρατε είναι η περίπτωση στην οποία εμβολιάστηκε κάποιος εδώ και έκανε την τρίτη δόση στο εξωτερικό. Θέλω να αναφέρω ότι εγώ δεν καταλαβαίνω γιατί δεν εκδόθηκε ακριβώς εκείνη τη στιγμή που έγινε η τρίτη δόση το Ευρωπαϊκό Πιστοποιητικό των τριών δόσεων στην Ιταλία, αλλά το ξεπερνάμε. Εμείς θέλουμε να εξυπηρετήσουμε όλους όσοι βρίσκονται σε μια δεινή θέση.

Γι’ αυτόν τον λόγο, λοιπόν, από τις 10 Ιανουαρίου -και δεν ξέρω εάν αυτός ο συμπολίτης μας προσέφυγε μετά ή πριν τις 10 Ιανουαρίου στα ΚΕΠ ή στην εφαρμογή του gov.gr, η οποία έχει τεθεί σε εφαρμογή, είναι η λεγόμενη anagnorisi.emvolio.gov.gr- όποιος έχουν εμβολιαστεί είτε με τις δύο είτε με τις τρεις δόσεις σε κάποια από τις εξήντα χώρες που έχουν το Ευρωπαϊκό Πιστοποιητικό την καταχωρίζει και ταυτόχρονα εκδίδει και στην Ελλάδα ένα αντίστοιχο πιστοποιητικό, για να μπορεί με αυτό να συμμετέχει σε όλες τις δραστηριότητες, όπου αυτό προβλέπεται. Και μάλιστα, όχι μόνο αυτό, όποιος έχει κάνει τις δύο και θέλει να προγραμματίσει την τρίτη μπορεί να το κάνει μέσα απ’ αυτή την εφαρμογή. Για ποιον λόγο μέσα απ’ αυτή την εφαρμογή; Γιατί επειδή πρόκειται περί ψηφιακά επαληθεύσιμων πιστοποιητικών, μπορεί πολύ εύκολα η εφαρμογή να ελέγξει τη γνησιότητα των εγγράφων αυτών και να τα καταχωρίσει και στην Ελλάδα.

Άρα -και θα συνεχίσω στο δεύτερο σκέλος- κρατάμε ότι από τις 10 Ιανουαρίου όποιοι έχουν εμβολιαστεί με δύο ή με τρεις δόσεις στο εξωτερικό είτε στην Ευρωπαϊκή Ένωση -στις είκοσι επτά χώρες- είτε στις τριάντα τρεις που έχουν ενταχθεί, δηλαδή συνολικά σε εξήντα χώρες που έχουν ψηφιακά επαληθεύσιμο πιστοποιητικό, μπορούν μέσα από το anagnorisi.emvolio.gov.gr να καταχωρίζουν αυτές τις δόσεις και να εκδίδουν αντίστοιχο πιστοποιητικό, όπως αυτό που είχαν προφανώς και στις χώρες που ήταν. Και ήδη πέντε χιλιάδες επτακόσιοι τριάντα συμπολίτες μας το έπραξαν.

Θα συνεχίσω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε Υφυπουργέ.

Ορίστε, κύριε συνάδελφε, έχετε τον λόγο.

**ΓΕΩΡΓΙΟΣ ΚΑΜΙΝΗΣ:** Δηλαδή, αν καταλαβαίνω καλά, κύριε Υφυπουργέ, από τις 10 Ιανουαρίου αυτός ο άνθρωπος μπορεί να εκδώσει πιστοποιητικό και στην Ελλάδα για τους τρεις εμβολιασμούς που έχει κάνει.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ναι.

**ΓΕΩΡΓΙΟΣ ΚΑΜΙΝΗΣ:** Ωραία. Αυτό θα ισχύει και σε περίπτωση που -ο μη γένοιτο- καταστεί υποχρεωτική και τέταρτη δόση εμβολίου; Γιατί είναι ένας άνθρωπος ογδόντα τριών ετών, ανήκει σε ευπαθείς ομάδες του πληθυσμού γιατί έχει υποκείμενα νοσήματα και είναι πάρα πολύ πιθανόν να έχει υποχρέωση και για τον τέταρτο εμβολιασμό. Θα ισχύει και στην περίπτωση αυτή; Αυτό είναι το πρώτο ερώτημα.

Το δεύτερο ερώτημα είναι με ποιον τρόπο βεβαιώνεται το πρόστιμο το οποίο επιβάλλεται όταν κάποιος δεν έχει εμβολιαστεί και πώς μπορεί να βεβαιώσει κάποιος ότι έκανε τον εμβολιασμό στο εξωτερικό;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Κύριε συνάδελφε, να πούμε λίγο για το πρόστιμο. Από ό,τι κατάλαβα, όπως αναφέρετε στην ερώτηση, ο συγκεκριμένος συμπολίτης μας πήγε σε κάποιο ΚΕΠ και στο ΚΕΠ δεν του εξέδωσαν πιστοποιητικό -και ορθώς και δεν μπορούν να το εκδώσουν και θα σας πω γιατί- πλην, όμως, τον καταχώρισαν, του έδωσαν μια βεβαίωση καταχώρισης.

Να ξέρετε κάτι: Αυτή τη στιγμή ο συγκεκριμένος ογδονταεπτάχρονος δεν κινδυνεύει να του επιβληθεί το πρόστιμο, ακριβώς επειδή η καταχώριση της τρίτης δόσης έχει γίνει. Φαίνεται, δηλαδή, στο Μητρώο Εμβολιασθέντων Εξωτερικού, άρα, δεν υπάρχει κανένας κίνδυνος για την επιβολή οποιουδήποτε προστίμου. Αυτό ισχύει, βεβαίως, για τον οποιονδήποτε άνω των εξήντα ετών έχει εμβολιαστεί στο εξωτερικό, ο οποίος μπορεί να πηγαίνει σε ένα ΚΕΠ, να δηλώνει εκεί πέρα τον εμβολιασμό τον οποίο έχει κάνει και έχει κάνει τη δεύτερη δόση, γιατί ο νόμος είναι για αυτούς που δεν εμβολιάστηκαν καθόλου, το πρόστιμο είναι για αυτούς που δεν εμβολιάστηκαν καθόλου. Άρα αυτός δεν κινδυνεύει με πρόστιμο.

Να πω κάτι για τα ΚΕΠ, επίσης. Να πούμε ότι τα ΚΕΠ έχουν πραγματικά προσφέρει πολύ μεγάλη υπηρεσία αυτό το διάστημα, γιατί όλες οι περιπτώσεις, οι υποπεριπτώσεις, όλες αναγκαστικά καταλήγουν εκεί, γιατί έξω από αυτούς που είναι στις εξήντα χώρες που αναφέραμε υπάρχουν και αυτοί που δεν έχουν ψηφιακά επαληθεύσιμα πιστοποιητικά, τα οποία, βεβαίως, ισχύουν στη χώρα μας με την απλή επίδειξή τους, αλλά αν θέλουν να τα καταχωρίσουν, η καταχώριση αυτή γίνεται υποχρεωτικά μέσω των ΚΕΠ μέσα από μια διαδικασία η οποία έχει προβλεφθεί.

Η έκδοση πιστοποιητικού στην περίπτωση την οποία σας ανέφερα -που αναφέραμε πριν- γίνεται αυτόματα από το anagnorisi.emvolio.gov.gr, γιατί εκεί πέρα υπάρχει η εφαρμογή που ελέγχει τη γνησιότητα του εγγράφου. Στα ΚΕΠ το καταχωρίζεις για να μην έχεις τις δυσμενείς συνέπειες, απλά δεν μπορούν να σου εκδώσουν πιστοποιητικό.

Τώρα, σε σχέση με το πρώτο σας ερώτημα για τι θα γίνει ουσιαστικά, αυτή τη στιγμή με αυτούς οι οποίοι πρέπει να δείξουν ότι έχουν εμβολιαστεί με την τρίτη δόση εντός του επταμήνου, αυτό που θα ισχύσει από τις επόμενες ημέρες, ή και με ό,τι άλλο προκύψει, με ό,τι άλλο προκύψει δεν είμαι σε θέση να σας απαντήσω αυτή τη στιγμή.

Θα σας πω, όμως, γενικώς την προσέγγιση που κάνουμε συνολικά. Σε εμάς για τις εξήντα χώρες που ανήκουν στο Ευρωπαϊκό Πιστοποιητικό, όποιος θέλει μπαίνει σήμερα, καταχωρεί τις τρεις δόσεις που έκανε και με αυτόν τον τρόπο ισχύει το πιστοποιητικό του και στη χώρα και εκδίδει και πιστοποιητικό στη χώρα. Όποιος έκανε δύο και είναι σε μία από τις τριάντα τρεις χώρες προγραμματίζει μέσα από το anagnorisi.emvolio.gov.gr την τρίτη του δόση αυτόματα και εκδίδει και αυτός στη χώρα μας πιστοποιητικό. Όποιος δεν είναι σε κάποιες από αυτές τις εξήντα χώρες πρέπει να πάει σε ένα ΚΕΠ, να δηλώσει τη δεύτερη δόση ή την πρώτη ή ό,τι έχει κάνει και να προγραμματίσει τις επόμενες και με βάση τον εμβολιασμό που θα κάνει τελικά στη χώρα να εκδώσει το σχετικό πιστοποιητικό.

Και βεβαίως, προσπαθούμε όλες αυτές τις περιπτώσεις οι οποίες αναφαίνονται κάθε φορά που αλλάζει και το πλαίσιο, όπως μας το δίνει το Υπουργείο Υγείας και η Εθνική Επιτροπή Εμβολιασμού, να ανταποκρινόμαστε σε αυτό, χωρίς να σημαίνει ότι πάντα υπάρχει μια αντίστοιχη αντιμετώπιση σε όλα τα ευρωπαϊκά κράτη στις λεπτομέρειες. Οι γενικές αρχές υπηρετούνται από όλα τα ευρωπαϊκά κράτη.

Άρα επί της συγκεκριμένης ερωτήσεως, ο συμπολίτης μας μετά τις 10 Ιανουαρίου μπορεί μέσα από το anagnorisi.emvolio.gov.gr να καταχωρίσει την τρίτη δόση που έκανε στην Ιταλία και να εκδώσει το σχετικό πιστοποιητικό στη χώρα, όπως μπορούν να κάνουν και όλοι οι άλλοι όσοι μας ακούν. Όποιοι δεν έχουν ψηφιακά επαληθεύσιμο πιστοποιητικό πρέπει να πάνε σε κάποιο ΚΕΠ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κύριοι συνάδελφοι, δεν θα συζητηθεί λόγω κωλύματος του Βουλευτή η δεύτερη με αριθμό 329/20-1-2022 επίκαιρη ερώτηση δεύτερου κύκλου της Βουλευτού Λάρισας του Συνασπισμού Ριζοσπαστικής Αριστεράς κ. Άννας Βαγενά - Κηλαηδόνη προς τον Υπουργό Υποδομών και Μεταφορών, με θέμα: «Επιτακτική ανάγκη η κατασκευή του Φράγματος της Σκοπιάς Φαρσάλων στον Ενιπέα».

Επίσης, δεν θα συζητηθεί η δεύτερη με αριθμό 1872/14-12-2021 ερώτηση του κύκλου των αναφορών και ερωτήσεων του Βουλευτή Αιτωλοακαρνανίας του Κινήματος Αλλαγής κ. ΔημητρίουΚωνσταντόπουλου προς τον Υπουργό Υποδομών και Μεταφορών, με θέμα: «Σε απόγνωση οι κάτοικοι της Αιτωλοακαρνανίας μετά τα προβλήματα στην Γέφυρα Ευηνοχωρίου».

Δεν θα συζητηθεί, επίσης, λόγω αναρμοδιότητας η έβδομη με αριθμό 330/21-1-2022 επίκαιρη ερώτηση δεύτερου κύκλου της Βουλευτού Χαλκιδικής του Συνασπισμού Ριζοσπαστικής Αριστεράς κ. Κυριακής Μάλαμα προς τον Υπουργό Υποδομών και Μεταφορών, με θέμα: «Να εξασφαλιστούν άμεσα τα κονδύλια για την επισκευή της Γέφυρας της Συκιάς Χαλκιδικής».

Και εισερχόμαστε στην τρίτη με αριθμό 398/18-10-2021 ερώτηση του κύκλου των αναφορών και ερωτήσεων της Βουλευτού Καβάλας του Συνασπισμού Ριζοσπαστικής Αριστεράς κ. Σουλτάνας (Τάνιας) Ελευθεριάδου προς τον Υπουργό Εργασίας και Κοινωνικών Υποθέσεων, με θέμα: «Παράκαμψη του Ανώτατου Συμβουλίου Εργασίας από τη Γενική Γραμματεία Εργασίας, με αποτέλεσμα την απόλυση εκατόν τριάντα εργαζόμενων στα Λιπάσματα Καβάλας».

Στην ερώτηση θα απαντήσει ο Υφυπουργός Εργασίας και Κοινωνικών Υποθέσεων, κ. Παναγιώτης Τσακλόγλου.

Ορίστε, κυρία συνάδελφε, έχετε τον λόγο για δύο λεπτά.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Ευχαριστώ, κύριε Πρόεδρε.

Κύριε Υπουργέ, η ερώτησή μου είναι πιο επίκαιρη από ποτέ αφού από εχθές δίπλα στο μαζικό κοινωνικό σύνθημα «Μητσοτάκη παραιτήσου» έχει μπει ακόμα ένα σύνθημα και μια απαίτηση του κόσμου «Στρατινάκη παραιτήσου».

Ο κόσμος ζητάει, λοιπόν, να παραιτηθεί η κ. Στρατινάκη αν αληθεύουν οι καταγγελίες ότι το σκάνδαλο - συνεργασία Φουρθιώτη έχει τη δική της υπογραφή, αν αληθεύουν τα μηνύματα που βγήκαν στη δημοσιότητα, τα οποία δεν έχουν διαψευστεί ακόμα ότι η ίδια και ο διευθυντής του γραφείου της ζητούσε από έναν άνθρωπο της νύχτας να υποβάλει μήνυση κατά δημοσιογράφου και κατά πρώην Υπουργού, να κατηγορήσει στις εκπομπές του επίσης πρώην Υπουργό και να τον χτυπήσει πολιτικά και την ίδια ώρα η κ. Στρατινάκη τον αποκαλούσε «καλέ μου», έναν άνθρωπο της νύχτας ο οποίος έχει πάνω από τριάντα υποθέσεις ανοιχτές με την ελληνική δικαιοσύνη και τον οποίο θα έπρεπε να κυνηγάει για να υπερασπίσει τα συμφέροντα του ελληνικού δημοσίου και του Υπουργείου Εργασίας.

Εγώ, λοιπόν, ζητάω να ελεγχθεί και να φύγει από την θέση της, να αποπέμψετε την κ. Στρατινάκη, γιατί με τις πράξεις της οδήγησε εκατόν είκοσι οκτώ εργαζόμενους για ακόμα μια φορά στην ανεργία επικυρώνοντας τις ομαδικές απολύσεις που προσπάθησε να κάνει, τις έκανε βέβαια, αλλά θα τις ακυρώσουμε δικαστικά, ο κ. Λαυρέντης Λαυρεντιάδης.

Και συγκεκριμένα σας ρωτάω: Θα αποπέμψετε την κ. Στρατινάκη, γιατί στις 10 Μαΐου ενέκρινε αίτηση του κ. Λαυρεντιάδη να γίνουν διαβουλεύσεις για ομαδικές απολύσεις για πρώτη φορά στο Υπουργείο Εργασίας; Θα την διώξετε από τη θέση της, γιατί στις 18-6-2021 κατατέθηκε o φάκελος στο Υπουργείο Εργασίας ο φάκελος που κατέθεσε η εργοδοσία και ενώ ήταν υποχρεωμένη από τον νόμο εντός δέκα ημερών -αποκλειστική προθεσμία δέκα ημερών αναφέρει νόμος- να βγάλει αιτιολογημένη απόφαση για τις ομαδικές απολύσεις η ίδια τι έκανε; Δεκατρείς μέρες μετά, αφού πέρασε η αποκλειστική προθεσμία, η ίδια συγκάλεσε το Ανώτατο Συμβούλιο Εργασίας χωρίς να τους έχει δώσει καν το φάκελο, χωρίς τα μέλη του Ανώτατου Συμβουλίου Εργασίας να ξέρουν γιατί συνεδριάζουν.

Και επίσης τι έκανε; Η απόφαση που βγήκε στις 1 Ιουλίου, δεκατρείς μέρες μετά επαναλαμβάνω από τότε που κατατέθηκε ο φάκελος, στάλθηκε με αριθμό πρωτοκόλλου στην εργοδοσία στις 9 Ιουλίου, ενώ στις 11 Ιουλίου η κ. Στρατινάκη έστειλε τα Πρακτικά της συνεδρίασης στα μέλη του Ανώτατου Συμβουλίου Εργασίας και ζητούσε να διορθωθούν τα Πρακτικά για να εκδοθεί η απόφαση, μια απόφαση που ήδη είχε σταλεί στην εργοδοσία και την είχε εγκρίνει, δεν ξέρω αν την είχε γράψει κιόλας η εργοδοσία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τέλος αφού παραποίησε τα Πρακτικά και την απόφαση, φαίνεται ότι έχετε ένα πρόβλημα με τα Πρακτικά σας και συγγνώμη για την κατάχρηση του χρόνου…

**ΠΡΟΕΔΡΕΥΟΥΣΑ (Σοφία Σακοράφα):** Κυρία συνάδελφε, πρέπει να κάνετε την ερώτησή σας.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Στη δεύτερη συνεδρίαση στις 20 Ιουλίου είπε ότι όλα έγιναν καλώς από την πλευρά του κ. Λαυρεντιάδη, ότι η ενημέρωση και η διαβούλευση έγινε σωστά και ότι πρέπει να προχωρήσουν οι ομαδικές απολύσεις στηριζόμενη σε τι; Σε έναν ισολογισμό του 2014. Αυτά ήταν τα οικονομικά στοιχεία. Αυτά ενέκρινε η κ. Στρατινάκη. Αυτά οδήγησαν στις ομαδικές απολύσεις εκατόν είκοσι οκτώ εργαζομένων.

Για όλα αυτά ζητώ να ελεγχθεί και να αποπεμφθεί η κ. Στρατινάκη από τη θέση της και περιμένω την απάντησή σας.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ πολύ, κυρίαΠρόεδρε.

Αξιότιμη κυρία Ελευθεριάδου, θα μου επιτρέψετε κατ’ αρχάς να μείνω στο περιεχόμενο της ερώτησης σας. Όπως γνωρίζετε, η ερώτησή σας αρχικά υποβλήθηκε σαν γραπτή ερώτηση και στις γραπτές ερωτήσεις ο ερωτών Βουλευτής μπορεί να υποβάλει πλήθος επιμέρους ερωτημάτων, ενώ στις επίκαιρες συνήθως περιορίζεται σε δύο ή τρία για να μπορεί να γίνει προφορική συζήτηση εντός εύλογου χρόνου. Η γραπτή ερώτησή σας έχει πλέον μετατραπεί σε επίκαιρη, έχει πολλά ερωτήματα, παρ’ όλα αυτά θα προσπαθήσω να απαντήσω συνολικά και να δώσω ουσιαστικές απαντήσεις.

Έχουμε συζητήσει μαζί το ζήτημα των Λιπασμάτων Καβάλας πολλές φορές στο πλαίσιο του κοινοβουλευτικού ελέγχου. Η υπόθεση είναι γνωστή στο Υπουργείο Εργασίας και στις αρμόδιες υπηρεσίες. Θα μου επιτρέψετε όμως να ξεκινήσω επισημαίνοντας μια «παραδοξότητα» αναφορικά με τη διατύπωση της ερώτησής σας. Ενώ συμμετείχατε μέσω τηλεδιάσκεψης ως νομικός σύμβουλος του Σωματείου των εργαζομένων στα Λιπάσματα Καβάλας στη συνεδρίαση του Ανώτατου Συμβουλίου Εργασίας της 1-7-21, όπως καταγράφεται στα Πρακτικά της συνεδρίασης, στο πλαίσιο του κοινοβουλευτικού ελέγχου αποσιωπάτε την παρουσία σας και επικαλείστε δημοσίευμα της εφημερίδας «DOCUMENTO». Ειλικρινά δεν αντιλαμβάνομαι τον λόγο αυτής της αποσιώπησης.

Τώρα επί της ουσίας σύμφωνα με το ν.4472/2017, είναι ο νόμος του ΣΥΡΙΖΑ, εσείς τον ψηφίσατε εδώ σε αυτή την Αίθουσα, η διαδικασία των ομαδικών απολύσεων έχει μεταβληθεί ριζικά. Μεταξύ των κυριότερων αλλαγών ήταν η κατάργηση της αρμοδιότητας κατά περίπτωση του Νομάρχη ή του Υπουργού Εργασίας να μην εγκρίνουν ομαδικές απολύσεις σε περίπτωση που δεν υπάρξει συμφωνία κατά τη διάρκεια των διαπραγματεύσεων μεταξύ εργοδότη και εργαζομένων. Αρμόδιο όργανο σύμφωνα με αυτόν το νόμο είναι το Ανώτατο Συμβούλιο Εργασίας, αρμοδιότητα του οποίου όμως πλέον είναι μόνο να διαπιστώνει αν τηρήθηκαν οι υποχρεώσεις του εργοδότη για ενημέρωση και διαβούλευση με τους εκπροσώπους των εργαζομένων, καθώς και η υποχρέωση κοινοποίησης των σχετικών εγγράφων.

Κατά συνέπεια, επαναλαμβάνω, με τον συγκεκριμένο νόμο το Ανώτατο Συμβούλιο Εργασίας δεν έχει τη δυνατότητα να μην εγκρίνει τις καταγγελίες των συμβάσεων εργασίας. Επιπλέον, στον ίδιο νόμο προβλέπεται η δυνατότητα και όχι η υποχρέωση του εργοδότη να θέτει υπ’ όψιν των εργαζομένων κοινωνικό πλάνο για τους υπό απόλυση εργαζόμενους, δηλαδή μέτρα για την άμβλυνση των επιπτώσεων της απόλυσης.

Σε σχέση με τις ομαδικές απολύσεις ο νόμος προβλέπει ότι η προθεσμία των διαβουλεύσεων μεταξύ των εργαζομένων και του εργοδότη είναι τριάντα μέρες και το αποτέλεσμα αυτών των διαβουλεύσεων διατυπώνεται σε πρακτικό που υποβάλλεται από τον εργοδότη στο Ανώτατο Συμβούλιο Εργασίας. Υπόμνημα επί των διαπραγματεύσεων μπορούν να υποβάλουν και οι εκπρόσωποι των εργαζομένων.

Τα ερωτήματα σας ουσιαστικά αφορούν το κατά πόσο τηρήθηκε η νόμιμη διαδικασία ομαδικών απολύσεων για τους εκατόν τριάντα, εσείς είπατε εκατόν είκοσι οκτώ, εργαζομένους των Λιπασμάτων Καβάλας. Θα παραθέσω τα γεγονότα όπως εξελίχθηκαν βάσει της ενημέρωσης που έλαβα από τις αρμόδιες υπηρεσίες του Υπουργείου Εργασίας.

Πρώτον, το μεσημέρι της Παρασκευής 18-6-21 κατατέθηκε στο πρωτόκολλο του Υπουργείου φάκελος εγγράφων σχετικά με σχεδιαζόμενες ομαδικές απολύσεις στην «ELFE A.E.» βάσει του ν.1387/1983, όπως αυτός τροποποιήθηκε με το ν.4472/17. Στις 22-6-21, καθώς 21 Ιουνίου ήταν η αργία του Αγίου Πνεύματος, ο φάκελος παρελήφθη από την αρμόδια υπηρεσία. Στις 24 Ιουνίου η υπηρεσία μετά από έλεγχο των σχετικών εγγράφων υπέβαλε εκ μέρους της «ELFE A.E.» το φάκελο με διαβιβαστικό έγγραφο στην Πρόεδρο του Ανώτατου Συμβουλίου Εργασίας, είναι η κ. Στρατινάκη, την οποία αναφέρατε προηγουμένως, η οποία αφού έλαβε γνώση όρισε ημερομηνία συνεδρίασης την 1-7-21, δηλαδή επτά ημέρες αργότερα. Όντως το Ανώτατο Συμβούλιο Εργασίας συνεδρίασε την 1-7-21, εντός δηλαδή της αποκλειστικής προθεσμίας που ορίζει ο νόμος. Συνεπώς το πρώτο από τα ερωτήματά σας σίγουρα δεν προκύπτει από τα γεγονότα.

Σας ευχαριστώ πολύ και θα συνεχίσω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε Υπουργέ.

Κυρία συνάδελφε, έχετε τον λόγο.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Κύριε Υπουργέ, σας διαβεβαιώνω ότι δεν αποκρύπτω την ιδιότητά μου ως νομική σύμβουλος του συγκεκριμένου σωματείου και των συγκεκριμένων εργαζομένων. Ακριβώς το αντίθετο είμαι περήφανη γι’ αυτό.

Αν τώρα εσείς μου δώσετε την άδεια την επόμενη φορά που θα καταθέσω ερώτηση να φέρω εδώ όλα τα έγγραφα που έχω στην κατοχή μου με βάση αυτή την ιδιότητά μου τότε νομίζω ότι αυτό δεν θα σας συμφέρει καθόλου. Δεν έχω καμμία αντίρρηση.

Όσον αφορά τον νόμο που ψήφισε ο ΣΥΡΙΖΑ είστε παντελώς αδιάβαστος, γιατί για ακόμα μια φορά διαβάζετε αυτά που σας δίνουν. Με το προηγούμενο νόμο, λοιπόν, αν ένας εργοδότης δεν πήγαινε στο Υπουργείο Εργασίας και έκανε απολύσεις ομαδικές τι θα γινόταν; Θα πήγαιναν οι εργαζόμενοι στο δικαστήριο και θα έλεγαν ότι δεν τηρήθηκε η νόμιμη τυπική διαδικασία και θα ακύρωσαν τις απολύσεις.

Ακριβώς το ίδιο συμβαίνει και με αυτό τον νόμο. Το Υπουργείο έχει τη δυνατότητα να κρίνει αν τα οικονομικά στοιχεία που καταθέτει ο εργοδότης πληρούν τις προϋποθέσεις του νόμου για την ενημέρωση. Επίσης, έχει τη δυνατότητα να κρίνει αν έγινε ουσιαστική διαβούλευση με τους εργαζόμενους. Αν έγινε ενημέρωση και διαβούλευση, τότε αφαιρεί το Υπουργείο από τους εργαζόμενους τη δυνατότητα για έναν τυπικό λόγο να ακυρώσουν τις απολύσεις. Αν πει το Υπουργείο ότι δεν έγινε ενημέρωση και διαβούλευση, τότε οι εργαζόμενοι μπορούν και με αυτόν τον νόμο να πάνε στο δικαστήριο και να ακυρώσουν τις ομαδικές απολύσεις γιατί δεν έγινε ενημέρωση και διαβούλευση γιατί και πάλι ο νόμος προβλέπει ότι πρέπει να γίνεται.

Τι έκανε λοιπόν η κ. Στρατινάκη, εκτός ότι παραβίασε τις προθεσμίες; Γιατί ο νόμος, αν τον διαβάσετε, λέει ότι από τη στιγμή της κατάθεσης του φακέλου σε δέκα μέρες. Με ημερομηνία 18/6, αν μετρήσουμε δέκα μέρες, δεν πάνε 1/7, κύριε Υπουργέ.

Εκτός από την παραβίαση, εκτός ότι δεν έδωσε στα μέλη του ΑΣΕΠ τη δυνατότητα να διαμορφώσουν δική τους άποψη έχοντας τα σχετικά -εκατόν πενήντα σελίδες!- τουλάχιστον μια μέρα πριν -έδωσε στα μέλη του ΑΣΕΠ τα σχετικά ένα λεπτό πριν την έναρξη της συνεδρίασης-, εκτός ότι κάλεσε στη συνεδρίαση μόνο την εργοδοτική πλευρά -ήταν πανέτοιμη και εμείς κάναμε φασαρία για να ακουστούμε!-, εκτός από όλα αυτά, με έναν ισολογισμό του 2014 –αυτό ήταν το οικονομικό στοιχείο που έφερε ο κ. Λαυρεντιάδης, ισολογισμό του 2014!- έκρινε ότι πληρείται η ενημέρωση!

Δεν ντρέπεστε να την υποστηρίζετε, να συνεχίζετε να την υποστηρίζετε αυτή την κυρία, που τόλμησε και είπε στους εργαζόμενους ότι είναι ευκαιρία οι ομαδικές απολύσεις να ενταχθούν ξανά στην αγορά εργασίας;

Την επόμενη φορά, λοιπόν, κύριε Υπουργέ, εφόσον εσείς το είπατε και εσείς το προτείνατε, θα σας φέρω ό,τι έχω στην κατοχή μου με βάση την ιδιότητά μου ως δικηγόρου αυτού του σωματείου, ιδιότητα για την οποία είμαι περήφανη και είμαι περήφανη που συμμετέχω σε αυτό τον εμβληματικό αγώνα κατά της εργοδοτικής αυθαιρεσίας.

Θα πρέπει και εσείς για μία φορά τουλάχιστον, γιατί είστε αξιοπρεπής άνθρωπος –δεν έχετε καμμία σχέση με αυτές τις πρακτικές-, να απαντήσετε σοβαρά. Και αναρωτιέμαι γιατί δεν απαντήσατε εγγράφως, αν ήταν να πείτε εδώ και να μου διαβάσετε αυτό που σας έδωσε η κ. Στρατινάκη.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Ευχαριστώ, κυρία Πρόεδρε.

Αξιότιμη, κυρία Ελευθεριάδου, στο πρώτο θέμα το οποίο είπατε, απλά αναφέρεστε στην ερώτησή σας σαν πηγή στο δημοσίευμα του Τύπου, της εφημερίδας «DOCUMENTO» εν προκειμένω.

**ΣΟΥΛΤΑΝΑ ΕΛΕΥΘΕΡΙΑΔΟΥ:** Σας απάντησα! Θέλετε να αναφερθώ και στα έγγραφα…;

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Αφήστε με, αφήστε με να ολοκληρώσω. Έχει μια ορισμένη διαδικασία, κυρία Ελευθεριάδου, ευχαριστώ.

Είπα απλά ότι δεν μου φάνηκε λογικό αυτό το πράγμα, δηλαδή να επικαλείστε κάτι άλλο σαν πηγή, σε μια στιγμή που ήσασταν στην πηγή των γεγονότων. Εσείς η ίδια ήσασταν μέσα. Αυτό ήταν μόνο και δεν είπα τίποτα άλλο σε σχέση με αυτό.

Όπως ανέφερα στην πρωτολογία μου, η συνεδρίαση του Ανωτάτου Συμβουλίου Εργασίας έγινε όντως την 1η Ιουλίου του 2021 και η συνεδρίαση έγινε παρουσία όλων των εμπλεκομένων. Λόγω των μέτρων προστασίας από τον κορωνοϊό και των υγειονομικών περιορισμών, η συνεδρίαση έγινε τελικώς με τηλεδιάσκεψη και όχι με φυσική παρουσία, όπως είχε αρχικά προγραμματιστεί.

Κατά τη διάρκεια της συνεδρίασης και για την καλύτερη ενημέρωση των μελών, έγινε ομόφωνα δεκτό από τα παριστάμενα μέλη και την Πρόεδρο του Ανωτάτου Συμβουλίου Εργασίας να μιλήσουν οι εκπρόσωποι του εργοδότη και των εργαζομένων, προκειμένου να τους δοθεί η δυνατότητα να αναπτύξουν τις απόψεις τους, όπως προβλέπεται από τον νόμο.

Στην αρχή τοποθετήθηκε ο εργοδότης για παροχή διευκολύνσεων και εξηγήσεων επί των εγγράφων που είχε καταθέσει και εν συνεχεία οι εργαζόμενοι. Η συνεδρίαση διήρκησε επτά ώρες και τοποθετήθηκαν αναλυτικά όλοι ανεξαιρέτως οι εμπλεκόμενοι.

Η απόφαση που ελήφθη στη συνεδρίαση της 1ης Ιουλίου του 2021 ήταν να δοθεί προθεσμία έως τις 16 Ιουλίου του 2021 στον εργοδότη, προκειμένου να προσκομίσει επιπρόσθετα οικονομικά στοιχεία της επιχείρησης και να ενδυναμώσει το κοινωνικό πλάνο προς τους θιγόμενους.

Στην ερώτησή σας –και το είπατε κι εσείς προηγουμένως προφορικά- αναφέρεστε σε τροποποιήσεις στα πρακτικά της συνεδρίασης της 1ης Ιουλίου του 2021 μετά τις 9 Ιουλίου του 2021. Οι τροποποιήσεις αυτές αφορούσαν την ακριβή καταγραφή και διατύπωση των απόψεων των συμμετεχόντων από αυτούς τους ίδιους. Αυτή είναι μια συνήθης πρακτική. Την κάνουμε κι εμείς εδώ. Μετά από αυτήν εδώ τη συνεδρίαση, θα σας σταλούν τα Πρακτικά, θα σταλούν και σε μένα…

**ΣΟΥΛΤΑΝΑ ΕΛΕΥΘΕΡΙΑΔΟΥ:** Τα έχουμε και το παράρτημα έχουμε.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):**  Μόνο αυτό έγινε. Τίποτα παραπάνω δεν έγινε.

Η απόφαση λοιπόν, είχε ήδη ληφθεί και αυτή προφανώς δεν μπορούσε να αλλάξει.

Τέλος, κατά τη δεύτερη διαδικτυακή συνεδρίαση του Ανωτάτου Συμβουλίου Εργασίας στις 20 Ιουλίου του 2021 και μετά την κατάθεση των επιπρόσθετων εγγράφων από την εταιρεία στις 16 Ιουλίου, ελήφθη η απόφαση ότι πληρούνται οι προϋποθέσεις των άρθρων 3 και 5 του ν.1387/83, όπως ισχύει μετά την τροποποίησή του από το ν.4472/2017.

Συμπερασματικά δηλαδή, από όλα αυτά που είπα προηγουμένως, προκύπτει αβίαστα ότι στη συγκεκριμένη περίπτωση έχει τηρηθεί τόσο το γράμμα όσο και το πνεύμα του νόμου και επομένως το Υπουργείο Εργασίας δεν έχει τη δυνατότητα να προβεί σε καμμία περαιτέρω ενέργεια.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρίες και κύριοι συνάδελφοι, δεν θα συζητηθούν κατόπιν συνεννόησης οι εξής επίκαιρες ερωτήσεις και ερωτήσεις του κύκλου αναφορών και ερωτήσεων:

Η τέταρτη με αριθμό 326/19-1-2022 επίκαιρη ερώτηση πρώτου κύκλου της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υπουργό Υγείας, με θέμα: «Επείγοντα μέτρα για τη στελέχωση και ασφαλή λειτουργία της Μονάδας Τεχνητού Νεφρού στο Βοστάνειο Νοσοκομείο Μυτιλήνης».

Η έκτη με αριθμό 332/21-1-2022 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς την Υπουργό Πολιτισμού και Αθλητισμού, με θέμα: «Άμεσες ενέργειες για τη διάσωση της γέφυρας της Καρύταινας».

Η δέκατη με αριθμό 338/24-1-2022 επίκαιρη ερώτηση δεύτερου κύκλου της Βουλευτού Πέλλας του Συνασπισμού Ριζοσπαστικής Αριστεράς κ. Θεοδώρας Τζάκρη προς τον Υπουργό Υγείας, με θέμα: «Επείγουσα στελέχωση του ογκολογικού τμήματος του Νοσοκομείου Γιαννιτσών».

Η ενδέκατη με αριθμό 343/24-1-2022 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Καθυστέρηση καταβολής της οικονομικής ενίσχυσης των επαγγελματιών αλιέων».

Η πρώτη με αριθμό 309/13-1-2022 επίκαιρη ερώτηση πρώτου κύκλου (εκ μεταφοράς) του Βουλευτή Λάρισας της Νέας Δημοκρατίας κ. Μάξιμου Χαρακόπουλου προς την Υπουργό Πολιτισμού και Αθλητισμού με θέμα: «Δράσεις για την επέτειο των 100 χρόνων από τη Μικρασιατική Καταστροφή».

Η τρίτη με αριθμό 319/17-1-2022 επίκαιρη ερώτηση πρώτου κύκλου (εκ μεταφοράς) του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Ποια είναι η κυβερνητική θέση για την βιωσιμότητα, την εξυγίανση και την διασφάλιση των θέσεων εργασίας των ναυπηγείων Ελευσίνας;».

Η πέμπτη με αριθμό 304/11-1-2022 επίκαιρη ερώτηση πρώτου κύκλου (εκ μεταφοράς) του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «ΠΥΡΚΑΛ στην Ελευσίνα: κυβερνητική θυσία στα διυλιστήρια κόντρα στις αποφάσεις των αρμοδίων οργάνων».

Η πρώτη με αριθμό 311/14-1-2022 επίκαιρη ερώτηση δεύτερου κύκλου (εκ μεταφοράς) της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς την Υπουργό Πολιτισμού και Αθλητισμού, με θέμα: «Ο αγώνας μας για την επανένωση των Γλυπτών των Παρθενώνα».

Η όγδοη με αριθμό 310/13-1-2022 επίκαιρη ερώτηση δεύτερου κύκλου (εκ μεταφοράς) του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Δικαιοσύνης με θέμα: «Πρέβεζα: Δάσος Βαλανιδορράχης - Προστασία της ιδιοκτησίας του δημοσίου».

Η δωδέκατη με αριθμό 318/17-1-2022 επίκαιρη ερώτηση δεύτερου κύκλου (εκ μεταφοράς) του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς την Υπουργό Πολιτισμού και Αθλητισμού, με θέμα: «Επιβολή εισιτηρίου 50 ευρώ στο ναυάγιο της Αλοννήσου».

Η δεύτερη με αριθμό 276/13-10-2021 ερώτηση του κύκλου αναφορών και ερωτήσεων (εκ μεταφοράς) του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Αποζημιώσεις για κινητά περιουσιακά στοιχεία που καταστράφηκαν από τον σεισμό της 27ης Σεπτεμβρίου».

Και τέλος, η πέμπτη με αριθμό 324/17-1-2022 επίκαιρη ερώτηση πρώτου κύκλου του Βουλευτή Επικρατείας της Ελληνικής Λύσης κ. Βασιλείου Βιλιάρδου προς τον Υπουργό Οικονομικών, με θέμα: «Ειδική εκκαθάριση της «ΛΑΡΚΟ» και εκτίμηση της αξίας της».

Θα μου επιτρέψετε, στο σημείο αυτό, να κάνουμε μια ολιγόλεπτη διακοπή, διότι ο Υφυπουργός Μεταφορών και Υποδομών κ. Καραγιάννης έχει καθυστερήσει, οπότε πρέπει να τον περιμένουμε.

Ευχαριστώ, κυρίες και κύριοι συνάδελφοι.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, συνεχίζεται η συνεδρίαση.

Προχωρούμε στην ένατη με αριθμό 340/24-1-2022 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον ΥπουργόΥποδομών και Μεταφορών, με θέμα: «Ενημέρωση για την κοπή εκατοντάδων δέντρων σε πλατείες των Αθηνών λόγω της Γραμμής 4 του Μετρό». Θα απαντήσει ο ΥφυπουργόςΥποδομών και Μεταφορών κ. Γεώργιος Καραγιάννης.

Κυρία συνάδελφε, έχετε τον λόγο για δύο λεπτά.

**ΦΩΤΕΙΝΗ ΠΙΠΙΛΗ:** Κύριε Υπουργέ, σήμερα θα συζητήσουμε ένα θέμα που καίει κυριολεκτικά απ’ όλες του τις πλευρές, ειδικότερα τον Δήμο Αθηναίων και ευρύτερα τους εργαζόμενους και όσους ζουν στην Αθήνα. Αναμφισβήτητα η δημιουργία της Γραμμής 4 του Μετρό είναι η υλοποίηση ενός οράματος για τριακόσιες –νομίζω- χιλιάδες χρήστες, οι οποίοι, δεν σας κρύβω, είναι κυρίως από τις περιοχές που πολύ ζήλευαν στο παρελθόν τους άλλους Αθηναίους εργαζόμενους οι οποίοι έμεναν, για παράδειγμα, στο Περιστέρι ή σε άλλες περιοχές της Αττικής γενικότερα, γιατί έφταναν στην ώρα τους και έφταναν με ακρίβεια και με ασφάλεια.

Αυτή, όμως, η ζήλια πραγματικά τώρα βαίνει προς το τέλος της, γιατί όλοι θα αποκτήσουν το πιο χρήσιμο μεταφορικό μέσο. Όμως, από την άλλη πλευρά -και αυτή είναι που μου έδωσε την αφορμή να σας κάνω επίκαιρη ερώτηση- έχουμε εξοργιστεί, έχουμε θορυβηθεί, έχουμε λυπηθεί σε μεγάλο ή μικρότερο βαθμό, γιατί για να γίνουν τα έργα την «πληρώνει» το περιβάλλον και ειδικότερα τα δέντρα που είχαμε συνηθίσει στις λιγοστές ανοιχτές πλατείες του κέντρου της Αθήνας, με πρόσφατο παράδειγμα, που ξεσήκωσε βέβαια «θύελλα», την κοπή των δέντρων στην πλατεία Κολωνακίου.

Βέβαια, για όσους γνωρίζουμε από τη ζωή της πόλης, σε συνδυασμό με το απαραίτητο για να γίνουν τόσο μεγάλα έργα, κρατήσαμε και ένα πιο «μικρό καλάθι». Μέχρι που αναγκάστηκα να σας κάνω την ερώτηση, γιατί είμαι σίγουρη ότι αποκλείεται να «δολοφονήσατε» -σε εισαγωγικά ή χωρίς εισαγωγικά- εκατοντάδες δέντρα στη πλατεία Κολωνακίου και σε άλλες μόνο και μόνο για να γίνει το Μετρό.

Περιμένω, λοιπόν, με αγωνία τις απαντήσεις σας.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κυρία Πρόεδρε, θα παρακαλούσα εξαρχής να έχω λίγο περισσότερο χρόνο…

**ΠΡΟΕΔΡΕΥΟΥΣΑ (Σοφία Σακοράφα):** Όσο θέλετε, κύριε Υπουργέ.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** …γιατί είναι πάρα πολύ σημαντικό θέμα αυτό που θα αναλύσουμε σήμερα εξαιτίας της ερώτησης της κ. Πιπιλή.

Και σας ευχαριστώ πραγματικά για την ερώτηση, γιατί είναι μια τεράστια ευκαιρία να ενημερώσουμε θεσμικά τους πολίτες για το μεγάλο έργο της Γραμμής 4, τι προβλέπεται για το πράσινο, τα δέντρα, τις πλατείες και πού θα γίνουν τα εργοτάξια.

Κυρία Πιπιλή, η Κυβέρνηση του Κυριάκου Μητσοτάκη παρέλαβε τον διαγωνισμό του έργου σταματημένο στη β΄ φάση του, με πολλά νομικά προβλήματα και με ορατό τον κίνδυνο της ακύρωσης. Και όχι μόνο τα επιλύσαμε, αλλά υπογράψαμε και τη σύμβαση για τις πρόδρομες εργασίες, καθώς και τη σύμβαση του βασικού έργου τον Ιούνιο του ʼ21.

Άμεσα ξεκίνησαν οι εργασίες, όπως βλέπετε. Η «ΑΤΤΙΚΟ ΜΕΤΡΟ» όφειλε να παραδώσει στους αναδόχους τους κοινόχρηστους χώρους και τις πλατείες σε τακτικές προθεσμίες που προβλέπονταν βάσει της σύμβασης.

Το μετρό, λόγω της ταχύτητας, της αξιοπιστίας, της ασφάλειας και της ποιότητας που προσφέρει, άλλαξε ριζικά, θα έλεγα, τις συνήθειες των κατοίκων της Αθήνας και ευρύτερα του Λεκανοπεδίου, με συνέπεια να αλλάξουν το ίδιο ριζικά και οι συνθήκες κυκλοφορίας, αλλά και το περιβάλλον στην πρωτεύουσα, καθώς πλέον οι μετακινούμενοι σε έναν πολύ μεγάλο βαθμό προτιμούν αυτό το μέσο, που είναι περιβαλλοντικά φιλικό, αντί να χρησιμοποιούν ρυπογόνα οχήματα.

Ίσως, όμως, την πλέον ορατή συνέπεια λειτουργίας του μετρό, που είναι η μείωση της κυκλοφοριακής συμφόρησης σε οδικούς άξονες της πρωτεύουσας, συνήθως τη διαπιστώνουμε και αντιλαμβανόμαστε όλοι τις λίγες –ευτυχώς, λέω, τις λίγες φορές- που δεν μπορούμε να έχουμε την παροχή αυτού του μέσου, όταν διακόπτεται για εξωγενείς παράγοντες η λειτουργία του.

Θέλω να σας ενημερώσω και για κάτι ακόμη πριν απαντήσω στα ερωτήματά σας. Ήδη η επιβατική κίνηση ανέρχεται σε προ COVID ουσιαστικά επίπεδα, σχεδόν στο ένα εκατομμύριο επιβάτες την ημέρα. Με τη λειτουργία, λοιπόν, της Γραμμής 4 τριακόσιες σαράντα χιλιάδες επιβάτες θα προστεθούν στο δίκτυο του μετρό καθημερινά, θα μειωθεί η κίνηση στους δρόμους της Αττικής και του Λεκανοπεδίου κατά πενήντα τρεις χιλιάδες οχήματα ημερησίως και θα γλιτώσουμε όλοι μας να αναπνέουμε ουσιαστικά τριακόσιους δεκαοκτώ τόνους διοξειδίου του άνθρακα ημερησίως. Αυτό υπογραμμίζει τη σημαντική συμβολή του μετρό στη μείωση των ρύπων, οι οποίοι ως γνωστόν οδηγούν την κλιματική αλλαγή που όλοι βιώνουμε σήμερα τις ημέρες που ζούμε.

Περνώντας, λοιπόν, στα ερωτήματά σας, θα ήθελα πρώτα απ’ όλα να καταθέσω τη μελέτη περιβαλλοντικών επιπτώσεων και περιβαλλοντικών όρων, η οποία εγκρίθηκε το 2018. Όπως σε κάθε τέτοιου είδους έργο, έχει προηγηθεί ενδελεχής εξέταση της μελέτης περιβαλλοντικών επιπτώσεων του έργου από το Υπουργείο Περιβάλλοντος και Ενέργειας και διαβούλευση με όλους τους εμπλεκόμενους φορείς.

Τώρα πάμε στα ερωτήματα που μας θέσατε. «Το Κολωνάκι είναι δύο βήματα από το Σύνταγμα και το Πανεπιστήμιο. Γιατί χρειάζεται να έχουμε έναν ακόμη σταθμό εκεί;». Απαντώ: Η αναγκαιότητα όλων των σταθμών έχει τεκμηριωθεί με βάση τις πλέον αξιόπιστες μεθόδους της επιστήμης της συγκοινωνιολογίας. Ιδιαίτερα, όμως, ο σταθμός στο Κολωνάκι αναμένεται να εξυπηρετεί πολύ μεγάλο πλήθος κατοίκων και εργαζομένων της περιοχής, να αποσυμφορήσει τους χώρους επιβατών του σταθμού του Συντάγματος. Και αυτό είναι πάρα πολύ σημαντικό για να υπάρχει μια ομαλότερη λειτουργία του μετρό. Και αυτό μας βοηθάει να διαπιστώσουμε και το εξής, ότι τυχόν κατάργηση των σταθμών αυτών θα οδηγούσε σε σημαντική χειροτέρευση τα επόμενα χρόνια και στο σταθμό του Συντάγματος και του Πανεπιστημίου, αλλά και στις συνθήκες στάθμευσης και -θα έλεγα- επιβάρυνσης του περιβάλλοντος σε όλη την ευρύτερη περιοχή του Κολωνακίου.

Πάμε, όμως, στο πιο βασικό σας ερώτημα: «Μα, γιατί κόβετε δέντρα; Ακολουθείτε κάποια μέθοδο από τις ειδικές υπηρεσίες ώστε να μην καταστραφούν οριστικά τα εκατοντάδες δέντρα; Υπάρχει σχετικό πρόγραμμα φύτευσης;». Σας ενημερώνω ότι πριν την έναρξη των εργασιών πραγματοποιήθηκε λεπτομερής καταγραφή της υφιστάμενης κατάστασης της πλατείας Κολωνακίου, αλλά και κάθε πλατείας που παρεμβαίνει η «ΑΤΤΙΚΟ ΜΕΤΡΟ». Όλα αυτά επαναλαμβάνω ότι είναι αδειοδοτημένα περιβαλλοντολογικά και ιδιαιτέρως για τα δέντρα και τα φυτά υπάρχει πίνακας καταγραφής αναλυτικά ανά είδος, το ύψος, το πάχος του κορμού, καθώς και πάρα πολλές φωτογραφίες τις οποίες θα καταθέσω και στα Πρακτικά.

Στη συνέχεια και σύμφωνα με τις απαιτήσεις συγκεκριμένης μελέτης περιβαλλοντικών επιπτώσεων, εκπονήθηκε και εγκρίθηκε η ειδική μελέτη προστασίας αστικού πρασίνου και χλωρίδας, στην οποία αναφέρονται αναλυτικά τα δέντρα και οι θάμνοι οι οποίοι μπορούν να φυτευτούν σύμφωνα με το μέγεθος και το είδος τους. Οι νέες θέσεις μεταφύτευσης αποδείχθηκαν από την αρμόδια υπηρεσία του Δήμου Αθηναίων και το ποσοστό φύτευσης στην πλατεία Κολωνακίου, είναι πάρα πολύ υψηλό ανέρχεται πάνω από το 75%. Θα μπορέσω να σας καταθέσω κι έναν κατάλογο για το που μεταφυτεύουν ουσιαστικά και τα δέντρα και θάμνους.

Σε αυτό το σημείο επιτρέψτε μου να πω και κάτι ακόμη. Πήραμε μια πάρα πολύ σημαντική πρωτοβουλία με τον Δήμο της Αθήνας. Καθίσαμε όλο αυτό το διάστημα κατόπιν εντολής του Υπουργού του Κώστα Καραμανλή, συνεργαστήκαμε με τον Δήμαρχο τον Κώστα Μπακογιάννη και φτιάξαμε ένα μνημόνιο συνεργασίας που τις επόμενες μέρες θα υπογραφεί από το Υπουργείο Υποδομών από την «ΑΤΤΙΚΟ ΜΕΤΡΟ Α.Ε.», την «ΑΝΑΠΛΑΣΗ Α.Ε.» και από το Δήμο των Αθηναίων για το ζήτημα των δέντρων και της προστασίας του περιβάλλοντος. Έτσι όλοι οι εμπλεκόμενοι φορείς θα συντάξουμε και θα υπογράψουμε και θα περιλαμβάνει αυτό το μνημόνιο την αγορά και τη φύτευση δύο χιλιάδων επιπλέον δέντρων μόνο για τον Δήμο της Αθήνας σε χώρους εντός των διοικητικών ορίων.

Και ξέρετε αυτό είναι η πρώτη φορά που συμβαίνει στην Αττική και στη Θεσσαλονίκη. Είναι η πρώτη φορά που το πράσινο ισοζύγιο, αυτό το ισοζύγιο που τόσο έχει ανάγκη η πρωτεύουσα, εμείς το αυξάνουμε αυτή τη στιγμή και το αυξάνουμε αφού κάνουμε ένα πολύ μεγάλο έργο υποδομής. Αυτό είναι πάρα πολύ σημαντικό και θα ήθελα από την πλευρά σας να το τονίζετε στην επαφή σας με τους κατοίκους της Αθήνας, γιατί η δουλειά που γίνεται και από τον δήμο και από το Υπουργείο Υποδομών και Μεταφορών, καθώς και από όλους τους εμπλεκόμενους φορείς είναι πάρα πολύ σημαντική.

Σας ευχαριστώ πολύ. Για ό,τι χρειάζεστε θα επανέλθω στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε Υπουργέ.

Κυρία συνάδελφε, έχετε τον λόγο.

**ΦΩΤΕΙΝΗ ΠΙΠΙΛΗ:** Πρώτα απ’ όλα το γεγονός ότι μεταφυτεύτηκαν είναι αυτό που λέμε δημοσιογραφικά πολύ μεγάλη είδηση και θα ήθελα περισσότερες λεπτομέρειες αριθμητικά, γιατί είμαι σίγουρη ότι με τον Δήμο Αθηναίων και την πολύ δραστήρια και έμπειρη Υπηρεσία Πρασίνου του Δήμου Αθηναίων θα έχετε φτιάξει τον σχετικό κατάλογο.

Με την ευκαιρία θα μου επιτρέψετε, γιατί είναι και οι μέρες που περάσαμε με αφορμή την «Ελπίδα» -ο θεός να την κάνει ελπίδα-, να ρωτήσω αν έχει προβλεφθεί, υποψιάζομαι, ότι θα φυτευτούν εκ νέου χιλιάδες δέντρα στην Αθήνα ανθεκτικά, όμως, στην κακοκαιρία γιατί όσα ζούμε με τη κλιματική κρίση μαθαίνουμε και λεπτομέρειες που παλαιότερα εμάς που δεν είμαστε ειδικοί δεν μας πέρναγαν από το μυαλό.

Επίσης, χαίρομαι πάρα πολύ που συνεργαζόμαστε με τον Δήμο Αθηναίων του οποίου υπήρξα επί είκοσι χρόνια δημοτική σύμβουλος και γνωρίζω πολύ καλά την όλη κατάσταση και θα σας πω γιατί. Διάβασα σήμερα σε κάποια εφημερίδα ότι ο Δήμαρχος Κώστας Μπακογιάννης ζήτησε να έχει την απόλυτη συνεργασία-εποπτεία ειδικά για τις πλατείες των Αθηνών και θα σας αναφέρω την τραγική εμπειρία των Αθηναίων και όχι μόνο από την πλατεία Κολωνακίου, που δεν σας κρύβω ότι εγώ προσωπικά ευχαριστήθηκα πολύ που ξηλώθηκε και μακάρι να ξηλωθεί και ο περιβάλλων χώρος με εκείνα τα απάτητα, επικίνδυνα πλακίδια, διότι η πλατεία Κολωνακίου όταν έγινε -και είχα πάλι ξεσηκωθεί από τότε- δεν ήταν έργο του Δήμου Αθηναίων, που κακώς κατηγορούν πολλοί ότι ήταν έργο του Δήμου Αθηναίων. Ήταν έργο του Υπουργείου ΠΕΧΩΔΕ τότε, που δεν είχε την εμπειρία, ενώ ο αρχιτεκτονικός διαγωνισμός όντως ανέδειξε ένα πολύ καλό αρχιτεκτονικά σχέδιο. Για να είμαστε αντικειμενικοί. Αισθητικά, δηλαδή, ήταν πάρα πολύ καλό το έργο. Μόνο που οι αρχιτέκτονες δεν περπατάνε, δεν είναι οι άνθρωποι της αγοράς, με αποτέλεσμα αυτή η πλατεία με τις πολλές κλίμακες, αν θυμάστε, δεν μπόρεσε να δώσει πνοή.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κάτι ακόμα που είναι για μένα το πιο ισχυρό επιχείρημα, τώρα που με καλύψατε το ότι δεν «δολοφονούνται» τα δέντρα αλλά μετά φυτεύονται, άρα έχουμε τη σωτηρία σε αυτό το θέμα, είναι ότι θα πρέπει να καταλάβουν κάποια στιγμή ότι καλύτερο είναι το μετρό στην πλατεία Κολωνακίου, παρά να κατεβαίνουν όλα τα βόρεια, ανατολικά, δυτικά και νότια προάστια και να πιούν καφέ στα γνωστά σημεία του Κολωνακίου, διότι η Πατριάρχου Ιωακείμ και η Κανάρη είναι οι χειρότεροι κυκλοφοριακά δρόμοι που υπάρχουν στο κέντρο της Αθήνας πρωί-μεσημέρι-βράδυ.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Κυρία Πιπιλή, να ξεκινήσω από ένα κομμάτι της τοποθέτησης σας, γιατί, πραγματικά, η παρέμβασή σας αυτή βοηθάει σημαντικά τους πολίτες των Αθηνών, τους πολίτες του Λεκανοπεδίου να αντιληφθούν κάποια πράγματα. Αυτή τη φορά η πολιτεία, η Κυβέρνηση είναι σε μία αγαστή συνεργασία με το Δήμο της Αθήνας. Δουλεύουμε μαζί προς την κατεύθυνση οι Αθηναίοι τα επόμενα χρόνια να έχουν και μετρό και δέντρα.

Δεν σας είπα αναλυτικά τα στοιχεία -και πιστέψτε με ότι τα έχω τα στοιχεία- για τις μεταφυτεύσεις και για όλα αυτά. Νομίζω, όμως, ότι ο Δήμος της Αθήνας σήμερα τα ανακοίνωσε, οπότε μπορώ να σας καταθέσω έναν κατάλογο για το πόσα έχουν μεταφυτευτεί στο φυτώριο του Δήμου Αθηναίων, πόσα έχουν πάει στη Μιχαλακοπούλου, πόσα είναι στην πλατεία Μαδρίτης, πόσα είναι στο πάρκο Ελευθερίας, καθώς και τα δύο πλατάνια τα οποία τα πήγαμε προσωρινά στο φυτώριο του Δήμου Αθηναίων.

Να είστε σίγουροι, όμως, ότι και ο Κώστας ο Καραμανλής και ο Κώστας ο Μπακογιάννης ενδιαφέρονται πάρα πολύ το πράσινο ισοζύγιο στην Αθήνα να αυξηθεί και όχι να μειωθεί.

Τώρα, σε ό,τι αφορά τα δέντρα που επιλέγονται, έχετε απόλυτο δίκιο. Όμως, και αυτό το προβλέψαμε. Τα δέντρα, λοιπόν, επιλέγονται σε συνεργασία με τον Δήμο Αθηναίων, ώστε να είναι εγκλιματισμένα στο αττικό περιβάλλον, με καλή αντίδραση στην καταπόνηση που προκαλούν σε αυτά οι ρύποι του αστικού χώρου και λαμβάνοντας πάντα υπ’ όψιν το φυτικό παρελθόν του χώρου σε μια προσπάθεια σύνδεσης και υπενθύμισης της προτέρας συνθήκης και του χώρου αυτού.

Νομίζω ότι σας έδωσα αρκετά ικανοποιητικά στοιχεία.

Θα ήθελα, όμως, σε αυτό το σημείο να καταθέσω και την εικόνα της πλατείας στο σταθμό Πανόρμου για το πώς έχουμε παρέμβει ως «ΑΤΤΙΚΟ ΜΕΤΡΟ» και πώς έχουμε αυξήσει και έχουμε δημιουργήσει, ουσιαστικά, έναν πνεύμονα πρασίνου για την περιοχή, καθώς και για την πλατεία, όπως και ποια είναι η παρέμβασή μας και στο Περιστέρι και στον Κεραμεικό, τον πρόσφατα παραδομένο σταθμό στον Κορυδαλλό, καθώς και τι φυτοτεχνικές μελέτες έχουμε κάνει για την αποκατάσταση αυτών των χώρων.

Να είστε σίγουροι ότι το Υπουργείο Υποδομών, η Κυβέρνηση εργάζεται σταθερά για την ανάπτυξη των υποδομών της χώρας μας με πρώτα και πάνω απ’ όλα σεβασμό στο περιβάλλον, αλλά και το βλέμμα στις γενιές που έρχονται. Να ξέρετε ότι έχουμε έναν κανόνα: και ανάπτυξη και σεβασμό στο περιβάλλον. Άλλωστε, το ένα δίχως το άλλο δεν έχει καμμία αξία.

Σας ευχαριστώ πολύ.

(Στο σημείο αυτό ο Υφυπουργός Υποδομών και Μεταφορών κ. Γεώργιος Καραγιάννης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Στο σημείο αυτό θα προχωρήσουμε σε μία ολιγόλεπτη διακοπή, διότι υπήρξε ένα αιφνίδιο κώλυμα και στον Υπουργό, αλλά και στους Βουλευτές που ακολουθούσαν στον κατάλογο των επικαίρων ερωτήσεων.

Διακόπτουμε, λοιπόν, για λίγα λεπτά και θα επανέλθουμε.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, συνεχίζεται η συνεδρίαση.

Συνεχίζουμε με τη συζήτηση της πρώτης με αριθμό 331/21-1-2022 επίκαιρης ερώτησης δεύτερου κύκλου της Βουλευτού Αχαΐας της Νέας Δημοκρατίας κ. Χριστίνας Αλεξοπούλουπρος την Υπουργό Πολιτισμού και Αθλητισμού, με θέμα: «Ηλεκτρονικό Μητρώο Αθλητικών Σωματείων (αρ. 142, ν.4714/2020)»

Θα απαντήσει ο Υφυπουργός Πολιτισμού και Αθλητισμού κ. Λευτέρης Αυγενάκης.

Ορίστε, κυρία Αλεξοπούλου, έχετε τον λόγο για την πρωτολογία σας.

**ΧΡΙΣΤΙΝΑ ΑΛΕΞΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, τα ερασιτεχνικά αθλητικά σωματεία αποτελούν το κύτταρο του αθλητισμού στη χώρα μας, καθώς και το φυτώριο για αυριανούς πρωταθλητές και εθνικές επιτυχίες. Δυστυχώς, όμως, επί χρόνια υπήρχε ένα ομιχλώδες τοπίο ως προς τα σωματεία αυτά, με αποτέλεσμα οι πολίτες να μη γνωρίζουν ποια είναι τα επίσημα και αδειοδοτημένα και ποια όχι.

Είναι γνωστό, άλλωστε, ότι επικρατούσε απόλυτη προχειρότητα στο πεδίο των αθλητικών σωματείων, με την κάθε ομοσπονδία να δηλώνει κατά προσέγγιση αριθμούς, οι οποίοι καμμία σχέση δεν είχαν με την πραγματικότητα. Ένα δυσάρεστο αποτέλεσμα της αταξίας που υπήρχε στον χώρο είναι και οι μεμονωμένες περιπτώσεις σεξουαλικών επιθέσεων ή κακοποιήσεων από προπονητές και παράγοντες εναντίον αθλητριών που έχουν δει, επιτέλους, το φως της δημοσιότητας.

Γίνεται άμεσα αντιληπτό ότι η αγωνία που επικρατεί στους γονείς είναι μεγάλη, οι οποίοι εμπιστεύονται τα παιδιά τους σε προπονητές που δεν είναι πουθενά επισήμως καταγεγραμμένοι. Οι οικονομικές επιπτώσεις της πανδημίας για τον αθλητισμό είναι επίσης μεγάλες και σε κάποιες περιπτώσεις απειλείται η βιωσιμότητα των σωματείων, αφού παρέμειναν χωρίς δραστηριότητα επί μήνες, με αποτέλεσμα προπονητές και λοιποί εργαζόμενοι να μην πληρώνονται και εγκαταστάσεις να μη συντηρούνται.

Θα πρέπει να τονίσουμε ότι οι σχετικοί με τον αθλητισμό τομείς αντιπροσωπεύουν το 2,12% του Ακαθάριστου Εγχώριου Προϊόντος της Ευρωπαϊκής Ένωσης και το 2,72% των θέσεων απασχόλησης εντός της Ένωσης. Αντιλαμβανόμαστε πόσο σημαντικά είναι τα έσοδα από τον ερασιτεχνικό αθλητισμό για την εθνική οικονομία και την απασχόληση.

Σε γνωμοδότηση της Επιτροπής Πολιτισμού και Παιδείας του Ευρωπαϊκού Κοινοβουλίου αναφέρεται ότι στη βάση του αθλητισμού σε επαγγελματικό επίπεδο βρίσκεται ο μαζικός λαϊκός αθλητισμός και πυλώνας του είναι οι μικροί ερασιτεχνικοί σύλλογοι που συμβάλλουν σημαντικά στην εξέλιξη των νέων αθλητών που λειτουργούν κυρίως σε εθελοντική βάση. Σημειώνει ότι τριάντα πέντε εκατομμύρια ερασιτέχνες αθλητές συμβάλλουν στην ανάπτυξη του αθλητισμού μαζικής συμμετοχής και στη διάδοση των αθλητικών αξιών.

Η Κυβέρνηση έχει κάνει μεγάλα βήματα για την εξυγίανση του αθλητισμού στη χώρα μας, τη μεγαλύτερη από το 2004, δηλαδή από τους Ολυμπιακούς Αγώνες. Αρκεί μόνο να αναφέρουμε ότι τους τελευταίους δώδεκα μήνες έχουν δοθεί συνολικά 100 εκατομμύρια ευρώ για τη στήριξή του. Βάσει του άρθρου 142 του ν.4714/2020 στη Γενική Γραμματεία Αθλητισμού τηρείται Ηλεκτρονικό Μητρώο, στο οποίο καταχωρούνται όλα τα ερασιτεχνικά σωματεία που φέρουν την ειδική αθλητική αναγνώριση του άρθρου 8 του ν.2725/1999. Η καταχώριση του κάθε σωματείου με τα ειδικότερα στοιχεία του που καθορίζονται με απόφαση του αρμόδιου Υπουργού γίνεται με επιμέλεια και ευθύνη του διοικητικού συμβουλίου και υποχρεούται να γνωστοποιεί αμελλητί τις αλλαγές στα τηρούμενα στοιχεία, ώστε να ενημερώνονται άμεσα τα τηρούμενα μητρώα.

Το Μητρώο Αθλητικών Σωματείων συνιστά για τον κάθε πολίτη επίσημη πηγή πληροφόρησης της ιδιότητας του σωματείου ως αθλητικού ή δε Γενική Γραμματεία Αθλητισμού δύναται να αναρτήσει στο διαδίκτυο ελευθέρως προσβάσιμη στο κοινό ηλεκτρονική εφαρμογή που να επιτρέπει την επιβεβαίωση της εγγραφής συγκεκριμένων σωματείων στο μητρώο.

Επίσης, στα εγγεγραμμένα σε αυτό σωματεία θα δίνονται επιχορηγήσεις του αρμόδιου Υπουργείου με απόλυτη διαφάνεια και ενημέρωση προς όλους. Η αρχή έχει γίνει με την κοινή υπουργική απόφαση του Αναπληρωτή Υπουργού Οικονομικών κ. Σκυλακάκη, του Υφυπουργού Οικονομικών κ. Βεσυρόπουλου και βέβαια τη δική σας κύριε Υπουργέ και δόθηκε ως προκαταβολή σε όλα τα αθλητικά ερασιτεχνικά σωματεία το ποσό των 31 εκατομμυρίων ευρώ.

Ειδικότερα, βάσει της ΚΥΑ το ποσό αυτό έχει κατανεμηθεί ως εξής: στα εθνικά πρωταθλήματα 26%, στα λοιπά ερασιτεχνικά σωματεία 35%, στις ευρωπαϊκές διοργανώσεις 9% και στις εθνικές ομάδες 30%. Τα κριτήρια για τον υπολογισμό του ποσού που έλαβε κάθε ερασιτεχνικό σωματείο είναι απολύτως αντικειμενικά και διαφανή. Συγκεκριμένα είναι ο αριθμός των αθλημάτων που καλλιεργεί το κάθε αθλητικό σωματείο και για τα οποία έχει λάβει ειδική αθλητική αναγνώριση από τη Γενική Γραμματεία Αθλητισμού, ο αριθμός των προπονητών που απασχολεί, όπως αυτός είναι δηλωμένος στο Ηλεκτρονικό Μητρώο Αθλητικών Σωματείων και, βέβαια, ο αριθμός των αθλητών που είναι εγγεγραμμένοι στο σωματείο όπως αυτός είναι δηλωμένος επίσης στο Μητρώο, τα ετήσια έσοδα του σωματείου όπως αυτά αποτυπώνονται στον απολογισμό του σωματείου ο οποίος είναι δηλωμένος στο Ηλεκτρονικό Μητρώο. Ειδικά ως προς την προκαταβολή των 31 εκατομμυρίων ευρώ στα ερασιτεχνικά σωματεία, ανεξάρτητα από τις μονάδες που συγκέντρωσε κάθε αθλητικό σωματείο, ελήφθη ως ποσό βάσης το ποσό των 1.600 ευρώ.

Αξίζει, κύριε Υπουργέ, να αναφέρω στο σημείο αυτό ότι τον Μάιο του 2021 είχαν εγγραφεί στο μητρώο σαράντα οκτώ σωματεία από την Αχαΐα, τα οποία και επιχορηγήθηκαν από τη Γενική Γραμματεία Αθλητισμού. Είναι πολύ θετικό, επίσης, ότι τον Δεκέμβριο του ίδιου έτους τα σωματεία που πληρούσαν τα αυστηρά κριτήρια για την εγγραφή στο Ηλεκτρονικό Μητρώο αυξήθηκαν σε εκατόν εβδομήντα δύο, τα οποία και έλαβαν συνολικά περίπου 420.000 ευρώ από την προκαταβολή επιχορήγησης.

Με βάση τα παραπάνω, κύριε Υπουργέ, θα ήθελα να ρωτήσω σε ποιο στάδιο υλοποίησης και αξιοποίησης βρίσκεται το Μητρώο Αθλητικών Σωματείων σήμερα. Θα υπάρξει και επέκταση με τη δημιουργία μητρώου προπονητών και αθλητών ώστε να γνωρίζουν οι πολίτες και ειδικά οι γονείς αν ο προπονητής που έχει αναλάβει το παιδί τους είναι καταγεγραμμένος και αδειοδοτημένος γι’ αυτό; Με ποιους τρόπους θα συνεχίσουν να επιχορηγούνται τα σωματεία προκειμένου να αντιμετωπίσουν τις συνέπειες της πανδημίας;

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει ο κύριος Υπουργός για την πρωτολογία του.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κυρία συνάδελφε, η σημερινή σας ερώτηση μου προσφέρει τη δυνατότητα να αναφερθώ στην επανάσταση του αυτονόητου, γιατί αυτό είναι η αυθεντική μας μεταρρύθμιση, η μεταρρύθμιση του αυτονόητου και στον αθλητισμό, κάτι που υπηρετεί συνολικά η Κυβέρνηση και επιβραβεύεται –βεβαίως, αυτό είναι και το αποτέλεσμα της χθεσινής συζήτησης και ψηφοφορίας- από το μεγαλύτερο μέρος της ελληνικής κοινωνίας.

Έτσι και η αθλητική οικογένεια της χώρας μας περίμενε πολλά χρόνια το αυτονόητο και στον αθλητισμό.

Διότι θεωρώ αυτονόητο να υπάρχει Μητρώο Ερασιτεχνικών Αθλητικών Σωματείων. Θεωρώ αυτονόητο να γνωρίζουμε όλοι πόσα αθλητικά σωματεία υπάρχουν και ποια αγωνίσματα αναπτύσσουν. Θεωρώ επίσης αυτονόητο τα σωματεία να λειτουργούν υπό τις προϋποθέσεις που θέτει ο ίδιος ο νόμος. Δυστυχώς στην Ελλάδα του 21ου αιώνα πολλά από τα αυτονόητα θεωρούνταν εξωπραγματικά και ακαταλαβίστικα.

Ξέρετε, τον Απρίλιο του 2020 αποφασίσαμε να συμπεριλάβουμε και τον αθλητισμό στα μέτρα στήριξης από τις επιπτώσεις της πανδημίας. Ρώτησα λοιπόν τις ομοσπονδίες καταρχήν, μιας και οι υπηρεσιακοί μας στο Υπουργείο δεν γνώριζαν, για τον αριθμό των ενεργών σωματείων. Ελάχιστες μου απάντησαν και οι περισσότερες από τις ομοσπονδίες μου έδωσαν και λάθος στοιχεία. Η ουσία είναι ότι κανείς δεν γνώριζε, αταξία και αδιαφάνεια.

Κάναμε λοιπόν το αυτονόητο. Αποφασίσαμε να νοικοκυρέψουμε το αθλητικό τοπίο, να βάλουμε τάξη, πάντα με διαφανείς διαδικασίες σε ένα καθεστώς ημινομιμότητας που υπήρχε. Στα αθλητικά σωματεία να μπει μια σειρά και όλοι χωρίς καμμία εξαίρεση να γνωρίζουν, να έχουν πλήρη εικόνα και ελεύθερη πρόσβαση.

Με την αθλητική μας μεταρρύθμιση κάνουμε το αυτονόητο, λειτουργώντας για πρώτη φορά Μητρώο Ερασιτεχνικών Αθλητικών Σωματείων. Δηλαδή για το αυτονόητο, κυρία και κύριοι συνάδελφοι, έπρεπε να έρθει η Κυβέρνηση του Κυριάκου Μητσοτάκη και να το πράξουμε όλοι μαζί. Όχι μόνο διότι πλέον αναγνωρίζονται από την πολιτεία, όχι μόνο διότι πλέον έχουν δικαίωμα στην απευθείας οικονομική στήριξη από την πολιτεία, αλλά και διότι όλα τα ενεργά και νόμιμα έχουν πλέον δικαίωμα ψήφου. Δίνουμε δηλαδή δύναμη στη φωνή του υγειούς ερασιτεχνικού και νόμιμου αθλητισμού, που αποτελεί και τη βάση της αθλητικής πυραμίδας.

Έτσι συνδέσαμε το μητρώο με τις αρχαιρεσίες. Μπορούν να αποκτούν το δικαίωμα του εκλέγειν μόνο τα ενεργά και νόμιμα ερασιτεχνικά σωματεία, που έχουν εγγραφεί στο Μητρώο Αθλητικών Φορέων του Υπουργείου Αθλητισμού. Πρέπει να είναι αυτονόητο, να στηρίζουμε έμπρακτα τον ερασιτεχνικό αθλητισμό δίνοντας απευθείας επιχορήγηση στα σωματεία. Για την άμεση ενίσχυσή τους δώσαμε 13,5 εκατομμύρια αρχικά το έτος που πέρασε και στη συνέχεια το ποσό των 21 εκατομμυρίων συν 10 επιπλέον εκατομμυρίων μέσω των ομοσπονδιών τους.

Παράλληλα μεριμνήσαμε ώστε να τηρείται το Μητρώο Ειδικά Αναγνωρισμένων Αθλητικών Σωματείων. Αθλητικό σωματείο που δεν φέρει την ειδική αθλητική αναγνώριση και δεν έχει εγγραφεί στο Ηλεκτρονικό Μητρώο Αθλητικών Σωματείων δεν μπορεί να χρησιμοποιεί αθλητικές εγκαταστάσεις που ανήκουν σε εποπτευόμενα από το Υφυπουργείο Αθλητισμού νομικά πρόσωπα δημοσίου και ιδιωτικού δικαίου. Κοινώς ο νόμιμος έχει την εύνοια, ο παράνομος θα πρέπει να αποφασίσει τι δρόμο θα πάρει, της τάξης ή της παράνομης λειτουργίας.

Όταν θεσπίσαμε το μητρώο ακούσαμε έντονη κριτική και από την Αχαΐα, το θυμάστε. Ακόμα και μέσα από αυτήν την Αίθουσα είχαμε δεχτεί επιθέσεις. Όμως δεν ίδρωσε το αυτί μας γιατί ξέρουμε ότι κάνουμε το σωστό, ότι κάνουμε το αυτονόητο. Και ναι, το εφαρμόσαμε.

Η καλύτερη απάντηση έρχεται σήμερα από τα ίδια τα σωματεία, που έχουν αποκτήσει φωνή και ρόλο, έχουν σηκώσει ανάστημα. Τα πραγματικά ενεργά σωματεία, που έχουν εγγραφεί ή είναι στην πορεία για να εγγραφούν και που θέλουν να είναι νόμιμα, νοικοκυρεμένα και αναπτύσσουν τα αθλήματα που έχουν ήδη στις τάξεις τους ή να προσθέσουν και άλλα, έχουν φωνή, έχουν οντότητα, έχουν την αναγνώριση. Στέκονται ως ισότιμοι συνομιλητές μας με το ίδιο το Υπουργείο, με τις ομοσπονδίες τους, αλλά φυσικά και με την Ελληνική Ολυμπιακή Επιτροπή και Παραολυμπιακή Επιτροπή. Είμαστε συμπαίκτες στη μεταρρύθμιση προς όφελος όλης της αθλητικής οικογένειας. Πέντε χιλιάδες ερασιτεχνικά σωματεία περίπου μπήκαν στη διαδικασία του μητρώου και πολλά άλλα δεν κατάφεραν να ανταποκριθούν στις χρονικές προθεσμίες. Και βέβαια θα ξανανοίξουμε το μητρώο το επόμενο διάστημα. Θα πω αναλυτικά στη δευτερολογία μου.

Δημιουργούμε επίσης το μητρώο των αθλητικών υποδομών της χώρας μας μέσω του «ΠΕΛΟΠΑ» -μια άλλη ανάγκη, ένα άλλο μεγάλο κενό- έτσι ώστε να μπορέσουμε να έχουμε πλήρη εικόνα των αθλητικών υποδομών όλης της χώρας είτε είναι υποδομές που ανήκουν στο Υπουργείο Αθλητισμού, είτε είναι υποδομές που ανήκουν στους δήμους και στις περιφέρειες.

Και δεν σταματάμε εδώ. Ήδη με τον ν.4726 θεσμοθετήσαμε το Μητρώο Προπονητών. Από τον Οκτώβριο του 2020, αμέσως μετά την ψήφιση του ν.4726/2020, ανοίξαμε έναν νέο κύκλο διαβούλευσης με όλους τους εμπλεκόμενους φορείς για το ζήτημα και καταλήξαμε στις διατάξεις του ν.4809/2021, ο οποίος τι κάνει; Ρυθμίζει το τοπίο στη χώρα μας σε ό,τι αφορά τον τομέα της προπονητικής και φυσικά και όλων των εν ενεργεία μέχρι σήμερα προπονητών και εν δυνάμει.

Δημιουργούμε ένα ψηφιακό μητρώο στα πλαίσια του νοικοκυρέματος του γενικότερου που θέλουμε να έχουμε σε αυτό το αθλητικό οικοδόμημα που παραλάβαμε και που θέλουμε να παραδώσουμε.

Κλείνοντας, να σας αναφέρω ότι στο πλαίσιο του ψηφιακού μετασχηματισμού του αθλητισμού με τη συνεργασία του Υπουργείου Ψηφιακής Διακυβέρνησης και της Κοινωνίας της Πληροφορίας δημιουργούμε επιπλέον Μητρώο Διακριθέντων Αθλητών, Μητρώο Εποπτευόμενων Φορέων, Μητρώο Οικονομικών Δεσμεύσεων των Εποπτευόμενων Φορέων, Μητρώο Κανονισμών Αθλημάτων Αγωνισμάτων των Διεθνών Αθλητικών Ομοσπονδιών, Μητρώο Διαμεσολαβητών Αθλητικών Συμβάσεων και Μητρώο Λεσχών Φιλάθλων. Προχωρούμε ακάθεκτοι σε ένα υγιές, ισχυρό αθλητικό οικοδόμημα με ξεκάθαρο πολιτικό προσανατολισμό τη στήριξη της βάσης αυτού του οικοδομήματος, που είναι τα ερασιτεχνικά αθλητικά σωματεία της χώρας μας.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η κ. Αλεξοπούλου για τη δευτερολογία της.

**ΧΡΙΣΤΙΝΑ ΑΛΕΞΟΠΟΥΛΟΥ:** Σας ευχαριστώ πολύ, κύριε Πρόεδρε.

Ευχαριστώ πολύ, κύριε Υπουργέ. Ο Αλμπέρ Καμύ είχε πει ότι «όλα όσα ξέρω για την ηθική και την αίσθηση καθήκοντος τα έχω μάθει από το ποδόσφαιρο». Θα πρέπει λοιπόν να δώσουμε την ευκαιρία σε κάθε Έλληνα ανεξαιρέτως ηλικίας να αθλείται και να μαθαίνει τις αρχές του «ευ αγωνίζεσθαι» μέσα από σωματεία αδειοδοτημένα και πιστοποιημένα για τις υπηρεσίες που προσφέρουν.

Από την απάντησή σας αντιλαμβανόμαστε ότι εσείς και οι αρμόδιοι φορείς του Υπουργείου έχουν αφουγκραστεί την αγωνία των αθλούμενων και των γονιών των μικρών παιδιών που τώρα εισέρχονται στον αθλητισμό.

Είμαστε περήφανοι διότι σε μόλις δύο χρόνια η αθλητική μεταρρύθμιση της Κυβέρνησης του Κυριάκου Μητσοτάκη έχει αρχίσει να αποδίδει καρπούς και έχει αλλάξει το τοπίο στον πολύπαθο αυτόν χώρο, στηρίζοντας έμπρακτα και ουσιαστικά τους αθλητές και τις αθλήτριες μας.

Τα στοιχεία που μας παραθέσατε αποδεικνύουν ότι κινείστε βάσει συγκεκριμένου σχεδίου, που έχει ως κέντρο τον αθλητή και το σωματείο αφ’ ενός και αφ’ ετέρου τις ευρωπαϊκές αρχές, όπως αυτές αναλύονται στη Λευκή Βίβλο για τον Αθλητισμό, που δημοσίευσε η Κομισιόν το 2007.

Υπενθυμίζω ότι οι κυριότεροι στόχοι που τίθενται από τη Λευκή Βίβλο είναι η προαγωγή της δημόσιας υγείας μέσω της σωματικής άσκησης, η τόνωση των εθελοντικών δραστηριοτήτων, η ενίσχυση της οικονομικής διάστασης του αθλητισμού και της ελεύθερης κυκλοφορίας των παικτών και τέλος η καταπολέμηση της φαρμακοδιέγερσης ή ντόπινγκ.

Επίσης βάσει του τέταρτου προγράμματος των Ευρωπαίων Υπουργών Αθλητισμού 2021-2024 η σωματική άσκηση κατέχει προεξάρχουσα θέση με επενδύσεις στην άθληση για τη βελτίωση της υγείας, συμπεριλαμβανομένης της δημιουργίας ευκαιριών εντός αυτής για όλες τις γενιές να καταγράφονται ως βασική προτεραιότητα. Το σχέδιο επιδιώκει επίσης να ενισχύσει την ανάκαμψη και την ανθεκτικότητα στην κρίση του χώρου αυτού τόσο κατά τη διάρκεια όσο και μετά τη λήξη της πανδημίας του COVID-19.

Για τους λόγους αυτούς η στήριξη του ερασιτεχνικού αθλητισμού αποτελεί βασική επιλογή. Σε αυτό άλλωστε βρίσκεται ένα υγιές κομμάτι του χώρου, το οποίο στηρίζεται στη θέληση, την αγωνία και την προσπάθεια ανθρώπων που ζουν για αυτόν και τις μεγάλες ωφέλειές του.

Ειδικά το κομμάτι των προπονητών είναι ιδιαιτέρως σοβαρό καθότι είναι εκείνοι οι οποίοι έρχονται καθημερινά σε επαφή με τους ανήλικους και ενήλικους αθλούμενους. Δυστυχώς τα περιστατικά που έχουν έρθει στη δημοσιότητα κηλιδώνουν την αγνότητα του αθλητισμού και αυτό η πολιτεία οφείλει, και το κάνει ήδη, να το εμποδίσει. Παράλληλα όμως θα πρέπει να βρεθούν τα κατάλληλα κίνητρα, προκειμένου θύματα σεξουαλικών επιθέσεων στον χώρο να καταγγέλλουν άμεσα και άφοβα τα γεγονότα και να αποδίδεται δικαιοσύνη. Γνωρίζουμε ότι έχετε πράξει πολλά προς την κατεύθυνση αυτή και οφείλουμε να το καταθέσουμε αυτό και από αυτό το Βήμα. Το σκοτάδι του φόβου δίνει επιτέλους τη θέση του στο φως της δικαιοσύνης.

Κύριε Υπουργέ, ο δρόμος της εξυγίανσης του ελληνικού αθλητισμού δεν είναι εύκολος, αντιθέτως είναι δύσκολος και ανηφορικός. Είναι όμως ένας δρόμος που θα πρέπει να τον ακολουθήσουμε, προκειμένου να μπορέσουμε όλοι μας να απολαμβάνουμε έναν αθλητισμό υγιή, ασφαλή και ανοιχτό για όλους.

Το έργο που έχετε επιτελέσει σχετικά με τα ερασιτεχνικά σωματεία είναι θετικό και είναι σίγουρο ότι θα προχωρήσετε σε ακόμη μεγαλύτερες μεταρρυθμίσεις με πήχη το ολυμπιακό ρητό: Πιο γρήγορα, πιο ψηλά, πιο δυνατά.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο για τη δευτερολογία σας.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Σας ευχαριστώ πολύ, κυρία Αλεξοπούλου, αγαπητή συνάδελφε.

Όπως ανέφερα στην πρωτολογία μου ο στόχος μας είναι να αγκαλιάσουμε όλη την αθλητική οικογένεια χωρίς καμμία εξαίρεση, να δώσουμε τη δυνατότητα σε όλα τα ενεργά νόμιμα ερασιτεχνικά σωματεία να πάρουν θέση και να αποκτήσουν δικαιώματα και ναι, να μπορούν να λάβουν και τη χρηματοδότηση.

Το 2020 τέσσερις χιλιάδες τριάντα τέσσερα ερασιτεχνικά σωματεία ολοκλήρωσαν με επιτυχία την εγγραφή τους στο μητρώο και ήταν απολύτως νόμιμα και τακτοποιημένα. Το 2021 τέσσερις χιλιάδες οκτακόσια οκτώ ερασιτεχνικά σωματεία ολοκλήρωσαν με επιτυχία την εγγραφή τους και φυσικά προχωρήσαμε στην ανάλογη χρηματοδότηση. Σ’ αυτά προστέθηκαν και προσφάτως εβδομήντα δύο σωματεία στα οποία είχε αρχικά χαρακτηριστεί ανεπιτυχής η εγγραφή τους λόγω κάποιων τεχνικών αστοχιών του συστήματος, ελέγξαμε τα δεδομένα τους, επανεξετάσαμε τα στοιχεία και αναγνωρίσαμε τις αστοχίες και την αδυναμία σε αυτές τις ειδικές περιπτώσεις μαζί με τους υπηρεσιακούς μας. Άλλωστε το είχαμε δηλώσει εξαρχής, είμαστε θετικοί, είμαστε διατεθειμένοι να αξιολογήσουμε τα δεδομένα και ο βασικός μας στόχος παραμένει όσο το δυνατόν περισσότερα ερασιτεχνικά αθλητικά σωματεία να εγγραφούν στο μητρώο. Είναι θέμα διαφάνειας, είναι θέμα τήρησης της νομιμότητας, είναι θέμα ουσιαστικής αλλά και αποτελεσματικής λειτουργίας του αθλητικού οικοδομήματος.

Έτσι, λοιπόν, φτάσαμε αισίως στα τέσσερις χιλιάδες οκτακόσια ογδόντα ερασιτεχνικά σωματεία που ολοκλήρωσαν με επιτυχία την εγγραφή τους και ήταν απολύτως νόμιμα και τακτοποιημένα για το 2021. Μέσα σε αυτό το έτος, λοιπόν, έχουμε μια σημαντική αύξηση των οκτακοσίων σαράντα έξι σωματείων και βέβαια συνεχίζουμε και για το 2022. Θα ξανανοίξει το μητρώο και ελπίζουμε να αυξηθεί κατά πολύ ο αριθμός αυτός.

Με μεγάλη χαρά, λοιπόν, σας ανακοινώνω ότι εντός του Φεβρουαρίου θα δημοσιευθεί στην Εφημερίδα της Κυβέρνησης η σχετική υπουργική απόφαση και θα ανοίξει εκ νέου η πλατφόρμα που θα μπορεί να δεχτεί νέες αιτήσεις. Εντός του Φεβρουαρίου, λοιπόν, θα μπορούν όλα τα σωματεία να ξεκινήσουν τη διαδικασία υποβολής των αιτήσεών τους. Η εν λόγω υπουργική απόφαση θα ρυθμίζει όλα τα θέματα και τις λεπτομέρειες, πρώτον, για την αίτηση εγγραφής αθλητικού σωματείου με ειδική αθλητική αναγνώριση στο Ηλεκτρονικό Μητρώο Ερασιτεχνικών Αθλητικών Σωματείων, δεύτερον, για την επικαιροποίηση των στοιχείων των ήδη εγγεγραμμένων στο Ηλεκτρονικό Μητρώο και τρίτον για τον έλεγχο της αίτησης εγγραφής και επικαιροποίησης. Σε λίγες εβδομάδες θα λειτουργήσει ξανά η πλατφόρμα και καλούμε όλα τα σωματεία να συμμετάσχουν. Θέλουμε μια μεγάλη, υγιή βάση ερασιτεχνικών σωματείων.

Θα ήθελα εδώ να διευκρινιστεί ότι τα σωματεία που έχουν εγγραφεί στο Ηλεκτρονικό Μητρώο κατά το έτος 2021 υποχρεούται να επικαιροποιήσουν τα απαιτούμενα στοιχεία. Βάζουμε τάξη και νοικοκυρεύουμε το αθλητικό οικοδόμημα της χώρας μας. Στηρίζουμε τα ερασιτεχνικά σωματεία -είναι ξεκάθαρο-, στηρίζουμε τους αθλητές μας, κάνουμε πράξη την αθλητική μεταρρύθμιση και κάνουμε πράξη τις δεσμεύσεις μας πάνω από όλα.

Κάναμε το αυτονόητο. Αποφασίσαμε να νοικοκυρέψουμε το αθλητικό τοπίο. Αυτό αποδεικνύεται, όπως πολύ σωστά αναφέρατε, κυρία Αλεξοπούλου, με την χρηματοδότηση των 31,5 εκατομμυρίων ευρώ τις τελευταίες ημέρες του χρόνου που μας πέρασε, αλλά και τις επόμενες μέρες καταβάλλεται και το υπόλοιπο ποσό από τα 31,5 εκατομμύρια που έχουμε δεσμεύσει για τον ερασιτεχνικό αθλητισμό. Συνολικά έχουμε 100 εκατομμύρια ευρώ απευθείας στον αθλητισμό τη χρονιά που πέρασε από την Κυβέρνηση Μητσοτάκη.

Η συντριπτική πλειοψηφία της αθλητικής οικογένειας -θέλω να πω με αφορμή και την ερώτηση που μου κάνετε- έχει επιδείξει την τελευταία περίοδο μια αξιοθαύμαστη πειθαρχία στην εφαρμογή των κανόνων και των μέτρων στον αγώνα κατά της πανδημίας. Με αφορμή, λοιπόν, την ερώτηση που μου κάνετε επιτρέψτε μου να πω ένα δημόσιο ευχαριστώ σε όλους, παράγοντες, αθλητές, αλλά και γονείς που έχουν και εκείνοι συμβάλει σε μέγιστο βαθμό, ώστε να τηρηθούν όλα τα πρωτόκολλα και με πολύ-πολύ μικρές εξαιρέσεις το αθλητικό οικοδόμημα, η αθλητική οικογένεια να έχει συμβάλλει και εκείνη στην προσπάθεια αντιμετώπισης της πανδημίας.

Κυρία Αλεξοπούλου, να είστε βέβαιη ότι κάνουμε μεγάλη προσπάθεια σε όλα τα επίπεδα. Θίξατε πολλές πτυχές του αθλητισμού. Με χαρά να συζητήσουμε σε επόμενη πιθανόν ερώτηση και το θέμα του αντιντόπινγκ και το θέμα του «MeToo», που ξέρω και προσωπικά ότι ενδιαφέρεστε και έχετε πάρει πολλές πρωτοβουλίες, κοινοβουλευτικά, σε τοπικό επίπεδο αλλά και σε κοινοβουλευτικό, αλλά και με κάθε τρόπο είμαστε διατεθειμένοι να συμβάλουμε σε κάθε προσπάθεια ισχυροποίησης μηνυμάτων όπως αυτά που εκπέμπετε και εσείς μέσα από τις πρωτοβουλίες σας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Και εμείς ευχαριστούμε τον κύριο Υπουργό.

Συνεχίζουμε με την πρώτη, με αριθμό 325/18-1-2022 επίκαιρη ερώτηση πρώτου κύκλου του Βουλευτή Λακωνίας της Νέας Δημοκρατίας κ. Νεοκλή Κρητικού προς την Υπουργό Πολιτισμού και Αθλητισμού, με θέμα: «Στήριξη της Πολιτείας στα Αθλητικά Σωματεία και τρόπος καταβολής των διανεμομένων καταβολών στα ερασιτεχνικά σωματεία».

Τον λόγο έχει ο κ. Κρητικός για την πρωτολογία του.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Φαίνεται ότι έχετε την τιμητική σας, κύριε Υφυπουργέ, σήμερα.

Λοιπόν, αγαπητέ κύριε Υφυπουργέ, γνωστοποιήθηκε στο ευρύ κοινό από το Γραφείο Τύπου της Γενικής Γραμματείας Αθλητισμού στις 3-12-2021 ότι ξεκίνησαν οι καταβολές στα τέσσερις χιλιάδες οκτακόσια οκτώ ερασιτεχνικά σωματεία όλων των αθλημάτων σε όλη τη χώρα, ενδυναμώνοντας περισσότερο, βέβαια, τα ερασιτεχνικά πρωταθλήματα και τις αναπτυξιακές κατηγορίες, τα οποία είναι εγγεγραμμένα στο μητρώο αθλητικών σωματείων του 2021 του Υφυπουργείου Αθλητισμού, σε είκοσι εννιά ερασιτεχνικές ομάδες που αγωνίζονται στις ευρωπαϊκές διοργανώσεις ανδρών και γυναικών, στις εθνικές μας ομάδες όλων των ηλικιακών κατηγοριών, όλων των ομοσπονδιών ολυμπιακών αθλημάτων και μη, αλλά και παραολυμπιακών αθλημάτων και στην Ελληνική Ολυμπιακή Επιτροπή και Ελληνική Παραολυμπιακή Επιτροπή για τις προολυμπιακές και προπαραολυμπιακές ομάδες μας με το ποσό των 21 από τα 31 εκατομμύρια ευρώ της προκαταβολής έναντι μελλοντικών διανεμόμενων καταβολών από τον νέο τρόπο φορολόγησης των κερδών των παικτών του στοιχήματος.

Είναι δεδομένο ότι η κίνηση αυτή από την πλευρά της πολιτείας είναι σημαντική, καθώς βρίσκει ένα νέο εργαλείο οικονομικής ενίσχυσης των αθλητικών σωματείων και ομάδων και ενδυναμώνει εν τοις πράγμασι τις προσπάθειες για ανάπτυξη των δράσεών τους.

Στο πλαίσιο αυτό και με την ιδιότητα, κύριε Υφυπουργέ, όχι μόνο του Βουλευτή αλλά και του παλιού αθλητή του στίβου, γεγονός που αιτιολογεί το έντονο ενδιαφέρον που έχω για τα αθλητικά σωματεία και τον αθλητισμό εν γένει, ελπίζω αυτή η κίνηση από τη μεριά της πολιτείας να αποκτήσει μόνιμο χαρακτήρα και να αναβαθμιστεί περαιτέρω. Προς τούτο και για τη γνώση των συμπολιτών μας ευρύτερα θα ήθελα να μας γνωστοποιήσετε, κύριε Υφυπουργέ, τα εξής:

Πώς γίνεται η κατανομή αυτών των χρημάτων στα διάφορα σωματεία και τις ομάδες;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Αυγενάκης για την πρωτολογία του.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Κύριε συνάδελφε, από εσάς θα έπρεπε να περιμένω αυτή την ερώτηση, καθότι προέρχεστε από τον αθλητισμό, ενεργός για πάρα πολλά χρόνια αθλητής στίβου, αλλά ενεργότατος στον κοινοβουλευτικό στίβο οφείλω να πω και σας συγχαίρω, ως παλαιότερος συνάδελφος, για την πορεία σας και τη δραστηριότητά σας και εδώ αλλά και στον νομό σας.

Να σας ευχαριστήσω για την ερώτηση την οποία μου κάνετε, γιατί μου δίνετε τη δυνατότητα να ενημερώσω το Σώμα για τις πολιτικές που έχουμε υλοποιήσει για την οικονομική στήριξη του ερασιτεχνικού αθλητισμού. Θα εθελοτυφλούσαμε, κύριε συνάδελφε, αν δεν αντιλαμβανόμασταν ότι ο τομέας του αθλητισμού καταπονήθηκε σημαντικά από τις επιπτώσεις της πανδημίας. Πρωταθλήματα -θυμίζω- διακόπηκαν, διεθνείς οργανώσεις -που με κόπο διεκδικήσαμε και προγραμματίσαμε- ανεστάλησαν, εγκαταστάσεις έκλεισαν. Βίωσα από κοντά τη συναισθηματική πίεση όλων όσοι αναγκάστηκαν να στερηθούν το δεύτερό τους σπίτι, τον χώρο που αθλούνται, που προπονούνται και να παραμείνουν για μεγάλο χρονικό διάστημα έγκλειστοι, όπως κάναμε όλοι μας, ειδικά την πρώτη περίοδο.

Όμως στο Υπουργείο Αθλητισμού δεν καθίσαμε με σταυρωμένα τα χέρια. Μεριμνήσαμε για την ουσιαστική οικονομική στήριξη του αθλητισμού στο σύνολό τους. Μεριμνήσαμε για την άμεση ένταξη των αθλητικών σωματείων στην κοινωνική ομπρέλα αντιμετώπισης των συνεπειών από τον κορωνοϊό, με την υπαγωγή τους στους επιπλέον ΚΑΔ για τα μέτρα στήριξης την περίοδο του πρώτου lockdown. Τα εθνικά αθλητικά κέντρα που εποπτεύονται από το Υφυπουργείο Αθλητισμού προχώρησαν και το 2020 και το 2021 σε γενναίες οικονομικές διευκολύνσεις προς τα ερασιτεχνικά αθλητικά σωματεία κι αν χρειαστεί -αν έχουμε τέτοια δείγματα- θα το πράξουμε και το 2022.

Με βασική φιλοσοφία την ουσιαστική στήριξη του ερασιτεχνικού αθλητισμού και σε άριστη συνεργασία με το Υπουργείο Οικονομικών προχωρήσαμε στην απευθείας επιχορήγηση των ερασιτεχνικών αθλητικών σωματείων για την άμεση ενίσχυσή τους, κάτι που δεν είχε γίνει τα τελευταία δεκαπέντε χρόνια, με απόλυτη διαφάνεια και πάνω απ’ όλα με αντικειμενικά και γνωστά εκ των προτέρων κριτήρια, κάτι που είναι ο ορισμός της άμεσης στήριξης της βάσης του αθλητισμού, η επανάσταση του αυτονόητου, όπως έλεγα και νωρίτερα.

Ήδη από τις αρχές του Μαΐου του 2021 είχαν καταβληθεί και οι δύο φάσεις της οικονομικής ενίσχυσης σε συνολικά τέσσερις χιλιάδες εξακόσια ενενήντα ένα ερασιτεχνικά σωματεία νόμιμα και ενεργά, ένα ποσό το οποίο είχε φτάσει τα 13.300.000 ευρώ. Προχωρήσαμε -θυμίζω- σε φορολογικές ελαφρύνσεις προς όφελος του αθλητισμού. Στον ν.4646/2019 προβλέψαμε τη μείωση του φορολογικού συντελεστή σε 22% από 45% για τα ποσά που καταβάλλονται από αθλητικές ανώνυμες εταιρείες σε αθλητές με την υπογραφή του συμβολαίου μεταγραφής ή την ανανέωση ή τη λύση συμβολαίου συνεργασίας, αλλά και τη μείωση του ποσού του φόρου κατά 20% από 10% που ίσχυε επί των ποσών δωρεών προς τα ερασιτεχνικά σωματεία.

Με τον ν.4714/2020 τα εισιτήρια των αθλητικών αγώνων υπόκεινται σε μειωμένο συντελεστή ΦΠΑ στο 13% από το 24% που ήταν πριν, η φορολόγηση των εισοδημάτων των προπονητών εξομοιώνεται με αυτή των αμειβομένων αθλητών στο 22% από το 45% που ήταν μέχρι πρότινος και, βέβαια, δώσαμε λύση και σε ένα εύλογο αίτημα πολλών ερασιτεχνικών αθλητικών σωματείων σε ό,τι αφορά τις μετακινήσεις των αθλητών τους.

Με τον ν.4535/2020 με απόφαση δημοτικού συμβουλίου είναι δυνατή η παροχή χρηματικών επιχορηγήσεων σε αθλητικούς συλλόγους για την προαγωγή του οικείου αθλήματος, καθώς και για την κάλυψη εξόδων μετακίνησης αθλητών και αθλητικών σωματείων που εδρεύουν στην περιφέρειά τους, στον τομέα τους και συμμετέχουν σε εθνικά πρωταθλήματα ολυμπιακών αθλημάτων. Από τις διατάξεις εξαιρούνται οι αθλητικές ανώνυμες εταιρείες.

Θυμίζω επίσης ότι με τον ν.4819 ψηφίσαμε διάταξη για τους ερασιτέχνες αθλητές, ορίζοντας ότι οι αθλητές που αγωνίζονται σε σωματεία που συμμετέχουν στα πρωταθλήματα των ερασιτεχνικών κατηγοριών δύνανται να υπογράφουν σχετικό ιδιωτικό συμφωνητικό παροχής αθλητικών υπηρεσιών, το οποίο θα κατατίθεται στις οικείες ομοσπονδίες. Θα μπορούν, δηλαδή, να έχουν ασφαλιστική κάλυψη, το αυτονόητο και εδώ, αλλά το πράξαμε. Για χρόνια ήταν αίτημα των αθλητών. Με αυτή τη διάταξη, αν υπήρχε νωρίτερα, θα μπορούσαν να είχαν ενισχυθεί και εκείνοι από το «δίχτυ προστασίας» που άνοιξε η Κυβέρνησή μας για όλους τους ασχολούμενους με επαγγέλματα τα οποία θίχτηκαν από το πρώτο lockdown.

Φυσικά, προβλέψαμε και τη χρηματοδότηση των αθλητικών ομάδων από τα έσοδα που προκύπτουν από τον νέο τρόπο φορολογίας των κερδών των παικτών των τυχερών παιγνίων.

Με τον ν.4764 θεσπίσαμε να περιέρχεται στη Γενική Γραμματεία Αθλητισμού -ή σωστότερα στο Υφυπουργείο Αθλητισμού- το 60% από τα επιπλέον έσοδα της πολιτείας που δημιουργούνται πλέον από τον νέο τρόπο φορολόγησης, προκειμένου να διατεθούν στον αθλητισμό. Από αυτά το 50% διανέμεται στον επαγγελματικό αθλητισμό και το 50% στον ερασιτεχνικό αθλητισμό.

Με κοινές υπουργικές αποφάσεις με το Υπουργείο Οικονομικών εξειδικεύσαμε τα κριτήρια διανομής, τα ποσοστά διανομής στον επαγγελματικό αθλητισμό, τα ποσοστά διανομής από τη συμμετοχή των σωματείων σε ευρωπαϊκές διοργανώσεις και σε εθνικές ομάδες, καθώς και τα κριτήρια χρηματοδότησης των ερασιτεχνικών αθλητικών σωματείων από τα κέρδη του «Στοιχήματος».

Ήδη ως ενίσχυση από τις επιπτώσεις της πανδημίας δόθηκαν άμεσα προκαταβολές στον επαγγελματικό αθλητισμό ύψους 31 εκατομμυρίων και δόθηκε επίσης και για τον ερασιτεχνικό το ακριβώς αντίστοιχο ποσό.

Να θυμίσω, όμως, ότι ο ερασιτεχνικός αθλητισμός είχε λάβει και στις αρχές του 2021 το ποσό των 13,5 εκατομμυρίων. Περίπου 100 εκατομμύρια έδωσε αυτή η Κυβέρνηση του Κυριάκου Μητσοτάκη απευθείας στον αθλητισμό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Κρητικέ, έχετε τον λόγο για τη δευτερολογία σας.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Υφυπουργέ, για την απάντηση.

Βασικά με κάλυψε το πρώτο σκέλος, γιατί ήταν περιεκτικό και εκτεταμένο και μπορούμε έτσι να έχουμε μια απάντηση, να ξέρουμε δηλαδή τι γίνεται, γιατί οι ερωτήσεις που δεχόμουν ήταν πάρα πολλές, γι’ αυτό και σας έκανα αυτή την επίκαιρη ερώτηση.

Δράττομαι της ευκαιρίας να σας πω ότι λόγω της πανδημίας και της κρίσης όπως γνωρίζετε επλήγησαν πάρα πολλοί, επλήγη και ο αθλητικός χώρος, αλλά επλήγη και η λειτουργία των αθλητικών σωματείων. Τι έχουμε δώσει εμείς ως οικονομική ενίσχυση όλο αυτό το διάστημα; Τι έχει δώσει η πολιτεία γι’ αυτό το χρονικό διάστημα, κύριε Υφυπουργέ;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υφυπουργέ, έχετε τον λόγο.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε συνάδελφε, το Υφυπουργείο Αθλητισμού μερίμνησε και προχωρήσαμε στην οικονομική ενίσχυση των ερασιτεχνικών αθλητικών σωματείων, όπως ανέφερα και στην πρωτολογία μου. Διαμορφώσαμε και υλοποιούμε σειρά μέτρων για τη στήριξη του ερασιτεχνικού αθλητισμού, τα οποία έχει χαιρετίσει η πλειονότητα των εκπροσώπων του ερασιτεχνικού αθλητισμού.

Όσον αφορά στη χρηματοδότηση των ερασιτεχνικών αθλητικών σωματείων από τα κέρδη του «Στοιχήματος», με σχετική ΚΥΑ που συνυπέγραψα με τον Αναπληρωτή Υπουργό Οικονομικών κ. Σκυλακάκη και τον Υφυπουργό Οικονομικών κ. Βεσυρόπουλο, στηρίχθηκαν και ενισχύθηκαν τέσσερις χιλιάδες οκτακόσια οκτώ ερασιτεχνικά σωματεία όλων των αθλημάτων απ’ όλη τη χώρα, ενδυναμώνοντας περισσότερο τα ερασιτεχνικά πρωταθλήματα, αλλά και τις αναπτυξιακές κατηγορίες. Ενδυναμώθηκαν είκοσι εννέα ερασιτεχνικές ομάδες που αγωνίζονται σε ευρωπαϊκές διοργανώσεις, ανδρών και γυναικών, οι εθνικές μας ομάδες όλων των ηλικιακών κατηγοριών, όλων των ομοσπονδιών, ολυμπιακών αθλημάτων και μη, αλλά και παραολυμπιακών αθλημάτων. Ενισχύθηκαν η Ελληνική Ολυμπιακή Επιτροπή και η Ελληνική Παραολυμπιακή Επιτροπή για τις προολυμπιακές και παραολυμπιακές ομάδες τους.

Ήδη στην πρώτη φάση καταβολής της προκαταβολής των 31 εκατομμυρίων ευρώ διανεμήθηκαν τον Δεκέμβρη, παραμονή Πρωτοχρονιάς, 20.986.471 ευρώ σε τέσσερις χιλιάδες οκτακόσια οκτώ ερασιτεχνικά σωματεία, τα οποία είναι εγγεγραμμένα στο Μητρώο Αθλητικών Σωματείων. Έλαβαν απευθείας τα 21 από τα 31 εκατομμύρια ευρώ της προκαταβολής. Απαραίτητη προϋπόθεση: Δικαιούχα της χρηματοδότησης είναι μόνο τα ερασιτεχνικά σωματεία που είχαν εγγραφεί στο ηλεκτρονικό μητρώο του Υπουργείου Αθλητισμού το 2021. Θεσπίσαμε και εφαρμόζουμε ένα δίκαιο σύστημα, βασισμένο στις αρχές της διαφάνειας, της ισότητας και της αξιοκρατίας.

Για τον υπολογισμό του ποσού που λαμβάνει κάθε ερασιτεχνικό σωματείο με ελάχιστο ποσό βάσης τα 1.600 ευρώ, λαμβάνονται υπ’ όψιν τα εξής κριτήρια: Πρώτον, ο αριθμός των αθλημάτων που καλλιεργεί και για τα οποία έχει λάβει ήδη αθλητική αναγνώριση από το Υπουργείο Αθλητισμού, ο αριθμός των προπονητών που απασχολεί, όπως αυτός είναι δηλωμένος στο ηλεκτρονικό μητρώο αθλητικών σωματείων, ο αριθμός των αθλητών που είναι εγγεγραμμένος στο σωματείο, όπως αυτός είναι δηλωμένος στο ηλεκτρονικό μητρώο αθλητικών σωματείων και σε κάθε περίπτωση ο αριθμός των αθλητών δεν δύναται να ξεπερνά τους πενήντα ανά προπονητή. Επίσης, σημασία έχει -και αξιολογούνται- τα ετήσια έξοδα του σωματείου, όπως αυτά αποτυπώνονται στον απολογισμό, ο οποίος είναι, επίσης, δηλωμένος στο μητρώο.

Ξέρουμε ότι υπάρχουν παράπονα και ιδέες για ακόμα μεγαλύτερη βελτίωση. Λέμε, λοιπόν, πως, ναι, ακούμε τα πάντα, καταγράφουμε τα πάντα και προχωράμε το επόμενο διάστημα για ακόμα δικαιότερη κατανομή, όταν φυσικά εμπλουτιστεί ακόμα περισσότερο το μητρώο μας, άρα αυτομάτως θα μπορούμε να είμαστε απολύτως σαφείς και δίκαιοι σε κάθε κατανομή του οποιουδήποτε ποσού.

Επίσης, πέραν των αθλητικών σωματείων που ανέφερα, χρηματοδοτήθηκαν από την κατανομή των 31 εκατομμυρίων και η Ελληνική Ολυμπιακή Επιτροπή με το ποσό των 465.000 ευρώ, όπως επίσης και η Ελληνική Παραολυμπιακή Επιτροπή με το ποσό των 465.000 ευρώ επίσης και αυτό από τα υπόλοιπα 10 εκατομμύρια, τα οποία έμειναν, από την πρώτη κατανομή που έγινε την παραμονή της Πρωτοχρονιάς.

Σήμερα, Δευτέρα, λήγει η προθεσμία που έχουν οι ομοσπονδίες να ολοκληρώσουν την αποστολή των οικονομικών στοιχείων για τις εθνικές τους ομάδες, προκειμένου να ενισχυθούν πέρα από την τακτική χρηματοδότηση που έλαβαν το έτος που πέρασε και που θα λάβουν φυσικά και το έτος που «τρέχει» με ένα έξτρα ποσό για τα μέλη των εθνικών ομάδων, είτε πρόκειται για ομαδικά είτε για ατομικά αθλήματα.

Προσέξτε, είναι η πρώτη φορά που η πολιτεία, η Κυβέρνηση, θεσπίζει την εξασφάλιση ποσού μόνο για τις εθνικές ομάδες. Αποβάλλει το βάρος από τις ομοσπονδίες για την ενίσχυση των σωματείων και το αναλαμβάνει η ίδια η πολιτεία με απευθείας χρηματοδότηση, αποβάλλει το βάρος της ομοσπονδίας για τυχόν χρήματα που έπρεπε να καταβάλει για τυχόν ελέγχους αντιντόπινγκ από τον ΕΟΚΑΝ. Ήταν μια διάταξη που είχε περάσει η προηγούμενη κυβέρνηση. Την καταργήσαμε και σωστά κάναμε. Αυτή την ώρα προβλέπουμε συγκεκριμένο ποσό μόνο για τα μέλη των εθνικών ομάδων, έτσι ώστε να μη ξαναζήσουμε εικόνες αθλητών που δακρυσμένοι και αποκαμωμένοι από την υπερπροσπάθεια που έκαναν για να φτάσουν στους Ολυμπιακούς Αγώνες, απογοητευμένοι είπαν το παράπονό τους και καλώς είπαν το παράπονό τους.

Τους ακούσαμε, θεσπίσαμε διατάξεις και έχουμε αποτελέσματα. Και για πρώτη φορά υπάρχει μέριμνα από την ελληνική πολιτεία, από την Κυβέρνησή μας για απευθείας ενίσχυση όλων των μελών των εθνικών ομάδων. Έτσι κινούμαστε, κύριε συνάδελφε, έτσι δουλεύουμε κι έτσι θα συνεχίσουμε να δουλεύουμε με διαφάνεια, χωρίς καμμία διάκριση με ξεκάθαρο πολιτικό προσανατολισμό. Τα ερασιτεχνικά αθλητικά σωματεία αποτελούν τη βάση της αθλητικής πυραμίδας και τους αθλητές μας. Γιατί χωρίς αυτούς δεν έχουμε μέλλον. Κι επειδή κάποιοι κάνουν τον διαχωρισμό μεταξύ επαγγελματιών και ερασιτεχνικών αθλητών, τους λέμε ότι οι αθλητές όλοι ξεκίνησαν από ερασιτέχνες, από τη βάση. Και κάποτε έφτασαν ψηλά. Και χαιρόμαστε γι’ αυτούς που έχουν φτάσει ψηλά και μας εκπροσωπούν σε μεγάλες διοργανώσεις όπως είναι ο Ολυμπιάδες. Παρ’ όλα αυτά σεβόμαστε τους πάντες που ενεργοποιούνται και ανήκουν στη μεγάλη αθλητική οικογένεια της χώρας μας.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Θα συζητηθεί τώρα η τέταρτη με αριθμό 341/24-1-2022 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Παιδείας και Θρησκευμάτων, με θέμα: «Να καταργηθεί η απαράδεκτη ρύθμιση που εξαρτά την ίδρυση Τμημάτων Ένταξης από το σύνολο των μαθητών του σχολείου».

Θα απαντήσει η Υφυπουργός Παιδείας και Θρησκευμάτων κ. Ζέττα Μακρή.

Κύριε Συντυχάκη, έχετε τον λόγο για την πρωτολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρία Υφυπουργέ, επανερχόμαστε στην ερώτηση που σας είχαμε καταθέσει στις 24-11-2021 σχετικά με την κατάργηση της αντιεπιστημονικής και αντιπαιδαγωγικής νομοθετικής ρύθμισης του 2019 με τον ν.4933 στο άρθρο 28. Είναι, βέβαια, της προηγούμενης κυβέρνηση του ΣΥΡΙΖΑ, την οποία εφαρμόζετε και εσείς, η Κυβέρνηση της Νέας Δημοκρατίας. Προβλέπει ότι χρειάζεται να φοιτούν περισσότεροι από διακόσιοι πενήντα μαθητές των σχολείων από τους οποίους τουλάχιστον δεκαπέντε με γνωματεύσεις από το ΚΕΔΑΣΥ για να τοποθετούνται στο σχολείο δύο εκπαιδευτικοί.

Τα αποτελέσματα αυτής της αντιεκπαιδευτικής, αντιλαϊκής πολιτικής γίνονται χειροπιαστά στο Δημοτικό Σχολείο Κοκκίνη Χάνι στον Δήμο Χερσονήσου Κρήτης σε βάρος μαθητών και γονιών τη στιγμή που στο συγκεκριμένο σχολείο οι γνωματεύσεις στην αρχή της σχολικής χρονιάς έφταναν τις τριάντα πέντε αλλά δεν ιδρύθηκε δεύτερο τμήμα ένταξης γιατί στο σχολείο φοιτούν διακόσιοι σαράντα και όχι διακόσιοι πενήντα μαθητές. Επικαλείστε, μάλιστα, στην απάντηση που δώσατε στην ερώτησή μας ότι στο Δημοτικό Σχολείο Κοκκίνη Χάνι δεν συντρέχει η προϋπόθεση που ορίζει ο νόμος για να λειτουργήσει και δεύτερο τμήμα ένταξης. Στην πράξη κι ενώ βλέπετε ότι είναι άδικη η νομοθετική ρύθμιση, διότι το κριτήριο δεν πρέπει να είναι ο αριθμός των μαθητών αλλά οι ανάγκες, περιφρονείτε με αυτόν τον τρόπο το δικαίωμα των παιδιών με μαθησιακές δυσκολίες για να έχουν τη σωστή παιδαγωγική υποστήριξη μέσα στο σχολικό περιβάλλον. Τη θεωρείτε επιπλέον κόστος καταστρατηγώντας επιστημονικές γνωματεύσεις και αδιαφορώντας για τις συνέπειες στη μόρφωση και την ψυχολογία των παιδιών.

(Στο σημείο αυτό την Προεδρική ΄Εδρα καταλαμβάνει η Η΄ Αντιπρόεδρος της Βουλής κ**. ΣΟΦΙΑ ΣΑΚΟΡΑΦΑ**)

Μεταθέτετε, επίσης, την ευθύνη στους γονείς που αναγκάζονται να υποστηρίζουν τα παιδιά τους καταφεύγοντας σε ιδιώτη ειδικό ή ειδική παιδαγωγό στο σπίτι από το ήδη μειωμένο εισόδημα που έχουν. Υπάρχουν βέβαια ανά την Ελλάδα δεκάδες ή εκατοντάδες σχολεία πρωτοβάθμιας και δευτεροβάθμιας στα οποία, παρά τις ανάγκες που υπάρχουν, δεν λειτουργεί καθόλου τμήμα ένταξης. Στα δε λύκεια της χώρας δεν λειτουργεί κανένα τμήμα ένταξης, λες κι έχουν σταματήσει οι ανάγκες των μαθητών αυτών. Την ίδια ώρα δεν υπάρχουν οι αναγκαίες ή πολλές από αυτές που έχουν δημιουργηθεί παραμένουν επί της ουσίας στα χαρτιά.

Η Κυβέρνηση, λοιπόν, είναι έκθετη απέναντι στους γονείς, τους εκπαιδευτικούς πριν απ’ όλα στους ίδιους τους μαθητές, αφού με περίσσεια -θα έλεγα- ευκολία και συχνότητα το νομοθετικό πλαίσιο με πράξεις νομοθετικού περιεχομένου τροποποιείται όταν αφορά ανάγκες των επιχειρηματικών ομιλών αλλά γίνεται άλλοθι εάν αφορά στην κάλυψη λαϊκών αναγκών και στην προκειμένη περίπτωση τη στήριξη μαθητών και μαθητριών με ειδικές εκπαιδευτικές ανάγκες. Σας ρωτάμε, λοιπόν, κυρία Υφυπουργέ, τι μέτρα θα πάρετε έτσι ώστε άμεσα, τώρα, να καταργηθεί αυτή η απαράδεκτη ρύθμιση που εξαρτά την ίδρυση τμημάτων ένταξης από το σύνολο των μαθητών του σχολείου ώστε να λειτουργήσει με κατεπείγουσες διαδικασίες και με την πρόσληψη του απαραίτητου ειδικού εκπαιδευτικού προσωπικού ο απαιτούμενος αριθμός τμημάτων ένταξης στο Δημοτικό Σχολείο Κοκκίνη Χάνι και σε όποια άλλα σχολεία της χώρας χρειάζεται.

Ευχαριστώ πολύ.

**ΠΡΟΕΔΡΟΥΣΑ (Σοφία Σακοράφα):** Κυρία Μακρή, έχετε τον λόγο για την πρωτολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κύριε συνάδελφε, δεν θα κάνω ιδεολογική αντιπαράθεση για την παιδαγωγική και υπέρ των συμφερόντων της ιδιωτικής εκπαίδευσης συζήτηση. Τρεις μέρες κάναμε τέτοια ιδεολογική συζήτηση μεταξύ άλλων εδώ στη Βουλή. Θα σας απαντήσω γενικά για τα θέματα της ειδικής αγωγής αλλά και ειδικά γι’ αυτά που λέτε στην ερώτησή σας.

Πιστεύω ότι όλοι σε αυτή την Αίθουσα αλλά και εμείς στη Νέα Δημοκρατία έμπρακτα είμαστε ιδιαίτερα ευαίσθητοι σε ό,τι αφορά στην συνεκπαίδευση μαθητών και μαθητριών με αναπηρίες και ειδικές εκπαιδευτικές ανάγκες. Αυτό επιτυγχάνεται, όπως γνωρίζετε, μέσα από τα τμήματα ένταξης αλλά και με τον θεσμό της παράλληλης στήριξης σε όλες τις σχολικές μονάδες της γενικής και ειδικής εκπαίδευσης. Η ευαισθησία που σας είπα ότι έχει αποδειχθεί έμπρακτα καταδεικνύεται από τους τεσσερισήμισι χιλιάδες διορισμούς στην ειδική αγωγή κατά το σχολικό έτος 2020 - 2021 που ήταν η πρώτη στα εκπαιδευτικά χρονικά. Αλλά, επίσης, από τους δεκαέξι χιλιάδες εκατόν ογδόντα τέσσερις συνολικά μόνιμους διορισμούς των εκπαιδευτικών την τελευταία διετία. Επιπλέον, κύριε συνάδελφε, κατά το τρέχον σχολικό έτος σαράντα τρεις χιλιάδες έντεκα αναπληρωτές εκπαιδευτικοί και μέλη ειδικού επιστημονικού προσωπικού και ειδικού βοηθητικού προσωπικού έχουν προσληφθεί για να στηρίξουν, μεταξύ άλλων, τους μαθητές με αναπηρίες και τους μαθητές που έχουν ειδικές εκπαιδευτικές ανάγκες.

Στο πλαίσιο, λοιπόν, αυτής της προσέγγισης για τη συνεκπαίδευση των μαθητών και μαθητριών με αναπηρίες και ειδικές εκπαιδευτικές ανάγκες εντάσσεται και η ίδρυση και λειτουργία των τμημάτων ένταξης. Ο σκοπός αυτών των τμημάτων είναι η πλήρης ένταξη των μαθητών με ειδικές εκπαιδευτικές ανάγκες ή με αναπηρία στο σχολικό περιβάλλον μέσα από ειδικές εκπαιδευτικές παρεμβάσεις. Ο εκπαιδευτικός του τμήματος ένταξης υποστηρίζει τους μαθητές στο περιβάλλον της τάξης σε συνεργασία με τους εκπαιδευτικούς των τάξεων με στόχο τη διαφοροποίηση των δραστηριοτήτων και των τακτικών πρακτικών αλλά και την κατάλληλη προσαρμογή του εκπαιδευτικού υλικού και του εκπαιδευτικού περιβάλλοντος. Η υποστήριξη σε ιδιαίτερο χώρο υλοποιείται εφόσον το επιβάλλουν ιδιαίτερες εκπαιδευτικές ανάγκες των μαθητών με απώτερο στόχο τη δυνατότητα μελλοντικής υποστήριξής τους για το περιβάλλον της τάξης τους.

Σύμφωνα, λοιπόν, με το πρώτο εδάφιο της περιπτώσεως γ΄ της παραγράφου 1 του άρθρου 6 του ν.3699/2008, όπως αυτό αντικαταστάθηκε με την παράγραφο 1 του άρθρου 28 του ν.4638/2019, στα τμήματα ένταξης των σχολικών μονάδων της πρωτοβάθμιας εκπαίδευσης στις οποίες φοιτούν ως διακόσιοι πενήντα μαθητές -γι’ αυτό και η απάντηση ήταν ότι δεν προβλέπεται από το νομικό πλαίσιο, γιατί δεν προβλέπεται- τοποθετείται ένας εκπαιδευτικός. Ενώ στα τμήματα ένταξης των σχολικών μονάδων στις οποίες φοιτούν περισσότεροι από διακόσιοι πενήντα μαθητές, εκ των οποίων τουλάχιστον δεκαπέντε με διεγνωσμένη αναπηρία και ειδικές εκπαιδευτικές ανάγκες από αρμόδιο δημόσιο φορέα, δηλαδή το ΚΕΔΑΣΥ ή ιατροπαιδαγωγικό κέντρο ή δημόσιο νοσοκομείο, τοποθετούνται δύο εκπαιδευτικοί.

Στο σχολείο στο οποίο αναφέρεστε, στο Δημοτικό Σχολείο Κοκκίνη Χάνι του Νομού Ηρακλείου έχει ιδρυθεί και λειτουργεί τμήμα ένταξης με ένα τμήμα και έναν εκπαιδευτικό, στο οποίο κατά το τρέχον σχολικό έτος φοιτούν δεκαεννέα μαθητές σε σύνολο είκοσι έξι και όχι τριάντα πέντε, όπως γράφετε στην ερώτησή σας. Είναι, δηλαδή, είκοσι έξι μαθητές με γνωμάτευση για τμήμα ένταξης. Ως προς τη λειτουργία του δευτέρου τμήματος θα σας απαντήσω πάλι ότι δεν συντρέχει η προϋπόθεση την οποία ορίζει ο νόμος. Αυτός ψηφίστηκε από την προηγούμενη κυβέρνηση. Εφαρμόζεται από τη δική μας.

Θέλω να σας ενημερώσω κλείνοντας την πρωτολογία μου ότι βρίσκεται σε εξέλιξη διαδικασία ίδρυσης νέων τμημάτων ένταξης. Η Διεύθυνση της Πρωτοβάθμιας Εκπαίδευσης Ηρακλείου έχει προτείνει την ίδρυση είκοσι τριών νέων τμημάτων ένταξης σε νηπιαγωγεία και δημοτικά του Νομού Ηρακλείου με την προϋπόθεση βεβαίως ότι θα πληρούνται οι προϋποθέσεις του νόμου.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υφυπουργέ, δεν απαντήσατε. Μας διαβάσατε τη ρύθμιση την οποία ανέφερα έτσι κι αλλιώς στην πρωτολογία μου. Επαναλάβατε το πρόβλημα που υπάρχει στο σχολείο του Κοκκίνη Χάνι. Ήθελα απάντηση από την πλευρά της Κυβέρνησης αν θα λύσει το πρόβλημα. Η πιο σοφή και αναγκαία απάντηση, αν όντως υπάρχει ευαισθησία από την πλευρά της Κυβέρνησης, θα ήταν «να το ξαναδούμε, να το επανεξετάσουμε το ζήτημα αλλαγής της ρύθμισης». Εσείς όχι μόνο αλλαγή ρύθμισης δεν κάνετε αλλά λέτε ότι θα δημιουργήσετε νέα τμήματα ένταξης με βάση τα όσα ορίζει ο νόμος. Δηλαδή, όχι με βάση τις πραγματικές ανάγκες που έχουν τα σχολεία, δηλαδή με βάση τον πραγματικό αριθμό των παιδιών που έχουν ανάγκη ένταξης σε τέτοια τμήματα.

Η συγκεκριμένη, λοιπόν, ρύθμιση δεν ανταποκρίνεται και δεν καλύπτει πραγματικές ανάγκες των μαθητών στην ειδική εκπαιδευτική παρέμβαση που χρειάζεται, με βάση τις σύγχρονες ανάγκες και δυνατότητες. Δεν το λέει μόνο το ΚΚΕ.

Εγώ θα καταθέσω στα Πρακτικά την επιστολή των γονέων, που την έχετε κι εσείς και λέει αυτά τα οποία σας λέω. Αλλά θα πρόσθετα ότι για την υλοποίηση αυτής της ρύθμισης, που ήταν του ΣΥΡΙΖΑ και την υλοποιείτε εσείς, επί της ουσίας ούτε η πρώιμη διάγνωση υπάρχει σε καθαρά επιστημονική βάση. Η πρώτη αντιμετώπιση -προσέξτε- γίνεται στο σχολείο, όχι από ειδικούς αλλά από τους ίδιους τους εκπαιδευτικούς και όταν και εφόσον αποτύχει αυτή η πρώτη αντιμετώπιση, τότε πάει στους ειδικούς. Ναι, αλλά έχει περάσει ένα πολύ μεγάλο χρονικό διάστημα, το κρίσιμο διάστημα, που πρέπει να παρθούν οι αποφάσεις.

Και εξηγούμε ότι κατά το σχολικό έτος 2020 - 2021 οι γνωματεύσεις του ΚΕΔΑΣΥ του Ηρακλείου στο σχολείο το συγκεκριμένο, στου Κοκκίνη Χάνι, ήταν για τριάντα παιδιά, για φοίτηση σε τμήματα ένταξης, από τα οποία δεν φοίτησαν δέκα, με απόφαση του σχολείου. Μετά από δύο χρόνια πανδημίας, τα παιδιά τα οποία φοιτούσαν στην Δ΄ και στην Ε΄ δημοτικού, σήμερα Ε΄ και ΣΤ΄ αντίστοιχα, δεν βοηθήθηκαν από κανένα εξατομικευμένο πρόγραμμα.

Σας είπα στην πρωτολογία ότι οι γονείς πληρώνουν ιδιωτική ή ιδιωτικό, ειδική ή ειδικό παιδαγωγό στο σπίτι, σε βάρος του οικογενειακού προγραμματισμού αλλά και με βάση τις οικονομικές δυσκολίες. Θεωρούμε ότι το κενό που αφήνει το σχολείο σε βάρος τους είναι αδύνατο να καλυφθεί κάτω από αυτές τις συνθήκες. Η σωστή παιδαγωγική υποστήριξη μέσα στο σχολικό περιβάλλον είναι αυτή που θα τους δώσει αυτοπεποίθηση και θα τα κάνει να νιώσουν ότι έχουν αξία και θα συμβάλει στην καλύτερη κοινωνική και ψυχολογική τους ανάπτυξη.

Φέτος, μάλιστα, τα παιδιά της Ε΄ και της ΣΤ΄ δημοτικού δεν θα μπορέσουν να παρακολουθήσουν το τμήμα ένταξης, κατόπιν οδηγίας της σχολικής συμβούλου πρωτοβάθμιας εκπαίδευσης, κρίνοντας αναγκαίο να υποστηριχθούν και τα παιδιά των πρώτων τάξεων του δημοτικού, χωρίς να υπάρχει γι’ αυτά ακόμα ειδική γνωμάτευση του ΚΕΔΑΣΥ -απ’ ό,τι γνωρίζω, όμως, μπορεί όντως να έχει βγει.

Όπως καταλαβαίνετε, ένας τέτοιος όγκος μαθητών, τριάντα πέντε στον αριθμό, με γνωματεύσεις και αυτών που πρόκειται να διαγνωστούν -άγνωστος αριθμός ακόμα- καθιστά δύσκολο ή σχεδόν αδύνατον τον αποτελεσματικό ρόλο της εκπαιδευτικής ειδικής αγωγής.

Η λογική λέει ότι οι οργανικές θέσεις θα πρέπει να σχετίζονται με τον αριθμό των φοιτούντων μαθητών στα τμήματα ένταξης και όχι με το σύνολο των μαθητών του σχολείου, που λέει η ρύθμιση και την οποία υλοποιείτε εσείς.

Τα συγκεκριμένα όρια που έχετε καθιερώσει είναι πλήρως αντιεπιστημονικά. Είναι αντιεπιστημονικά, μην παρεξηγείστε. Διότι όταν ένα παιδί έχει πρόβλημα και εσείς του λέτε ότι δεν θα μπει στο τμήμα ένταξης, διότι η ρύθμιση λέει ότι ξεπερνάει τον συνολικό αριθμό του σχολείου, με συγχωρείτε, αυτό είναι και αντιπαιδαγωγικό και αντιεκπαιδευτικό.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Κατά συνέπεια εμείς θεωρούμε ότι πρέπει να την καταργήσετε αυτή τη διάταξη -και μάλιστα εδώ και τώρα- να δημιουργήσετε όλα τα απαραίτητα τμήματα ένταξης σε σχολεία όπου υπάρχει ανάγκη, χωρίς κόφτες και αντιπαιδαγωγικά όρια, να στελεχώσετε όλες τις δομές ειδικής αγωγής με το απαραίτητο μόνιμο προσωπικό, με όλες τις ειδικότητες και να μονιμοποιηθούν φυσικά και οι αναπληρωτές εκπαιδευτικοί που εργάζονται τα τελευταία χρόνια στην εκπαίδευση και να προσληφθούν, επιπλέον, με βάση τις πραγματικές ανάγκες.

Ευχαριστώ.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κυρία Μακρή, έχετε τον λόγο για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πάρα πολύ, κύριε Πρόεδρε.

Δεν παρεξηγούμαι, καθόλου. Είναι δικαίωμά σας να ρωτάτε. Νομίζω εσείς παρεξηγήσατε αυτό που σας είπα. Ο νόμος τον οποίο εφαρμόζουμε και τα αριθμητικά δεδομένα που υπάρχουν δεν τίθενται αυθαίρετα από το Υπουργείο. Δεν τραβάμε μια γραμμή σε έναν αριθμό που μας βολεύει ή μας ενδιαφέρει. Γίνεται με επιστημονικά δεδομένα και κριτήρια κι εμείς εξακολουθούμε να τον εφαρμόζουμε.

Σε ό,τι αφορά τη δική σας ερώτηση, επειδή επικαλεστήκατε ως επιπρόσθετο στοιχείο την επιστολή που έχει ο σύλλογος γονέων, βεβαίως, είναι κάτι που είναι σημαντικό, αλλά για μας στο Υπουργείο και μόνο η υποβολή μιας ερώτησης από συνάδελφο του Κομμουνιστικού Κόμματος αρκεί για να δώσουμε την πρέπουσα απάντηση.

Θα σας απαντήσω, πάλι, με στοιχεία για να σας δείξω ακριβώς πώς είναι η διαδικασία κάλυψης των κενών, εμμένοντας στο ότι όσο ισχύει ο νόμος, εάν τυχόν διαφορετικά επιστημονικά δεδομένα -και δεν προαναγγέλλω κάτι, το διευκρινίζω- τεθούν υπ’ όψιν του Υπουργείου, ανάλογα θα τα λάβουμε υπ’ όψιν. Αυτή τη στιγμή, όμως, που μιλάμε, δεν υπάρχει κάτι τέτοιο στην ατζέντα μας.

Σας λέω, λοιπόν, ότι όταν αρχίζει η πρώτη μέρα της σχολικής χρονιάς, οι εμπλεκόμενοι φορείς, που είναι το Υπουργείο μας, οι περιφερειακές διευθύνσεις εκπαίδευσης, οι διευθύνσεις πρωτοβάθμιας και δευτεροβάθμιας, κάνουν τις απαραίτητες ενέργειες για να λειτουργήσουν ομαλά οι εκπαιδευτικές μονάδες.

Σε ό,τι αφορά τη Διεύθυνση Πρωτοβάθμιας Εκπαίδευσης Ηρακλείου, έχουν πραγματοποιηθεί την τελευταία διετία τετρακόσιοι εβδομήντα εννέα μόνιμοι διορισμοί εκπαιδευτικών, από τους οποίους οι εξήντα έξι στην ειδική αγωγή. Το τρέχον σχολικό έτος 2021-2022 έχουν γίνει, στη συγκεκριμένη περιοχή, χίλιες τριακόσιες ενενήντα οκτώ προσλήψεις αναπληρωτών και αναπληρωτριών εκπαιδευτικών και ειδικού επιστημονικού και βοηθητικού προσωπικού, από τις οποίες προσλήψεις εξακόσιες εξήντα δύο σε δομές ειδικής αγωγής και εκπαίδευσης. Είναι ιδιαίτερα αυξημένες την τελευταία διετία. Η αύξηση, κύριοι συνάδελφοι, του αριθμού των εγκρίσεων είναι της τάξης τού 125% για στήριξη από εκπαιδευτικούς παράλληλης στήριξης και συνεκπαίδευσης. Και, βεβαίως, αντίστοιχα αυξάνεται και ο αριθμός των προσλήψεων αναπληρωτών στο πλαίσιο του προγράμματος εξειδικευμένης εκπαιδευτικής υποστήριξης για την ένταξη μαθητών και μαθητριών με αναπηρία και ειδικές εκπαιδευτικές ανάγκες.

Στη Διεύθυνση Πρωτοβάθμιας Εκπαίδευσης Ηρακλείου υποστηρίζονται τετρακόσιοι δέκα μαθητές μέσα στην τάξη από εκπαιδευτικό παράλληλης στήριξης. Τα στοιχεία αποδεικνύουν αν υπάρχει ευαισθησία και ανταπόκριση ή όχι.

Δείχνουμε, λοιπόν, με αυτόν τον τρόπο -επαναλαμβάνω- εμπράκτως, το είπα και στην αρχή της πρωτολογίας μου, ότι δεν αδιαφορούμε για τα δικαιώματα των παιδιών με μαθησιακές δυσκολίες. Αντίθετα, με σχεδιασμό, με ετοιμότητα, με συνέργειες και με αρωγό σύσσωμη την εκπαιδευτική κοινότητα, τα σχολεία μας συνεχίζουν το πολύτιμο εκπαιδευτικό τους έργο και συμβάλλουν τα μέγιστα και στην πρόληψη και στην αντιμετώπιση της πανδημίας και των ειδικών αναγκών που είχαν και εξακολουθούν να έχουν τα παιδιά μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Συνεχίζουμε με την όγδοη, με αριθμό 342/24-1-2022 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων**,** με θέμα: «Την εγκύκλιο του Υπουργείου Παιδείας σχετικά με την εξεταστική στα πανεπιστήμια».

Θα απαντήσει ο Υφυπουργός Παιδείας και Θρησκευμάτων κ. Ευάγγελος Άγγελος Συρίγος.

Ορίστε, κύριε Δελή, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, στις 10 Ιανουαρίου του 2022 βγάλατε μία εγκύκλιο, μια αντιεπιστημονική κι επικίνδυνη, εν τέλει, εγκύκλιο, για την οποία αντιδρούν -και πολύ δικαιολογημένα- οι φοιτητές και οι πανεπιστημιακοί, σύμφωνα με την οποία μπαίνουν στο ζύγι από τη μια οι σπουδές και από την άλλη η υγεία των φοιτητών και των καθηγητών.

Γιατί, ξέρετε, όταν σε μια περίοδο έξαρσης της πανδημίας -σαν κι αυτή που ζούμε τώρα- ορίζετε ως Υπουργείο ότι όλες οι χειμερινές εξετάσεις, όλη η χειμερινή εξεταστική, στα πανεπιστήμια θα γίνει μόνο με φυσική παρουσία και χωρίς κανένα ουσιαστικό μέτρο προστασίας -όπως λειτουργούσαν πριν έτσι και λειτουργούν τώρα τα πανεπιστήμια- τότε στην πράξη τι κάνετε; Βάζετε στους φοιτητές το δίλημμα να διαλέξουν ή τις σπουδές τους ή την υγεία τους.

Ήδη, όπως όλοι γνωρίζουν και σύμφωνα με τις καθημερινές επίσημες ανακοινώσεις των κρουσμάτων, αυτό το πανδημικό κύμα που ζούμε τώρα αφορά και εκδηλώνεται κυρίως στις νεαρές ηλικίες. Όταν, λοιπόν, εσείς ως Υπουργείο, ως Κυβέρνηση, στηρίζεστε μονάχα στο εμβόλιο, χωρίς κανένα άλλο υγειονομικό μέτρο επί της ουσίας, τότε το αποτέλεσμα, ασφαλώς, είναι να μετατρέπονται και τα πανεπιστήμια σε εστίες υπερμετάδοσης του ιού, με εκατοντάδες ασθενείς με COVID, με ασυμπτωματικούς -και όχι μόνο- με στενές επαφές κρουσμάτων, με υπό διερεύνηση περιπτώσεις πιθανών κρουσμάτων. Κι όλοι αυτοί να υποχρεώνονται με την κυβερνητική εγκύκλιό σας να προσέρχονται στις εξετάσεις, στα αμφιθέατρα, μαζί και με τις ευπαθείς ομάδες. Όπως καταλαβαίνετε, όλο αυτό δεν συνιστά και δεν αποτελεί ασφαλώς κανένα περιβάλλον υγειονομικής ασφάλειας.

Γι’ αυτό, λοιπόν, κι εμείς σας ρωτάμε, κύριε Υφυπουργέ, ρωτάμε την Κυβέρνησή σας φυσικά, τι θα κάνετε, ώστε να μην αποκλειστεί κανένας φοιτητής από την εξεταστική, αξιοποιώντας όλες τις δυνατότητες και όλες τις μεθόδους εξέτασης, τη διά ζώσης ασφαλώς, αλλά με όλη εκείνη την απαραίτητη αραίωση των τμημάτων, την εξ αποστάσεως εξέταση -γιατί την αποκλείεται αυτή;- ή ακόμα και με εργασίες, οι οποίες θα μπορούν να κατατεθούν από τους ίδιους τους φοιτητές και, εν πάση περιπτώσει, με την ειδική εκείνη μέριμνα που χρειάζεται για όσους νοσούν και για όσους ανήκουν, φυσικά, στις ευπαθείς ομάδες.

Εννοείται ότι θα πρέπει να επιταχθούν και να βρεθούν -δεν είναι δύσκολο, το γνωρίζετε- και εκείνοι οι κατάλληλοι χώροι για να χρησιμοποιηθούν για την εξεταστική.

Πρέπει να ανακληθεί και εκείνη η παλιότερη απόφασή σας από τον Νοέμβρη ακόμα -στις 16 Νοέμβρη- που ακύρωνε τις διδακτικές ώρες της τηλεματικής εκπαίδευσης.

Και, βεβαίως, πρέπει να πάρετε όλα εκείνα τα απαραίτητα υγειονομικά μέτρα, που έχει μαλλιάσει η γλώσσα μας να τα λέμε εδώ και δύο χρόνια και που αφορούν όλη την εκπαίδευση -και όχι μόνο- για τα μαζικά, δωρεάν επαναλαμβανόμενα τεστ, για την απαραίτητη ιχνηλάτηση, για τη χορήγηση δωρεάν μασκών υψηλής προστασίας στην εκπαίδευση, να αυξηθούν εκείνα τα δρομολόγια των μέσων μαζικής μεταφοράς. Αν δείτε με ποιον τρόπο μεταφέρονται καθημερινά, πηγαίνουν οι φοιτητές και οι φοιτήτριες στις σχολές τους, θα καταλάβετε.

Και, βεβαίως, πρέπει να δοθεί και ένα έκτακτο κονδύλι χρηματοδότησης, έτσι ώστε να μπορέσουν να γίνουν και εκείνες οι απαραίτητες μαζικές και μόνιμες προσλήψεις καθαριστριών, για να αυξηθεί το προσωπικό καθαριότητας και για να υπάρχει εκείνη η καθαριότητα που χρειάζεται σήμερα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Υφυπουργέ, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Ευχαριστώ πάρα πολύ, κύριε Πρόεδρε.

Ευχαριστώ τον κύριο συνάδελφο για την ερώτησή του.

Να διευκρινίσω μερικά πράγματα που είναι απαραίτητα για να καταλάβουμε πώς γίνεται η διαδικασία στα πανεπιστήμια. Στα πανεπιστήμια στην αρχή κάθε εξαμήνου ανακοινώνεται ο τρόπος με τον οποίο θα γίνει το μάθημα και, επίσης, ανακοινώνεται και ο τρόπος με τον οποίο θα γίνει η εξέταση. Εάν ένας καθηγητής επιλέξει εξαρχής να εξετάσει μέσω εργασιών ή με άλλον τρόπο, είναι κάτι που επαφίεται μόνο σε αυτόν. Επομένως, εάν κάποιος καθηγητής έχει επιλέξει ως εξέταση τις εργασίες ή άλλες μορφές -σας λέω κοινές εργασίες, ατομικές εργασίες, παρουσιάσεις, οτιδήποτε- αυτό είναι κάτι που επιτρέπεται από τον νόμο και γίνεται. Άρα δεν το απαγορεύουμε.

Όταν, όμως, ερχόμαστε στη διαδικασία των εξετάσεων, εδώ πρέπει να διασφαλίσουμε πρωτίστως την αξιοπιστία του συστήματος. Το λέω αυτό διότι, εξ ανάγκης λόγω κορωνοϊού, το αμέσως προηγούμενο χρονικό διάστημα, στις προηγούμενες εξεταστικές περιόδους προχωρήσαμε -επαναλαμβάνω, εξ ανάγκης- στη συμμετοχή εξ αποστάσεως, γνωρίζοντας ότι δεν μπορούμε να διασφαλίσουμε 100% το αδιάβλητο των εξετάσεων, αλλά έπρεπε να προσαρμοστούμε σε αυτή την πραγματικότητα. Ή τα παιδιά, οι φοιτητές δεν θα έδιναν εξετάσεις, ή, εάν έδιναν εξετάσεις, έπρεπε να δώσουν υποχρεωτικώς εξ αποστάσεως. Αυτές οι συνθήκες ήταν όταν δεν ξέραμε τι ήταν αυτή η ιστορία με τον κορωνοϊό.

Θυμίζω ότι στην αρχή αυτής της ιστορίας, κύριε Δελή, δεν ξέραμε καν τον τρόπο με τον οποίο μεταδιδόταν ο κορωνοϊός. Φορούσαμε όλοι γάντια, δεν φορούσε κανένας μάσκες. Δεν ξέραμε ότι μεταδίδεται από τον αέρα. Δεν υπήρχαν εμβόλια, δεν υπήρχαν τεστ, δεν υπήρχε τίποτα.

Τώρα είμαστε σε μια φάση κατά την οποία γνωρίζουμε πώς μεταδίδεται, έχουμε τη δυνατότητα να εντοπίσουμε τα νέα κρούσματα και έχουμε μπροστά μας μία μορφή του κορωνοϊού η οποία, από όσα έχουμε δει ως τώρα, δείχνει να είναι σχετικά πιο ήπια από ό,τι στο παρελθόν. Αυτά είναι τα γενικά στοιχεία τα οποία ορίζουν την απόφασή μας.

Και κάτι ακόμη ως γενικό στοιχείο ο αριθμός των εμβολιασμένων. Ο αριθμός των εμβολιασμένων μεταξύ των φοιτητών κινείται σε ποσοστά άνω του 85% και ο αριθμός εκείνων που έχουν νοσήσει, χωρίς ποτέ να έχουν εμβολιαστεί, κινείται σε ποσοστά 6%, δηλαδή αθροιζόμενα και τα δύο φτάνουμε στο 91%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα διακόψω, όμως, εδώ, κύριε Πρόεδρε, να συνεχίσω στη συνέχεια με τη δευτερολογία μου, μετά από αυτά που θα πει ο κ. Δελής.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υφυπουργέ.

Ορίστε, κύριε Δελή, έχετε τον λόγο για τη δευτερολογία σας.

**ΙΩΑΝΝΗΣ ΔΕΛΗΣ:** Σας άκουσα, κύριε Υφυπουργέ. Βέβαια, θα εμπλακώ και εγώ σε μια συζήτηση υγειονομικού χαρακτήρα, αλλά δεν γίνεται διαφορετικά. Μιλήσατε για την αξιοπιστία του συστήματος, μιλήσατε για τον τρόπο των εξετάσεων και τον τρόπο διεξαγωγής του μαθήματος που ορίζονται από την αρχή. Μονάχα που ξεχάσατε να πείτε -γιατί δεν το είπατε- ότι όλα αυτά συμβαίνουν όταν υπάρχουν ομαλές συνθήκες. Στις έκτακτες συνθήκες -γιατί έκτακτες συνθήκες, έκτακτη συνθήκη είναι η πανδημία- όλα αυτά μπορούν να αλλάξουν και άλλαξαν, όπως άλλωστε το γνωρίζετε.

Τώρα επιχειρείτε μια επίπλαστη επαναφορά στην προηγούμενη κανονικότητα ουσιαστικά με μόνο άλλοθί σας το εμβόλιο και το ποσοστό -το υψηλό ποσοστό- εμβολιασμού που υπάρχει στα πανεπιστήμια.

Όμως, όπως πολύ καλά γνωρίζετε και εσείς, κύριε Υφυπουργέ, το εμβόλιο δεν εμποδίζει τη μετάδοση, δεν εμποδίζει ούτε καν τη νόσηση. Συνεπώς εκείνες οι έκτακτες υγειονομικές και επικίνδυνες συνθήκες εξακολουθούν να ισχύουν. Δεν μπορεί, λοιπόν, να κρυβόμαστε μονάχα πίσω από το εμβόλιο και να αδιαφορούμε για όλες τις άλλες περιπτώσεις και για όλα τα υπόλοιπα κριτήρια υγειονομικής ασφάλειας, τα οποία πρέπει να λαμβάνονται. Και μιλάω για τα πιο βασικά, για τη μάσκα, για τις αποστάσεις -βεβαίως αυτό είναι το κυριότερο- και όλα αυτά δεν ικανοποιούνται.

Έρχεστε τώρα εσείς και με μια σας εγκύκλιο -παλιότερη εγκύκλιο, τον Νοέμβρη ήταν αυτή η εγκύκλιος, όπως σας είπα- ουσιαστικά απειλείτε τους φοιτητές εκείνους οι οποίοι όχι με δική τους ευθύνη -ο καθηγητής επέλεξε το μάθημα να γίνει τηλεματικά, ο καθηγητής επέλεξε το μάθημα να γίνει με έναν συγκεκριμένο τρόπο- και λέτε ότι για όλους αυτούς δεν θα μετρήσει, δεν θα μπορέσουν να εξεταστούν ούτε να περαστούν οι βαθμολογίες τους στα συγκεκριμένα μαθήματα, επειδή η διδασκαλία τους ήταν εξ αποστάσεως. Αυτή η εγκύκλιός σας έχει ημερομηνία 16 Νοεμβρίου.

Ας πάμε τώρα στη σημερινή, σε αυτούς τους φοιτητές…

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Αναφέρεστε στη διδακτική περίοδο.

**ΙΩΑΝΝΗΣ ΔΕΛΗΣ:** Ναι, αναφέρομαι στην εγκύκλιό σας του Νοέμβρη.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Για τη διδασκαλία.

**ΙΩΑΝΝΗΣ ΔΕΛΗΣ:** Ναι, για τη διδασκαλία και λέτε ότι γι’ αυτούς τους φοιτητές δεν θα ληφθεί υπ’ όψιν ουσιαστικά αυτή η εκπαιδευτική διαδικασία στην οποία έλαβαν μέρος, χωρίς να το έχουν αποφασίσει αυτοί. Ήταν με απόφαση του καθηγητή τους. Αυτούς θα τους αποκλείσετε από την εξεταστική; Δεν θα περαστούν οι βαθμολογίες των μαθημάτων τους; Δεν θα αναγνωριστεί αυτή η διδακτική διαδικασία;

Πάμε τώρα σε αυτούς που νοσούν ή πρόκειται να νοσήσουν, γιατί η εξεταστική έχει ήδη ξεκινήσει. Πέραν του ότι θα κάνουν το τεστ με δική τους ευθύνη και δικά τους, βεβαίως, έξοδα, θα εξαρτάται από τον καθηγητή ή από το πανεπιστήμιο, από το κάθε ίδρυμα -από την καλή πρόθεση και των δύο- να αποφασίσει για το αν θα μπορέσουν να εξεταστούν σε μια διαφορετική ημερομηνία. Και αν τα πανεπιστήμια αποφασίσουν να μην εξεταστούν; Τι θα γίνει; Τι θα κάνουν αυτά τα παιδιά; Και αυτά τα παιδιά και αυτοί οι φοιτητές είναι αρκετοί, δεν είναι λίγοι.

Τέλος, σας είπαμε -και νομίζω ότι το ξέρουν πια όλοι- ότι τα πανεπιστήμια -και είναι χαρακτηριστικό αυτό, κύριε Υφυπουργέ- ίσως είναι ο χώρος της εκπαίδευσης -αυτό είναι σίγουρο, βέβαια- με τη μικρότερη επιδημιολογική επιτήρηση αυτή τη στιγμή. Δεν μιλάω για το ποσοστό εμβολιασμού, μιλάω για την επιδημιολογική επιτήρηση.

Και σε κάθε περίπτωση, αυτό που προσπαθούμε να σας πούμε εμείς και με αυτή την ερώτηση, καλώντας σας ως Υπουργείο να αναλάβετε τις ευθύνες σας, είναι ότι δεν θα πρέπει σε καμμιά περίπτωση όλη αυτή την έκτακτη συνθήκη που υπάρχει με την πανδημία να την πληρώσουν οι φοιτητές. Οι φοιτητές είτε διδάχθηκαν διά ζώσης τα μαθήματά τους είτε τα διδάχτηκαν με άλλον τρόπο -τηλεματικά είτε με οποιονδήποτε άλλο τρόπο, εν πάση περιπτώσει- θα πρέπει να αναγνωριστεί αυτή η διαδικασία και να πάρουν μέρος στη χειμερινή εξεταστική, τηρώντας, βεβαίως, όλα εκείνα τα απαραίτητα υγειονομικά μέτρα προστασίας που σας ανέφερα και για τα οποία θα θέλαμε να ακούσουμε κάτι και από εσάς.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Ορίστε, κύριε Υφυπουργέ, έχετε τον λόγο για τη δευτερολογία σας.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ (Υφυπουργός Παιδείας και Θρησκευμάτων):** Συνεχίζοντας από εκεί που το είχα αφήσει, η εξέλιξη ποσοστιαίας συμμετοχής της ηλικιακής ομάδας δεκαοκτώ έως είκοσι τριών ετών στα νέα κρούσματα είναι της τάξεως του 5,5% αυτή τη στιγμή. Στα εκατό κρούσματα, δηλαδή, έξι κρούσματα είναι σε αυτή την ηλικία.

Επίσης, λόγω ηλικίας και λόγω του περίεργου τρόπου που δρα ο κορωνοϊός είναι σαφές ότι ο κίνδυνος διασωληνώσεως είναι εξαιρετικά μικρός και όσον αφορά τον κίνδυνο θανάτων, ευτυχώς, μέχρι στιγμής δεν έχουμε τέτοιες περιπτώσεις, τουλάχιστον τους τελευταίους μήνες που κοίταξα τα στοιχεία.

Τι σημαίνουν όλα αυτά; Σημαίνουν ότι έχουμε εξετάσεις, τα περισσότερα πανεπιστήμια σήμερα ξεκίνησαν την εξεταστική περίοδο και οι φοιτητές θα μπουν μέσα στις αίθουσες μάξιμουμ οκτώ δίωρα, οκτώ μαθήματα θα δώσουν τις επόμενες πέντε εβδομάδες. Στα οκτώ δίωρα θα βρίσκονται σε αίθουσες, στις οποίες εκ των πραγμάτων θα έχουν αποστάσεις ο ένας φοιτητής από τον άλλον. Για ποιον λόγο έχουν αποστάσεις; Για λόγους αδιάβλητου των εξετάσεων. Όταν έχουμε εξετάσεις εκ των πραγμάτων υπάρχουν αποστάσεις μεταξύ των φοιτητών, για να μην αντιγράφει ο ένας από τον άλλον. Επομένως έχουμε οκτώ δίωρα αντί για καθημερινή παρουσία με αποστάσεις μεταξύ των φοιτητών χωρίς να μιλάνε μεταξύ τους και με μάσκες. Αντικειμενικά η πιθανότητα να υπάρξει πρόβλημα είναι μηδενική.

Έρχομαι τώρα σ’ αυτό που είπατε ως προς τη διδακτική περίοδο. Αυτό που έγραψα στην εγκύκλιο δεν το λέω εγώ, το λέει ο νόμος, ο οποίος ορίζει δεκατρείς εβδομάδες διδασκαλίας. Δεν μπορείς να πας χωρίς δεκατρείς εβδομάδες διδασκαλίας να κάνεις εξετάσεις, είναι το μίνιμουμ που είναι ευρωπαϊκά αποδεκτό για να μπορείς να θεωρήσεις ότι έχει διδαχθεί επαρκώς ένα μάθημα για να περάσεις στη διαδικασία των εξετάσεων.

Επομένως εκείνο που είπαμε για τη διαδικασία της διδασκαλίας είναι δεκατρείς εβδομάδες διά ζώσης. Γιατί διά ζώσης; Διότι, όπως όλοι συμφωνούμε και όπως απέδειξε η πρακτική μέχρι τώρα όλους αυτούς τους μήνες, η διά ζώσης διδασκαλία είναι η καλύτερη. Σε αυτό συμφωνούμε όλοι. Και η πρακτική απέδειξε ότι δεν δημιουργήθηκε πουθενά πρόβλημα όλο το προηγούμενο εξάμηνο που λειτούργησαν τα πανεπιστήμια. Ούτε έχουμε κανένα αίτημα που να ήρθε στο Υπουργείο.

Σήμερα άρχισαν όλα τα πανεπιστήμια, αν δεν κάνω λάθος, την εξεταστική περίοδο. Κάποια είχαν ξεκινήσει πιο πριν. Σήμερα ξεκινάνε όλα τα πανεπιστήμια. Πουθενά δεν έχουμε αίτημα που να λέει ότι δεν συμπληρώσαμε δεκατρείς εβδομάδες, παρακαλούμε δώστε μας παράταση. Σε κάποιες περιπτώσεις, που μπορεί να δημιουργήθηκε πρόβλημα λόγω του χιονιά, τις τελευταίες ημέρες δόθηκε παράταση από τα ίδια τα πανεπιστήμια για δυο-τρεις, ημέρες ως προς το να πάνε παραπέρα τη διαδικασία.

Τώρα να σας πω ένα ακόμη σημείο. Λέτε ότι τα πανεπιστήμια είναι πλημμελώς προστατευμένα έναντι του κορωνοϊού. Σε όλα τα πανεπιστήμια δόθηκε και το προηγούμενο εξάμηνο και αυτό το εξάμηνο ειδικό χρηματικό ποσό για να μπορέσουν να προσλάβουν ανθρώπους, οι οποίοι εξετάζουν τους εμβολιασμούς των φοιτητών μέσω των ειδικών εφαρμογών, οι οποίες υπάρχουν επί του θέματος.

Τελευταίο σημείο, αντικειμενικό πρόβλημα, τι γίνεται εάν κάποιος νοσήσει την περίοδο του κορωνοϊού, γιατί αυτό μας ενδιαφέρει. Μας ενδιαφέρει τα παιδιά να πάνε να δώσουν εξετάσεις χωρίς πρόβλημα. Εάν κάποιος νοσήσει, να μην μπει στη σκέψη να πει «ας το κρύψω και ας πάω να δώσω εξετάσεις τώρα για να μην χάσω την εξεταστική». Για αυτόν τον λόγο κάνουμε χρήση της πλατφόρμας-εφαρμογής edupass. Σε αυτή την εφαρμογή φαίνεται εάν κάποιος είναι «πράσινος», δηλαδή μπορεί να μπει στην αίθουσα ή εάν είναι «κόκκινος». «Κόκκινος» μπορεί να είναι για πολλούς λόγους, μπορεί επί παραδείγματι να έχει νοσήσει ή να είναι σε περίοδο καραντίνας για οποιονδήποτε λόγο. Αυτός ο οποίος εμφανίζεται στο σύστημα ως «κόκκινος» μπορεί να ζητήσει, σε συνεννόηση με τη γραμματεία, από τον καθηγητή να πάει να δώσει εξετάσεις μετά το τέλος της εξεταστικής, με όποιον τρόπο ο καθηγητής κρίνει πλέον πρόσφορο, που θα διασφαλίζει πάντοτε το αδιάβλητο της διαδικασίας.

Τώρα υπάρχει ένας αριθμός γύρω στο 7%, 8% των φοιτητών οι οποίοι δεν έχουν ΑΜΚΑ, δεν έχουν ΑΦΜ, δεν έχουν πρόσβαση στην εφαρμογή, είναι κυρίως ξένοι φοιτητές ως επί το πλείστον, δηλαδή μη Έλληνες πολίτες. Σε αυτούς δίνουμε τη δυνατότητα να πάνε και να δώσουν εξετάσεις παρουσιάζοντας αποδεικτικό ότι νόσησαν εκείνη την περίοδο, δηλαδή ήταν θετικοί, όχι απαραιτήτως ότι είχαν συμπτώματα, αλλά εκ των πραγμάτων ήταν σε καραντίνα.

Με αυτόν τον τρόπο διασώζουμε όλη τη διαδικασία και γι’ αυτούς που νόσησαν και για τους άλλους και για να μην κολλήσουν και θεωρώ ότι τα προβλήματα θα είναι μηδενικά, όπως έχει αποδείξει η πράξη όλους τους προηγούμενους μήνες.

Κλείνοντας θα ήθελα να πω το εξής. Ο κόσμος των πανεπιστημίων έδειξε εξαιρετικά μεγάλη υπευθυνότητα σε σύγκριση με όλη την υπόλοιπη κοινωνία έναντι του εμβολιασμού και έναντι του κορωνοϊού και αυτό επιβραβεύεται από τον αριθμό των κρουσμάτων και τον αριθμό των προβλημάτων που έχουν δημιουργηθεί. Είναι εξαιρετικά χαμηλός, έχουμε τα καλύτερα ποσοστά από οποιαδήποτε άλλη ηλικιακή ομάδα και κοινωνική ομάδα.

Να πούμε ένα μεγάλο μπράβο στους φοιτητές, οι οποίοι έσπευσαν να εμβολιαστούν πολύ πιο γρήγορα από την υπόλοιπη κοινωνία, στα μέλη ΔΕΠ, τα οποία κατέχουν το ρεκόρ αυτή τη στιγμή σε αριθμό εμβολιασμών στην υπόλοιπη κοινωνία και στους διοικητικούς υπαλλήλους, που αμέσως μετά τα μέλη ΔΕΠ έχουν το μεγαλύτερο ποσοστό.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υφυπουργό.

Συνεχίζουμε με τρεις επίκαιρες ερωτήσεις αρμοδιότητας του Υπουργείου Αγροτικής Ανάπτυξης και Τροφίμων, στις οποίες θα απαντήσει ο κ. Γεώργιος Στύλιος.

Ξεκινάμε με την εντέκατη με αριθμό 313/17-1-2022 επίκαιρη ερώτηση δεύτερου κύκλου (εκ μεταφοράς) του Βουλευτή Λάρισας του Συνασπισμού - Ριζοσπαστικής Αριστεράς κ. Βασιλείου Κόκκαληπρος τον ΥπουργόΑγροτικής Ανάπτυξης και Τροφίμων,με θέμα: «Οικονομικές επιπτώσεις της Πράσινης Συμφωνίας στο βαμβάκι, στα μήλα, στα ροδάκινα και στην υπαίθρια ντομάτα».

Κύριε Κόκκαλη, έχετε τον λόγο για την πρωτολογία σας.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Εν πρώτοις να ευχαριστήσω τον κ. Καραναστάση και τον κ. Κεγκέρογλου για την παραχώρηση της σειράς.

Κύριε Υπουργέ, το θέμα της επίκαιρης ερώτησης είναι η Πράσινη Συμφωνία και οι ενδεχόμενες επιπτώσεις που μπορεί να έχει η εφαρμογή της σε βασικές καλλιέργειες στη χώρα μας. Κάποιες από αυτές είναι το βαμβάκι, είναι τα μήλα, τα κηπευτικά, η υπαίθρια ντομάτα, αλλά και το ροδάκινο.

Κύριε Υπουργέ, οι στόχοι της Πράσινης Συμφωνίας είναι φιλόδοξοι, είναι και θεμιτοί, είναι όμως και δύσκολοι. Το 25% της καλλιεργούμενης έκτασης πρέπει να είναι βιολογικό και να υπάρχει 50% μείωση των φυτοπροστατευτικών προϊόντων. Ειδικά ο στόχος που αφορά τα φυτοπροστατευτικά προϊόντα ενδεχομένως να έχει επιπτώσεις σε αυτές τις καλλιέργειες.

Εξ αφορμής μιας μελέτης του Ελληνικού Συνδέσμου Φυτοπροστασίας, την οποία και θα προσκομίσω, πολλά από αυτά τα φυτοπροστατευτικά προϊόντα θα αποσυρθούν. Θα έχει συνέπεια 250% αύξηση του κόστους παραγωγής στο βαμβάκι ενδεικτικά και 30% μείωση της παραγωγής, κάτι αντίστοιχο και στα μήλα και στην ντομάτα.

Καταλαβαίνετε ότι, εφόσον θα αποσυρθούν όλα αυτά τα φυτοπροστατευτικά προϊόντα, όπως είναι για το βαμβάκι τα ζιζανιοκτόνα και τα προφυτρωτικά και τα μεταφυτρωτικά, πρέπει να υπάρχει σχέδιο ή να αντικατασταθούν με άλλα βιολογικά ή το Υπουργείο να ενσωματώσει φιλικές προς το περιβάλλον πρακτικές στο εθνικό σχέδιο για την ΚΑΠ, ώστε να προσαρμοστούν γρήγορα οι αγρότες μας σ’ αυτή τη νέα εποχή, διότι πιθανότατα οι επιπτώσεις θα είναι πολύ σημαντικές για αρκετές από τις καλλιέργειες και ειδικά αυτές που ανέφερα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Στύλιο, έχετε τον λόγο για την πρωτολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώπολύ, κύριε Πρόεδρε.

Κύριε συνάδελφε, η Πράσινη Συμφωνία είναι μια ολοκληρωμένη ολιστική φιλοσοφία και στρατηγική αντιμετώπιση των προκλήσεων της εποχής μας. Και νομίζω ότι έχουμε ξεκαθαρίσει ότι εμείς ως παράταξη, ως Νέα Δημοκρατία, είμαστε το κόμμα το φιλοευρωπαϊκό και η παράταξη που έβαλε τη χώρα μας στην Ευρωπαϊκή Ένωση. Νομίζω ότι και εσείς τον προσανατολισμό σας στις ευρωπαϊκές πολιτικές τον έχετε αποδεχθεί και έχει λήξει αυτό το θέμα και για εσάς.

Η Πράσινη Συμφωνία, λοιπόν, είναι μια συλλογική στρατηγική που μας δίνει απαντήσεις στις προκλήσεις, όπως είναι η κλιματική αλλαγή, η περιβαλλοντική υποβάθμιση, η υγιεινή της διατροφής, η ενεργειακά και οικονομικά βιώσιμη ανάπτυξη. Συνιστά, λοιπόν, τον οδικό χάρτη για τα επόμενα χρόνια σε επίπεδο τοπικής και περιφερειακής ανάπτυξης και αυτό το βλέπουμε και το προσλαμβάνουμε από την πραγματικότητα. Ζούμε την κλιματική αλλαγή, την κλιματική κρίση συνεχώς, και τον χειμώνα και το καλοκαίρι, με τα ακραία φαινόμενα, με τους ακραίους παγετούς και με τους καύσωνες το καλοκαίρι.

Άρα, λοιπόν, έρχεται η ζωή η ίδια και μας λέει ότι πρέπει να τρέξουμε και να υιοθετήσουμε αυτή τη στρατηγική, να υιοθετήσουμε αλλαγές, διότι μας το φωνάζει η φύση.

Προβλέπονται, λοιπόν, σημαντικές μεταρρυθμίσεις και παρεμβάσεις, που αφορούν το υφιστάμενο αναπτυξιακό και παραγωγικό μοντέλο για την Πράσινη Συμφωνία. Είναι οι δράσεις της Πράσινης Συμφωνίας, οκτώ τον αριθμό, μία εκ των οποίων είναι και η δράση για τη γεωργία.

Από αυτό το μέλλον και από αυτή τη στρατηγική, η Ελλάδα, ιδρυτικό μέλος της Ευρωπαϊκής Ένωσης, δεν μπορούσε να είναι απούσα. Γι’ αυτόν τον λόγο, λοιπόν, η χώρα μας έχει συμμετάσχει στο στρατηγικό σχέδιο και προχωρά σε εφαρμογή της βιολογικής γεωργίας σε τουλάχιστον 25% της γεωργικής γης.

Το ευρωπαϊκό σύστημα γεωργίας και τροφίμων είναι ένα πρότυπο σύστημα για όλο τον υπόλοιπο κόσμο και η Ελλάδα πρωτοπορεί με το δικό της στρατηγικό σχέδιο. Γι’ αυτόν τον λόγο, λοιπόν, έχουμε φροντίσει και με το στρατηγικό σχέδιο που καταθέσαμε μόλις πρόσφατα, τον περασμένο Δεκέμβριο, να αρθεί η Κοινή Αγροτική Πολιτική, η ΚΑΠ -όπως είναι γνωστή-, να συναντήσει την Πράσινη Συμφωνία και να λειτουργήσουν από κοινού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Ένα λεπτό, κύριε Πρόεδρε.

Οι όροι που έχουν τεθεί δεν έχουν γίνει συγκεκριμένοι ακόμα σε επίπεδο Ευρωπαϊκής Ένωσης. Σίγουρα ένας όρος είναι να είμαστε κάτω από τον ευρωπαϊκό μέσο όρο και να έχουμε μία μείωση κατά 50% της χρήσης φυτοπροστατευτικών από τα κράτη-μέλη.

Η Ελλάδα ακόμη και σήμερα, ακόμα και αυτή τη στιγμή, πληροί αυτούς τους συγκεκριμένους όρους. Άρα, λοιπόν, είμαστε εδώ, το Υπουργείο είναι εδώ να συνδράμει τον αγρότη με το σχέδιό μας, το σχέδιο το οποίο έχει έναν προϋπολογισμό. Η ΚΑΠ προβλέπει 19,3 δισεκατομμύρια ευρώ για την επόμενη περίοδο.

Είμαι υποχρεωμένος να το ξαναπώ -και να το ξαναθυμίσω και σε εσάς- ότι σε όλη την Ευρωπαϊκή Ένωση η Κοινή Αγροτική Πολιτική, ο προϋπολογισμός, είχε μια μείωση 10%. Η μοναδική χώρα στην οποία δεν είχαμε μείωση στον προϋπολογισμό είναι η Ελλάδα και αυτό είναι κάτι το οποίο το πέτυχε ο Πρωθυπουργός μας, ο Κυριάκος Μητσοτάκης.

Στη δευτερολογία μου θα αναφερθώ και πιο συγκεκριμένα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Υπουργέ.

Κύριε Κόκκαλη, έχετε τον λόγο για τη δευτερολογία σας.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, αν άκουσα και αν κατάλαβα καλά, επειδή η χώρα μας καλύπτει τον μέσο όρο, δεν θα εφαρμόσει τον στόχο του 50% μείωση στα φυτοπροστατευτικά; Θα περιμένω την απάντησή σας, διότι η ερώτηση κινείται σε αυτή την προϋπόθεση για την εκπλήρωση του στόχου: μείωση έως και 50% στα φυτοπροστατευτικά προϊόντα, για να καλυφθούν αυτοί οι φιλόδοξοι στόχοι της Πράσινης Συμφωνίας.

Όμως, πρέπει -και αυτές είναι προτάσεις που καταθέτουμε- πάνω και πρώτα απ’ όλα να καταρτίσετε κι εσείς μια μελέτη για τις ενδεχόμενες επιπτώσεις στην ελληνική γεωργία. Πρέπει να υπάρξει μια μελέτη για επιπτώσεις της μείωσης των φυτοπροστατευτικών προϊόντων στο βαμβάκι, στα μήλα, στην ντομάτα και αναλόγως να κινηθεί η χώρα μας, για να προσαρμοστεί ο πρωτογενής τομέας στη νέα εποχή.

Και για να προσαρμοστεί, δεν είναι απλά τα πράγματα, κύριε Υπουργέ, απαιτούνται γνώσεις, εξειδίκευση και επενδύσεις στον εξοπλισμό. Υπάρχει μια φράση: «γεωργία ακριβείας». Αυτή είναι άγνωστη για την πλειοψηφία των αγροτών. Πρέπει να γίνει προσιτή. Να γίνει μείωση του κόστους φυτοπροστασίας. Ήδη σε αρκετές χώρες γίνεται με ρομπότ εδάφους ή και με εναέρια, με drone, τα οποία πρώτα φωτογραφίζουν το χωράφι και διαπιστώνουν αν όλο το χωράφι θέλει λίπανση και αναλόγως κινείται ο αγρότης. Καταλαβαίνετε πόσο θα εξοικονομηθεί το κόστος.

Τρίτον, πρέπει να υπάρξει στήριξη των οικολογικών σχημάτων.

Τέταρτον, πρέπει να υπάρξει κατάρτιση. Ο αγρότης πρέπει να καταρτιστεί, να εκπαιδευθεί σε πρακτικές φιλικές προς το περιβάλλον. Σκεφτείτε ότι πρέπει να παραχθεί λίπασμα από φυτικά υπολείμματα, διότι τα συνθετικά, τα συμβατικά λιπάσματα πιθανότατα να αποσυρθούν, οπότε οι καλλιέργειες θα έχουν ανάγκη προστασίας για να είναι παραγωγικές.

Γι’ αυτό και ρωτάμε ποιο είναι το βασικό στρατηγικό σχέδιο αναπλήρωσης αυτών των ενδεχόμενων απωλειών από την Κυβέρνησή σας.

Ευχαριστώ.

(Στο σημείο αυτό ο Βουλευτής κ. Βασίλειος Κόκκαλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κόκκαλη.

Κύριε Στύλιο, έχετε τον λόγο για τη δευτερολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Είπα ότι αυτή τη στιγμή η χώρα μας βρίσκεται κάτω από τον ευρωπαϊκό κοινό μέσο όρο. Άρα θα πρέπει πάντοτε να πιάνουμε τον ευρωπαϊκό μέσο όρο. Είμαστε σήμερα πιο κάτω. Ο στόχος είναι να μειωθεί κατά 50% σε επίπεδο Ευρωπαϊκής Ένωσης. Άρα η Ελλάδα έχει να τρέξει μικρότερη απόσταση για να φτάσει αυτό το χαμηλότερο όριο, για να πάει να πάει στο πιο χαμηλό όριο.

Δεν έχει ακόμα γίνει συγκεκριμένος ο κατάλογος με τα μέτρα και με τις δράσεις που θα αναλάβει κάθε χώρα. Είναι μια συζήτηση. Είμαστε εδώ. Από την άλλη βέβαια, όπως σας είπα και πριν, υλοποιούμε τους σχεδιασμούς μας και τη στρατηγική μας, για να μη χρειαστεί κάποια στιγμή ούτε να επιταχύνουμε ούτε να πάρουμε πολύ άμεσα μέτρα, αιφνιδιάζοντας τον παραγωγικό κόσμο της χώρας και τις επιχειρήσεις και τον αγρότη, δηλαδή και τον έμπορο και τον καλλιεργητή και τον κτηνοτρόφο.

Σε αυτή τη φιλοσοφία, σε αυτή τη γραμμή, ήδη εμείς έχουμε ορισμένα μέτρα στήριξης των παραγωγών και των κτηνοτρόφων. Ποια είναι τα μέτρα αυτά; Σε σχέση, πρώτον, με τις άμεσες ενισχύσεις που όλοι λαμβάνουν και θα συνεχίσουν να λαμβάνουν από εδώ και στο εξής, όλα τα κράτη-μέλη είναι υποχρεωμένα να αφιερώσουν το 25% των ετήσιων πόρων τους για τις άμεσες ενισχύσεις στα προγράμματα για το κλίμα, το περιβάλλον και την καλή διαβίωση των ζώων. Είναι συγκεκριμένο άρθρο.

Επίσης, σε αυτό το άρθρο για τις άμεσες ενισχύσεις, είναι επιλέξιμες για ενίσχυση οι καλλιέργειες μηλοειδών, πυρηνόκαρπων, ντομάτας και βαμβακιού. Άρα το βαμβάκι είναι μέσα στο 25% που θα πρέπει να διατεθεί σε αυτή την κατεύθυνση.

Πάμε τώρα στον άλλον πυλώνα, στην αγροτική ανάπτυξη. Όλα τα κράτη-μέλη θα πρέπει να δώσουν το 35% σε αυτές τις δράσεις, τις δράσεις για το περιβάλλον, το κλίμα, την καλή διαβίωση των ζώων. Εκεί είναι συγκεκριμένες δράσεις, όπως η ενίσχυση για τη μετατροπή. Το είπα και πριν, το όριο της καλλιεργήσιμης γης, να είναι βιολογικά καλλιεργήσιμες οι γαίες, είναι 25%.

Έχουμε, λοιπόν, τη μετατροπή σε βιολογικές πρακτικές και μεθόδους, όπου δίνεται ιδιαίτερη χρηματοδότηση στους νεοεισερχόμενους, άρα μιλώ για τους νέους γεωργούς, νέους αγρότες, και για την κτηνοτροφία. Είναι επιλέξιμες. Εκεί, λοιπόν, και στο αναπτυξιακό σκέλος συμπεριλαμβάνονται μέσα τα μηλοειδή, τα πυρηνόκαρπα, η ντομάτα και το βαμβάκι. Και στους δύο, λοιπόν, άξονες.

Επίσης, έχουν ενεργοποιηθεί και άλλα εργαλεία. Πρόσφατα, την προηγούμενη εβδομάδα, προκηρύχθηκε από το Υπουργείο μας το μέτρο 11 της βιολογικής γεωργίας, με προϋπολογισμό 490 εκατομμύρια ευρώ. «Τρέχει», δηλαδή, το πρόγραμμα, είναι ήδη στον «αέρα», μια μεγάλη πρόκληση για τους παραγωγούς μας να κάνουν τις αιτήσεις τους και να ενταχθούν στη βιολογική γεωργία. Άρα να είναι προετοιμασμένοι και για ό,τι προκύψει και έρθει στη συνέχεια, στο μέλλον.

Υπάρχουν και άλλα προγράμματα τα οποία λειτουργούν, όλα συμπληρωματικά, όμως, είναι στην κατεύθυνση να συναντούν την Πράσινη Συμφωνία. Και μιλώ για το πρόγραμμα των συμβουλών, μιλώ για τη συμβουλευτική γεωργία, ένα πρόγραμμα 80 εκατομμυρίων ευρώ. Έχουμε άξονα και δράση για ενημέρωση, άξονα για την εκπαίδευση και την κατάρτιση και δίνονται επιπλέον κίνητρα για τις επενδύσεις. Θα μπορούσα να μιλάω πάρα πολύ για να τα αναφέρω ένα-ένα.

Σε όλα αυτά, στη στοχευμένη προώθηση των βιολογικών καλλιεργειών, είναι μέσα το βαμβάκι, τα αρωματικά φαρμακευτικά φυτά, το σουσάμι, όλα, υπολογίζοντας το εξής: εάν υπάρχει στα συγκεκριμένα προϊόντα έλλειψη σε επίπεδο Ευρωπαϊκής Ένωσης. Η στατιστική μάς λέει ότι υπάρχει έλλειψη και γι’ αυτόν τον λόγο στηρίζουμε και ενισχύουμε προς αυτή την κατεύθυνση.

Σε κάθε περίπτωση, ξέρετε και εσείς -το γνωρίζουν και οι παραγωγοί- ότι το Υπουργείο Αγροτικής Ανάπτυξης και η πολιτική ηγεσία πάντοτε είναι σε ανοικτή επικοινωνία και σε διάλογο με όλους τους φορείς για να υιοθετούμε προτάσεις, να μελετούμε και να μπορούμε να προχωρούμε προς όφελος της ελληνικής παραγωγής.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ευχαριστούμε.

Συνεχίζουμε με την τέταρτη με αριθμό 315/17-1-2022 επίκαιρη ερώτηση δεύτερου κύκλου (εκ μεταφοράς) του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Αγροτικής Ανάπτυξης και Τροφίμων, με θέμα: «Οξυμμένα προβλήματα των αγροτών της Ηπείρου».

Κύριε Παπαναστάση, έχετε τον λόγο για την πρωτολογία σας.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, την άνοιξη που μας πέρασε υπήρξαν φαινόμενα παγετού σε πολλές περιοχές της χώρας. Κύριο χαρακτηριστικό τους η μεγάλη χρονική διάρκεια αλλά και η διάχυσή τους σε μεγάλη γεωγραφική περιοχή. Πραγματικά, υπήρξαν εκτεταμένες ζημιές, όπως στα γιγαντόκαρπα, αχλάδια, μήλα, κυδώνια, αλλά και σε πυρηνόκαρπα, όπως κεράσια, βερίκοκα, δαμάσκηνα, ροδάκινα, βύσσινα κ.λπ…

Οι ζημιές αυτές εντάχθηκαν στις αποζημιώσεις του ΕΛΓΑ. Όμως, αντίστοιχα δεν εντάχθηκαν τα εσπεριδοειδή και οι ελιές στην περιοχή της Ηπείρου, και όχι μόνο, παρ’ όλο που υπέστησαν μεγάλη ζημιά από τους παγετούς που έπληξαν -κυρίως το τρίτο δεκαήμερο του Μαρτίου και το πρώτο του Απριλίου- αυτή την περιοχή, που είχε σαν αποτέλεσμα τη σημαντικότατη μείωση της παραγωγής.

Στη χρονιά που διανύουμε οι φετινές τιμές τόσο στα εσπεριδοειδή όσο και τις ελιές για μια ακόμη χρονιά δυστυχώς δεν αφήνουν εισόδημα επιβίωσης στους αγρότες. Είναι η ακαρπία εκτεταμένη, αλλά και η αύξηση του κόστους παραγωγής και στα φυτοφάρμακα και στα λιπάσματα, αλλά κυρίως στο ρεύμα, το πετρέλαιο κ.λπ…

Επιπλέον, οι μανταρινοπαραγωγοί της Ηπείρου περιμένουν την αποζημίωση για την τεράστια απώλεια του εισοδήματός τους του 2020, εξαιτίας της κατακόρυφης μείωσης της τιμής κλημεντίνης και πορτοκαλιών.

Η Κυβέρνηση σε απάντηση που είχε δώσει σε σχετική ερώτηση του ΚΚΕ τον Δεκέμβρη του ’20, αν και είχε παραδεχθεί ότι το πρόβλημα αντικειμενικά υπάρχει, είχε ταυτόχρονα δεσμευθεί για αναπλήρωση του χαμένου εισοδήματος και γι’ αυτά τα «ταξίματα» δεν έχει κάνει τίποτα μέχρι τώρα.

Από την άλλη -και αυτό το αντιλαμβάνεται ο πλέον αδαής- είναι κοροϊδία το ότι υπήρξαν εξαγγελίες για ενίσχυση ύψους 70 ευρώ ανά στρέμμα, από τη στιγμή που η απώλεια του εισοδήματος εκτιμάται ότι ξεπερνά τα 250 ευρώ ανά στρέμμα.

Και όλα αυτά συμβαίνουν την ώρα που οι βιοπαλαιστές παραγωγοί βλέπουν, από τη μια, μία διαρκή μείωση του εισοδήματός τους και, από την άλλη, μια πραγματικά προκλητική αύξηση των κερδών των μεγαλεμπόρων και των μεταποιητικών βιομηχανιών. Ταυτόχρονα, το αναμφισβήτητο κύμα ακρίβειας μειώνει ακόμα περισσότερο το ήδη τσακισμένο εργατικό λαϊκό εισόδημα, ενώ κάνει δυσπρόσιτα τα αγροτικά προϊόντα.

Τελικά τι αποδεικνύεται; Ότι για μια φορά ακόμη η περίφημη «στήριξη του πρωτογενούς τομέα» που εξαγγέλλεται πυκνά-συχνά δεν αφορά τα συμφέροντα των βιοπαλαιστών παραγωγών, που βλέπουν να μεγαλώνουν τα αδιέξοδά τους.

Τα ερωτήματα που σας θέτουμε είναι: Πρώτον, τελικά τι μέτρα προτίθεται να πάρει η Κυβέρνηση προκειμένου να αποζημιωθούν άμεσα οι μανταρινοπαραγωγοί και οι πορτοκαλοπαραγωγοί από τη διαπιστωμένη απώλεια εισοδήματος του 2020 και να δρομολογηθεί αποζημίωση για όλες τις καλλιέργειες που επλήγησαν από τις μεταβολές του καιρού, που οδήγησαν σε μειωμένη παραγωγή και ακαρπία και οι οποίες, φυσικά, δεν αποζημιώνονται από τον κανονισμό του ΕΛΓΑ;

Δεύτερον, τι μέτρα προτίθεστε να πάρετε, προκειμένου να μειωθεί το κόστος παραγωγής, παραδείγματος χάριν, κατάργηση ρήτρας αναπροσαρμογής, αφορολόγητο πετρέλαιο κ.λπ., και να εξασφαλιστούν κατώτερες εγγυημένες τιμές για τα αγροτικά προϊόντα που να καλύπτουν το κόστος παραγωγής και να αφήνουν εισόδημα επιβίωσης στους παραγωγούς και προσιτές τιμές των προϊόντων στη λαϊκή κατανάλωση, που πραγματικά γίνονται απλησίαστες;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, ξεκινώ με το εξής, μιας που αναφερθήκατε συγκεκριμένα στην Ήπειρο και την Άρτα, που είναι και η δική μου ιδιαίτερη πατρίδα και ο νομός που με ψηφίζει και εκπροσωπώ στην ελληνική Βουλή.

Ξέρετε και εσείς, το ξέρω κι εγώ και όλος ο κόσμος, ότι η εσπεριδοκαλλιέργεια είναι μια πολύ σημαντική καλλιέργεια για την αγροτική οικονομία της συγκεκριμένης περιοχής, της Άρτας, της Ηπείρου και της Θεσπρωτίας.

Η Κυβέρνηση, με συγκεκριμένα μέτρα και αποφάσεις, έχει προχωρήσει για να στηρίξει την απώλεια εισοδήματος που αναφέρατε για τους συγκεκριμένους παραγωγούς. Για ποιον λόγο; Λόγω των συνθηκών της πανδημίας, λόγω των διοικητικών μέτρων περιορισμού που έχουν αποφασιστεί για να μην έχουμε τη διάδοση της πανδημίας και τις επιπτώσεις που επέφερε στην αγορά, παρ’ ότι θα ανέμενε κάποιος στις συνθήκες της πανδημίας οι πωλήσεις των εσπεριδοειδών να πηγαίνουν καλά, άρα η τιμή να ανεβαίνει και να υπάρχουν αυξημένοι τζίροι.

Με συγκεκριμένες, λοιπόν, ενέργειες η Κυβέρνηση -έχει ήδη υπογραφεί η κοινή υπουργική απόφαση- έχει αποφασίσει να χρηματοδοτήσει και να στηρίξει, να ενισχύσει τους παραγωγούς γι’ αυτή την απώλεια εισοδήματος με το ποσό των 3,5 περίπου εκατομμυρίων ευρώ. Μιλώ για τα μανταρίνια κλημεντίνη, που είναι 70 ευρώ το στρέμμα.

Εσείς λέτε ότι είναι λίγα. Εάν ήσασταν εσείς στη διακυβέρνηση του τόπου, ας δίνατε πολύ περισσότερα. Η Κυβέρνηση, όμως, με μέθοδο, με τρόπο, με νοικοκυριό και με κοινωνική δικαιοσύνη απέναντι σε όλα τα στρώματα και κυρίως σεβόμενη τα χρήματα των Ελλήνων φορολογουμένων, προχωρά στη στήριξη των συγκεκριμένων παραγωγών.

Με τις άλλες πράξεις μας και ενέργειες, όχι με αποσπασματικά μέτρα, αλλά με μέτρα τα οποία έχουν μόνιμο χαρακτήρα και διάρκεια, αποδεικνύουμε συνεχώς ότι είμαστε δίπλα στους παραγωγούς.

Θα ήθελα να σας ενημερώσω -και δίνεται η ευκαιρία να το ακούσουν και να το δουν και οι παραγωγοί στην Άρτα και σε όλη την Ήπειρο- για το εξής.

Πέρυσι είχαμε παγετό, την άνοιξη του 2021. Στην Άρτα συγκεκριμένα είχαν υπάρξει χίλιες εννιακόσιες δηλώσεις ζημιάς που υποβλήθηκαν. Αποζημιώθηκαν με το ποσό των περίπου 2 εκατομμυρίων ευρώ τον Ιούλιο του 2021. Δεν έχει γίνει ποτέ μέχρι τώρα την ίδια χρονιά να γίνεται η ζημιά και την ίδια χρονιά οι υπηρεσίες του ΕΛΓΑ να μπορούν να κάνουν τις εξατομικευμένες εκτιμήσεις και να γίνεται η πληρωμή.

Για τον παγετό της άνοιξης του 2021, που δεν έπληξε μόνο την Ήπειρο, αλλά διάφορες περιοχές σε όλη τη χώρα, όπως το είπατε και εσείς, η Κυβέρνηση φρόντισε με διάταξη που ψηφίστηκε τον Ιούλιο του 2021, με τον ν.4820 και να δώσει τη δυνατότητα για προκαταβολές, για να στηρίξει τους παραγωγούς στην ταμειακή ρευστότητα, που την έχουν ανάγκη. Κατάφερε με αυτόν τον τρόπο να καλύψει όλους όσοι είναι ασφαλισμένοι από τον ΕΛΓΑ και προβλέπονται από τον κανονισμό του ΕΛΓΑ, κάτι το οποίο είναι νόμιμο.

Έχει ταλαιπωρηθεί η χώρα μας στο παρελθόν με πρόστιμο από την Ευρωπαϊκή Ένωση, όταν προσπάθησε να δώσει χρήματα στους παραγωγούς και στους γεωργούς που δεν προβλεπόταν και δεν ήταν σύμφωνα με το Ελληνικό και το Ενωσιακό Δίκαιο και δεν ήταν σύμφωνα με τον κανονισμό του ΕΛΓΑ. Αυτές οι πρακτικές έχουν μείνει στο παρελθόν, γιατί ήρθε στη συνέχεια, πλήρωσε πολλαπλάσια ο Έλληνας φορολογούμενος. Άρα ό,τι χρηματοδότηση δίνεται, όποια ενίσχυση υπάρχει, θα δίνεται γίνεται με τρόπο νόμιμο και συμβατό με το Δίκαιο το Ελληνικό και το Ενωσιακό.

Σας λέω, λοιπόν, ότι συνολικά σε όλη τη χώρα έχουν δοθεί από τις κρατικές ενισχύσεις 224 εκατομμύρια ευρώ, μέσω του ΠΑΑ 126 εκατομμύρια ευρώ και αν θέλετε προσθέστε σε αυτό λόγω της πανδημίας και την επιστρεπτέα προκαταβολή, που είναι 250 εκατομμύρια ευρώ. Συνολικά, λοιπόν, έχουμε 350 εκατομμύρια ευρώ, εκ των οποίων τα 270 εκατομμύρια ευρώ για όλη τη χώρα δόθηκαν την περίοδο 2020-2021. Από αυτά τα χρήματα 11 εκατομμύρια ευρώ αφορούν την τριετία για την Ήπειρο και σχεδόν 9 εκατομμύρια ευρώ δόθηκαν το 2020-2021, που είναι μέσα και ο παγετός της άνοιξης του 2021, που αναφέρατε πιο πριν.

Αναφέρθηκα στις κλημεντίνες. Θα πω ένα τελευταίο για την ελιά.

Με απόφαση που έχει δημοσιευθεί και έχει ανακοινωθεί και από το Υπουργείο μας και από το Υπουργείο Οικονομικών προβλέπεται το ποσό των 11.125.560 ευρώ για όσους ελαιοπαραγωγούς δεν έχουν λάβει χρήματα την προηγούμενη χρονιά, δηλαδή το 2020-2021.

Όσοι παραγωγοί επιτραπέζιας ελιάς δεν έχουν λάβει χρήματα το προηγούμενο διάστημα, δηλαδή 2020-2021, έχουμε προϋπολογίσει 11 εκατομμύρια ευρώ, με 40 ευρώ το στρέμμα, να λάβουν από εδώ και στο εξής.

Για το κόστος παραγωγής θα σας πω στη δευτερολογία μου.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Παπαναστάση, έχετε τον λόγο.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Υπουργέ, σας άκουσα προσεκτικά. Παραθέσατε κάποια νούμερα σε καμμία περίπτωση, όμως, τα νούμερα αυτά τα οποία μας είπατε, τα εκατομμύρια, τα εκατοντάδες, δεν αποζημιώνουν αυτούς οι οποίοι πάθανε τις καταστροφές αυτές. Αυτό ξέρει ο αγρότης. Το θέμα των καταστροφών στην αγροτική παραγωγή αλλά και των αποζημιώσεών τους αποτελεί κυρίαρχο στοιχείο διεκδίκησης από το οργανωμένο αγροτικό κίνημα σε κάθε κινητοποίηση που κάνει. Το ίδιο θα ξαναγίνει και τώρα.

Το χαλάζι, η ξηρασία, οι παγετοί, οι βροχοπτώσεις, οι ανεμοθύελλες, αλλά και οι φυτικές και ζωικές αρρώστιες συντροφεύουν μόνιμα τον δύσμοιρο παραγωγό και τον αγρότη. Και αυτά, σε συνδυασμό με τη διαχρονική απουσία έργων προστασίας, τους αφήνουν πολλές φορές χωρίς σοδειά και χωρίς εισόδημα. Δυστυχώς, είναι πάρα πολύ συχνό αυτό το φαινόμενο.

Η πίεση που άσκησε το οργανωμένο αγροτικό κίνημα με τις αγωνιστικές πρωτοβουλίες μέσω των αγροτικών συλλόγων και των ομοσπονδιών στις πληττόμενες περιοχές ανάγκασε την Κυβέρνηση να δώσει τον χρόνο που πέρασε κάποια χρήματα. Οι αποζημιώσεις, όμως, αυτές, που κατά πλειοψηφία προέρχονται από τις εισφορές των ίδιων των αγροτών στον ΕΛΓΑ, δεν μπορούν να συγκαλύψουν το γεγονός ότι τα τελευταία δέκα χρόνια όλες οι κυβερνήσεις -δεν είναι μόνο η Κυβέρνηση της Νέας Δημοκρατίας, αλλά και η προηγούμενη, του ΣΥΡΙΖΑ- δεν έδιναν φράγκο στον ΕΛΓΑ από τον κρατικό προϋπολογισμό, στερώντας από τον οργανισμό πάνω από 320 εκατομμύρια ευρώ, ποσό που έπρεπε να έχει πάει στις άδειες τσέπες των αγροτών.

Η άποψή μας είναι ότι η Κυβέρνηση το έκανε παραπλανητικά το ότι ψήφισε σχετική τροπολογία και προπαγάνδισε ότι είναι -φράση δική σας- «η πρώτη φορά μετά από σειρά ετών που ο ΕΛΓΑ εξοφλεί τόσο σύντομα τις οφειλόμενες αποζημιώσεις». Η αλήθεια, όμως, είναι άλλη. Πέρα από το γεγονός ότι οι εκτιμήσεις που έχουν ανακοινωθεί δεν έχουν καμμία σχέση με τις πραγματικές ζημιές των καλλιεργειών, οι συγκεκριμένες αλλαγές που έφερε την τροπολογία σας δεν μεταβάλλουν σε τίποτε την ουσία του κανονισμού του ΕΛΓΑ. Και αυτό διότι δεν αναγνωρίζει αν θα αποζημιώνει το σύνολο των καταστροφών με μια σειρά από κόφτες.

Αποτέλεσμα για τους αγρότες: Οι αποζημιώσεις δεν καλύπτουν ούτε τα καλλιεργητικά τους έξοδα. Σε αυτό βοηθάει και η εφαρμογή του άρθρου 7 του κανονισμού του ΕΛΓΑ: 80% ζημιά και 20% αποζημίωση. Αυτό το ξέρουν όλοι οι αγρότες.

Σύμφωνα, λοιπόν, με έκθεση του Γενικού Λογιστηρίου του Κράτους και όχι του Κομμουνιστικού Κόμματος Ελλάδας, οι κρατικές υπηρεσίες υπολογίζουν τις ζημιές στα 100 εκατομμύρια ευρώ, όμως, η επιπλέον επιβάρυνση του κρατικού προϋπολογισμού θα είναι μόνο 10 εκατομμύρια, δηλαδή ψίχουλα ξανά στους αγρότες. Και γι’ αυτό ευθύνονται οι αλλαγές του κανονισμού που εκθειάζετε.

Την ίδια ώρα βέβαια παραμένουν σε ισχύ τα κυβερνητικά σχέδια για «αναμόρφωση» και «εξυγίανση» του ΕΛΓΑ, με στόχο την είσοδο ιδιωτικών ασφαλιστικών εταιρειών, ενισχύοντας τα ιδιωτικοοικονομικά κριτήρια λειτουργίας του, επιφέροντας νέες, αυξημένες εισφορές και μικρότερες αποζημιώσεις στους αγρότες.

Τον Νοέμβριο που μας πέρασε το Κομμουνιστικό Κόμμα Ελλάδας, προκειμένου να πάρουν μια ανάσα οι αγρότες, κατέθεσε για ψήφιση τρεις τροπολογίες, που αφορούσαν την επιστροφή του ειδικού φόρου κατανάλωσης του αγροτικού πετρελαίου, την επιδότηση και κατάργηση της ρήτρας αναπροσαρμογής στο αγροτικό ρεύμα και τον μηδενικό ΦΠΑ σε αγροτικά εφόδια εργαλεία και μηχανήματα. Αντικειμενικά αυτό το στοιχείο θα έδινε μια ανάσα στους αγρότες. Τι κάνατε εσείς; Τίποτε απολύτως.

Αν η Κυβέρνηση αποδεχόταν αυτές τις τροπολογίες, αυτό θα είχε σαν συνέπεια τη μείωση του κόστους παραγωγής, την εξασφάλιση της πολυπόθητης ρευστότητας, που ούτε με κιάλια δεν βλέπουν οι αγρότες και οι κτηνοτρόφοι, τη μείωση του κόστους άρδευσης, την εξασφάλιση ρευστότητας σε όλους αυτούς που δυσκολεύονται να επιβιώσουν εξαιτίας της ακρίβειας, των καταστροφών σε γεωργική και κτηνοτροφική παραγωγή λόγω καιρικών φαινομένων. Όμως, η Κυβέρνηση -και η παρούσα και η προηγούμενη- τις επιλογές τις δικές της τις έχει κάνει. Λέει ότι αδυνατεί να καλύψει αυτές τις ανάγκες, διότι επιβαρύνεται ο κρατικός προϋπολογισμός.

Εμείς σας κάνουμε μια πρόταση, για να τον ελαφρώσετε λίγο. Αφαιρέστε τις αντίστοιχες φοροελαφρύνσεις που ισχύουν για άλλους «επαγγελματίες». Παίρνουν ή δεν παίρνουν αφορολόγητο πετρέλαιο οι «λιμοκτονούντες» εφοπλιστές; Εκατοντάδες καράβια καινούργια τα ναυπηγούν τώρα στις χώρες της Άπω Ανατολής. Οι αεροπορικές εταιρείες πήραν ή δεν πήραν τα «δωράκια» τους λόγω κορωνοϊού; Εκατοντάδες εκατομμύρια. Όμως δεν περισσεύουνε ψίχουλα γι’ αυτούς τους ανθρώπους, οι οποίοι και στην Ήπειρο και στη Λακωνία σήμερα τα πορτοκάλια τους -μιας κι είστε Αρτινός, το ξέρετε- 18 λεπτά τα πουλάνε. Με τι κοστολόγια; Με τι ρεύμα; Μείον 7 βαθμούς Κελσίου είχε προχθές η θερμοκρασία. Πώς θα πάρουν ανάσα;

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ο Αντιπρόεδρος του ΕΛΓΑ σήμερα το πρωί στα κανάλια τα παρουσίασε όλα ρόδινα. Ποιον πάτε να κοροϊδέψετε; Τους αγρότες, πάντως, σίγουρα δεν θα τους κοροϊδέψετε.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Παπαναστάση.

Καλησπέρα σας, καλή εβδομάδα και από εμένα.

Κύριε Στύλιο, έχετε τον λόγο για τρία λεπτά.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Να ξεκινήσω με τον ΕΛΓΑ και στη συνέχεια να απαντήσω και στα υπόλοιπα.

Πρώτον, θέλω να ξέρετε το εξής: Για τον παγετό της προηγούμενης εβδομάδας, για τους μείον 7 βαθμούς Κελσίου που «χτύπησαν» τη συγκεκριμένη περιοχή, την Άρτα, φροντίζω να είμαι ο ίδιος ενήμερος σε καθημερινή βάση και να επικοινωνώ με τους αγρότες σε όλη την πεδιάδα της Άρτας και στην ημιορεινή περιοχή, άρα και για τα εσπεριδοειδή και για την ελιά. Είναι σε διαδικασία αναγγελίας ζημιών και καταστροφών, για να «τρέξει» όλη η διαδικασία του ΕΛΓΑ. Άρα γίνεται η αναγγελία στα δημαρχεία, πάνε οι γεωπόνοι να κάνουν τις εκτιμήσεις, την εξατομικευμένη εκτίμηση και στη συνέχεια, όπου υπάρχει ζημιά, να υπάρξει και η σχετική αποζημίωση.

Δεν αποζημιώνει ο ΕΛΓΑ με το 20%. Πρέπει να έχεις πιάσει το 20% και από εκεί και πάνω αρχίζει και σε αποζημιώνει, 30%, 40%, 50%, 60%, 80%, 100%.

Τα χρήματα του ΕΛΓΑ τα διαχειρίζεται ο οργανισμός -δεν τα διαχειρίζεται το Υπουργείο- με πολύ μεγάλο σεβασμό, διότι είναι χρήματα των αγροτών των ίδιων, είναι αντασφαλιστικός οργανισμός.

Εδώ, όμως, έρχεται για πρώτη φορά η παρέμβαση της δικής μας Κυβέρνησης, του Κυριάκου Μητσοτάκη. Για πρώτη φορά δόθηκαν 132 εκατομμύρια ευρώ -είναι εδώ δίπλα και ο Υφυπουργός Οικονομικών- σύμφωνα με το άρθρο 7 του ν.3877/2010, για να στηρίξουν τις διοικητικές εργασίες και λειτουργίες του ΕΛΓΑ. Το προβλέπει ο νόμος ότι θα πρέπει να δοθούν χρήματα από την πολιτεία και από το κράτος. Τα έδωσε η δική μας Κυβέρνηση για το διοικητικό βάρος, για το διοικητικό κόστος, όχι για αποζημίωση σε ζημιές. Σε αυτό πρέπει να πάρουμε έγκριση από την Ευρωπαϊκή Ένωση, για λόγους ελεύθερου εμπορίου και ανταγωνισμού.

Άρα για πρώτη φορά δόθηκαν από αυτή την Κυβέρνηση.

Κάθε χρόνο δίνονται περίπου 30 εκατομμύρια ευρώ. Τόσα έχει προβλεφθεί και στον φετινό προϋπολογισμό που «τρέχει» και είμαστε σε εξέλιξη.

Θέλω να ενημερώσω, λοιπόν, τους αγρότες, για να το γνωρίζουν, ότι έχουμε έναν οργανισμό που σέβεται τις ασφαλιστικές τους εισφορές, που η Κυβέρνηση έρχεται και τον στηρίζει και τον υποστηρίζει για να λειτουργήσει υπέρ του.

Τώρα, σε σχέση με το κόστος, υπάρχουν μέτρα τα οποία είναι περιστασιακά, άμεσα, και υπάρχουν και μέτρα τα οποία είναι πιο μόνιμου χαρακτήρα. Άμεσα -δείχνοντας έτσι αντανακλαστικά σε μια κρίση που δεν είναι δική μας, δεν είναι ενδογενής, έρχεται από αλλού, αναφερθήκατε στην κρίση της ενέργειας και στην αύξηση- αποφάσισε την εφαρμογή της επιστροφής του ειδικού φόρου κατανάλωσης για το πετρέλαιο, για το 2022, για τα μέλη των ομάδων παραγωγών, για όσους είναι σε πρόγραμμα συμβολαιακής γεωργίας, στα συνεργατικά σχήματα, στους συνεταιρισμούς, δηλαδή, και στις ομάδες παραγωγών και στους νέους αγρότες. Πάνω από διακόσιες χιλιάδες παραγωγοί θα είναι ωφελούμενοι από τη συγκεκριμένη ρύθμιση για πρώτη φορά μετά το 2016, όταν η προηγούμενη κυβέρνηση κατήργησε το αγροτικό πετρέλαιο.

Ήρθε, λοιπόν, αυτή η Κυβέρνηση και λέει «εφαρμόζω το αγροτικό πετρέλαιο για αυτές τις συγκεκριμένες κατηγορίες των παραγωγών».

Επιπλέον, για την ενέργεια, για το ρεύμα, παρέχεται πρόσθετη επιδότηση σε όλα τα αγροτικά τιμολόγια για τους μήνες από τον Αύγουστο μέχρι και τον Δεκέμβριο, καλύπτεται το 80% της ρήτρας αναπροσαρμογής και από τον Γενάρη και στη συνέχεια το 50%. Το συνολικό ύψος πρόσθετης επιδότησης στους αγρότες θα ανέλθει πάνω από 50 εκατομμύρια ευρώ για το ρεύμα. Μιλάω για το αγροτικό ρεύμα. Άρα και αγροτικό πετρέλαιο και αγροτικό ρεύμα.

Η Ελλάδα είναι η πρώτη ευρωπαϊκή χώρα που δημιουργεί ειδικό ταμείο στήριξης για την ενεργειακή μετάβαση. Στόχος η απομείωση των αυξήσεων στο ηλεκτρικό ρεύμα.

Γνωρίζουν, λοιπόν, οι παραγωγοί ότι έχουν μία Κυβέρνηση που βλέπει, αντιλαμβάνεται, τα άμεσα περιστασιακά μέτρα που πρέπει να πάρει και παρεμβαίνει.

Πάμε, όμως, και σε μια σειρά από άλλα μέτρα, τα οποία είναι μόνιμου χαρακτήρα. Απαλλαγή από τον ειδικό φόρο κατανάλωσης της ηλεκτρικής ενέργειας που προορίζεται για γεωργική χρήση. Νέα φορολογική κλίμακα για τα φυσικά πρόσωπα και τους κατ’ επάγγελμα αγρότες, με συντελεστές που ξεκινούν από το 9% στο 22%. Μείωση του φόρου των αγροτικών επιχειρήσεων -για όσους κρατούν βιβλία, δηλαδή, που είναι η πλειοψηφία των αγροτών- από το 28% στο 22%. Μείωση της προκαταβολής φόρου στο 80% για τα νομικά πρόσωπα και στο 55% για τα φυσικά πρόσωπα που ασκούν αγροτική δραστηριότητα.

Η προηγούμενη κυβέρνηση το είχε πάει στο 100% της προκαταβολής.

Συνεχίζω: Αναστολή πληρωμής της εισφοράς αλληλεγγύης. Μείωση κατά τρεις ποσοστιαίες μονάδες των ασφαλιστικών εισφορών για τους εργαζόμενους των αγροτικών επιχειρήσεων. Σας θυμίζω ότι είχαν τριπλασιαστεί οι ασφαλιστικές εισφορές των αγροτών με την προηγούμενη κυβέρνηση. Μείωση της φορολογίας στο 10% των κερδών των συλλογικών αγροτικών σχημάτων, εξαίρεση από την υποχρέωση καταβολής τέλους επιτηδεύματος για τους αγρότες κανονικού καθεστώτος, με την τελευταία ρύθμιση, που αφορά τον ΦΠΑ στα αγροτικά εφόδια, με τη μείωση από το 13% στο 6%.

Αυτά είναι μέτρα τα οποία δεν θα έρθουν, εφαρμόζονται ήδη. Εγώ αναφέρθηκα στο τι ισχύει σήμερα, που το γνωρίζουν οι αγρότες και το βλέπουν κάθε μέρα.

Σε κάθε περίπτωση, επειδή ζούμε σε μία κατάσταση οικονομική όπου έχουμε συνεχώς μεταβολές και αλλαγές, και το Υπουργείο μας και η Κυβέρνηση συνολικά είναι εδώ για να καταγράφει, να βλέπει και να λαμβάνει μέτρα είτε άμεσου χαρακτήρα είτε μόνιμου χαρακτήρα και σταθερού, τα οποία, βέβαια, είναι προς όφελος των αγροτών και των παραγωγών.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Προχωρούμε τώρα στην έβδομη με αριθμό 322/17-1-2022 επίκαιρη ερώτηση δεύτερου κύκλου (εκ μεταφοράς) του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Με ευθύνη της Κυβέρνησης έχουν περιέλθει σε αδιέξοδο χιλιάδες αγρότες - παραγωγοί από τα επαναλαμβανόμενα προβλήματα στην καταβολή των επιδοτήσεων».

Κύριε Κεγκέρογλου, έχετε δύο λεπτά για την πρωτολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Παρά τις αγορεύσεις της Κυβέρνησης περί ευημερίας του αγροτικού τομέα, οι αγρότες γνωρίζουν πολύ καλά ότι η χρονιά 2021 -το δεύτερο εξάμηνο- και η χρονιά 2022, που ήδη εισήλθαμε, χαρακτηρίζονται από δύο αρνητικές επιπτώσεις.

Η πρώτη αφορά την αύξηση του κόστους παραγωγής, που οφείλεται, ασφαλώς, και στην ενέργεια και στις μεταφορές, αλλά και στις αυξήσεις σε όλους τους συντελεστές που προσδιορίζουν το κόστος.

Το δεύτερο χαρακτηριστικό είναι η φαύλη διαχείριση των επιδοτήσεων και των ενισχύσεων. Ξεκίνησε αυτή η Κυβέρνηση πολύ «κουβαρνταλίστικα» και μοίραζε επιδοτήσεις σε ανθρώπους που πολλές φορές δεν είχαν πατήσει ούτε το χωράφι στον τόπο μας, που δεν ξέρουν τι σημαίνει αγροτική παραγωγή. Και έφτασε στο σημείο να κάνει οριζόντιες περικοπές -τουλάχιστον 2,5% έγιναν φέτος- και να περικόπτει, με εκ των υστέρων φραγμούς που έβαλε, τις ενισχύσεις από πραγματικούς παραγωγούς. Συγκεκριμένα, το 10% των παραγωγών δεν πήρε καθόλου επιδότηση. Το υπόλοιπο 15% πήρε μειωμένες επιδοτήσεις από 15% ως 90%.

Αιτία είναι ότι η Κυβέρνηση εκ των υστέρων ήθελε να εξορθολογίσει ένα σύστημα που η ίδια το δημιούργησε ως φαύλο. Έτσι, λοιπόν, έβαλε ένα λάθος λογισμικό για να ελέγξει τον ΑΤΑΚ, έβαλε φραγμούς σε σχέση με τον δασικό χαρακτήρα, σε σχέση με τα ενοικιαστήρια.

Το αποτέλεσμα είναι σήμερα, που καθυστέρησε να ανοίξει η διαδικασία των διοικητικών πράξεων, λόγω του ότι είχε λήξει η σύμβαση του ΟΠΕΚΕΠΕ με τον τεχνικό σύμβουλο που λειτουργεί το ΟΣΔΕ, να δοθεί παράταση.

Το ερώτημα είναι το εξής: Θα διορθώσετε τα λάθη τα δικά σας πρώτα απ’ όλα, για να μπορούν να κάνουν αποδεκτά τα αιτήματα των αγροτών, τις ενστάσεις τους; Σε τι βαθμό εκτιμά ο ΟΠΕΚΕΠΕ και το Υπουργείο ότι θα φτάσουν αυτές οι διορθώσεις;

Για τον ΑΤΑΚ, που είναι μια διόρθωση που γίνεται μεν από τους παραγωγούς με αίτημά τους, αλλά είναι ευθύνη του Υπουργείου που δημιουργήθηκε το πρόβλημα, θα λυθεί το σύνολο των ζητημάτων; Θα γίνουν αποδεκτές οι ενστάσεις;

Θέλουμε, λοιπόν, ένα σαφές χρονοδιάγραμμα. Θέλουμε να δούμε και αν αυτό που λέγεται, για 10% οριζόντια μείωση τη νέα χρονιά, έχει βάση.

Κύριε Υπουργέ, θέλουμε σαφείς απαντήσεις.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Και σ’ αυτή την επίκαιρη ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Ορίστε, κύριε Υπουργέ, έχετε τον λόγο για τρία λεπτά. Σας παρακαλώ να μην πάμε στα επτά. Μοιράστε τον χρόνο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ήταν μεγάλο το θέμα, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Εσκεμμένα το άφησα, γιατί ήταν προτάσεις, ήταν ενδιαφέρον, ήταν για τους αγρότες. Δεν μίλησα εκεί.

Ορίστε, λοιπόν, έχετε τον λόγο. Θα έχετε και μια ανοχή.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε συνάδελφε, σε σχέση με τον ΟΠΕΚΕΠΕ, τις ενισχύσεις, την ενιαία ενίσχυση, τις συνδεδεμένες και μια σειρά από άλλες ενισχύσεις, είναι μία διαδικασία την οποία γνωρίζετε και τη γνωρίζουμε όλοι. Ο συγκεκριμένος οργανισμός, ένας πιστοποιημένος ευρωπαϊκά οργανισμός, ένας οργανισμός που ελέγχεται από την Ευρωπαϊκή Ένωση και λειτουργεί επί σειρά ετών -πάνω από είκοσι χρόνια- απρόσκοπτα, μοιράζει κάθε χρόνο περίπου 2 δισεκατομμύρια ευρώ σε ενισχύσεις και επιδοτήσεις για τους αγρότες και τους παραγωγούς από όλα τα προγράμματα.

Έχει σύμβαση, λοιπόν, με τεχνικό σύμβουλο. Από τη σύμβαση αυτή απορρέουν συγκεκριμένες υποχρεώσεις και του τεχνικού συμβούλου, αλλά και ο οργανισμός ακολουθεί αυτή τη σύμβαση, για να μπορεί να υλοποιεί τον προγραμματισμό του. Αυτός ο προγραμματισμός έχει σχέση με την περίοδο στην οποία υποβάλλονται οι δηλώσεις, την άνοιξη κάθε χρόνου, και τον χρόνο στον οποίο δίνονται τα χρήματα στους αγρότες, στους παραγωγούς.

Αυτό, λοιπόν, έγινε και τη χρονιά που μας πέρασε. Δηλαδή, «έτρεξε» κανονικά το 2021 για τις πληρωμές. Μέσα σε αυτή τη διαδικασία των πληρωμών, που ξέρουν οι αγρότες πότε είναι και κάνουν και τον δικό τους προσωπικό επαγγελματικό και οικονομικό προγραμματισμό, προβλέπεται και η διαδικασία των διοικητικών διασταυρωτικών ελέγχων σε διάφορα επίπεδα σε όλη τη χώρα.

Αυτό, λοιπόν, έγινε. Οι έλεγχοι είναι αυτοί οι οποίοι γίνονται και είναι σε εξέλιξη. Αυτό είναι το ποσοστό στο οποίο, αν κατάλαβα καλά, αναφέρεστε και, όταν ολοκληρωθούν οι έλεγχοι, όσοι δικαιούνται πραγματικά και είναι σύμφωνοι με τον κανονισμό, ο οργανισμός θα τους πληρώσει και θα τους δώσει τα χρήματα.

Σε σχέση με τη σύμβαση, για να μη δημιουργούνται παρανοήσεις, υπήρξε μία παύση για πολύ λίγες ημέρες. Δεν είναι τέσσερις εργάσιμες, είναι τρεις-τέσσερις το πολύ. Προβλέπει η σύμβαση που υπάρχει με τον τεχνικό σύμβουλο ότι μπορεί να δοθεί παράταση γι’ αυτές τις μέρες, για να υποβάλουν ξανά όποιοι έχουν ενστάσεις στις δηλώσεις τους ή στον διασταυρωτικό έλεγχο. Αυτό και έγινε. Δόθηκε η συγκεκριμένη παράταση.

Είναι ο τεχνικός σύμβουλος δίπλα στον ΟΠΕΚΕΠΕ, δίπλα στον οργανισμό. Άρα βρισκόμαστε σε μία κανονική θεσμική λειτουργία. Τι σημαίνει αυτό; Σημαίνει ότι, όπως γνωρίζουν οι παραγωγοί μας και οι αγρότες μας, ό,τι «έτρεξε» και συνέβη όλα τα προηγούμενα χρόνια το ίδιο θα ισχύσει και για φέτος, για το 2022, για την καταβολή των ενισχύσεων και των επιδοτήσεων.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Κεγκέρογλου, έχετε κι εσείς τρία λεπτά, για να δευτερολογήσετε.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η καταβολή των επιδοτήσεων και των ενισχύσεων στους αγρότες προβλέπεται από ευρωπαϊκούς κανονισμούς. Πραγματικά θα μπορούσε ο ΟΠΕΚΕΠΕ να μην επηρεάζεται από τις πολιτικές αποφάσεις και παρεμβάσεις του Υπουργείου ή και άλλων Υπουργείων και να αφεθεί να λειτουργήσει απρόσκοπτα, για να αποδίδει δίκαια τις επιδοτήσεις, σύμφωνα με τους κανονισμούς.

Δυστυχώς, υπάρχουν παρεμβάσεις. Δυστυχώς, το Υπουργείο με τις αποφάσεις του εκ των υστέρων έθεσε φέτος ζητήματα που ανέτρεψαν την ομαλή λειτουργία του. Δεν είναι, εξάλλου, αθώα η αλλαγή τριών διοικήσεων, τριών προέδρων, στην περυσινή χρονιά διοικήσεων που έπρεπε να λειτουργούν σύμφωνα με τον κανονισμό και αυτά τα οποία προβλέπονται από την Ευρωπαϊκή Ένωση. Μπήκε εισαγγελέας, έγιναν καταγγελίες. Υπάρχουν ζητήματα που πρέπει με διαφάνεια να λυθούν.

Μία σωτηρία μπορεί να έχει ο ΟΠΕΚΕΠΕ, για να μην πέσει πραγματικά σε ανυποληψία και σε προβλήματα σε σχέση με την Ευρωπαϊκή Ένωση. Πρέπει να λυθούν με απόλυτη διαφάνεια όλα τα ζητήματα που είναι στην «γκρίζα ζώνη», οι καταγγελίες που υπάρχουν και όλα όσα ο εισαγγελέας ερευνά.

Έρχομαι, όμως, στο θέμα μας, στο θέμα ακριβώς που αφορά τη δίκαιη απόδοση των επιδοτήσεων. Λέω ότι το λάθος λογισμικό με βάση το οποίο πήγε να ελεγχθεί η δήλωση του κάθε παραγωγού για τα αγροτεμάχια σε σχέση με τον ΑΤΑΚ έφερε ένα τεράστιο κενό και πολλές χιλιάδες ανθρώπους που δεν πληρώθηκαν. Μ’ αυτό το λανθασμένο λογισμικό, ένα ενοποιημένο αγροτεμάχιο -σας λέω ένα παράδειγμα μόνο- που προέρχεται από μεταβίβαση, από αγορά τριών γειτονικών αγροτεμαχίων, το απέρριπτε το σύστημα. Δεν είχε αυτή την πρόβλεψη ότι μπορεί τρία γειτονικά αγροτεμάχια να αγοραστούν ή να μεταβιβαστούν με κάποιον τρόπο από τον αγρότη παραγωγό.

Αυτά είναι, όμως, λάθη του συστήματος και όχι του παραγωγού. Γι’ αυτό, λοιπόν, ζητάμε να δείτε με προσοχή, διαφάνεια και με τρόπο που δεν θα μεταφέρουμε στους παραγωγούς ενδεχόμενα λάθη του Υπουργείου ή και των αποφάσεων αυτών καθαυτές, προκειμένου να πάρουν οι άνθρωποι τις επιδοτήσεις που δικαιούνται. Και αυτό σάς το λέω με συγκεκριμένα νούμερα, τα οποία δεν τα αρνούνται και οι υπηρεσίες. Το 25%, που είτε δεν πληρώθηκε καθόλου είτε έχει προβλήματα, είναι ένα πραγματικό νούμερο. Δείτε το, λοιπόν, μέσα από τη διαδικασία που γίνεται τώρα, για να δούμε πώς μπορεί να προχωρήσει.

Λύστε, επίσης, το θέμα των ηλεκτρονικών ενοικιαστήριων που ζητάτε εκ των υστέρων, διότι με το να ζητάτε ηλεκτρονικά ενοικιαστήρια εκ των υστέρων φαντάζεστε τι θα γίνει με το 2022. Θα έχουμε μεγάλη απώλεια δικαιωμάτων για κάτι το οποίο το ζητάτε εκ των υστέρων.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Ορίστε, κύριε Υφυπουργέ, έχετε κι εσείς τρία λεπτά στη διάθεσή σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Έθεσε αρκετά θέματα ο κύριος συνάδελφος. Θα πω το εξής: Τι προβλέπει ο ευρωπαϊκός κανονισμός σε σχέση με τον ΟΠΕΚΕΠΕ και το Ενωσιακό Δίκαιο το οποίο εφαρμόζεται; Πρώτον, κάθε χρόνο ένα ποσοστό 2,9% επί της βασικής ενίσχυσης θα μειώνεται από όλους τους παραγωγούς.

Επίσης στο ποσοστό αυτό προκύπτει ένα άλλο, το οποίο θα είναι για την κάλυψη των αναγκών αναπλήρωσης του εθνικού αποθέματος. Με απλά λόγια, για τους νεοεισερχόμενους στο σύστημα θα προβλέψουμε να συμβάλουν όλοι όσοι παίρνουν δικαιώματα, για να στηρίξουμε τους νέους αγρότες οι οποίοι εισέρχονται στο σύστημα. Αυτό το ποσοστό αλλάζει, διότι υπολογίζεται με αλγόριθμο και από χρονιά σε χρονιά αλλάζει. Άρα έχουμε 2,09% που είναι σταθερό συν ένα άλλο ποσοστό που έχει να κάνει με τις αιτήσεις. Κάθε χρόνο δεν έχουμε τον ίδιο αριθμό νέων γεωργών να εισαχθούν στο σύστημα.

Για το 2020 και το 2021 αυτό το ποσοστό ήταν 2,5%. Άρα 2,09% και 2,5% μάς κάνει 4,5% περίπου η αλλαγή η οποία θα γίνεται, όχι γιατί τη θέλει η Κυβέρνηση, αλλά γιατί έτσι είναι ο ευρωπαϊκός κανονισμός, για να συγκεντρωθούν τα δικαιώματα, για να γίνει η εξομάλυνση και να δοθούν σε όσους είναι νεοεισερχόμενοι στο σύστημα. Άρα μιλάμε για 4,5% και σε καμμία περίπτωση για 20% ή 25%.

Έχω συγκεκριμένους αριθμούς. Για τη βασική ενίσχυση, για παράδειγμα, το 2021 φέτος δόθηκαν 67 εκατομμύρια περίπου, το 2020 73 εκατομμύρια, για την πράσινη ενίσχυση 32 εκατομμύρια το 2021, το 2020 35 εκατομμύρια. Και στις δύο περιπτώσεις είχαμε μια διαφορά μείωσης της τάξης περίπου στο 8% από χρονιά σε χρονιά, επειδή αλλάζουν τα συγκεκριμένα ποσοστά. Με αυτούς τους κανόνες πάμε.

Ο ΟΠΕΚΕΠΕ είναι υποχρεωμένος, και η χώρα μας συνολικά, να έχει διαχειριστικά σχέδια βόσκησης. Ήρθε, λοιπόν, ο ευρωπαϊκός κανονισμός να ελέγξει όλα αυτά τα διαχειριστικά σχέδια, διότι με δικαιοσύνη θέλουμε να δοθούν τα χρήματα σε αυτούς οι οποίοι είναι πραγματικοί παραγωγοί -όπως το είπατε και εσείς-, σ’ αυτούς οι οποίοι έχουν τις εκτάσεις. Σε καμμία περίπτωση δεν επιθυμούμε και δεν θα εργαστούμε προς αυτή την κατεύθυνση φυσικά -αλλά προς την αντίθετη-, να χαθούν χρήματα και ενισχύσεις από τους παραγωγούς μας και δεν θα γίνει αυτό. Διότι, όπως είπα και στην προηγούμενη ερώτηση -το ακούσατε και εσείς-, έχουμε εξασφαλίσει για την επόμενη προγραμματική περίοδο να κρατήσουμε τον ίδιο προϋπολογισμό για τη χώρα μας, 19,3 δισεκατομμύρια ευρώ.

Εκεί βέβαια μέσα μπορεί να γίνονται αλλαγές. Τι αλλαγές γίνονται; Θα ενισχυθεί η βιολογική γεωργία. Είναι κατεύθυνση αυτό, να συναντήσουμε την Πράσινη Συμφωνία. Το 25% της ενιαίας θα πάει προς τα εκεί. Φτιάξαμε τα οικολογικά σχήματα, για να μπορεί να ενταχθεί μια μεγάλη μερίδα των παραγωγών και των αγροτών μέσα από τα οικολογικά σχήματα, για να λάβουν αυτές τις ενισχύσεις, για να αναπληρώσουν αυτό που πιθανόν θα συμβεί από την ενιαία ενίσχυση. Είναι ένα σύνθετο θέμα και ένα σύνθετο ζήτημα.

Ανάλογα είναι και τα ποσοστά για το Ηράκλειο και για την Κρήτη. Μπορώ να σας δώσω τα ποσοστά, μπορείτε να τα ζητήσετε και εσείς με ερώτηση από τον κοινοβουλευτικό έλεγχο και θα σας δοθούν. Θα διαπιστώσουμε όλοι ότι δεν ισχύουν τα ποσοστά τα οποία αναφέρατε πιο πριν.

Οι πληρωμές προγραμματίζεται να τρέξουν κανονικά -το είπα- και την επόμενη χρονιά. Όπου υπάρχουν διαφωνίες και διαφορές ο κάθε εργολάβος, ο κάθε τεχνικός σύμβουλος που έρχεται έξω από την αγορά -το ξέρετε και εσείς- προσπαθεί να διασφαλίσει και να εξασφαλίσει περισσότερα με τη λιγότερη εργασία. Εμείς από την πλευρά μας με βάση τον νόμο και τις προσκλήσεις και τις προκηρύξεις θα γίνεται η σύμβαση και θα είναι αναγκασμένος ο τεχνικός σύμβουλος να τηρεί τις συμβατικές του υποχρεώσεις. Αυτό έγινε και στη συγκεκριμένη περίσταση -μιλώ για το τέλος Δεκεμβρίου του 2021 και τώρα τον Γενάρη- και αυτό θα γίνεται βέβαια από εδώ και στο εξής.

Οι πληρωμές, λοιπόν, για το έτος 2021 θα πραγματοποιηθούν μέχρι τον Ιούνιο του 2022. Αυτή είναι η διαδικασία. Έχουν ήδη καταβληθεί ως ποσοστό των δικαιωμάτων ποσών ενίσχυσης για τη βασική ενίσχυση σε ποσοστό 100%, για την πράσινη ενίσχυση σε 97% και για τους γεωργούς νεαρής ηλικίας σε ποσοστό 55%. Οι υπόλοιπες πληρωμές θα τρέξουν κανονικά.

Θέλω να κάνω μία διευκρίνιση. Η Κρήτη, όπως και όλη η Ελλάδα, έχουν λάβει ιδιαίτερες ενισχύσεις λόγω της πανδημίας και λόγω των έκτακτων μέτρων στήριξης, που είναι τα γνωστά μέτρα COVID.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια, κύριε Υπουργέ.

Συνεχίζουμε με την τρίτη με αριθμό 320/17-1-2022 επίκαιρη ερώτηση δεύτερου κύκλου (εκ μεταφοράς) του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών, με θέμα: «Στον αέρα οι καζανάρηδες και χιλιάδες αμπελοκαλλιεργητές και αγροτικά νοικοκυριά, που ζητούν να διατηρηθεί η ονομασία της παραδοσιακής τσικουδιάς Κρήτης».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Να δούμε το θέμα το πολύ σοβαρό για τους αμπελοκαλλιεργητές και τους παραδοσιακούς αποσταγματοποιούς, αφού με σειρά παρεμβάσεων τόσο η προηγούμενη κυβέρνηση όσο και η σημερινή περιθωριοποιούν τους παραδοσιακούς αποσταγματοποιούς προς όφελος των συστηματικών -των λεγομένων-, των βιομηχάνων.

Έχουμε βεβαίως από παλιά μια καταγγελία στην Ευρωπαϊκή Ένωση, η οποία ξεκίνησε από ανθρώπους που νόμιζαν ότι θα βγουν αποφάσεις εις βάρος των παραδοσιακών αποσταγματοποιών -καταλαβαίνετε από ποια πλευρά έγινε-, η οποία όμως γύρισε εις βάρος και των ίδιων. Υπάρχει μια καταδικαστική απόφαση για την Ελλάδα, που αφορά το ύψος φορολόγησης και μόνο. Με διάφορους τρόπους ερμηνεύεται είτε έτσι είτε αλλιώς και προκειμένου με την υψηλότερη φορολογία πλέον που θα έχουν οι συστηματικοί, από αυτή που είχαν πριν να προσφύγουν οι ίδιοι στην Ευρωπαϊκή Ένωση, έχουν αρχίσει τις ενέργειες οι οποίες θα οδηγήσουν στην τελμάτωση και στον αφανισμό των παραδοσιακών αποσταγματοποιών.

Επειδή δεν υπάρχει καμμία απόφαση της Ευρωπαϊκής Ένωσης, καμμία απόφαση ευρωπαϊκού δικαστηρίου ή άλλου, παρά μόνο κάτι υπουργικές αποφάσεις που είναι στον αέρα, είτε από την εποχή της κ. Παπανάτσιου είτε -δεν ξέρω- από άλλο Υπουργείο, που να αναφέρονται στο όνομα και επειδή η Ευρωπαϊκή Ένωση τη συνήθη ονομασία δεν τη βάζει σε διαπραγμάτευση, όπως την ονομάζει, η συνήθης ονομασία για ένα προϊόν δεν αλλάζει αν κάποιοι κατοχυρώσουν είτε ως ΠΟΠ είτε ως ΠΓΕ κάποιο άλλο όνομα. Το ελαιόλαδο, δηλαδή, δεν πρόκειται να καταργηθεί, να λέγεται χυμός δέντρου αποχυμωτή τάδε -και γίνεται στην πράξη, κατοχυρώνεται ως ΠΟΠ Μεσσηνίας, Λακωνίας ή ως προστατευόμενη γεωγραφική ένδειξη Κρήτης-, συνεχίζει το προϊόν να ονομάζεται με το όνομά του έτσι όπως είναι. Δεν του αλλάζουμε το όνομα και μάλιστα να το κάνουμε «no name».

Αυτό, λοιπόν, κύριε Υπουργέ, που θα ήθελα από σας είναι να δούμε με ποιον τρόπο θα υπάρξει μια δίκαιη λύση. Ασφαλώς ό,τι αναφέρεται στη φορολογία θα πρέπει να γίνει, αλλά σε σχέση με το όνομα η συνήθης ονομασία δεν μπορεί να απαλειφθεί και δεν μπορεί να λέμε «no name» πλέον ένα προϊόν από εκεί που έχει το όνομά του, να το ξεβαφτίζουμε δηλαδή. Για το τσίπουρο και την τσικουδιά είναι ο λόγος.

Αυτό το οποίο ζητάμε είναι να δείτε τις προτάσεις των μικρών αποσταγματοποιών με τη μέριμνα και το ενδιαφέρον που σας διακρίνει όταν δείτε ένα θέμα -και έχω πολλά παραδείγματα-, για να μην τους περιθωριοποιήσουμε. Σαφώς και έχουν γίνει πάρα πολλά που χρειαζόταν να γίνουν για τον έλεγχο της αγοράς και αυτό είναι κάτι στο οποίο συμφωνούμε όλοι και έχουμε συμφωνήσει, αλλά αυτό είναι άλλο από το να ξεβαφτίσουμε ένα παραδοσιακό προϊόν που το ξέρουμε τώρα αιώνες πώς λέγεται. Και οι Τούρκοι μάς πήραν το παραδοσιακό όνομα της ρακής, που είναι ελληνικότατο. Ας μην αφαιρέσει και η ελληνική Κυβέρνηση τώρα το όνομα «τσικουδιά» με το οποίο χρόνια τώρα, δεκάδες χρόνια, αιώνες ονομάζεται το ίδιο προϊόν, το τσίπουρο.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κι εμείς, κύριε Κεγκέρογλου.

Θα απαντήσει ο Υφυπουργός Οικονομικών κ. Απόστολος Βεσυρόπουλος. Καλησπέρα σας, κύριε Υφυπουργέ.

Ορίστε, έχετε τον λόγο για τρία λεπτά, για να παραμείνει η τσικουδιά!

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ πολύ, κύριε Πρόεδρε.

Κύριε συνάδελφε, η Κυβέρνησή μας έχει στηρίξει έμπρακτα και όχι στα λόγια τους μικρούς παραγωγούς και αποσταγματοποιούς. Σημειώνω ότι καταφέραμε να κατοχυρωθεί θεσμικά σε ευρωπαϊκό επίπεδο η δυνατότητα της χώρας μας να εφαρμόσει τον μειωμένο κατά 50% συντελεστή ειδικού φόρου κατανάλωσης, δηλαδή 12,25 ευρώ, στο τσίπουρο και την τσικουδιά, που παράγονται από τους συστηματικούς παραγωγούς και αποτελούν τυποποιημένο προϊόν, με κατοχυρωμένη γεωγραφική ένδειξη από τη χώρα μας ως ονομασία.

Η μεγαλύτερη, όμως, επιτυχία ήταν ότι ταυτόχρονα, στην ίδια ευρωπαϊκή οδηγία, την 1151/2020, πετύχαμε να καθιερωθεί μειωμένος κατά 85% συντελεστής ειδικού φόρου κατανάλωσης για το προϊόν απόσταξης των διημέρων το οποίο παραδοσιακά παράγεται από μη επαγγελματίες αποσταγματοποιούς, κυρίως για ιδιοκατανάλωση.

Το μέγεθος της επιτυχίας γίνεται περισσότερο αντιληπτό αν αναλογιστούμε ότι η Ελλάδα είναι η μόνη χώρα από τα είκοσι επτά κράτη-μέλη της Ευρωπαϊκής Ένωσης υπέρ της οποίας κατοχυρώθηκε μειωμένος συντελεστής ειδικού φόρου κατανάλωσης μικρότερος του 50% για αλκοολούχο ποτό. Όλη αυτή η προσπάθεια -και κυρίως το αποτέλεσμα- ήταν προϊόν συνεχούς και συγκροτημένης διαπραγμάτευσης της Κυβέρνησής μας σε ευρωπαϊκό επίπεδο.

Και να θυμίσω ότι αυτή η διαπραγμάτευση δεν ήταν καθόλου εύκολη από τη στιγμή που στις 11 Ιουλίου του 2019, τέσσερις μέρες αφού αναλάβαμε καθήκοντα, υπήρξε καταδικαστική απόφαση του Ευρωπαϊκού Δικαστηρίου για παραβίαση της οδηγίας 83/1992 από την Ελλάδα σχετικά με τη φορολόγηση: πρώτον, του τσίπουρου - τσικουδιάς των συστηματικών αποσταγματοποιών και δεύτερον, του προϊόντος απόσταξης των διημέρων.

Υπενθυμίζω επίσης ότι η χώρα μας, μέχρι τον Ιούλιο του 2020 είχε κατοχυρώσει συντελεστή ειδικού φόρου κατανάλωσης στο 50% του κανονικού, μόνο για το ούζο. Εφάρμοζε, όμως, μειωμένο συντελεστή 50% και στο τσίπουρο που παραγόταν από συστηματικούς παραγωγούς, τους επαγγελματίες δηλαδή αποσταγματοποιούς, συνεισπράττοντας στο τελωνείο ΦΠΑ 24% και τις λοιπές προβλεπόμενες επιβαρύνσεις.

Ταυτόχρονα, επέβαλε και ειδικό φόρο κατανάλωσης 0,59 ευρώ ανά κιλό στο προϊόν απόσταξης που παράγεται από καζάνια μικρών αποσταγματοποιών, των επονομαζόμενων διημέρων, χωρίς να εισπράττεται στο τελωνείο ΦΠΑ ή άλλες επιβαρύνσεις.

Επομένως ο μειωμένος συντελεστής ειδικού φόρου κατανάλωσης που επέβαλλε η χώρα στο προϊόν απόσταξης των μικρών αποσταγματοποιών εφαρμοζόταν κατά παρέκκλιση της ευρωπαϊκής οδηγίας. Το ίδιο ίσχυε και για τον μειωμένο συντελεστή στο τσίπουρο των συστηματικών παραγωγών.

Για τον λόγο αυτό υπήρξε και η καταδικαστική απόφαση. Και γι’ αυτό καταβάλαμε κάθε δυνατή προσπάθεια για να κατοχυρώσουμε τον μειωμένο ειδικό φόρο κατανάλωσης γι’ αυτά τα παραδοσιακά προϊόντα.

Στη δευτερολογία μου θα αναφερθώ και σε πρόσθετα ζητήματα επί της ερώτησής σας.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Υφυπουργέ.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, έχετε δώσει στη διαβούλευση νομοσχέδιο το οποίο προφανώς μετά την ολοκλήρωση των διαδικασιών θα εισαχθεί στη Βουλή. Το θέμα έχει συζητηθεί και στο Υπουργείο σας σε σύσκεψη που κάνατε. Έχει συζητηθεί και σε δημόσιες διαβουλεύσεις με τους ίδιους τους παραγωγούς. Έχω μιλήσει με ειδικούς, όχι μόνο νομικούς, αλλά και φοροτεχνικούς, αλλά και στελέχη του Υπουργείου που πραγματικά μου αποτυπώνουν μια εικόνα. Είμαι πεπεισμένος ότι η απόφαση του Ευρωπαϊκού Δικαστηρίου, η τελική απόφαση, όπως πολύ σωστά είπατε, αφορά αποκλειστικά στη φορολόγηση. Δεν υπάρχει καμμία επιβολή από την Ευρωπαϊκή Ένωση αφαίρεσης της συνήθους ονομασίας.

Τι σημαίνει αυτό; Στο σχετικό άρθρο που είχατε στο νομοσχέδιο αναφέρεται προϊόν απόσταξης. Τι απόσταξης; Τι αποστάξαμε και πήραμε αυτό το προϊόν; Πλασματική απόσταξη, ξέρετε, γίνεται και στο αργό πετρέλαιο και παίρνουμε τα διάφορα προϊόντα. Απόσταξη γίνεται σε διάφορα. Τι αποστάξαμε; Αποστάξαμε τα ράκη του σταφυλιού, τα στέμφυλα. Όταν, λοιπόν, τα πούμε με το όνομά τους τα ράκη των σταφυλιών, πρέπει να ονομάζεται ρακή. Όταν τα πούμε στέμφυλα, πρέπει να ονομάζεται προϊόν απόσταξης στεμφύλων σταφυλής ή άλλων προϊόντων, οτιδήποτε είναι αυτό.

Αυτό, λοιπόν, το οποίο ζητάμε τώρα είναι το εξής. Νομίζω ότι αυτό θα είναι και μια χρυσή τομή, ούτως ώστε να υπάρξει πλήρης συμφωνία και με τον έλεγχο της αγοράς να μην έχουμε προβλήματα στη διακίνηση του προϊόντος, φοροδιαφυγές και άλλα. Είναι στην αναφορά του σχετικού άρθρου προϊόν απόσταξης στεμφύλων σταφυλής διήμερων. Η διήμερος είναι μέθοδος, δεν είναι η ονομασία του προϊόντος. Να μην ξεκοπεί, δηλαδή, το όνομα από την τσικουδιά και το τσίπουρο. Εάν αυτό το αποδέχεστε, εάν αυτό μετά από μια διαβούλευση με τους παραγωγούς το δείτε μ’ ένα διαφορετικό μάτι και το βάλετε μέσα στο νομοσχέδιο, νομίζω ότι θα έχουμε θετικές αντί για αρνητικές επιπτώσεις.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κεγκέρογλου.

Ορίστε, κύριε Βεσυρόπουλε, έχετε κι εσείς τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, αυτό το οποίο πετύχαμε επίσης, μέχρι να αναθεωρηθεί η οδηγία των ειδικών φόρων κατανάλωσης στα αλκοολούχα προϊόντα, είναι το γεγονός ότι η χώρα μας δεν θα έχει συνέπειες για τη μη συμμόρφωσή της με την απόφαση του Δικαστηρίου της Ευρωπαϊκής Ένωσηςστο μεσοδιάστημα από την καταδίκη ως την ολοκλήρωση της αναθεώρησης της οδηγίας. Ουσιαστικά αποφύγαμε για περισσότερα από δύο χρόνια, την επιβολή κανονικού συντελεστή ειδικού φόρου κατανάλωσης στο προϊόν των διημέρων. Σημειώστε ότι ο κανονικός συντελεστής ειδικού φόρου κατανάλωσης αλκοολούχων είναι 24,50 ευρώ ανά λίτρο άνυδρο και για τα δύο τελευταία χρόνια, παρά την καταδικαστική απόφαση, διατηρήθηκε ο υπερμειωμένος συντελεστής 0,59 ευρώ.

Σε ό,τι αφορά το θέμα της ονομασίας, τα πράγματα είναι ξεκάθαρα. Σύμφωνα με τη διάκριση που προβλέπει η οδηγία, για το τσίπουρο και την τσικουδιά, δηλαδή το απόσταγμα στεμφύλων σταφυλής που παράγεται στην Ελλάδα, ισχύει συντελεστής μειωμένος κατά 50% στον ειδικό φόρο κατανάλωσης και μπορεί να χρησιμοποιείται αυτή η ονομασία. Αντίθετα για το προϊόν των διημέρων το οποίο ουσιαστικά, χάρη στις προσπάθειές μας, υπόκειται συντελεστής ίσο με το 15% του κανονικού συντελεστή ειδικού φόρου κατανάλωσης αλκοόλης, δεν μπορεί να χρησιμοποιηθεί η ονομασία αυτή. Η χρήση, δηλαδή, της ονομασίας «τσίπουρο, τσικουδιά», σημαίνει πέρα από υποχρεώσεις παραγωγής και τυποποίησης με συγκεκριμένους όρους και την επιβολή συντελεστή 50% στον ειδικό φόρο κατανάλωσης, δηλαδή 12,25 ευρώ ανά λίτρο άνυδρο.

Στο σημείο αυτό τονίζω ότι ο διαχωρισμός μεταξύ του προϊόντος απόσταξης των διημέρων και του αποστάγματος στεμφύλων σταφυλής δεν γίνεται μόνο στην οδηγία, αλλά υφίσταται και στην εθνική νομοθεσία και μάλιστα στον ν.2969/2001 που ψηφίστηκε επί κυβέρνησης του ΠΑΣΟΚ!

Από εκεί και πέρα η Κυβέρνηση του Κυριάκου Μητσοτάκη βρίσκεται κοντά στους διήμερους μικρούς αποσταγματοποιούς. Αυτό κατ’ αρχάς αποδεικνύεται έμπρακτα από την κατοχύρωση του συντελεστή 15% για τους διημέρους, δηλαδή 3,70 ευρώ ανά λίτρο άνυδρο.

Δεν μείναμε, όμως, μόνο στην ευνοϊκή φορολόγηση, αλλά αφουγκραζόμαστε με προσοχή τα προβλήματά τους και προτείνουμε λύσεις.

Πρόσφατα μάλιστα πραγματοποιήθηκε τηλεδιάσκεψη με τη συμμετοχή εκπροσώπων της Ομοσπονδίας Αμβυκούχων Ελλάδος και δεκαοκτώ τοπικών συλλόγων διημέρων όπου αναγνωρίστηκε η σημαντική επιτυχία της κυβέρνησης για την κατοχύρωση του μειωμένου κατά 85% συντελεστή ειδικού φόρου κατανάλωσης στο παραδοσιακό απόσταγμα των διημέρων.

Σημειώνω ότι στην τηλεδιάσκεψη εκπροσωπήθηκαν όλες οι γεωγραφικές περιφέρειες της χώρας και μάλιστα από την περιοχή σας από τα Χανιά, από το Ηράκλειο, από το Ρέθυμνο, το Λασίθι και συζητήθηκαν τα αιτήματα των διημέρων για τις τροποποιήσεις του υφιστάμενου καθεστώτος παραγωγής και διάθεσης του προϊόντος που αποστάζουν.

Έχοντας, επομένως, ως γνώμονα όσα συζητήθηκαν στην εν λόγω τηλεδιάσκεψη και κυρίως τη συναίνεση της συντριπτικής πλειονότητας των τοπικών συλλόγων διημέρων η οποία τονίζω ότι δηλώθηκε ρητά τόσο για το ζήτημα της ονομασίας όσο και για λοιπές αναγκαίες νομοθετικές παρεμβάσεις, προχωράμε μαζί στο επόμενο βήμα. Το βήμα αυτό είναι αναμόρφωση του καθεστώτος των διημέρων, σύμφωνα με τα αιτήματά τους, με περαιτέρω ρυθμίσεις οι οποίες θα προωθηθούν σύντομα για ψήφιση με την ανάλογη τροποποίηση του ν.2969/2001 για την αιθυλική αλκοόλη και τα αλκοολούχα ποτά.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Εμείς σας ευχαριστούμε, κύριε Υφυπουργέ.

Έχω την τιμή να ανακοινώσω στο Σώμα ότι ο Υπουργός Δικαιοσύνης, διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύουν, την 28-1-2022, ποινική δικογραφία που αφορά στον Υπουργό Υποδομών και Μεταφορών Κωνσταντίνο Αχιλλέα Καραμανλή.

Θα συζητηθεί τώρα η δέκατη με αριθμό 323/17-1-2022 επίκαιρη ερώτηση δεύτερου κύκλου (εκ μεταφοράς) του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Οικονομικών με θέμα: «Επαναφορά των εκατόν είκοσι δόσεων για όλους τους πολίτες και δυνατότητα ένταξης στη ρύθμιση των εβδομήντα δύο δόσεων και των ληξιπρόθεσμων οφειλών πριν το 2020».

Κύριε Κεγκέρογλου έχετε δυο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, ως προς το προηγούμενο θέμα, στη διαβούλευση δεν αφήσατε τους παραδοσιακούς μικρούς παραγωγούς να μιλήσουν καν. Μίλησαν οι μεγάλοι. Αυτοί που τα έχουν βρει με τους βιομήχανους. Θα τα πούμε στο νομοσχέδιο. Διότι δυστυχώς μας λέτε ότι πλέον το ελαιόλαδο πρέπει να λέγεται διαφορετικά. Μας λέτε, λοιπόν, ότι πρέπει να λέγεται κάπως αλλιώς. No name πάντως. Του αφαιρείτε το όνομα. Δεν μας είπατε πως θα λέγεται αυτό το προϊόν. Η απόσταξη είναι μέθοδος. Μπορείτε να μας πείτε το όνομα; Τι είναι; Ουίσκι είναι;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Το λέει μέσα στον νόμο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο νόμος του 2021 που αναφέρατε αναφέρει ρητά… Αφήστε λοιπόν, το άρθρο το ίδιο. Μην το τροποποιείτε. Αφήστε το άρθρο το ίδιο.

**ΠΡΟΕΔΡΕΥΩΝ (Απόστολος Αβδελάς):** Να πάμε στην ερώτηση 323;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ένα λεπτό, κύριε Πρόεδρε, γιατί αναφέρεται στην προηγούμενη ερώτηση. Αυτό που ζήτησε η ομοσπονδία…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ο πρόεδρος της ομοσπονδίας τα έχει βρει με τους βιομήχανους. Δεν εκφράζει τους μικρούς αποσταγματοποιούς. Τα έχει βρει με τους βιομήχανους. Να είμαστε ξεκάθαροι. Επειδή όμως αναφερθήκατε στον νόμο του 2001, αφήστε τον νόμο όπως είναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Θα με αφήσετε να ολοκληρώσω;

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ναι, βεβαίως.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Όπως ακριβώς ζητήθηκε από τον πρόεδρο και τα μέλη της ομοσπονδίας και τους προέδρους των δεκαοκτώ τοπικών συλλόγων Ηρακλείου, Ρεθύμνου, Χανίων και Λασιθίου…

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν τους αφήσατε να μιλήσουν.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Και από τους υπόλοιπους η συντριπτική πλειονότητα, οι δεκαπέντε από τους δεκαοκτώ -δημοκρατία έχουμε, κύριε Κεγκέρογλου- ζήτησαν, ενώ ήταν άλλη η πρόταση του Υπουργείου και της υπηρεσίας, να ονομάζεται «παραδοσιακό απόσταγμα διημέρων». Και έτσι θα ονομάζεται. «Παραδοσιακό απόσταγμα διημέρων».

**ΠΡΟΕΔΡΕΥΩΝ (Απόστολος Αβδελάς):** Πάμε στην επόμενη ερώτηση. Θα σας ανανεώσω τον χρόνο, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Δεν χρειάζεται. Μια αναφορά έκανα. Το ότι άνοιξε η κ. Παπανάτσιου τον τάφο κι εσείς βάζετε την ταφόπλακα δεν θα το φορτώσετε στους παραγωγούς. Ο πρόεδρος της ομοσπονδίας τα έχει βρει με τους βιομήχανους. Τελεία και παύλα.

Στο θέμα των εκατόν είκοσι δόσεων της επόμενης ερώτησης έχουμε την εξής αντινομία. Μέσα στην περίοδο της πανδημίας οι άνθρωποι που είχαν υποχρεώσεις που είχαν λήξει το προηγούμενο διάστημα είχαν προγραμματίσει ή είχαν την υποχρέωση να πληρώσουν κάποιες υποχρεώσεις από τις προηγούμενες χρονιές. Έρχεται η πολιτεία και κάνει ρύθμιση των οφειλών μέσα στην πανδημία αλλά δεν κάνει ρύθμιση των οφειλών που θα πλήρωναν μέσα στην πανδημία και είχαν λήξει το προηγούμενο διάστημα. Αυτό το οποίο ζητάει τώρα πολύς κόσμος δείτε το διευρυμένα όπως είχε γίνει την περίοδο της οικονομικής κρίσης. Μια ανάλογη περίπτωση έχουμε και τώρα. Ή το σύστημα των εκατόν είκοσι δόσεων να επαναφέρετε για οφειλές ασφαλιστικών ταμείων προς το δημόσιο κ.λπ. ή τη ρύθμιση που έχετε κάνει των εβδομήντα δύο δόσεων να διευρύνετε στους δικαιούχους και να μπουν μέσα και τα ποσά που είχαν λήξει πριν την πανδημία. Θα εισπράξει το δημόσιο. Δεν θα χάσει. Θα εισπράξει. Αντιθέτως αν δεν γίνει η ρύθμιση των εκατόν είκοσι δόσεων ή έστω των εβδομήντα δύο πολλά από τα ανείσπρακτα θα πάνε στα οριστικώς ανείσπρακτα και διαγράφονται. Είναι προτιμότερο αυτό; Ανοίξτε τη δυνατότητα να πληρώσουν οι άνθρωποι. Απλά.

**ΠΡΟΕΔΡΕΥΩΝ (Απόστολος Αβδελάς):** Κύριε Βεσυρόπουλε, έχετε τρία λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, κανείς δεν μπορεί να κατηγορήσει αυτή την Κυβέρνηση για τον λόγο ότι δεν αντιλαμβάνεται την πραγματικότητα. Αφουγκραζόμαστε σε διαρκή βάση τις ανάγκες της κοινωνίας, γνωρίζουμε τα προβλήματα και τις δυσκολίες που αντιμετωπίζουν οι πολίτες. Γι’ αυτό και η Κυβέρνησή μας από τις πρώτες μέρες της θητείας της προχώρησε στη βελτίωση και διεύρυνση του νομοθετικού πλαισίου ρύθμισης των οφειλών προς την εφορία και ασφαλιστικά ταμεία σε εκατόν είκοσι δόσεις. Αυτή η νομοθετική πρωτοβουλία έδωσε την ευκαιρία σε χιλιάδες πολίτες να υπαχθούν στη ρύθμιση.

Η πανδημία πράγματι, δημιούργησε νέα δεδομένα. Και η Κυβέρνηση έδωσε και πάλι έμπρακτα δείγματα γραφής και απέδειξε ότι αντιλαμβάνεται πλήρως την πραγματικότητα, θεσπίζοντας ουσιαστικά μέτρα. Αρχικά στις ευνοϊκές ρυθμίσεις που θεσπίσαμε με τον ν.4738/2020 όπως τροποποιήθηκε και ισχύει, περιλαμβάνονται τα εξής:

Πρώτον, η στήριξη των οφειλετών που έχουν χαρακτηριστεί ως πληγέντες από την πανδημία και οι οποίοι έχασαν τις ρυθμίσεις των εκατό και των εκατόν είκοσι δόσεων κατά την περίοδο από την 1η Μαρτίου του 2020 έως και την 31η Ιουλίου του 2021. Για όλους αυτούς θεσπίστηκε η αναβίωση της ρύθμισης των εκατό και των εκατόν είκοσι δόσεων με τους ίδιους όρους και τις προϋποθέσεις της αρχικής ρύθμισης και με δυνατότητα αναβίωσης της ρύθμισης αυτής με όλα τα ευεργετήματά της, όπως η αποδέσμευση τραπεζικών λογαριασμών.

Επίσης, δεδομένου ότι η κυβέρνηση έχει πλήρη συναίσθηση των οικονομικών επιπτώσεων της πανδημίας και της αδυναμίας που αυτές επέφεραν, θεσμοθέτησε με το άρθρο 291 του ν.4738/2020 επιπλέον μέτρο σύμφωνα με το οποίο η καταληκτική ημερομηνία της ρύθμισης να επεκτείνεται κατά το πλήθος των ανεξόφλητων δόσεων την ημέρα της αναβίωσης. Η αναβίωση ενεργοποιήθηκε με την καταβολή των δόσεων Αυγούστου και Σεπτεμβρίου μέχρι το τέλος Οκτωβρίου μαζί με τη δόση του Οκτωβρίου. Το ίδιο ισχύει και για τη ρύθμιση του εξωδικαστικού συμβιβασμού.

Δεύτερον, η παροχή δυνατότητας να ρυθμιστούν οι οφειλές της περιόδου της πανδημίας, δηλαδή, για οφειλές που δημιουργήθηκαν από τον Μάρτιο του 2020 έως και τον Ιούλιο του 2021 σε έως εβδομήντα δύο δόσεις. Σε περίπτωση που κάποιος επιλέξει τον αριθμό των τριάντα έξι δόσεων, η εξόφληση των οφειλών γίνεται άτοκα, ενώ στην περίπτωση των εβδομήντα δύο δόσεων υπάρχει ένα πολύ χαμηλό επιτόκιο της τάξης του 2,5%. Στη ρύθμιση μπορούν να υπαχθούν φορολογικές υποχρεώσεις, ΦΠΑ, φόρος εισοδήματος, ΕΝΦΙΑ που δημιουργήθηκαν από τον Μάρτιο του 2020 έως και τον Ιούλιο του 2021 και να ρυθμιστούν σε τριάντα έξι άτοκες δόσεις ή εβδομήντα δύο δόσεις με επιτόκιο 2,5%. Και ενώ για την καταβολή της πρώτης δόσης ορίστηκε αρχικά ως καταληκτική ημερομηνία η 31η Ιανουαρίου του 2022, η Κυβέρνηση και πάλι αφουγκραζόμενη τις δυσκολίες, με την από 29 Ιανουαρίου 2022 πράξη νομοθετικού περιεχομένου, παρέτεινε την ανωτέρω προθεσμία καταβολής έως και την 28η Φεβρουαρίου 2022 και το ελάχιστο ποσό της μηνιαίας δόσης ορίζεται σε 30 ευρώ για οφειλές ύψους ως 1000 ευρώ και σε 50 ευρώ αν το ύψος των οφειλών είναι μεγαλύτερο.

Μπορούν, επίσης, να υπαχθούν στη ρύθμιση οφειλές ή δόσεις οφειλών βεβαιωμένες κατά το χρονικό διάστημα από 1-3-2020 έως 31-7-2021, που κατά τον χρόνο υποβολής της αίτησης δεν τελούν σε καθεστώς άλλης ρύθμισης, και οφειλές βεβαιωμένες κατά το χρονικό διάστημα από 1-3-2020 έως 31-7-2021, που κατά τον χρόνο υποβολής της αίτησης είναι ληξιπρόθεσμες, τελούν σε αναστολή είσπραξης και δεν τελούν σε καθεστώς άλλης ρύθμισης.

Παράλληλα με το πλαίσιο των ρυθμίσεων η Κυβέρνηση αποδεικνύει για μία ακόμα φορά την αδιάλειπτη στήριξή της στην κοινωνία και ειδικότερα στην ευάλωτη κοινωνική ομάδα των συνταξιούχων, οι οποίοι καλούνται να εξοφλήσουν βεβαιωμένες οφειλές στη φορολογική διοίκηση που προέρχονται από δήλωση αναδρομικών ποσών συντάξεων προηγούμενων ετών.

Επειδή, λοιπόν, η Κυβέρνηση συναισθάνεται τη δυσκολία να ανταποκριθούν στην αποπληρωμή των ανωτέρω ποσών προέβη με την από 29 Ιανουαρίου 2022 πράξη νομοθετικού περιεχομένου στη θέσπιση της δυνατότητας να τα ρυθμίζουν σε μέχρι και σαράντα οκτώ δόσεις αντί για είκοσι τέσσερις που αποτελούσαν τον ανώτατο αριθμό δόσεων με το ισχύον μέχρι τώρα καθεστώς. Επιπρόσθετα, προκειμένου να παρασχεθεί ικανός χρόνος στους συνταξιούχους να εντάξουν τις οφειλές τους στην προαναφερθείσα ρύθμιση, προβλέφθηκε στην ίδια πράξη νομοθετικού περιεχομένου ότι η καταβολή των φόρων από αναδρομικά ποσά συντάξεων δεν είναι απαιτητή μέχρι την 31η Ιανουαρίου 2022, αλλά παρατείνεται μέχρι και την 15η Φεβρουαρίου 2022.

Πρέπει να ξέρετε ότι αξιολογούμε όλα τα δεδομένα. Το υπάρχον όμως πλαίσιο, στη δεδομένη χρονική στιγμή και με τις υφιστάμενες συνθήκες, δίνει τη δυνατότητα σε όλους να εντάξουν σε ρύθμιση τις οφειλές τους.

**ΠΡΟΕΔΡΕΥΩΝ (Απόστολος Αβδελάς):** Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Θετικό, μισό και μετέωρο το βήμα. Θα το πω με ένα παράδειγμα σε πολύ λίγο χρόνο, δεν χρειάζεται να πελαγοδρομούμε και να απεραντολογούμε για ένα συγκεκριμένο πρόβλημα: Φορολογούμενος πολίτης δεν πλήρωσε για δύο χρόνια, για παράδειγμα, το 2018 και το 2019 φόρο εισοδήματος και ΕΝΦΙΑ. Πρέπει να καταβάλει ένα σεβαστό ποσό και θα το κατέβαλλε καλώς εχόντων των πραγμάτων το 2020, μια χρονιά όμως που σημαδεύτηκε από την πανδημία. Έρχεστε και βγάζετε την απόφαση ότι ρυθμίζεται σε εβδομήντα δύο δόσεις αυτά τα οποία κατέστησαν ληξιπρόθεσμα μέσα στην πανδημία, ενώ θα έπρεπε να σκεφτείτε και το απλό, αυτά τα οποία θα κατέβαλλε καλώς εχόντων των πραγμάτων μέσα στην πανδημία, μέσα στο 2020. Να μπουν δηλαδή τουλάχιστον χρέη τουλάχιστον ενός, δύο, τριών ετών πριν στη ρύθμιση των εβδομήντα δύο δόσεων. Αυτό είναι συγκεκριμένο αίτημα.

Για τις σαράντα οκτώ δόσεις δεν έγινε ευκρινές. Αν θέλετε πείτε μας αν οι είκοσι τέσσερις έως σαράντα οκτώ δόσεις είναι για οφειλές όποτε και αν έγιναν. Στη δευτερολογία σας ας το ξεκαθαρίσετε. Είναι ένα θετικό βήμα. Για μένα είναι μισό, αλλά κάτι είναι κι αυτό.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Κύριε Βεσυρόπουλε, έχετε τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, η ρύθμιση των είκοσι τεσσάρων και σαράντα οκτώ δόσεων ανάλογα με τις οφειλές είναι η πάγια ρύθμιση. Μπορεί να συμπεριλάβει με προϋποθέσεις όλες τις οφειλές των προηγούμενων ετών.

Στο συγκεκριμένο, όμως, παράδειγμα που είπατε αυτός που είχε οφειλές φόρου εισοδήματος και ΕΝΦΙΑ τα προηγούμενα χρόνια, 2016, 2017, 2018, 2019 τον Σεπτέμβρη του 2019 μπορούσε να υπαχθεί στη ρύθμιση των εκατόν είκοσι δόσεων, πράγμα που έκανε. Στο διάστημα, όμως, της πανδημίας λόγω της πανδημίας έχασε τη ρύθμιση αυτή για τους όποιους λόγους. Δώσαμε το δικαίωμα της αναβίωσης της ρύθμισης αυτής και για τα χρέη όλα αυτά που ήταν βεβαιωμένα και ρυθμισμένα κατά τη διάρκεια της πανδημίας έρχονται και οι ρυθμίσεις σε έως εβδομήντα δύο δόσεις, τριάντα έξι και εβδομήντα δύο ανάλογα. Άρα υπάρχει ένα πλέγμα ρυθμίσεων: η πάγια με εικοσιτέσσερις και σαράντα οκτώ δόσεις, τα χρέη της πανδημίας σε τριάντα έξι και εβδομήντα δύο, ανάλογα ή άτοκα ή με 2,5% επιτόκιο και η αναβίωση της ρύθμισης που έγινε δύο φορές πρέπει να τονίσουμε, με την τελευταία τον Οκτώβριο του 2021.

Έρχομαι τώρα στο επόμενο ερώτημα που κάνατε, κύριε συνάδελφε. Όπως ανέφερα και πριν, η συγκεκριμένη ρύθμιση καλύπτει ένα μεγάλο εύρος οφειλετών που μπορούν να υπαχθούν σε αυτή. Δικαιούχοι αυτής της νέας ευνοϊκής ρύθμισης είναι: πρώτον φυσικά και νομικά πρόσωπα που έχουν χαρακτηριστεί πληγέντες από την πανδημία, δεύτερον φυσικά πρόσωπα που η σύμβαση εργασίας τους ανεστάλη στο διάστημα από 1-3-2020 έως 31-7-2021, τρίτον όσοι έλαβαν αποζημίωση ειδικού σκοπού, τέταρτον όσοι έλαβαν μειωμένο μίσθωμα, πέμπτον όσοι εντάχθηκαν στο πρόγραμμα «ΣΥΝ-ΕΡΓΑΣΙΑ» και έκτον όσοι εγγράφηκαν στα μητρώα ανέργων του ΟΑΕΔ κατά το ίδιο χρονικό διάστημα. Προβλέπεται επίσης ότι με την υπαγωγή στη ρύθμιση και για όσο αυτή τηρείται, χορηγείται αποδεικτικό φορολογικής ενημερότητας για κάθε νόμιμη χρήση, ενώ αναστέλλονται οι κατασχέσεις και μέτρα αναγκαστικής εκτέλεσης. Όλοι αυτοί μπορούν να ενταχθούν στη ρύθμιση είτε σε τριάντα έξι άτοκες δόσεις ή σε έως εβδομήντα δύο δόσεις με επιτόκιο 2,5%.

Θέλοντας να διευκολύνουμε τους πολίτες, σε περίπτωση που δεν μπορεί κάποιος να υποβάλει ηλεκτρονικά την αίτηση για υπαγωγή στη ρύθμιση μπορεί να την υποβάλει είτε αυτοπρόσωπα είτε μέσω ηλεκτρονικού ταχυδρομείου, στη φορολογική διοίκηση. Με τον ν.4850/2021 δώσαμε λύση στην αδυναμία ένταξης των ρυθμισμένων οφειλών όσων έχουν πληγεί από την πανδημία στη ρύθμιση του άρθρου 289 του ν.4738/2020. Αναφέρομαι στη ρύθμιση των τριάντα έξι και εβδομήντα δύο δόσεων.

Ποιο είναι το νέο στοιχείο αυτής της ρύθμισης; Το νέο στοιχείο είναι ότι διευρύνεται το πεδίο των οφειλών που μπορούν να ενταχθούν στη ρύθμιση των τριάντα έξι και των εβδομήντα δύο δόσεων και δίνεται πλέον η δυνατότητα ένταξης και όσων οφειλών είχαν υπαχθεί στην πάγια ρύθμιση των είκοσι τεσσάρων ή σαράντα οκτώ δόσεων. Προϋπόθεση είναι να πρόκειται για οφειλές φυσικών προσώπων, επιτηδευματιών ή νομικών προσώπων και νομικών οντοτήτων που επλήγησαν από τα μέτρα για την αντιμετώπιση της πανδημίας με κύριο Κωδικό Αριθμό Δραστηριότητας που περιλαμβάνεται στις αποφάσεις του Υπουργού Οικονομικών και που είχαν κλείσει προσωρινά με κρατική εντολή οποιαδήποτε περίοδο από τις 27 Οκτωβρίου του 2020 έως την 31η Ιουλίου του 2021 και έχουν υπαχθεί στην πάγια ρύθμιση μετά τις 27 Οκτωβρίου του 2020. Για να ενταχθούν στη ρύθμιση των τριάντα έξι και εβδομήντα δύο δόσεων, θα πρέπει η πάγια ρύθμιση να είναι σε ισχύ και η δόση του Οκτωβρίου να είχε καταβληθεί έως τις 15 Νοεμβρίου του 2021.

Όπως ανέφερα επανειλημμένως αξιολογούμε κάθε φορά όλα τα δεδομένα. Θεωρούμε ότι το υφιστάμενο πλαίσιο ρύθμισης οφειλών λειτουργεί και βοηθά όλους όσοι έχουν ανάγκη. Και είμαστε εδώ και για να το αξιολογήσουμε και να παρέμβουμε, αν και όποτε χρειαστεί.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Συνεχίζουμε με την τρίτη με αριθμό 336/24-1-2021 επίκαιρη ερώτηση δεύτερου κύκλου του Βουλευτή Ηρακλείου κ. Βασιλείου Κεγκέρογλου προς τον Υπουργό Οικονομικών με θέμα: «Διαγραφή της επιστρεπτέας προκαταβολής από τους σεισμόπληκτους όπως έγινε με τους πυρόπληκτους και πρόγραμμα αναπλήρωσης του χαμένου εισοδήματος για επαγγελματίες, επιχειρήσεις, εργαζόμενους και αγρότες».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, στις 16-11-2021 και με αριθμό φύλλου Εφημερίδας της Κυβερνήσεως 5303 αναφέρονται οι αποφάσεις με βάση τις οποίες προσδιορίζονται τα ποσά επιστροφής από την επιστρεπτέα προκαταβολή όπως καθορίστηκαν τελικά από την Κυβέρνηση. Υπάρχει μέσα σε αυτή την απόφαση η πρόβλεψη για τις επιχειρήσεις που επλήγησαν από τις πυρκαγιές ότι κατ’ εξαίρεση για τις επιχειρήσεις που έχουν έδρα ή υποκατάστημα στους Δήμους της Εύβοιας, της Περιφέρειας Στερεάς Ελλάδας που επλήγησαν από την πυρκαγιά το επιστρεπτέο ποσό δεν επιστρέφεται.

Υπάρχει μία πρόβλεψη, λοιπόν, που είναι για τις πυρόπληκτες επιχειρήσεις. Αυτό το οποίο ζητάμε αυτή η πρόβλεψη να ισχύσει και για όλες τις σεισμόπληκτες επιχειρήσεις. Υπάρχουν επιχειρήσεις οι οποίες έκλεισαν, δεν έχουν ξανανοίξει, οι εργαζόμενοι μπήκαν σε τρεις μήνες αναστολή και δεν έχει πληρωθεί η αναστολή ακόμα -να το έχετε υπ’ όψιν σας-, δεν έχουμε εισόδημα από αυτές τις επιχειρήσεις και τους ζητάμε την επιστρεπτέα. Το αίτημα είναι, λοιπόν, να ισχύσει το ίδιο που ίσχυε στους πυρόπληκτους και για τους σεισμόπληκτους.

Και ένα δεύτερο, να δούμε την αναπλήρωση του εισοδήματος των επιχειρήσεων που επλήγησαν και δεν μπορούν να σταθούν στα πόδια τους, με κάποιον τρόπο ενίσχυσης ειδικού σκοπού. Ας το εξετάσει η Κυβέρνηση. Ο κ. Τριαντόπουλος έχει πει διάφορα σε ραδιοφωνικές του συνεντεύξεις, με την έννοια ότι είναι θετικός σε αυτό και ότι το επεξεργάζεται και ήθελα να ξέρω αν το Υπουργείο Οικονομικών συναινεί σε αυτή την προσέγγιση και την επεξεργασία, προκειμένου να στηριχθούν όλες αυτές οι επιχειρήσεις.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κεγκέρογλου.

Ορίστε, έχετε τον λόγο για τρία λεπτά, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, έχω απαντήσει εκ μέρους της Κυβέρνησης και του Υπουργείου Οικονομικών σε αρκετές ερωτήσεις που αφορούν στη στήριξη των πολιτών στις σεισμόπληκτες περιοχές. Μια στήριξη που έλαβε χώρα από τις πρώτες ώρες μετά τον σεισμό, με την έκδοση συγκεκριμένων αποφάσεων και με την ενεργοποίηση συγκεκριμένων πολιτικών.

Με γνώμονα την ταχύτερη και μεγαλύτερη δυνατή ανακούφιση των συμπολιτών μας που δοκιμάζονται ενεργούμε έγκαιρα, αποζημιώνουμε άμεσα και στηρίζουμε γενναία τις επιχειρήσεις και τις περιοχές που επλήγησαν από τον σεισμό. Να σας υπενθυμίσω μια σειρά μέτρων που ενεργοποιήθηκαν με στόχο την άμεση στήριξη των πληγέντων, αλλά και την ταχύτερη δυνατή αποκατάσταση των ζημιών, προκειμένου οι πολίτες και οι τοπικές κοινότητες που επλήγησαν να επιστρέψουν στην κανονικότητα.

Στα μέτρα αυτά περιλαμβάνονται: πρώτον, η χορήγηση πρώτης αρωγής έναντι στεγαστικής συνδρομής σε ιδιοκτήτες κτηρίων που έχουν πληγεί από τον σεισμό, ύψους 14.000 ευρώ ή 8.000 ευρώ ή 3.000 ευρώ, ανάλογα με το μέγεθος των εκτιμώμενων ζημιών. Δικαιούχοι είναι ιδιοκτήτες, φυσικά ή νομικά πρόσωπα ή νομικές οντότητες κατά πλήρη ή ψιλή κυριότητα κτηριακών επαγγελματικών εγκαταστάσεων που υπέστησαν βλάβες από τον σεισμό, όπως αυτά προκύπτουν από το πιο πρόσφατο Ε9.

Δεύτερον, η χορήγηση πρώτης αρωγής έναντι της επιχορήγησης για αποκατάσταση ζημιών σε εξοπλισμό και μέσα παραγωγής, ύψους 8.000 ευρώ ή 4.000 ευρώ ή 2.000 ευρώ, ανάλογα με το μέγεθος των ζημιών στις εγκαταστάσεις. Δικαιούχοι του μέτρου είναι επιχειρήσεις ανεξάρτητα από τη νομική τους μορφή, συμπεριλαμβανομένων και των αγροτικών εκμεταλλεύσεων, καθώς και μη κερδοσκοπικού χαρακτήρα φορείς που έχουν υποστεί υλικές ζημιές που προκλήθηκαν από τον σεισμό σε στοιχεία ενεργητικού, όπως εξοπλισμός, πρώτες ύλες, εμπορεύματα, μέσα παραγωγής, αποθηκευμένα προϊόντα. Μάλιστα η σχετική ηλεκτρονική πλατφόρμα για την υποβολή των αιτήσεων άνοιξε άμεσα, στις 6 Οκτωβρίου του 2021, προκειμένου να υποβληθούν αιτήσεις από τις περιοχές των Δήμων Μινώα Πεδιάδος και Αρχανών - Αστερουσίων της Περιφερειακής Ενότητας Ηρακλείου της Περιφέρειας Κρήτης που έχει πληγεί από τον σεισμό.

Ταυτόχρονα, από την 22α Οκτωβρίου 2021 προχώρησε και η δεύτερη φάση της διαδικασίας, επεκτείνοντας τόσο την περίμετρο των δικαιούχων που επλήγησαν από τον σεισμό της 27ης Σεπτεμβρίου 2021 όσο και την προθεσμία υποβολής αιτήσεων έως την 15η Νοεμβρίου 2021.

Με πρόσφατες αποφάσεις μας ειδικά για όσους επλήγησαν από τον σεισμό που έπληξε στις 27 Σεπτεμβρίου περιοχές της Περιφέρειας Κρήτης προβλέπεται, πρώτον, για τη χορήγηση πρώτης αρωγής έναντι στεγαστικής συνδρομής σε ιδιοκτήτες κτηρίων που έχουν πληγεί από τον σεισμό, το άνοιγμα της πλατφόρμας από σήμερα 31 Ιανουαρίου 2022 έως και την 14η Φεβρουαρίου 2022, για την υποβολή νέων αιτήσεων, όπου θα μπορούν να ληφθούν υπ’ όψιν τροποποιήσεις που έχουν γίνει στα Ε9 έως και την 28η Ιανουαρίου 2022 καθώς και να τροποποιηθούν ή να ανακληθούν αιτήσεις που έχουν ήδη υποβληθεί.

Δεύτερον, για τη χορήγηση πρώτης αρωγής έναντι της επιχορήγησης για την αποκατάσταση ζημιών σε εξοπλισμό και μέσα παραγωγής, προβλέπεται το άνοιγμα της πλατφόρμας από σήμερα 31 Ιανουαρίου 2022 έως και τη 14η Φεβρουαρίου 2022 για την υποβολή νέων αιτήσεων, καθώς και για την τροποποίηση ή την ανάκληση αιτήσεων που έχουν ήδη υποβληθεί και η υποβολή σχετικού αιτήματος προς την οικεία περιφέρεια έως την 28η Φεβρουαρίου 2022, έναντι της προθεσμίας που ίσχυε πριν, μέχρι την 31η Ιανουαρίου 2022.

Τρίτον, για τη χορήγηση πρώτης αρωγής για αποζημίωση οικοσκευής σε φυσικά πρόσωπα προβλέπεται το άνοιγμα της πλατφόρμας από σήμερα 31 Ιανουαρίου 2022 έως και την 14η Φεβρουαρίου 2022 για την υποβολή νέων αιτήσεων, καθώς και για την τροποποίηση ή την ανάκληση αιτήσεων που έχουν ήδη υποβληθεί.

Το Υπουργείο Οικονομικών έχει ήδη προβλέψει, ρητά και κατηγορηματικά, με νομοθετική ρύθμιση, ότι οι συγκεκριμένες ενισχύσεις σε πολίτες και επιχειρήσεις είναι αφορολόγητες, ακατάσχετες και ανεκχώρητες στα χέρια του δημοσίου ή τρίτων, δεν υπόκειται σε οποιαδήποτε κράτηση, τέλος ή εισφορά, δεν δεσμεύονται και δεν συμψηφίζονται με βεβαιωμένα χρέη προς τη φορολογική διοίκηση, και το δημόσιο και τις τράπεζες.

Στη δευτερολογία μου θα απαντήσω στο ερώτημά σας για την καταβολή του επιστρεπτέου ποσού της ληφθείσας ενίσχυσης μέσω του καθεστώτος της επιστρεπτέας προκαταβολής.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υφυπουργέ.

Ορίστε, έχετε τον λόγο, κύριε Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Χρήσιμα όλα αυτά που μας είπε ο κύριος Υπουργός, αλλά είναι από άλλη ερώτηση. Εγώ επιφυλάσσομαι. Με συγχωρείτε, είναι από άλλη ερώτηση αυτά είπε, απαντήσεις από άλλη ερώτηση.

Εγώ ρώτησα κάτι συγκεκριμένο: Θα διαγραφεί η επιστρεπτέα των επιχειρήσεων που επλήγησαν από τους σεισμούς με τον ίδιο τρόπο που διαγράφηκε και για τους πυρόπληκτους της Εύβοιας, ναι ή όχι; Και γιατί η διαφορετική αντιμετώπιση; Καταστράφηκαν οι μεν, καταστράφηκαν κι οι δε. Είναι συγκεκριμένη η ερώτηση, να μας πείτε αν είμαστε ίσοι απέναντι στον νόμο όσοι καταστραφήκαμε από έναν σεισμό ή όσοι καταστράφηκαν από μια πυρκαγιά. Τα υπόλοιπα χρήσιμα είναι, αλλά είναι για άλλη ερώτηση. Θα μπορούσατε να μου είχατε αναλύσει και τον προϋπολογισμό. Ευχαριστώ για την ενημέρωση, αλλά εδώ έχω μια συγκεκριμένη ερώτηση, την οποία επανυπέβαλα, γιατί και την προηγούμενη φορά δεν μου απαντήσατε.

Πείτε ότι «η Κυβέρνηση δεν θα σας το ικανοποιήσει, βρε παιδιά», να έχετε το θάρρος να μας το πείτε, ώστε την Κυριακή που έχουμε συνάντηση με τον Σύλλογο Σεισμόπληκτων «Η Ελπίδα» -μας καλεί ο σύλλογος να τους πούμε- να ξέρουμε πώς θα τους αντιμετωπίσουμε, όπως και τους συναδέλφους τους κυβερνητικούς που θα είναι εκεί. Να ξέρουν κι αυτοί πώς θα αντιμετωπίσουν εσάς και να ξέρουμε πώς να τους αντιμετωπίσουμε κι εμείς. Είπαμε ένα συγκεκριμένο θέμα πείτε μας αν το κάνετε δεκτό ή όχι. Πάλι φίλοι θα είμαστε, αλλά δεν θα είμαστε σύμφωνοι, θα διαφωνούμε με τις πολιτικές επιλογές σας.

Εγώ λοιπόν δεν θα εξαντλήσω τον χρόνο μου, απλώς θα πω ότι δυστυχώς δεν υπάρχει μία συνέπεια στην απάντηση σε σχέση με το ερώτημα. Μακάρι να μας εκπλήξετε στη δευτερολογία και να μας πείτε ότι η Κυβέρνηση το μελετάει ή το έχει αποφασίσει.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Κεγκέρογλου. Έτσι κι αλλιώς εχθροί δεν είστε, αντίπαλοι είστε.

Έχετε τον λόγο, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, η πρωτολογία μου δεν ήταν μία απάντηση σε άλλη ερώτηση, ήταν στη συγκεκριμένη ερώτηση και σας ανέφερα τα μέτρα στήριξης που πήρε η συγκεκριμένη Κυβέρνηση για τους σεισμόπληκτους της συγκεκριμένης περιοχής.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Όχι, εγώ για τις επιχειρήσεις ρωτώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Πριν αναφερθώ στο ζήτημα της επιστρεπτέας προκαταβολής θα πρέπει να ενημερώσω τόσο εσάς όσο και τη Βουλή αλλά και όσους μας παρακολουθούν ότι για τις αποζημιώσεις και τη στήριξη των πληγέντων στις σεισμόπληκτες περιοχές της Κρήτης έχουν διατεθεί συνολικά μέχρι σήμερα 40.981.118,31 ευρώ σε τέσσερις χιλιάδες πεντακόσιους είκοσι τέσσερις πολίτες. Με την ολοκλήρωση της επεξεργασίας των αιτήσεων και των στοιχείων που υποβλήθηκαν θα ακολουθήσουν και νέες πληρωμές το επόμενο χρονικό διάστημα.

Τώρα σε ό,τι αφορά την επιστροφή του επιστρεπτέου ποσού της ληφθείσας ενίσχυσης μέσω του καθεστώτος επιστρεπτέας προκαταβολής: Όπως γνωρίζετε, έχουμε προχωρήσει σε μείωση του ποσοστού επιστροφής όλων των κύκλων της επιτρεπτέας προκαταβολής ανάλογα με την πτώση των ακαθάριστων εσόδων κάθε επιχείρησης.

Με την προϋπόθεση της τήρησης της ρήτρας διατήρησης εργαζόμενων που προβλεπόταν σε κάθε κύκλο επιστρεπτέας προκαταβολής παρέχεται η δυνατότητα επιστροφής των κάτωθι ποσοστών της ενίσχυσης: πρώτον, για επιχειρήσεις που έχουν κάνει έναρξη εργασιών πριν από την 1η Ιανουαρίου 2019, δεν άνοιξαν υποκατάστημα από την 1η Απριλίου 2019 έως και την 31η Δεκεμβρίου 2020 και έχουν θετικά ακαθάριστα έσοδα το 2019, θα υπάρξει επιστροφή: ποσοστού 25% της ενίσχυσης εφόσον η μείωση των ακαθάριστων εσόδων του 2020 της επιχείρησης ξεπερνά το 70% σε σχέση με το 2019 και η επιχείρηση παρουσιάζει ζημίες προ φόρων ή ποσοστού 33,3% της ενίσχυσης, εφόσον η μείωση των ακαθάριστων εσόδων του 2020 της επιχείρησης ανέρχεται τουλάχιστον σε 30% έως και 70%, σε σχέση με το 2019, και παρουσιάζει ζημίες προ φόρων ή τέλος, ποσοστού 50% της ενίσχυσης, για τις λοιπές επιχειρήσεις.

Δεύτερον, για τις νέες επιχειρήσεις που έχουν κάνει έναρξη εργασιών μετά την 1η Ιανουαρίου 2019 ή για επιχειρήσεις που άνοιξαν υποκατάστημα από την 1η Απριλίου 2019 έως και την 31η Δεκεμβρίου 2020 ή έχουν μηδενικά ακαθάριστα έσοδα του 2019 θα υπάρξει επιστροφή ποσοστού 25% της ενίσχυσης, εφόσον η μείωση των ακαθάριστων εσόδων του 2020 της επιχείρησης ξεπερνά το 30% σε σχέση με τα έσοδα του 2019 και η επιχείρηση παρουσιάζει ζημίες προ φόρων ή ποσοστού 33,3% της ενίσχυσης για τις λοιπές επιχειρήσεις.

Παράλληλα, αυξήθηκαν οι δόσεις για την αποπληρωμή του επιστρεπτέου ποσού της ληφθείσας ενίσχυσης σε εξήντα ισόποσες μηνιαίες δόσεις, οι οποίες είναι πλέον άτοκες, ενώ εναλλακτικά δίνεται η δυνατότητα εφάπαξ καταβολής του επιστρεπτέου ποσού της ληφθείσας ενίσχυσης πριν τη λήξη της περιόδου χάριτος, με έκπτωση 15% επί του επιστρεπτέου ποσού.

Όπως έχουμε εξάλλου δεσμευτεί, η περίοδος χάριτος πρόκειται να παραταθεί με την πρώτη δόση να καθίσταται πληρωτέα την 30η Ιουνίου του 2022, ενώ θα παραταθεί και η περίοδος κατά την οποία είναι δυνατή η εφάπαξ καταβολή του επιστρεπτέου ποσού της ληφθείσας ενίσχυσης με έκπτωση 15% επί του επιτρεπτού ποσού, έως και την 31η Μαρτίου του 2022. Υπάρχει ήδη, συνεπώς ένα πλαίσιο που διευκολύνει τις επιχειρήσεις.

Σε κάθε περίπτωση, το Υπουργείο Οικονομικών και η Κυβέρνηση του Κυριάκου Μητσοτάκη αξιολογούν κάθε κατάσταση, μελετούν και εξετάζουν όλα τα αιτήματα που υποβάλλονται και αν χρειαστεί, είτε επικαιροποιούν το συγκεκριμένο πλαίσιο ή λαμβάνουν νέα μέτρα στήριξης εφόσον υπάρχουν δημοσιονομικά περιθώρια.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

Καλή συνέχεια και στους δύο.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Στο σημείο αυτό θα διακόψουμε τη συνεδρίαση και θα επανέλθουμε στις 18.00΄με νομοθετική εργασία, σύμφωνα με την ημερήσια διάταξη.

Σας ευχαριστούμε όλους μέσα και έξω από την Αίθουσα.

Καλό απόγευμα. Η Παναγιά μαζί σας!

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Ανάπτυξης και Επενδύσεων: «Αναπτυξιακός Νόμος – Ελλάδα Ισχυρή Ανάπτυξη».

Ως προς την οργάνωση της συζήτησης, θα ήθελα να υπενθυμίσω ότι μετά τις ομιλίες των εισηγητών και των ειδικών αγορητών θα ακολουθήσει ένας κύκλος κατά προτεραιότητα, που θα περιλαμβάνει έναν ομιλητή από κάθε Κοινοβουλευτική Ομάδα, και στη συνέχεια θα ακολουθήσουν δωδεκαμελείς κύκλοι ομιλητών. Οι Βουλευτές που επιθυμούν να μιλήσουν με τηλεδιάσκεψη, μέσω της πλατφόρμας Webex, θα τοποθετηθούν όταν ολοκληρωθούν οι κύκλοι των ομιλητών με φυσική παρουσία.

Η Διάσκεψη των Προέδρων αποφάσισε στη συνεδρίασή της στις 27Ιανουαρίου 2022 τη συζήτηση του νομοσχεδίου σε τρεις συνεδριάσεις, ενιαία, επί της αρχής, των άρθρων και των τροπολογιών.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, θα ήθελα να εξηγήσω ορισμένες νομοτεχνικές βελτιώσεις που θα κατατεθούν αργότερα.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Υπουργέ.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ευχαριστώ πολύ, κύριε Πρόεδρε.

Για να διευκολύνω τη συζήτηση, θα εξηγήσω κάποιες αλλαγές που θα έρθουν υπό μορφή νομοτεχνικών βελτιώσεων, έτσι ώστε και οι αγορητές και οι εισηγητές να τις γνωρίζουν.

Το πρώτο είναι ότι το κόστος, το ποσοστό των κατασκευαστικών δαπανών για τα θερμοκήπια ανεβαίνουν από το 40% στο 60%. Είναι εύλογο, γιατί τα θερμοκήπια είναι μονάδες οι οποίες έχουν μεγαλύτερο κατασκευαστικό κόστος ως ποσοστό με τις άλλες ηλεκτρομηχανολογικές εγκαταστάσεις.

Επίσης, λόγω του μεγάλου κόστους που απαιτείται για να γίνονται οι μισθώσεις και οι μεταγραφές στα υποθηκοφυλακεία, μειώνουμε τον χρόνο των μακροχρόνιων υποχρεώσεων από δεκαπέντε έτη ουσιαστικά σε δέκα έτη για να διευκολύνουμε τους επενδυτές.

Επιπλέον, για να μπορέσουμε να διευκολύνουμε τις πολύ μικρές επιχειρήσεις μειώνουμε το κατώτατο όριο από 150.000 σε 100.000 ευρώ.

Το επόμενο, για να μπορέσουμε να διευκολύνουμε την υποβολή των αιτημάτων εντός του συγκεκριμένου χρόνου -γιατί όπως γνωρίζετε, για να μην καθυστερούμε τις υπαγωγές, πλέον δεν δίνουμε παρατάσεις- αφαιρούμε την υποβολή μελέτης βιωσιμότητας και εύλογου κόστους από τις τράπεζες και το αντικαθιστούμε με μια ηπιότερη πρόβλεψη, που πάντως δεν θα περιορίζει την υπαγωγή και την αίτηση υπαγωγής. Θα πρέπει να κατατίθεται, αλλά σε δεύτερο χρόνο.

Προσθέτουμε το κίνητρο της φορολογικής απαλλαγής για το καθεστώς της δίκαιης αναπτυξιακής μετάβασης, για να ικανοποιήσουμε και τα αιτήματα των φορέων για τα ξενοδοχεία. Συμπεριλαμβάνονται, όπως είπαμε, και τα ξενοδοχεία τριών αστέρων στον εκσυγχρονισμό του, καθώς επίσης και αναβάθμιση ξενοδοχείων ενός και δύο αστέρων πάλι σε τρία. Μιλάμε για εκσυγχρονισμό.

Κατά τη φάση της συζήτησης των επιτροπών προέκυψε ένα ζήτημα σχετικά με την ολοκλήρωση των επενδύσεων που έχουν σχέση με την αγροδιατροφή. Συμπεριλαμβάνουμε λοιπόν και το Γεωτεχνικό Επιμελητήριο κατά τη φάση του ελέγχου της ολοκλήρωσης μιας επένδυσης, που έχει σχέση με αγροδιατροφή.

Επίσης, συμπεριλαμβάνουμε, μόνο για τα νησιά μας, τα σχέδια τα οποία έχουν σχέση με επενδύσεις σε φόρτιση ηλεκτρικών οχημάτων.

Ταυτόχρονα, για να μπορέσουμε να στηρίξουμε τις παραμεθόριες περιοχές, τις ορεινές περιοχές και τα νησιά κάτω από τρεις χιλιάδες εκατό κατοίκους συμπεριλαμβάνουμε και τους ξενώνες φιλοξενίας, για να μπορέσουμε να ενισχύσουμε το παραδοσιακό και πολιτισμικό γίγνεσθαι της χώρας, βεβαίως με πέντε κλειδιά και έναν αριθμό δωματίων.

Ευχαριστώ πολύ, κύριε Πρόεδρε.

**ΜΑΞΙΜΟΣ ΣΕΝΕΤΑΚΗΣ:** Ισχύει και για τα τρία αστέρια;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Για τα τρία αστέρια που είπατε για τον εκσυγχρονισμό ισχύει. Ισχύει όμως και η αναβάθμιση από μικρότερο σε τρία αστέρια.

**ΠΡΟΕΔΡΕΥΩΝ (Χαράλαμπος Αθανασίου):** Φαντάζομαι θα κατατεθούν, κύριε Υπουργέ, και οι νομοτεχνικές σε λίγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ναι, λίγο αργότερα.

Συγγνώμη, κύριε Πρόεδρε, να συμπληρώσω ότι μιλάμε για παραδοσιακούς οικισμούς, ως προς αυτό που είπα για τους ξενώνες. Αφορά παραδοσιακούς οικισμούς, ορεινούς, παραμεθόριους και νησιωτικούς έως τρεις χιλιάδες εκατό κατοίκους. Ανοίγουμε ένα κεφάλαιο που ήταν πολλά χρόνια κλεισμένο.

**ΠΡΟΕΔΡΕΥΩΝ (Χαράλαμπος Αθανασίου):** Θέλει κάποιος άλλη διευκρίνιση;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, να κάνω μια διευκρινιστική ερώτηση;

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, κύριε Μαμουλάκη.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Το ζήτημα του επενδυτικού ορίου για τα επενδυτικά σχέδια από τις 150.000 στις 100.000, ώστε να μπορέσουν να ενταχθούν περισσότερες επιχειρήσεις, μικρές και πολύ μικρές, δεν το αναφέρετε στις νομοτεχνικές. Ισχύει;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ναι, ναι.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Άρα θα έρθουν δηλαδή αύριο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Ισχύει ναι, σας είπα ότι θα έρθει. Εγώ απλώς σας ενημέρωσα για να σας διευκολύνω στη συζήτηση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Όσο πιο γρήγορα τόσο το καλύτερο.

**ΠΡΟΕΔΡΕΥΩΝ (Χαράλαμπος Αθανασίου):** Ο κύριος Υπουργός θα είναι συνέχεια εδώ και όταν κατατεθούν οι νομοτεχνικές βελτιώσεις θα έχετε όλον τον χρόνο, όπου νομίζετε, να ζητείτε διευκρινίσεις. Εδώ θα είμαστε.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, κι εγώ θα ήθελα μια διευκρίνιση.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπουκώρο, έχετε τον λόγο.

**ΧΡΗΣΤΟΣ ΜΠΟΥΚΩΡΟΣ:** Κύριε Υπουργέ, βλέπουμε ότι πραγματικά έχετε λύσει όλα τα ζητήματα που ανέκυψαν.

Υπάρχει ένα αίτημα που έχει φτάσει και σε εσάς, το οποίο εδράζεται στη νησιωτικότητα. Βεβαίως το τρεις χιλιάδες εκατό είναι ένα όριο των μικρών νησιών, που στη νομολογία γενικότερα και σε όλες τις προσπάθειες νομοθέτησης που έχουν κάνει είναι το ίδιο όριο, αλλά υπάρχουν συμπλέγματα νησιών που συμπεριλαμβάνουν και παραδοσιακούς οικισμούς που είναι τεσσάρων-πέντε χιλιάδων κατοίκων. Αντιμετωπίζουν τα ίδια προβλήματα, έχουν τα ίδια οικονομικά χαρακτηριστικά. Είναι εντελώς κάθετο το Υπουργείο Ανάπτυξης στην αύξηση του ορίου του πληθυσμιακού, ώστε να εντάσσονται, για τους ξενώνες φιλοξενίας, με τους όρους που είπατε, και λίγο μεγαλύτερα νησιά;

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Εμείς συμπεριλάβαμε τους παραδοσιακούς ξενώνες ακριβώς με αυτά τα χαρακτηριστικά, γιατί αυτά είναι οριζόντια χαρακτηριστικά, που αγγίζουν την επικράτεια της πατρίδας μας. Γι’ αυτό μιλήσαμε για ορεινές περιοχές, μιλήσαμε για παραμεθόριες, που πλέον τις έχουμε επεκτείνει από δεκαπέντε σε τριάντα χιλιόμετρα και πρέπει να σας πω ότι αυτό καταλαμβάνει πλέον σχεδόν όλη την Ανατολική Μακεδονία και Θράκη, και ταυτόχρονα τα μικρά νησιά των τριών χιλιάδων εκατό κατοίκων. Δεν έχουμε μπει σε αύξηση, γιατί τότε θα φεύγαμε και από κάποιους κανόνες και νόρμες της Ευρωπαϊκής Επιτροπής.

**ΠΡΟΕΔΡΕΥΩΝ (Χαράλαμπος Αθανασίου):** Εισερχόμαστε λοιπόν στους εισηγητές.

Τον λόγο έχει ο κ. Μάξιμος Σενετάκης από τη Νέα Δημοκρατία.

Είναι βέβαια τριήμερη η συζήτηση, αλλά έχουμε πάρα πολλούς ομιλητές, περίπου εκατόν είκοσι, και συνεπώς θα παρακαλέσω να τηρούμε τους χρόνους.

Κύριε Σενετάκη, έχετε τον λόγο.

**ΜΑΞΙΜΟΣ ΣΕΝΕΤΑΚΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, το καλοκαίρι του 2019 οι Έλληνες πολίτες έδωσαν εντολή στη Νέα Δημοκρατία και τον Κυριάκο Μητσοτάκη να δώσει νέα ώθηση στο εκτενές πρόγραμμα αλλαγών και μεταρρυθμίσεων που ξεκίνησε το καλοκαίρι του 2012, αλλά διεκόπη απότομα με τις γνωστές επιπτώσεις το 2015.

Ήταν ένα ορόσημο εθνικής συνειδητοποίησης. Η πλειονότητα των πολιτών, δέκα χρόνια αφότου αποκαλύφθηκε η δυσμενής κατάσταση που είχε περιέλθει η χώρα, κατανόησε πια ότι ο λαϊκισμός βλάπτει σοβαρά τόσο τη χώρα όσο και τους ίδιους. Συνειδητοποίησε πως ο συναισθηματισμός που επηρέαζε τις αποφάσεις και τις επιλογές τους έπρεπε να παραχωρήσει τη θέση του στην κοινή λογική και τον ρεαλισμό.

Η κοινή λογική απαιτούσε μια διακυβέρνηση της αλήθειας, του σχεδιασμού, της συνέπειας, της μεθοδικότητας, της αποφασιστικότητας, της μετριοπάθειας, για να οικοδομηθεί μια νέα σχέση εμπιστοσύνης κράτους-πολίτη σε ένα πρώτο επίπεδο και σε ένα δεύτερο επίπεδο μια νέα σχέση εμπιστοσύνης της χώρας με εταίρους και παραδοσιακούς συμμάχους, μια εμπιστοσύνη που είναι απαραίτητη προϋπόθεση για την εφαρμογή αυτού του τολμηρού σχεδίου αλλαγών και μεταρρυθμίσεων.

Ο Κυριάκος Μητσοτάκης εμπιστεύτηκε σε ό,τι πιο αξιόλογο διαθέτει η χώρα τον σχεδιασμό για το νέο παραγωγικό υπόδειγμα που χρειαζόμαστε για να αντιμετωπίσουμε τις σύγχρονες προκλήσεις, για να έχουμε τη δυνατότητα να προσαρμοζόμαστε γρήγορα σε ό,τι εξίσου γρήγορα αλλάζει γύρω μας.

Το σχέδιο ολοκληρώθηκε. Αποτυπώνεται σε τρία εμβληματικά κείμενα: Το σχέδιο ανάπτυξης για την ελληνική οικονομία, η γνωστή σε όλους μας έκθεση Πισσαρίδη, το Εθνικό Σχέδιο Ανάκαμψης και Ανθεκτικότητας «Ελλάδα 2.0», η στρατηγική για τη βιομηχανία «Βιομηχανία 4.0».

Θα μου επιτραπεί να πω ότι τα τρία αυτά κείμενα αποτελούν ένα κοινωνικό συμβόλαιο για το πού θέλουμε να πάμε, για το ποια Ελλάδα σχεδιάζουμε, για το ποια Ελλάδα θέλουμε.

Συνεπώς η κατεύθυνσή μας είναι γνωστή στον ελληνικό λαό. Τη γνωρίζει και η διεθνής κοινότητα. Δεν υπάρχει κάποια κρυφή ατζέντα.

Είναι σωστός ο δρόμος που έχουμε επιλέξει να ακολουθήσουμε; Την απάντηση τη δίνει η εμπιστοσύνη που δείχνουν στη χώρα μας Ευρωπαίοι εταίροι, διεθνείς θεσμοί, αγορές, μεγάλοι επενδυτές. Αν είχαμε σχεδιάσει λάθος κατεύθυνση, αυτή η εμπιστοσύνη δεν θα υπήρχε. Και είναι αυτή η εμπιστοσύνη που χάθηκε τα προηγούμενα χρόνια και έβαλε τη χώρα στη μεγάλη περιπέτεια που περάσαμε.

Τι είναι, λοιπόν, αυτό που συζητάμε σήμερα; Είναι ακριβώς το πώς θα εφαρμόσουμε το σχέδιο στην πράξη, το πώς θα κάνουμε το σχέδιο έργο.

Ο νέος αναπτυξιακός νόμος, που θα αντικαταστήσει τον ισχύοντα ν.4399/2016, συνιστά το νέο θεσμικό εργαλείο ανάπτυξης της ελληνικής οικονομίας. Αντικατοπτρίζει το πνεύμα των στρατηγικών σχεδίων ανάπτυξης, ανταποκρίνεται στις σύγχρονες απαιτήσεις της επιχειρηματικότητας και εν γένει, της οικονομικής ζωής, εκφράζει το ιδεολογικό στίγμα της Κυβέρνησης.

Κυρίες και κύριοι Βουλευτές, η Κυβέρνηση επέλεξε να διαμορφώσει έναν νέο αναπτυξιακό νόμο, αντί να συμπληρώσει ή να τροποποιήσει τον υφιστάμενο, διότι ο ισχύων νόμος δεν ανταποκρίνεται στις ανάγκες και τις απαιτήσεις του μετασχηματισμού της ελληνικής οικονομίας. Είναι αναπαραγωγή των προηγούμενών του νόμων, που επιτρέπουν σε επιχειρήσεις χαμηλής παραγωγικότητας να διαδραματίζουν υπερβολικά μεγάλο ρόλο στην οικονομία, που επικεντρώνουν την οικονομική δραστηριότητα σε παραδοσιακούς τομείς και τομείς χαμηλής καινοτομίας, με αποτέλεσμα χαμηλή αύξηση της παραγωγικότητας.

Όταν, λοιπόν, επί σειρά ετών έχεις δοκιμάσει τα αποτελέσματα των πολιτικών αυτών και αυτό που έχεις πετύχει είναι να διατηρείς το υψηλότερο ποσοστό ανεργίας στην Ευρωπαϊκή Ένωση, το χαμηλότερο ποσοστό απασχόλησης στην Ευρωπαϊκή Ένωση, την ανεργία στους νέους στο 35%, το χάσμα απασχόλησης μεταξύ των φύλων στο 19%, το ποσοστό μακροχρόνια ανέργων στο 70%, τότε η δοκιμή σε πείθει ότι πρέπει να δοκιμάσεις κάτι διαφορετικό.

Προφανώς, με τον νέο αναπτυξιακό νόμο δεν θα δοκιμάσουμε να υποβαθμίσουμε την αναγκαιότητα διατήρησης και ενδυνάμωσης των παραδοσιακών μορφών επιχειρηματικών δραστηριοτήτων. Όμως είναι πλέον σαφές ότι πρέπει να υποστηρίξουμε και τις νέες, σύγχρονες τάσεις ανάπτυξης επενδυτικών πρωτοβουλιών, να αυξήσουμε τις λίγες μέχρι σήμερα επενδύσεις στην έρευνα και την καινοτομία και να τις εναρμονίσουμε με τις υψηλές δεξιότητες του ανθρώπινου δυναμικού μας, ώστε να αυξήσουμε την παραγωγικότητα και να παράξουμε προϊόντα και υπηρεσίες υψηλής προστιθέμενης αξίας.

Είναι, λοιπόν, σαφές ότι οι ελληνικές επιδόσεις στον δείκτη ψηφιακής οικονομίας και κοινωνίας πρέπει να βελτιωθούν. Πρέπει να ξεκολλήσουμε από την εικοστή έβδομη θέση μεταξύ των είκοσι οκτώ κρατών-μελών όπου βρισκόμαστε σήμερα. Και πρέπει ο δείκτης που αφορά την απασχόληση σε επιχειρήσεις υψηλής ανάπτυξης σε καινοτόμους τομείς -και είναι για την Ελλάδα στο 2,5%- τουλάχιστον να πλησιάσει, αν όχι να ξεπεράσει, τον ευρωπαϊκό μέσο όρο, που είναι στο 5,2%.

Κυρίες και κύριοι συνάδελφοι, είναι σαφές πια πως είναι επιτακτική η ανάγκη να τρέξουμε και να προλάβουμε το τρένο της τεχνολογικής εξέλιξης. Ως οικονομία, δεν έχουμε άλλη επιλογή σε άλλον προσανατολισμό, πόσω μάλλον που η οικονομία μας δεν είναι εντάσεως εργασίας και που διαθέτουμε ένα ανθρώπινο δυναμικό υψηλών δεξιοτήτων, που αξιώνει να του προσφέρουμε τις ευκαιρίες να τις αναδείξει εδώ, στην πατρίδα του.

Έπρεπε, λοιπόν, ο νόμος να αλλάξει ριζικά. Έπρεπε να δημιουργηθεί ένα ενιαίο πλαίσιο που θα καλύπτει τις επενδυτικές ανάγκες της χώρας ολιστικά και όχι με αποσπασματικές παρεμβάσεις. Είναι ένας νόμος που θα υπηρετήσει μια νέα φουρνιά επιχειρηματιών. Όταν, μάλιστα, τα ποσοστά άμεσων επιχορηγήσεων για επενδυτικά σχέδια προϋπολογισμού 100.000 ευρώ φτάνουν και το 70% έναντι του 35% που ίσχυε στον παρόντα νόμο και όταν τα χρήματα για το νέο επιχειρείν είναι διασφαλισμένα ως ξεχωριστό καθεστώς, τότε καταλαβαίνουμε ότι είναι ένας νόμος για τους πολλούς και τους μικρούς.

Δεν πρέπει, όμως, να το δούμε μόνο ως έναν τρόπο να μοιράζουμε χρήματα και αυτό είναι εξαιρετικά σημαντικό. Είναι ένας μηχανισμός που θα επιτρέψει στους δημιουργικούς Έλληνες να παράξουν πλούτο, όχι μόνο γιατί μέσα από τις διαδικασίες του νόμου δίνεται η δυνατότητα μόχλευσης κεφαλαίων, όπου για 1 ευρώ δημοσίου χρήματος κινητοποιούνται 2 ευρώ ιδιωτικά κεφάλαια, αλλά γιατί μέσα από τον νέο μηχανισμό αξιολόγησης, έγκρισης, ελέγχου των επενδυτικών σχεδίων, το κράτος δεν καλείται απλώς να δώσει χρήματα. Καλείται να δώσει εξετάσεις εκσυγχρονισμού, διαφάνειας και αξιοπιστίας.

Οι διαδικασίες παίζουν σημαντικό ρόλο, γιατί επηρεάζουν σημαντικά τον χρόνο που διεκπεραιώνεται μια δουλειά. Και για τον επιχειρηματικό κόσμο, ως γνωστό, ο χρόνος είναι χρήμα.

Δεδομένου ότι αποτελεί στρατηγικό κυβερνητικό πυλώνα η προσπάθεια κατάργησης παρωχημένων γραφειοκρατικών διαδικασιών, ο νέος νόμος εισάγει σημαντικές καινοτομίες σε όλη τη διαδικασία υποβολής, αξιολόγησης, ελέγχου των επενδυτικών σχεδίων και της έκδοσης των συναφών διοικητικών πράξεων, με ρητές προθεσμίες που μειώνουν δραματικά τον χρόνο από την υποβολή του επενδυτικού σχεδίου στην έγκριση και στην υλοποίηση. Σκοπός είναι η επένδυση να γίνει, όχι να μείνει ένα απλό σχέδιο.

Αύξηση των επενδύσεων επιτυγχάνεται με την πραγματοποίηση της επένδυσης. Το κριτήριο μέτρησης και αποτελεσματικότητας είναι ο αριθμός υλοποιήσεων και όχι υπαγωγών, αν και -όσο, βέβαια, οι διαδικασίες επιτρέπουν τις υλοποιήσεις τόσο αυξάνονται και οι υπαγωγές.

Μάλιστα, όπως μας είπε ο Αναπληρωτής Υπουργός, ο κ. Παπαθανάσης, τα τελευταία δύο χρόνια, η επιτάχυνση των διαδικασιών απέφερε 780% αύξηση των υπαγωγών, 282% ανά έτος.

Κυρίες και κύριοι συνάδελφοι, αντιλαμβάνεστε λοιπόν τι προοπτικές υπάρχουν, όταν τεθεί σε εφαρμογή ο νέος νόμος, με τις καινοτομίες που φέρνει, δηλαδή με το νέο πληροφοριακό σύστημα που θα τον υποστηρίξει, με τους ιδιώτες αξιολογητές που θα τρέξουν τις διαδικασίες αξιολόγησης, με την αξιοποίηση των δυνατοτήτων που παρέχει ο απαλλακτικός κανονισμός, ο οποίος θα συμπεριλαμβάνει ενισχύσεις και πέραν των περιφερειακών ενισχύσεων, καθώς και με τα δεκατρία ξεχωριστά θεματικά καθεστώτα που δημιουργούμε με αυτόν τον νόμο, τα οποία είναι: Πρώτον, ο ψηφιακός και τεχνολογικός μετασχηματισμός επιχειρήσεων. Δεύτερον, η πράσινη μετάβαση, η περιβαλλοντική αναβάθμιση επιχειρήσεων. Τρίτον, νέο επιχειρείν. Τέταρτον, καθεστώς δίκαιης αναπτυξιακής μετάβασης. Πέμπτον, έρευνα και εφαρμοσμένη καινοτομία. Έκτον, αγροδιατροφή, πρωτογενής παραγωγή και μεταποίηση γεωργικών προϊόντων, αλιεία. Έβδομον, μεταποίηση - εφοδιαστική αλυσίδα. Όγδοον, επιχειρηματική εξωστρέφεια. Ένατον, ενίσχυση τουριστικών επενδύσεων. Δέκατον, εναλλακτικές μορφές τουρισμού. Ενδέκατον, μεγάλες επενδύσεις. Δωδέκατον, ευρωπαϊκές αλυσίδες αξίας. Δέκατο τρίτο και τελευταίο, επιχειρηματικότητα 360 μοίρες.

Ακούστηκε στη συζήτηση στις επιτροπές από τα κόμματα της Αντιπολίτευσης ότι ο διαχωρισμός των δεκατριών θεματικών καθεστώτων δυσχεραίνει τις χρηματοδοτήσεις και τις απορροφήσεις κονδυλίων.

Λοιπόν, θα συμβεί το ακριβώς αντίθετο. Ακριβώς επειδή για κάθε καθεστώς ξεχωριστά προβλέπεται συγκεκριμένο ποσό της τάξεως των 150 εκατομμυρίων ανά σύστημα, δεν θα μπαίνουν όλα τα καθεστώτα σε έναν κουβά, έτσι ώστε να απορροφά κονδύλια ένας κλάδος εις βάρος ενός άλλου κλάδου. Γνωρίζουμε τι γινόταν στο παρελθόν και για ποιους λόγους.

Έτσι, για πρώτη φορά κονδύλια που είναι να κατευθυνθούν για τον ψηφιακό μετασχηματισμό της χώρας θα κατευθυνθούν στον ψηφιακό μετασχηματισμό της χώρας, δεν θα χαθούν στον δρόμο και θα κατευθυνθούν κάπου αλλού. Το ίδιο θα γίνει και για την πράσινη μετάβαση, το ίδιο και για το νέο επιχειρείν, καθώς και για όλα τα καθεστώτα.

Αυτή η νέα διεύρυνση σε κλάδους της οικονομίας με υψηλή παραγωγικότητα και προστιθέμενη αξία δεν θα γίνει μόνο στα λόγια, θα γίνει στην πράξη και αυτό θέλουμε: πράξεις και έργα, όπως θέλουμε και αποκέντρωση στην πράξη. Και από τη στιγμή που ο νόμος περιλαμβάνει επενδυτικά σχέδια που υλοποιούνται στην περιφέρεια σε ποσοστό 97% αφορά και στις τοπικές κοινωνίες υπηρετώντας, όπως είπαμε, στην πράξη την αποκέντρωση.

Κυρίες και κύριοι Βουλευτές, ο αναπτυξιακός νόμος έπρεπε να αλλάξει, όχι μόνο για να αποτυπώσει το νέο προσανατολισμό της ελληνικής οικονομίας και την αλλαγή του παραγωγικού υποδείγματος, αλλά και γιατί έπρεπε να αποτελέσει ένα ελκυστικό, με την έννοια των κινήτρων που θα προσφέρει, χρηματοδοτικό εργαλείο για την ενίσχυση των ιδιωτικών επενδύσεων.

Όλη η Ευρώπη αναζητά επενδύσεις, δεν είμαστε μόνον εμείς. Η προσέλκυση επενδύσεων είναι η κυρίαρχη πολιτική των κρατών-μελών της Ευρωπαϊκής Ένωσης και για να προσελκύσεις επενδύσεις, χρειάζεται να δημιουργήσεις ένα φιλοεπενδυτικό περιβάλλον που προϋποθέτει εξάλειψη της γραφειοκρατίας, κίνητρα και διαφάνεια.

Σήμερα, λοιπόν, το ελληνικό κράτος καλείται να δείξει ότι είναι σε θέση να διαμορφώσει τις συνθήκες και τις προϋποθέσεις της δημιουργίας αυτού του φιλοεπενδυτικού κλίματος και να διευκολύνει τους ανθρώπους της δημιουργίας να αναδείξουν τις δεξιότητές τους, να υλοποιήσουν τις ιδέες τους, να κάνουν τα όνειρά τους πραγματικότητα.

Από τη στιγμή, λοιπόν, που το κράτος θα αποδείξει ότι δεν είναι πια το τέρας που απορροφά πόρους και απομυζά κόπους, θα επιτρέψει σε παλαιούς και, κυρίως, σε νέους επιχειρηματίες, που θα έρθουν για πρώτη φορά σε επαφή μαζί του, να συνδιαμορφώσουν μία νέα επιχειρηματική κουλτούρα που έχουμε ανάγκη στη χώρα όσο τίποτα άλλο σήμερα.

Αυτό είναι και το μεγαλύτερο στοίχημα που καλούμαστε να κερδίσουμε μέσα απ’ αυτόν τον αναπτυξιακό νόμο, να δείξουμε ότι το ελληνικό κράτος είναι σε θέση να διαδραματίσει τον στρατηγικό, ελεγκτικό και εποπτικό του ρόλο, ως συνεργάτης και συνοδοιπόρος κάθε δημιουργικού ανθρώπου που αγωνίζεται να βελτιώσει το βιοτικό του επίπεδο.

Κυρίες και κύριοι Βουλευτές, μπορεί όλα αυτά να φαντάζουν οραματικά ή ουτοπικά για την ελληνική πραγματικότητα που συνηθίσαμε να ζούμε, όμως αρκούν μικρές, πρακτικές αλλαγές για να πετύχουμε κάτι που σήμερα θεωρούμε άπιαστο. Αυτές τις μικρές, πρακτικές, αλλά τόσο σημαντικές αλλαγές τις βλέπουμε και σε αυτόν τον νόμο. Είναι άλλο ένα κομμάτι στο παζλ της Ελλάδας που θέλουμε και αξίζουμε.

Η Νέα Δημοκρατία και ο Κυριάκος Μητσοτάκης δεν έταξε λαγούς με πετραχήλια στους Έλληνες πολίτες, υποσχέθηκε να μιλήσει τη γλώσσα της αλήθειας και να πράξει ό,τι πράττουν όλα τα προηγμένα κράτη που προκόβουν και ευημερούν. Υποσχέθηκε μια νέα σχέση εμπιστοσύνης κράτους-πολίτη και μια νέα σχέση εμπιστοσύνης της χώρας με εταίρους και παραδοσιακούς συμμάχους. Δεσμεύτηκε να είναι ο Πρωθυπουργός όλων των Ελλήνων χωρίς διαχωρισμούς και διαιρέσεις. Οι υποσχέσεις αυτές τηρήθηκαν και τηρούνται στο ακέραιο. Η δέσμευση όλων ημών είναι να διασφαλίσουμε καλύτερη προοπτική για την ελληνική οικονομία, καλύτερο μέλλον για την Ελλάδα.

Αυτός ο νόμος, πέραν των όποιων διαφωνιών εκφράστηκαν σε επιμέρους ζητήματα, πολλά από τα οποία επιλύθηκαν με τις επισημάνσεις του Υπουργού, εξασφαλίζει καλύτερες προϋποθέσεις για την ανάπτυξη της χώρας. Όσοι πραγματικά τη θέλουν και την εννοούν, δεν έχουν παρά να τον υπερψηφίσουν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Σενετάκη.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ναι, πριν δώσω τον λόγο στον εισηγητή του ΣΥΡΙΖΑ, ο Κοινοβουλευτικός Εκπρόσωπος του Κινήματος Αλλαγής θέλει τον λόγο.

Κύριε Σκανδαλίδη, έχετε τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Κύριε Πρόεδρε, με συγχωρείτε που παίρνω τον λόγο έτσι, ανάμεσα στους εισηγητές. Θα μιλήσω για ένα λεπτό, γιατί θέλω να κάνω μια δήλωση στην ελληνική αντιπροσωπεία.

Σε μια πρωτοφανή επίδειξη αντιθεσμικής λειτουργίας και κομματικού πατριωτισμού, ο κ. Πρωθυπουργός χθες, επέλεξε να ζητήσει συγγνώμη και να αναφωνήσει «ντροπή» απευθυνόμενος στον κ. Τσίπρα για τα δέκα συνολικά πολιτικά πρόσωπα που στοχοποιήθηκαν στην υπόθεση «NOVARTIS» και ουσιαστικά, αθωώθηκαν πανηγυρικά από την ελληνική δικαιοσύνη και αναφέρθηκε ονομαστικά στα στελέχη της Νέας Δημοκρατίας.

Αντιπαρέρχομαι την πολιτική απρέπεια που υποδηλώνει την κομματική αντίληψη του Πρωθυπουργού για τη λειτουργία των θεσμών. Δεν είχαμε σκοπό να δώσουμε συνέχεια, αν σήμερα ο Κυβερνητικός Εκπρόσωπος δεν προέβαινε, μετά την αυτονόητη αντίδραση του Ευάγγελου Βενιζέλου, σε μια απίστευτη δήλωση. Είπε συγκεκριμένα: «Είναι δουλειά του κ. Ανδρουλάκη να υποστηρίξει τα στελέχη του ΚΙΝΑΛ».

Αλήθεια, ο Ευάγγελος Βενιζέλος, αντιπρόεδρος της κυβέρνησης Σαμαρά, ο Γιάννης Στουρνάρας, κεντρικός τραπεζίτης της χώρας, ο Ανδρέας Λοβέρδος, για χρόνια πολλά Υπουργός κυβερνήσεων και ο Γιώργος Κουτρουμάνης επίσης, Υπουργός, δεν άξιζαν της πρωθυπουργικής προσοχής;

Ο Κυβερνητικός Εκπρόσωπος απλά πιστοποίησε μία ακόμα θλιβερή πραγματικότητα, ότι ο Πρωθυπουργός από το βάθρο του δήθεν σύγχρονου και θεσμικού Πρωθυπουργού, ο κ. Μητσοτάκης μεταπίπτει εν όψει των δυσκολιών της διακυβέρνησής του σε φθηνό κομματάρχη που ασεβεί απέναντι στους θεσμούς και ιδιαίτερα στον θεσμό της δικαιοσύνης.

Κρίμα! Δεν έχω να προσθέσω τίποτα άλλο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σκανδαλίδη, εγώ νομίζω ότι ο Πρωθυπουργός, ερμηνεύοντας γενικότερα το χθεσινό κλίμα, δεν είχε καμμία διάθεση να διαφοροποιηθεί ως προς την αθωότητα και άλλων εμπλεκομένων στη μεγάλη σκευωρία, όπως απεδείχθη τελικώς.

**ΣΩΚΡΑΤΗΣ ΦΑΜΕΛΛΟΣ:** Ο Κυβερνητικός Εκπρόσωπος έκανε το λάθος.

**ΠΡΟΕΔΡΕΥΩΝ (Χαράλαμπος Αθανασίου):** Όμως μην ξεχνάτε ότι γενικά την ονόμασε σκευωρία ως προς όλους και δεν είπε είναι σκευωρία ως προς τα συγκεκριμένα πολιτικά πρόσωπα που ανήκουν στη Νέα Δημοκρατία, αλλά συλλήβδην έπιασε όλους τους εμπλεκόμενους. Δεν νομίζω ότι υπήρχε πρόθεση να κάνει κάποιο διαχωρισμό, αλλά ήταν γενική η τοποθέτησή του.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, τώρα θα πάρουμε τον λόγο κι εμείς, συγγνώμη.

**ΠΡΟΕΔΡΕΥΩΝ (Χαράλαμπος Αθανασίου):** Όχι, έχετε Κοινοβουλευτικό Εκπρόσωπο, εάν θέλει να μιλήσει.

**ΔΙΑΜΑΝΤΩ ΜΑΝΩΛΑΚΟΥ:** Κύριε Πρόεδρε, τώρα προεδρεύετε όμως.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, δεν θα μιλάει ο καθένας εδώ. Εγώ σας έδωσα όπως το εξέλαβα όχι ως Προεδρεύων, αλλά ως απλό μέλος του Κοινοβουλίου. Σε καμμία περίπτωση δεν υπήρχε αυτή η πρόθεση του Πρωθυπουργού.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Να μιλήσω, μισό λεπτό. Εγώ θα έμενα απλά στο θέμα της πολιτικής απρέπειας, γιατί ήταν πολιτική απρέπεια. Δεν είναι δυνατόν να μιλά για δέκα σπουδαία πρόσωπα, σημαντικά πρόσωπα και να αναφέρεται μόνο σαν κομματάρχης στα δικά του.

Δεν είναι αυτό. Μίλησα για τη συνέχεια που έδωσε σήμερα ο Κυβερνητικός Εκπρόσωπος και την αντίληψη που έχει ο Πρωθυπουργός για τους θεσμούς. Αυτό είναι το μεγάλο θέμα. Η απάντηση του Κυβερνητικού Εκπροσώπου ήταν απαράδεκτη από την αρχή ως το τέλος, να πει να υποστηρίξει ο κ. Ανδρουλάκης τα δικά του στελέχη; Για όνομα του Θεού δηλαδή!

**ΠΡΟΕΔΡΕΥΩΝ (Χαράλαμπος Αθανασίου):** Σας εξήγησα ότι καταδίκασε συνολικά την υπόθεση «NOVARTIS» ως προς όλους τους εμπλεκόμενους και ξεκαθάρισε το θέμα ονομάζοντάς την «σκευωρία». Δεν είπε σκευωρία ως προς τους εμπλεκόμενους από την πλευρά της Νέας Δημοκρατίας, αλλά γενικώς.

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, παρακαλώ. Έχετε τώρα δικαίωμα να μιλήσετε.

**ΙΩΑΝΝΗΣ ΣΑΡΑΚΙΩΤΗΣ:** Πρώτα απ’ όλα, κύριε Πρόεδρε, δεν μπορείτε να απαντάτε εσείς στον Κοινοβουλευτικό Εκπρόσωπο. Προεδρεύετε αυτή τη στιγμή.

**ΠΡΟΕΔΡΕΥΩΝ (Χαράλαμπος Αθανασίου):** Ακούστε, κύριε συνάδελφε, όταν ένα θέμα είναι εκτός ημερήσιας συζήτησης, ο Προεδρεύων μπορεί να μιλήσει. Δεν επιτρέπεται να μιλάει –ακούστε- για την ουσία της υποθέσεως, γιατί πρέπει να κατεβεί κάτω. Όταν, όμως, είναι εκτός ημερήσιας διάταξης μπορεί να εκφέρει τη γνώμη ως Προεδρεύων. Παρακαλώ.

**ΣΩΚΡΑΤΗΣ ΦΑΜΕΛΛΟΣ:** Τότε να πάρουμε τον λόγο κι εμείς.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριε Φάμελλε.

Ορίστε, κύριε Σαρακιώτη.

**ΙΩΑΝΝΗΣ ΣΑΡΑΚΙΩΤΗΣ:** Κύριε Πρόεδρε υπάρχει Κοινοβουλευτικός Εκπρόσωπος και μπορεί να τοποθετηθεί. Από κει και πέρα είναι πρωτοφανές…

**ΠΡΟΕΔΡΕΥΩΝ (Χαράλαμπος Αθανασίου):** Εφαρμόζω κατά γράμμα τον Κανονισμό πάντοτε και αν υπάρχει ανοχή κάποτε, είναι υπέρ των ομιλούντων.

**ΙΩΑΝΝΗΣ ΣΑΡΑΚΙΩΤΗΣ:** Είναι πρωτοφανές να συζητούμε για ένα παγκόσμιο σκάνδαλο, τη «NOVARTIS», και να λέμε ότι στη χώρα μας είναι σκευωρία. Αυτό ήθελα να πω μόνο.

**ΠΡΟΕΔΡΕΥΩΝ (Χαράλαμπος Αθανασίου):** Λέμε τι απεφάνθη η δικαιοσύνη. Αμετακλήτως, πια, απεφάνθη.

Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, ειλικρινά, όλο αυτό το διάστημα της μεγάλης σκευωρίας, τόσο ο Πρωθυπουργός όσο και όλα τα κυβερνητικά στελέχη, πολύ περισσότερο από το ΚΙΝΑΛ, τοποθετήθηκαν και έλαβαν θέση καθαρή στο Κοινοβούλιο και στο δημόσιο λόγο για την ύπαρξη σκευωρίας, πράγμα το οποίο διαπιστώνεται με την αρχειοθέτηση όλων των υποθέσεων.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Όλων; Τι λέτε;

**ΧΡΗΣΤΟΣ ΜΠΟΥΚΩΡΟΣ:** Όλων των υποθέσεων.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Για προσέξτε! Είπατε όλων.

**ΧΡΗΣΤΟΣ ΜΠΟΥΚΩΡΟΣ:** Είδατε, κύριε Σκανδαλίδη, γιατί ακριβώς ο Πρωθυπουργός δεν μίλησε; Για να μη δώσει την ευκαιρία στον ΣΥΡΙΖΑ να «σπεκουλάρει» για μία ακόμη φορά ιδιαίτερα τη χθεσινή ημέρα.

Κατά συνέπεια, όταν η υπόθεση έληξε κατά τα εννιά δέκατα, για να ικανοποιήσω και τον κύριο συνάδελφο του ΣΥΡΙΖΑ, πολύ ορθώς η Κυβέρνηση εξέφρασε την ικανοποίησή της για την αρχειοθέτηση των υποθέσεων των στελεχών που προέρχονται από το δικό τους πολιτικό χώρο. Ταυτοχρόνως, και το ΚΙΝΑΛ θα έπρεπε να κάνει το ίδιο. Έχει να μας καταμαρτυρήσει το ΚΙΝΑΛ, έστω και μία φορά, στον αγώνα αυτόν που δόθηκε, τον πολιτικό αγώνα, όταν μιλούσε η Κυβέρνηση συνεχώς και για τους δέκα ανθρώπους, που αδίκως κατηγορήθηκαν, ότι κάναμε ένα βήμα πίσω ή ότι ξεχωρίσαμε όλους αυτούς που πιστεύαμε ότι αδικήθηκαν; Όχι, βέβαια. Εν πάση περιπτώσει, ούτε ο Πρωθυπουργός ούτε ο Κυβερνητικός Εκπρόσωπος έκαναν το λάθος να δίνουν την ευκαιρία στην Αξιωματική Αντιπολίτευση να «σπεκουλάρει».

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Μαμουλάκης έχει τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Με συγχωρείτε, κύριε Μαμουλάκη.

Κύριε Υπουργέ, έχετε τον λόγο.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Ανάπτυξης και Επενδύσεων):** Κύριε Πρόεδρε, ο Πρωθυπουργός σέβεται τους θεσμούς του κράτους. Αναφέρθηκε σε μία σκευωρία, ζήτησε από τον ΣΥΡΙΖΑ και τον επικεφαλής του, τον Πρόεδρο του ΣΥΡΙΖΑ, να ζητήσει συγγνώμη. Αυτό είναι ένα ζητούμενο, διότι θα πρέπει να σας πω ότι δεν είναι μόνο, κύριοι του ΣΥΡΙΖΑ, αυτά τα δέκα άτομα, είναι και τα παιδιά τους, είναι και οι γυναίκες τους, που έβλεπαν τους ανθρώπους τους, τους άντρες τους, ή τα παιδιά που έβλεπαν τους γονείς τους, τους πατέρες τους, να διασύρονται στα μέσα ενημέρωσης και μέσα στη Βουλή.

Αυτό, κυρίες και κύριοι του ΣΥΡΙΖΑ, εσείς που έχετε παιδιά δεν το σκέφτεστε; Πώς θα αισθανόσασταν, εάν τα παιδιά σας σας έβλεπαν στις τηλεοράσεις να σας κατηγορούν ότι παίρνετε χρήματα; Πώς αισθανόσασταν, όταν βλέπατε τον κ. Πικραμμένο να κλαίει; Άραγε, εσείς δεν αισθάνεστε την ανάγκη -σε εσάς αναφέρομαι- να πείτε ένα συγγνώμη στα παιδιά τουλάχιστον αυτών των ανθρώπων, που διάβαζαν στα μέσα, στις εφημερίδες και στις τηλεοράσεις, να διασύρονται οι γονείς τους;

**ΠΡΟΕΔΡΕΥΩΝ (Χαράλαμπος Αθανασίου):** Συνεχίζουμε με τον εισηγητή του ΣΥΡΙΖΑ, τον κ. Μαμουλάκη.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ιστορία των αναπτυξιακών νόμων μεταπολιτευτικά είναι, εν πολλοίς, και η ίδια η ιστορία του αναπτυξιακού υποδείγματος, του προτύπου δηλαδή της χώρας μας, με τα καλά και τα κακά της, με τα θετικά και τα αρνητικά.

Από τη δεκαετία του ΄70 που νομοθετείται ο πρώτος αναπτυξιακός νόμος μέχρι και το 2016, οι αναπτυξιακοί νόμοι είχαν την εξής πανομοιότυπη, θα έλεγα, λογική και πολιτική. Διαχώριζαν σε διαφορετικές ζώνες, ανάλογα με το μέγεθος του ΑΕΠ, εν συναρτήσει του πληθυσμιακού τους στοιχείου, και έδιναν διαφορετικού τύπου ενισχύσεις σε όλες τις μορφές επενδύσεων, πλην όσων φυσικά αποτρέπονταν από τις ευρωπαϊκές ντιρεκτίβες και ευρωπαϊκές οδηγίες.

Η λογική αυτή είχε ιστορικά δύο αποτελέσματα. Από τη μία, πέτυχε τη μείωση των περιφερειακών ανισοτήτων της χώρας μας, ένα ζητούμενο διαρκείας, ειδικά μετά τη Μεταπολίτευση. Επίσης, παράδειγμα χαρακτηριστικό αυτής της μείωσης των ανισοτήτων ήταν περιοχές, όπως η Κρήτη, οι Κυκλάδες ή η Θράκη, που ενισχύθηκαν σημαντικά, μειώνοντας δραστικά την ψαλίδα που τις χώριζε από τις βιομηχανικά ανεπτυγμένες περιοχές κατά τη δεκαετία του ΄70.

Από την άλλη, επιδότησε οριζόντια όλους τους κλάδους, τείνοντας να φέρει τη συντριπτική πλειονότητα των πόρων σε εκείνους τους τομείς στους οποίους υπήρχε και μεγαλύτερη επενδυτική ζήτηση. Αντί, για παράδειγμα, δηλαδή, οι αναπτυξιακοί νόμοι να επιδοτούν τον ιδιωτικό τομέα, εκεί που πραγματικά υπήρχαν market failures, εκεί που υπήρχε αναπτυξιακή προοπτική για την εθνική οικονομία, αλλά περιορισμένη διαθεσιμότητα κεφαλαίων, αντί λοιπόν γι’ αυτό, επιδοτούσαν τους κλάδους με τα υψηλότερα άμεσα περιθώρια κερδοφορίας, όπως αυτά διαμορφώνονταν σε κάθε περίοδο. Έτσι, λοιπόν, αυτή η στρέβλωση συνεχώς και ενισχυόταν. Άρα αυτοί οι αναπτυξιακοί νόμοι καταλήγουν να λειτουργούν ως επιταχυντές της υπαγωγής της θέσης της χώρας σε μία υποδεέστερη θέση στο διεθνή καταμερισμό της εργασίας, αλλά και στον διεθνή καταμερισμό της ίδιας της ανάπτυξης.

Η ένταξή μας στην κοινότητα, εξαιτίας του τρόπου με τον οποίο έγινε, με ευθύνη των τότε κυβερνήσεων, επιτάχυνε κατά πολύ την αποβιομηχανοποίηση της χώρας και την ίδια περίοδο οι αναπτυξιακοί νόμοι μετέφεραν πόρους στην κατεύθυνση της ανάπτυξης του τουρισμού, του κατασκευαστικού κλάδου και βεβαίως των ανανεώσιμων πηγών ενέργειας, με εγγυημένες βέβαια τιμές.

Η κρίση του 2008 και η χρεωκοπία της χώρας οδήγησαν σε κρίση αυτό το αναπτυξιακό μοντέλο, πέρα από κάθε προηγούμενο. Η πολιτική αλλαγή του 2015, με τις δυσκολίες, τη διεθνή επιτροπεία και το εχθρικό διεθνές πλαίσιο, εντός του οποίου έγινε, έφερε μαζί της και την ελπίδα ενός διαφορετικού αναπτυξιακού υποδείγματος.

Ο αναπτυξιακός νόμος του 2016 εμπεριείχε το πνεύμα αυτού του διαφορετικού μοντέλου, εισάγοντας ουσιαστικά τέσσερις κεντροβαρείς καινοτομίες:

Πρώτον, υιοθέτησε τη λογική των διαφορετικών καθεστώτων, ώστε να μπορεί η πολιτεία να στρέφει τους πόρους της σε εκείνες τις κατευθύνσεις, κατά το δοκούν, που ήταν αποδεδειγμένο ότι υπήρχε πραγματικό μέλλον και δυναμική στην εθνική οικονομία.

Δεύτερον, επέλεξε να μεταφέρει το μεγαλύτερο μέρος των ενισχύσεων προς τις μεσαίες και μεγάλες επιχειρήσεις, με τη μορφή όμως όχι των grants, αλλά των φοροαπαλλαγών, ενισχύοντας ουσιαστικά την έντιμη επιχειρηματικότητα.

Υπενθυμίζω ότι η λογική των grants σε πολύ μεγάλες επιχειρήσεις, εκτός του ότι ήταν βαθύτατα αντιαναπτυξιακή, είχε και δυστυχώς δραματικές δημοσιονομικές επιπτώσεις για την ελληνική οικονομία. Και γιατί το λέω αυτό; Διότι η κυβέρνηση Σαμαρά - Βενιζέλου παρέδωσε, πέρα από τα άδεια ταμεία, στην κυβέρνηση του ΣΥΡΙΖΑ και 5,4 δισεκατομμύρια ευρώ οφειλές από υποχρεώσεις προς τον ιδιωτικό τομέα, υποχρεώσεις του κράτους προς τον ιδιωτικό τομέα, καθώς ενέτασσε εν μέσω χρεοκοπίας επενδύσεις υποσχόμενοι επί τους ουσίας χρήματα τα οποία δεν υπήρχαν.

Τρίτον, ο νόμος του 2016, ο νόμος του ΣΥΡΙΖΑ ενέταξε για πρώτη φορά τους αναπτυξιακούς νόμους σε ένα ενοποιημένο, ολιστικό, καθολικό, πληροφοριακό σύστημα για τις κρατικές ενισχύσεις και κατήργησε τη λογική των φακέλων, που ανεβοκατέβαιναν ανάλογα με τους φίλιους επιχειρηματίες της εκάστοτε κυβέρνησης. Συνέβαλλε, έτσι, για πρώτη φορά στη διαμόρφωση συνθηκών διαφάνειας, στη λειτουργία της Γραμματείας Ιδιωτικών Επενδύσεων και ταυτόχρονα συρρίκνωσε καθοριστικά την υφιστάμενη μέχρι τότε γραφειοκρατία.

Και τέλος, προέβλεπε ειδικά καθεστώτα τα οποία προνομιακά θα αφορούσαν μικρομεσαίες στοχευμένα επιχειρήσεις, αλλά και προάγοντας έναν παραγωγικό πλουραλισμό που εμπεριείχε δυνητικούς δικαιούχους, όπως ΚοινΣΕπ, όπως συνεταιριστικά εγχειρήματα, start-up εταιρείες και λοιπά.

Ο σημερινός νόμος διατηρεί τις δύο πρώτες καινοτομίες του νόμου του ΣΥΡΙΖΑ, παρ’ όλο που ατυχώς εντάσσει διάφορους άσχετους κλάδους, όπως σιδερωτήρια, οίκους ευγηρίας, φαρμακαποθήκες, ταχυμεταφορές, στο παραγωγικό υπόδειγμα που θέλει να ενισχύσει. Αποτελεί, όμως, βήμα πίσω τόσο σε σχέση με τη διαφάνεια όσο και σε σχέση με τη συμπερίληψη της πολύ μικρής, μικρής και μικρομεσαίας επιχειρηματικότητας, στην οπτική, ενώ ανατρέπει τη βασική θετική κληρονομιά όλων των αναπτυξιακών νόμων, δηλαδή τη συνεισφορά τους στην άρση των περιφερειακών ανισοτήτων.

Και επεξηγούμαι. Πρώτον, αδιαφάνεια και γραφειοκρατία. Το βασικό επιχείρημα του κυρίου Υπουργού στο γιατί ο νόμος καταπολεμά τη γραφειοκρατία είναι η εισαγωγή των ορκωτών ελεγκτών στη διαδικασία υπαγωγής των επενδυτικών σχεδίων στον αναπτυξιακό νόμο.

Οι ορκωτοί αυτοί ελεγκτές όμως θα τοποθετούνται υπό συνθήκες από τον ίδιο τον Υπουργό σε κάθε ad hoc υπόθεση, την ώρα που σε άλλα παραδείγματα όπως, για παράδειγμα, στους ελεγκτές δόμησης, το οποίο μάλιστα το παρέθεσε ως ανάλογο παράδειγμα ο κ. Παπαθανάσης η ανάληψη μιας υπόθεσης γίνεται με απολύτως αδιάβλητο τρόπο και με μοναδικό κλειδάριθμο -αναφέρομαι και στους μηχανικούς που παρίστανται στην Αίθουσα και γνωρίζουν τη διαδικασία των μηχανικών των ελεγκτών δόμησης που υπάρχει- για κάθε ιδιώτη ελεγκτή. Ως εκ του θαύματος τέτοιες εξασφαλίσεις εδώ φυσικά και δεν έχουμε. Απέχουμε μάλιστα παρασάγγας από την προσέγγιση που εμείς είχαμε κάνει. Άρα, ως έχει ο νόμος θα οδηγήσει σε πληθώρα περιπτώσεων σύγκρουσης συμφερόντων και -πολύ φοβάμαι- και σε ένα όργιο πολιτικών παρεμβάσεων.

Σε αυτό το σημείο επιτρέψτε μου και ένα σχόλιο που τόσο συζητείται στη δημόσια σφαίρα τα τελευταία εικοσιτετράωρα, που έχει να κάνει ουσιαστικά με την εποπτεία, επίβλεψη και παρέμβαση, όπου χρειαστεί, του κράτους όσον αφορά ζητήματα που αφορούν τον ιδιωτικό τομέα και τη διαχείριση δημόσιας περιουσίας, παραδείγματα -και όχι μόνο- της Αττικής Οδού, της Νέας Οδού και γενικότερα αρτηριών. Το ίδιο ακριβώς ζήτημα, ακριβώς ο ίδιος κίνδυνος εμφιλοχωρεί σε αυτήν εδώ την περίπτωση. Όταν δεν μπορείς με θεσμικές παρεμβάσεις να ελέγξεις την ιδιωτική πρωτοβουλία, τότε δυστυχώς εμφιλοχωρεί ο κίνδυνος η ιδιωτική πρωτοβουλία να επικυριαρχήσει έναντι των συμφερόντων του δημοσίου.

Πάμε στη δεύτερη κατηγορία, δεύτερος κεντρικός άξονας που θεωρούμε ότι είναι σε τελείως λάθος κατεύθυνση. Μικρομεσαίοι. Στον νόμο του ΣΥΡΙΖΑ οι υπαγωγές ήταν της τάξεως 48% -προσέξτε, συνάδελφοι- για τις πολύ μικρές επιχειρήσεις, 28% για τις μικρές επιχειρήσεις, 18% -grosso modo- για τις μεσαίες επιχειρήσεις και 10% για τις μεγάλες. Αυτά δεν τα λέμε εμείς, τα λέει η ίδια η δική σας εκπονηθείσα αιτιολογική έκθεση.

Στον δικό σας νόμο στα περισσότερα καθεστώτα βάζετε την πολύ μικρή επιχείρηση στην ίδια αρένα να ανταγωνιστεί τη μεγάλη για να πάρει ενίσχυση από το ίδιο προκηρυσσόμενο καθεστώς. Αντιλαμβάνεστε ότι αυτή η στρέβλωση δημιουργεί δύο κατηγοριών επιχειρήσεις και εκ των πραγμάτων το σύνολο των πόρων και των χρημάτων που θα δοθούν θα πάνε στις πολύ μεγάλες επιχειρήσεις. Ποιος άλλωστε θα περιμένει το μικρό ψάρι να κερδίσει το μεγάλο; Ας είμεθα πραγματιστές. Αλλά και πέρα απ’ αυτό, ο νόμος εισάγει ακόμα αδικαιολόγητους περιορισμούς, όπως για παράδειγμα το άρθρο 13, στο οποίο εξαιρούνται καθολικά οι ατομικές επιχειρήσεις. Οι συνεταιρισμοί, οι ενεργειακές κοινότητες και οι ΚοινΣΕπ απουσιάζουν εκκωφαντικά.

Επίσης, σε αυτό το σημείο να πούμε ότι υπάρχουν και πολλά παράπονα από σοβαρούς φορείς που έχουν αφήσει εξαιρετικά σημαντικό παραγωγικό αποτύπωμα στη χώρα, όπως αυτοί που εκτελούν μεταφορικό έργο. Λεωφορεία που έχουν τώρα τη χρυσή ευκαιρία για την πράσινη μετάβασή τους και την εξοικονόμηση ενέργειας να ενταχθούν στον αναπτυξιακό νόμο, όπως επίσης ρυμουλκά στο θαλάσσιο μεταφορικό έργο, ενώ ακόμα και στο καθεστώς του νέου επιχειρείν εσείς προβλέπετε μόνο εγγυήσεις. Πάνω απ’ όλα, όμως στον αναπτυξιακό νόμο Μητσοτάκη η ένταξη προϋποθέτει την εκτίμηση βιωσιμότητας από μία τράπεζα, από ένα χρηματοπιστωτικό ίδρυμα με τη λογική του on-off κριτηρίου. Με αυτόν τον τρόπο στην πραγματικότητα πετάτε έξω τη συντριπτική πλειονότητα των μικρομεσαίων που είναι αποκλεισμένοι από τον τραπεζικό δανεισμό.

Σε αυτό το σημείο άκουσα προσεκτικά και σιωπών την παρατήρηση του Υπουργού όσον αφορά την επικείμενη νομοτεχνική βελτίωση που θα έρθει για να δούμε σε δεύτερο στάδιο πώς μπορούν να εισαχθούν μικρομεσαίες επιχειρήσεις. Αυτό το κρατάμε και παρακολουθούμε την πορεία του. Αύριο φαντάζομαι ότι θα το έχουμε στο Σώμα για να το συζητήσουμε και να το αναλύσουμε περαιτέρω.

Τρίτον, κύριοι συνάδελφοι, εξίσου καθοριστικό, όπως τα δύο άλλα παραδείγματα που έθεσα. Γεωγραφικές ανισότητες. Σήμερα στην Αίθουσα βλέπω συναδέλφους από όλο, θα έλεγα, το φάσμα της ελληνικής επικράτειας. Είναι σημαντικό λοιπόν να γνωρίζουν οι συνάδελφοι ότι αυτός εδώ ο νόμος ουσιαστικά πυροδοτεί τις γεωγραφικές ανισότητες και θα αποδείξω του λόγου το αληθές.

Τα περισσότερα καθεστώτα του νόμου σας δεν ενσωματώνουν διαφορετικά ποσοστά κατά περιφερειακή ενότητα ούτε και υπάρχουν περιφερειακά πλαφόν, όπως για παράδειγμα το ΕΣΠΑ με επιτυχία ακολουθεί εδώ και μεγάλο διάστημα. Από τις βασικές καινοτομίες του νόμου είναι μάλιστα, σύμφωνα με τον κ. Παπαθανάση, η εισαγωγή με το άρθρο 7 ενισχυόμενων δαπανών εκτός περιφερειακών ενισχύσεων. Τι συμβαίνει λοιπόν εδώ; Μπορεί μία δράση να ενσωματωθεί. Εμφιλοχωρεί σοβαρός κίνδυνος εμβόλιμα να κατατεθούν μεγάλα επενδυτικά σχέδια και ουσιαστικά να πάρουν το μεγαλύτερο τμήμα των πόρων που κάθε καθεστώς έχει θέσει από την αρχή. Χωρίς λοιπόν διαφοροποίηση ανά περιφέρεια και χωρίς πλαφόν στο ύψος τους, άρα de facto εξαιτίας της ποιότητας και του χαρακτήρα των επενδύσεων που θα προσελκύσει αποκλείονται άλλες και ο νόμος λοιπόν αποδεδειγμένα οξύνει κατά πολύ αυτές τις περιφερειακές ανισότητες.

Τέλος, κλείνοντας, επιτρέψτε μου να αναφερθώ λίγο εκτενώς -αξίζει τον κόπο όμως- για άλλη μια φορά στο ζήτημα του περιβάλλοντος. Σήμερα που μιλάμε η μεγαλύτερη διαμάχη, η μεγαλύτερη συζήτηση στη δημόσια ευρωπαϊκή σφαίρα είναι το ζήτημα του taxonomy, το ζήτημα δηλαδή του συστήματος ταξινόμησης των μελλοντικών επενδύσεων στη βάση των δυνητικών συνεπειών από τους στόχους της βιώσιμης ανάπτυξης του Οργανισμού Ηνωμένων Εθνών. Ήδη όλοι οι χρηματοδοτικοί οργανισμοί, όλα τα ευρωπαϊκά χρηματοπιστωτικά ιδρύματα, η EIB, το IFC, η EBRD και πολλοί άλλοι διαμορφώνουν τα επιτόκια δανεισμού τους πάντοτε εν συναρτήσει με τα κριτήρια επιλεξιμότητας των επενδύσεων πάντοτε στη βάση, όπως είπα, των sustainable development goals, των γνωστών SDGs.

Σε αυτό το σημείο να πούμε βέβαια ότι στη λογική του επιτελικού κράτους πάντοτε ενσωματώνετε σε κάθε νομοτεχνική σας βελτίωση ή νομοσχέδιο που καταθέτετε ένα πινάκιο το οποίο ως copy-paste μεταφέρεται από νομοσχέδιο σε νομοσχέδιο. Και αν παρατηρήσετε προσεκτικά, πολλές φορές έχουμε δει και το φαινόμενο από προηγούμενα νομοσχέδια να έρχονται ως copy-paste, όπως είπα, και στα επόμενα. Καμμία δηλαδή ουσιαστική, είναι μόνο επίπλαστη αυτή η εικόνα και δεν είναι μέσα στη ίδια τη δική σας νοοτροπία.

Η πράσινη μετάβαση, κύριοι συνάδελφοι της Συμπολίτευσης, γίνεται με έργα, με πράξεις και νόμους σε αυτήν την κατεύθυνση. Και γιατί το λέω αυτό; Γιατί σε αυτόν εδώ τον εμβληματικό αναπτυξιακό νόμο, που θα έπρεπε εμπροσθοβαρώς να υπάρχει το ζήτημα της πράσινης μετάβασης μέσω των SDGs, απουσιάζει εκκωφαντικά. Kαι μάλιστα εν μέσω αυτής της κοσμογονίας η Κυβέρνηση του Κυριάκου Μητσοτάκη, που σε λίγες βδομάδες θα φέρετε και grande κλιματικό νόμο απ’ ό,τι ακούω, θα το δούμε και στην πορεία, μας φέρνει τον νόμο –προσέξτε- για τις κρατικές ενισχύσεις χωρίς καμμία μα καμμία μέριμνα για τα SDGs αλλά και για το green financing, δηλαδή για τη χρηματοδότηση μέσω πράσινων πρωτοβουλιών.

Πώς είναι δυνατόν λοιπόν -εδώ είναι το εύλογο ερώτημα- να μιλάτε λοιπόν για πράσινη διακυβέρνηση, για βελούδινες πράσινες μεταβάσεις, ακόμα και για το ζήτημα της απολιγνιτοποίησης, όταν στην πράξη, όταν έρχονται τα νομοθετήματα στα οποία θα πρέπει να συζητήσουμε για συγκλίνουμε πραγματικά, απουσιάζει αυτή η λογική από τη δική σας νομοθέτηση; Αυτό είναι κάτι καθοριστικό. Παρατηρούμε αναπτυξιακούς νόμους, έχουμε μελετήσει αναπτυξιακούς νόμους που έχουν κατατεθεί τα τελευταία δύο χρόνια στο σύνολο των κρατών μελών της Ευρωπαϊκής Ένωσης και πάντοτε αυτό διαπνέει όλο τον πυρήνα των νομοσχεδίων των υπολοίπων κρατών πλην ημών.

Κυρίες και κύριοι της Κυβέρνησης, το περιβάλλον δεν είναι άλλος ένας οικονομικός κλάδος. Το περιβάλλον είναι και θα έπρεπε να είναι ο σημαντικότερος ορίζοντας της σκέψης μας γύρω από το μέλλον της οικονομίας της χώρας μας. Ο κ. Μητσοτάκης μπορεί να μην το βλέπει έτσι και να πιστεύει, ακολουθώντας άλλωστε και τη Μέριλ Στριπ στο «Don’t look up», ότι μπορεί να διαφύγει σε έναν άλλο γαλαξία. Εμείς όμως και τα παιδιά μας είμαστε δυστυχώς αναγκασμένοι να νομοθετούμε με βασικές μέριμνες για το μέλλον αυτού εδώ του πλανήτη.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε συνάδελφε.

Τον λόγο έχει ο κ. Απόστολος Πάνας, ειδικός αγορητής του Κινήματος Αλλαγής.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, έφτασε επιτέλους η μέρα που το νομοσχέδιο του Υπουργείου Ανάπτυξης και Επενδύσεων «Αναπτυξιακός Νόμος - Ελλάδα Ισχυρή Ανάπτυξη» μπαίνει στην Ολομέλεια. Και μπαίνει την κατάλληλη στιγμή για να αποδείξει για άλλη μια φορά πως η Κυβέρνηση αυτή φέρνει νομοσχέδια με βαρύγδουπους τίτλους που ουδεμία σχέση έχουν με την ελληνική πραγματικότητα: «Ισχυρή Ελλάδα» και κανένα αντανακλαστικό της Κυβέρνησης για τη χιονόπτωση που εδώ και μέρες γνώριζε ότι θα έρθει.

Έπειτα από πέντε ημέρες προειδοποιήσεων και υποτιθέμενης προετοιμασίας του κρατικού μηχανισμού, ήδη από τις πρώτες μέρες τις χιονόπτωσης έκλεισαν ακόμα και κεντρικές οδικές αρτηρίες εντός της πρωτεύουσας.

Ποιος φταίει, λοιπόν, για μία προαναγγελθείσα κακοκαιρία όπου έγινε αιτία να κλείσει ο βασικότερος δρόμος της χώρας; Ποιος φταίει που πολίτες της χώρας αυτής που φέρνει νομοσχέδια με πανηγυρικούς τίτλους, έμειναν εγκλωβισμένοι ώρες στους δρόμους και ταξιδιώτες και εργαζόμενοι στο αεροδρόμιο; Θα μεταφέρετε, λοιπόν, την ευθύνη στον ακραίο καιρό, στην κλιματική αλλαγή ή μήπως θα αναφερθείτε στην ατομική ευθύνη και ανευθυνότητα, όπως συνηθίζετε να κάνετε, καθώς η Κυβέρνηση αποποιήθηκε τις ευθύνες στέλνοντας ένα SMS στο κινητό των πολιτών; «Ιανός», «Μήδεια», «Μπάλος» και τώρα «Ελπίδα». Φτάνει πια να αποκαλούμε αυτό που συμβαίνει πρωτοφανές.

Αυτό, λοιπόν, που παρακολουθήσαμε τις προηγούμενες μέρες αποτελούν εικόνες τριτοκοσμικής χώρας. Δυστυχώς, το επιτελικό κράτος δεν τα κατάφερε και τώρα προσπαθούμε να ξεπεράσουμε τα ζητήματα αυτά με επιδόματα και ανακαλύφθηκε και το επίδομα εγκλωβισμού. Όμως, κυρίες και κύριοι, αν η εμπιστοσύνη χαθεί, δεν υποκαθίσταται με επιδόματα.

Πηγαίνοντας τώρα στο νομοσχέδιο που τοποθετούμαστε, ίσως σήμερα πρέπει να ελπίζουμε να ακούσετε πιο προσεκτικά αυτά που έχουμε πει από το Βήμα της Βουλής σε όλες τις επιτροπές. Στις προηγούμενες, λοιπόν, τοποθετήσεις επεσήμαινα τους λόγους για τους οποίους εμείς μιλάμε για έναν προβληματικό νόμο. Ίσως οι ιδεολογίες μας, όπως πολλές φορές έχω αναφέρει από αυτό το Βήμα, να είναι η πραγματική αιτία, κύριε Υπουργέ, που δεν μπορούμε να αντιμετωπίσουμε με τον ίδιο τρόπο τον αναπτυξιακό αυτό νόμο.

Ισχυρίζεστε, λοιπόν, σθεναρά πως με τον νόμο αυτό ενισχύεται και η μεγάλη και η μεσαία και η μικρή επιχείρηση, ενώ στην πράξη ακολουθείτε την πάγια τακτική σας με τη μόνιμη ενίσχυση των μεγάλων επενδύσεων. Τι άλλο μπορεί να σημαίνει η μη παροχή επιχορήγησης, αλλά μόνο φοροαπαλλαγής, στις μεσαίες επιχειρήσεις; Είναι τακτική αυτή που θα ενισχύσει τη ρευστότητα των επιχειρήσεων, που αδιαμφισβήτητα αυτή τη στιγμή αναζητείται ή μήπως ενισχύονται οι μεσαίες επιχειρήσεις;

Μαζί με αυτό το ερώτημα πείτε μας και τον λόγο που οι ατομικές επιχειρήσεις, εξακόσιες πενήντα χιλιάδες, βρίσκονται εκτός νόμου και ιδιαίτερα αυτών που δραστηριοποιούνται στον τομέα της αγροδιατροφής. Ο παντελής αποκλεισμός των ατομικών επιχειρήσεων, αλλά και των ειδικής μορφής μικρών κεφαλαιουχικών από τον αναπτυξιακό νόμο ουσιαστικά αποκλείει τη συντριπτική πλειοψηφία του επιχειρηματικού κόσμου της χώρας. Και αναφέρομαι και στις μικρές και στις μεσαίες επιχειρήσεις. Ο κίνδυνος να υπάρξει διάρρηξη της αλυσίδας, τόσο για την ασφάλεια εργασίας όσο και της παραγωγής, είναι ολοφάνερος.

Θέλετε πραγματικά μια ισχυρή εθνική οικονομία. Εάν ναι, εξηγήστε μας πώς θα πραγματοποιηθεί, καθώς εμείς βλέπουμε πως οδηγείτε τις μικρομεσαίες επιχειρήσεις, που αυτή τη στιγμή μαστίζονται από το κύμα ακρίβειας, σε ακόμα πιο δύσκολες ημέρες. Πώς θα οδηγηθούμε σε μία ισχυρή εθνική οικονομία τη στιγμή που δεν υπάρχει ένας στρατηγικός οδηγός του νέου παραγωγικού μοντέλου και που οφείλει η χώρα να ακολουθήσει, ώστε αφ’ ενός να μπορεί να πατήσει στα πόδια της μέσα από όλες αυτές τις πολυεπίπεδες επιπτώσεις της πανδημίας και αφ’ ετέρου να ανταπεξέλθει ανταγωνιστικά στις σύγχρονες απαιτήσεις της εποχής;

Η αναποτελεσματικότητα αυτού του νόμου ως χρηματοδοτικό εργαλείο φοβάμαι ότι θα αποδειχθεί στο προσεχές μέλλον σίγουρα. Αυτό δεν αποτελεί λεκτική υπερβολή, καθώς δεν δίνετε έμφαση σε συγκεκριμένους τομείς οι οποίοι θα χαράξουν έναν συγκεκριμένο προσανατολισμό της ελληνικής οικονομίας. Πού είναι η συνοδευτική μελέτη που αφορά τις οικονομοτεχνικές υποδομές του παραγωγικού μοντέλου της χώρας; Πού βρίσκονται οι αναφορές οι οποίες σχετίζονται με περιοδικούς οικονομικούς κύκλους και που αποτυπώνουν όλα εκείνα τα στοιχεία για τους τομείς της οικονομίας που υπολείπονται ή προηγούνται, για το ανταγωνιστικό μειονέκτημα πεδίων της παραγωγής, για την αντιστοιχία ανάπτυξης της περιφέρειας της χώρας και για τον ρυθμό ανάπτυξης ειδικών τομέων της επιχειρηματικότητας τα τελευταία πέντε με επτά χρόνια;

Έχουμε, λοιπόν, έναν αναπτυξιακό νόμο που εξαντλείται στις τυπικές προϋποθέσεις και όχι στα ποιοτικά χαρακτηριστικά των υπό ένταξη υποψηφίων. Ο αναπτυξιακός αυτός νόμος, λοιπόν, δεν απαντά σε κανένα χαρακτηριστικό που ένας αναπτυξιακός νόμος πρέπει να φέρει -και αυτό από μόνο του είναι προβληματικό- καθώς δίνονται χρήματα σε επενδύσεις που δεν έχουν καμμία εθνική στόχευση.

Η άποψη μάλιστα αυτή ενισχύεται καθώς υπολείπονται από το παρόν νομοσχέδιο μετρήσιμα στοιχεία τα οποία θα μπορούσαν να μας δείξουν ποια είναι η πορεία των επιχειρήσεων που επιδοτήθηκαν από τους τελευταίους δύο αναπτυξιακούς.

Έτσι, έχουμε ένα fast track νόμο για μεγάλες και μικρές μόνο επιχειρήσεις -και αυτό με ερωτηματικά- όπου ακόμα και γι’ αυτές απουσιάζουν οι συνθήκες επιλογής, οι κατάλογοι προτεραιότητας, αποδεικνύοντας ξανά την απουσία εθνικού σχεδιασμού και στην πράξη φέρει λιγότερους δικαιούχους για περισσότερες ενισχύσεις.

Όσον αφορά τη νομοτεχνική βελτίωση για τις επιχειρήσεις με 100.000 και αυτή που αφορά το ζήτημα των τραπεζών, περιμένουμε στην πορεία της συζήτησης να δούμε συγκεκριμένα τι εννοείτε. Το βλέπουμε σε μία θετική βάση.

 Όσον αφορά το ζήτημα του τουρισμού, όπου καλώς από την πρώτη Επιτροπή Παραγωγής και Εμπορίου πήρατε πίσω την αρχική σας απόφαση για τα ξενοδοχεία, εντάσσοντας και τα τρίστερα στον αναπτυξιακό νόμο έπειτα από την αναστάτωση που προκλήθηκε από τους φορείς του τουριστικού κλάδου, θεωρούμε ότι η σημερινή απόφασή σας για τα ξενοδοχεία ενός και δύο αστέρων μπορούν να είναι σε μία θετική βάση, όμως επιμένουμε για την ένταξη των μη κύριων ξενοδοχειακών καταλυμάτων.

Πέρα από αυτό, όμως, η αναπτυξιακή ενίσχυση του τουριστικού τομέα δεν είναι μόνο τα καταλύματα. Επομένως, σας ρωτώ; Πώς ο συγκεκριμένος αναπτυξιακός νόμος δύναται να συμβάλλει στην ποιοτική αναβάθμιση του τουριστικού μας προϊόντος;

Βρισκόμαστε στο 2022 και στην πρωτεύουσα της χώρας την Αθήνα δεν υπάρχει ένα συνεδριακό κέντρο που να απαντά στις σύγχρονες ανάγκες. Πού είναι οι ειδικές υποδομές ώστε να ενισχυθεί επιπλέον η χώρα, παρέχοντας μια επιπλέον επιλογή αυτή του συνεδριακού τουρισμού;

Αν δεν κάνω λάθος, λίγο μετά την εκλογική διαδικασία του 2019 και συγκεκριμένα τον Ιούλιο και έπειτα από τη σχετική επίσκεψη του Πρωθυπουργού στο Υπουργείο Τουρισμού, ο ίδιος ο Πρωθυπουργός δεσμεύτηκε στον ελληνικό λαό πως εντός εξαμήνου η χώρα θα έχει ένα δεκαετές σχέδιο για τον τουρισμό του μέλλοντος, ο οποίος θα δίνει έμφαση στην ανταγωνιστικότητα, την καινοτομία, αλλά και τη βιωσιμότητα. Αυτό το σχέδιο εκπονήθηκε εν τέλει; Γιατί εμείς δεν είδαμε κάτι. Και δεν θέλουμε να ακούσουμε δικαιολογίες στις οποίες αυτή η ευθύνη θα βαραίνει τελικά την έλευση της πανδημίας στη χώρα, η οποία ήρθε τέλη Φλεβάρη.

Πρέπει, επιτέλους, κάποιος να αναλάβει τις ευθύνες που του αναλογούν. Όπως κάποιος πρέπει να πάρει και την ευθύνη των λεγομένων περί μεταρρύθμισης της αποκέντρωσης των αρμοδιοτήτων τους, έχοντας ως στόχο την ενδυνάμωση της αυτοδιοίκησης που πάλι από το 2019 και πιο πριν προεκλογικά συνεχώς ακούμε.

Συνάδει, λοιπόν, κύριε Υπουργέ, η παράγραφος 2 της τροπολογίας με γενικό αριθμό 202 και ειδικό 117 που κατατέθηκε στις 20 Ιανουαρίου 2022 που κατέθεσε η Κυβέρνηση και που αφαιρεί την αρμοδιότητα από την τοπική αυτοδιοίκηση και συγκεκριμένα από τις περιφέρειες, αποδίδοντάς τις στο Υπουργείο;

 Να αναφέρω, επίσης, πως η δικαιολογία της μεταφοράς αυτής των αρμοδιοτήτων είναι η άποψη πως δεν αποτελεί τοπική υπόθεση, αλλά αποστολή του κράτους. Άλλο το κράτος δηλαδή και μάλιστα το επιτελικό και άλλο οι περιφέρειες.

Κύριε Υπουργέ, κυρίες και κύριοι συνάδελφοι, καθώς δεν θέλω να μακρηγορώ και καθώς σύσσωμη η Κοινοβουλευτική Ομάδα του Κινήματος Αλλαγής - ΠΑΣΟΚ εργάστηκε πάνω στο νομοσχέδιο αυτό, λαμβάνοντας υπ’ όψιν την ανάγκη ώστε να υπάρξει συναίνεση για το νέο σχέδιο για την ανάπτυξη χώρας, θα συνεχίσω με τις προτάσεις μας σχετικά με τον νέο αναπτυξιακό νόμο χωρίς να επιμείνω περαιτέρω σε μελανά σημεία του εν λόγω νομοσχεδίου, όπως για παράδειγμα τις καθοριστικές για τη λειτουργία και την υλοποίηση του νόμου ρυθμίσεις που ορίζουν την επιλεξιμότητα των επενδυτικών σχεδίων, αλλά και των φορέων, που έχει εκχωρηθεί σε Κοινές Υπουργικές Αποφάσεις, ενώ θα έπρεπε ήδη να έχουν ενσωματωθεί στο σώμα του νόμου.

Πιο συγκεκριμένα, λοιπόν, ζητάμε να προβλεφθεί το κίνητρο της επιδότησης στις μεσαίες επιχειρήσεις που δεν προβλέπεται στον νέο αναπτυξιακό νόμο και να ενταχθούν οι ατομικές επιχειρήσεις με την προϋπόθεση ότι θα μετατραπούν σε εταιρείες, να δοθούν κίνητρα για τη δημιουργία δικτυώσεων, κάθετων και οριζόντιων, να συμπεριληφθούν στους δικαιούχους, καθώς τώρα δεν συμπεριλαμβάνονται, οι ατομικές επιχειρήσεις για ορισμένα καθεστώτα, όπως στην αγροδιατροφή για τους αγρότες και τους κτηνοτρόφους, να υπάρξει προσθήκη ειδικής πρόβλεψης για την αύξηση των ποσοστών ενισχύσεων βάσει του νέου χάρτη περιφερειακών ενισχύσεων για την υπαγωγή των επενδυτικών σχεδίων επιχειρήσεων που δραστηριοποιούνται σε περιοχές που επλήγησαν από σοβαρές φυσικές καταστροφές, φωτιές ή πλημμύρες, να ισχύσουν αυξημένα ποσοστά ενίσχυσης στον νέο χάρτη περιφερειακών ενισχύσεων ανά γεωγραφική περιοχή για τα ελληνικά νησιά που αποτελούν πύλες εισόδου των προσφυγικών ροών προς την Ευρωπαϊκή Ένωση.

Και, επιπλέον, ζητάμε να υπάρξει εμπλουτισμός των ειδικών περιπτώσεων του άρθρου 12 του ν.4399/2006 με την προσθήκη περιπτώσεων σε σχέση με τα ποσοστά ανεργίας και το κατά κεφαλήν εισόδημα της κάθε περιοχής, προκειμένου να δοθούν κίνητρα σε επιχειρήσεις να δημιουργήσουν νέες θέσεις εργασίας και να δώσουν ώθηση στην τοπική οικονομία και στην ανάπτυξη της περιοχής, να ενταχθούν όλα τα τουριστικά καταλύματα ανεξαρτήτως αστεριών, καθώς και τα μη κύρια τουριστικά καταλύματα στον νέο αναπτυξιακό νόμο, να αυξηθεί το ποσοστό προκαταβολής των νέων επενδυτικών σχεδίων με την προσκόμιση αντίστοιχων εξοφλημένων παραστατικών, να επικαιροποιηθεί ο πίνακας για τα πρότυπα κόστη λαμβάνοντας υπ’ όψιν τις μεγάλες ανατιμήσεις των πρώτων υλών και να καθοριστούν αυστηρά χρονοδιαγράμματα για όλα τα στάδια υλοποίησης των επενδυτικών σχεδίων.

Κύριε Υπουργέ, οι προτάσεις μας αυτές διαμορφώθηκαν έχοντας ως γνώμονα την καθολική ενίσχυση και τον εκσυγχρονισμό όλων των τομέων και των επιχειρήσεων της χώρας για μια ισχυρή εθνική κοινωνία όπου όλες οι επιχειρήσεις, ανεξαρτήτου μεγέθους, θα συμβάλλουν προς αυτή την κατεύθυνση, για μια Ελλάδα σύγχρονη με υλοποιήσιμες καινοτόμες επιχειρηματικές ιδέες. Με έμφαση στην έρευνα και στην εξωστρέφεια το ελληνικό επιχειρείν μπορεί να σταθεί αντάξιο στις απαιτήσεις της σύγχρονης εποχής.

Το Κίνημα Αλλαγής-ΠΑΣΟΚ είναι εδώ παρόν για να στηρίξει έστω και μέσα από τον διάλογο, την κάθε προσπάθεια που θα οδηγήσει τη χώρα ένα βήμα μπροστά.

Περιμένουμε, λοιπόν, να δούμε εάν θα πράξετε προχωρώντας στις απαραίτητες αλλαγές που χρειάζεται ο συγκεκριμένος αναπτυξιακός νόμος με βάση τις προτάσεις μας και ζητάμε από εσάς, επειδή χθες ο Πρωθυπουργός της χώρας είπε ότι δεν έχουμε προτάσεις, να πάρετε και να καταθέσετε τις δέκα προτάσεις που έχουμε καταθέσει για τον αναπτυξιακό νόμο ως Υπουργός. Αλλιώς θα χρειαστεί να πάμε εμείς στο Μαξίμου και να τους τα αφήσουμε.

Ευχαριστούμε πάρα πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Πριν δώσω τον λόγο στην ειδική αγορήτρια του Κομμουνιστικού Κόμματος Ελλάδας, στην κ. Διαμάντω Μανωλάκου, να σας ενημερώσω ότι σήμερα η συζήτηση -την ώρα δεν μπορώ να την πω ακριβώς- θα πάμε στον τρίτο κύκλο μέχρι το νούμερο 24, που είναι ο κ. Παναγιώτης Σκουρολιάκος και αύριο πρώτος ομιλητής θα είναι ο κ. Μιλτιάδης Χρυσομάλλης.

Κυρία Μανωλάκου, έχετε τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Θα πάρω και τη δευτερολογία, κύριε Πρόεδρε.

Στη συζήτηση τρεις μέρες στην Ολομέλεια της Βουλής με αφορμή τον χιονιά αναδείχτηκαν οι μεγάλες ελλείψεις σε υποδομές πολιτικής προστασίας της ανθρώπινης ζωής και της λαϊκής περιουσίας και επιβεβαιώθηκαν για άλλη μια φορά με τους χιλιάδες αβοήθητους εγκλωβισμένους για πολλές ώρες σε μεγάλους οδικούς άξονες και κίνδυνο και τη ζωή τους, τα χιλιάδες σπίτια χωρίς ρεύμα, τα προβλήματα στα νοσοκομεία και ούτω καθεξής.

Ο νέος αναπτυξιακός νόμος που συζητάμε αποτελεί ένα εργαλείο που θα δώσει λύση και θα ικανοποιήσει τέτοιες ανάγκες; Όχι, βέβαια, γιατί το επιτελικό, δηλαδή το αστικό κράτος, και με τους αναπτυξιακούς του νόμους διοχετεύει πακτωλό κρατικού κοινοτικού χρήματος, λεφτά του λαού μέσα από επιδοτήσεις, φοροαπαλλαγές, τζάμπα μισθωτή εργασία και άλλα για το μεγάλο κεφάλαιο.

Εξάλλου, είναι κοινή ρότα. Αυτό φαίνεται και από τις ομιλίες των προηγούμενων και του εκπροσώπου του ΣΥΡΙΖΑ και του ΚΙΝΑΛ. Δεν τους απασχολούν τέτοιες λαϊκές ανάγκες. Αυτός είναι ο καθρέφτης της ανάπτυξής σας. Για αυτό ο τίτλος του νομοσχεδίου θα έπρεπε να είναι: «Ξεκοκάλισμα από τα λεφτά του λαού για την ισχυροποίηση των επιχειρηματικών κερδών».

Βεβαίως, κάθε Κυβέρνηση έχει ένα αφήγημα για κάθε αναπτυξιακό νόμο, το προσαρμόζει στις ανάγκες του κεφαλαίου για περισσότερα και γρήγορα κέρδη. Έτσι γίνεται και σήμερα. Ο στόχος δεν διαφέρει από τον προηγούμενο αναπτυξιακό του ΣΥΡΙΖΑ και δεν μας κάνει εντύπωση που πολλαπλώς εκφράστηκε η εκτίμηση του Αναπληρωτή Υπουργού στον αναπτυξιακό νόμο της προηγούμενης κυβέρνησης, αφού βασικά στοιχεία διατηρήθηκαν και προωθούνται παραπέρα πάντα υπέρ των επιχειρηματικών ομίλων. Η αστική εξουσία έχει συνέχεια και εκφράζεται από διαφορετικά κόμματα, σοσιαλδημοκρατικά ή νεοφιλελεύθερα.

Και μπορεί τον σημερινό αναπτυξιακό νόμο της Κυβέρνησης να μην τον ψηφίζει η Αξιωματική Αντιπολίτευση, αλλά συμφωνεί στα περισσότερα άρθρα γιατί είναι και δικά της. Εξάλλου, υπάρχει πάντα και η στήριξη του Συνδέσμου Ελλήνων Βιομηχάνων τόσο στον αναπτυξιακό του 2016 επί ΣΥΡΙΖΑ όσο και τώρα με τη Νέα Δημοκρατία, γιατί αυτούς αφορά και κανέναν άλλο.

Το νομοσχέδιο στηρίχθηκε στην έκθεση Πισσαρίδη, το Εθνικό Σχέδιο Ανάκαμψης και Ανθεκτικότητας, τον νέο χάρτη περιφερειακών ενισχύσεων, το νέο ΕΣΠΑ και λοιπά.

Το ταξικό περιεχόμενο και ο προσανατολισμός τους έχουν αποκαλυφθεί για τις επιπτώσεις που θα πληρώσει ο λαός και με καταστροφή θέσεων εργασίας, όπως δεκαπέντε χιλιάδες θέσεις εργασίας από την απολιγνιτοποίηση. Λέτε ότι θα δημιουργηθούν νέες θέσεις εργασίας αποκρύπτοντας ότι θα είναι πολύ-πολύ λιγότερες από αυτές που θα χαθούν, κακοπληρωμένες και με λιγότερα δικαιώματα.

Ταυτόχρονα, από τα πάρκα ανεμογεννητριών καταστρέφονται προστατευόμενες περιβαλλοντικά περιοχές και, φυσικά, η παραγόμενη πανάκριβη ενέργεια τσακίζει τα λαϊκά νοικοκυριά και τα τροφοδοτεί με ακρίβεια και πληθωρισμό.

Καμαρώνετε και προπαγανδίζετε τα δεκατρία νέα θεματικά καθεστώτα ενίσχυσης. Μα, είναι επιλογές με βάση το καπιταλιστικό κέρδος των ομίλων και όχι τις ανάγκες του λαού που να αφορούν υποδομές υγείας ή θεομηνίας ή σεισμών ή χιονιά και άλλα.

Επιδιώκετε ενίσχυση σε κλάδους που έχουν συγκριτικά πλεονεκτήματα, όπως τουριστικές επενδύσεις, εναλλακτικές μορφές τουρισμού, μεγάλες επενδύσεις, αλλά και ψηφιακές και τεχνολογικό μετασχηματισμό, πράσινη μετάβαση, περιβαλλοντική αναβάθμιση επιχειρήσεων, που καταλαμβάνουν το πλειοψηφικό πακέτο των δισεκατομμυρίων ευρώ από το Ταμείο Ανάκαμψης.

Οι υπόλοιποι κλάδοι και υπηρεσίες, δηλαδή ο ορυκτός πλούτος, η «ΛΑΡΚΟ», η αμυντική βιομηχανία, η κλωστοϋφαντουργία, η αντιπλημμυρική και η αντισεισμική θωράκιση και άλλα πετιούνται στο καλάθι των αχρήστων, γιατί δεν έχουν συμφέρον οι καπιταλιστές.

Επιταχύνετε και απλοποιείτε διαδικασίες, μειώνοντας γραφειοκρατία και διοικητικά βάρη, για ταχύτερο και πιο ευέλικτο φιλοεπενδυτικό περιβάλλον, ενίσχυση της ανταγωνιστικότητας, ικανοποιώντας τις νέες ανάγκες των επιχειρήσεων.

Επιδιώκετε εκκαθάριση των αιτήσεων στις εξήντα ημέρες και ένταξη στις εκατό ημέρες της επένδυσης στον αναπτυξιακό νόμο, από δύο χρόνια που είναι σήμερα. Μακάρι να κάνατε το ίδιο και για τις συντάξεις των μισθωτών και αυτοαπασχολούμενων. Όχι μόνο τις πετσοκόψατε με τα μνημόνια σας, αλλά κάνουν δύο και τρία χρόνια να βγουν. Και μακάρι να ήσασταν τόσο γρήγοροι με τους χιλιάδες εγκλωβισμένους οδηγούς και στην αποκατάσταση της ηλεκτροδοτικής βλάβης για χιλιάδες νοικοκυριά. Έτσι είναι. Στους ομίλους, όμως, εξασφαλίζεται μπαράζ επιδοτήσεων και κινήτρων.

Πρώτον, φοροαπαλλαγή στον φόρο εισοδήματος που ξεκινάει με την υλοποίηση του 50% του κόστους της επένδυσης και αξιοποιείται μέχρι δεκαπέντε χρόνια. Την ίδια στιγμή για να αντιμετωπιστεί ο υψηλός πληθωρισμός και οι συνεχείς ανατιμήσεις που ροκανίζουν το λαϊκό εισόδημα, αρνείστε την κατάργηση του ΦΠΑ στην ενέργεια και στα είδη πλατιάς λαϊκής κατανάλωσης, αλλά και του ειδικού φόρου στα καύσιμα, όπως προτείνει το ΚΚΕ αν και τα λαϊκά στρώματα πληρώνουν το 95% της φορολογίας ενώ μόνο το 5% παίρνετε από τους λεφτάδες, το κεφάλαιο. Αυτή είναι η ταξική σας πολιτική.

Δεύτερον, δωρεάν επιχορήγηση από το δημόσιο στην επένδυση με την ικανοποίηση του 25% του επενδυτικού κόστους, φτάνοντας το 70% και σε ορισμένες περιπτώσεις το 80% και 100%.

Τρίτον, επιδότηση χρηματοδοτικής μίσθωσης από το δημόσιο για δόσεις απόκτησης καινούργιου μηχανολογικού και λοιπού εξοπλισμού έως και επτά χρόνια. όμως, αρνείστε μέσω ΕΛΓΑ να αποζημιώνετε κατεστραμμένο μηχανολογικό εξοπλισμό και μηχανήματα αγροτών από μεγάλες πλημμύρες και φωτιές. Αρνείστε σε αυτοαπασχολούμενους διαγραφή χρεών, μείωση της φορολογίας και επαναφορά του αφορολόγητου.

Τέταρτον, επιδότηση της δημιουργούμενης απασχόλησης από το δημόσιο σε νέες θέσεις εργασίες, που συνδέονται με το επενδυτικό σχέδιο. Δηλαδή, τσάμπα δουλειά για τους ομίλους.

Πέμπτον, χρηματοδότηση επιχειρηματικού κινδύνου με επιδότηση επιτοκίου δανείων που καταβάλλονται στα πιστωτικά ιδρύματα. Δεν επιδοτείτε, όμως, το αγροτικό πετρέλαιο και το ρεύμα.

Υπάρχουν και άλλα, βεβαίως, προνόμια για μεγαλοεπιχειρηματίες, όπως η αξιολόγηση που μπορεί να γίνεται και από ελεγκτική εταιρεία κατά επιλογή του φορέα του επενδυτή. «Γιάννης πίνει, Γιάννης κερνάει». Για την αξιολόγηση συστήνεται με υπουργική απόφαση Επιτροπή Αξιολόγησης Επενδυτικών Σχεδίων, αδιαφανείς διαδικασίες με υπουργικές αποφάσεις να καθορίζονται βασικά πράγματα που αγνοεί η Βουλή. Επιτρέπετε σε επενδυτικά σχέδια που ενισχύονται να αλλάξουν και να υπαχθούν σε άλλο καθεστώς ενισχύσεων. Δηλαδή, μπόλικη ευελιξία. Μάλιστα, οι επιχορηγήσεις, οι επιδοτήσεις χρηματοδοτικής μίσθωσης και μισθολογικού κόστους θα καλύπτονται και από τον προϋπολογισμό των δημοσίων επενδύσεων. Θα τα στερήσετε από τις λαϊκές ανάγκες, όπως σύγχρονες σχολικές αίθουσες και όχι κοντέινερ, αντιπλημμυρική θωράκιση για να μην καταστρέφεται η λαϊκή περιουσία, αντισεισμική θωράκιση ιδίως στα σχολεία, σύγχρονες φοιτητικές εστίες, γηροκομεία και άλλα.

Να, γιατί οι αναπτυξιακοί νόμοι και αυτός που συζητάμε τώρα αφορά σε μεγάλες επιχειρήσεις.

Στις συνεδριάσεις της επιτροπής, αλλά και τώρα στην Ολομέλεια από τον ΣΥΡΙΖΑ και το Κίνημα Αλλαγής αναπτύχθηκε κριτική ότι δεν ενισχύονται και δεν εντάσσονται μικρές επιχειρήσεις. Πολλή υποκρισία, γιατί και στους προηγούμενους αναπτυξιακούς δεν εντάσσονταν, όπως ούτε και τώρα, παρά ελάχιστες μικρές επιχειρήσεις με συγκεκριμένο αντικείμενο.

Τα στοιχεία είναι μαρτυριάρικα. Στον προηγούμενο νόμο του 2016 επί ΣΥΡΙΖΑ, επτακόσια σαράντα τέσσερα σχέδια πολύ μικρών επιχειρήσεων εντάχθηκαν από οκτακόσιες χιλιάδες. Δηλαδή, ούτε το 0,01%.

Χαρακτηριστικό παράδειγμα σ’ αυτό το νομοσχέδιο αποτελεί ο θεματικός άξονας, καθεστώς σε ευρωπαϊκές αλυσίδες αξίας, που όπως περιγράφεται αφορούν κλάδους που αποτελούν ευρωπαϊκές αλυσίδες αξίας, προκειμένου να επιτυγχάνονται οικονομίες κλίμακας, να βελτιώνεται η ποιότητα των παραγόμενων προϊόντων και υπηρεσιών, να καθίσταται αποτελεσματικός ο συντονισμός της προμηθευτικής αλυσίδας και να διαμορφώνονται όροι εξωστρέφειας. Αυτά προπαγανδίζονται από Νέα Δημοκρατία, ΣΥΡΙΖΑ και Κίνημα Αλλαγής και προβάλλονται τα τελευταία χρόνια ως λύση για τις πολύ μικρές επιχειρήσεις. Δηλαδή, ότι έτσι θα εξασφαλιστεί η βιωσιμότητα και η αύξηση της παραγωγικότητας τους.

Ωστόσο, κρατική στήριξη δίνεται σε έναν πάρα πολύ περιορισμένο αριθμό και αντικείμενο, μικροηλεκτρικοί υπολογιστές, υψηλής απόδοσης συσσωρευτές, για συνδεδεμένα και αυτόνομα οχήματα, κυβερνοασφάλεια, προσωποποιημένη ιατρική και υγεία, βιομηχανία χαμηλών εκπομπών άνθρακα, υδρογόνο, διαδίκτυο των πραγμάτων, δηλαδή ελάχιστες, πολύ, πολύ μικρές επιχειρήσεις και αυτοαπασχολούμενοι. Αυτή είναι η αλήθεια.

Ακόμα, αποτελεί πρόκληση για έξι θεματικά καθεστώτα, αγροτοδιατροφή, μεταποίηση, τουρισμός, εναλλακτικός τουρισμός, μεγάλες επενδύσεις και ευρωπαϊκές αλυσίδες αξίας, όπου χορηγούνται αυξημένα ποσοστά στο 100% του ανώτατου ορίου που είναι θεσμοθετημένο για επενδύσεις που υλοποιούνται σε περιοχές που έχουν πληγεί από φυσικές καταστροφές. Είναι προκλητικό δηλαδή, στις πληγείσες περιοχές όπου καθυστερούν πολύ οι κρατικές αποζημιώσεις σε μικροεπαγγελματίες και αγρότες, με μεγάλες ζημιές τους προηγούμενους μήνες, τώρα διοχετεύονται επιπρόσθετα χρήματα και παροχές σε μια χούφτα μεγαλύτερων επιχειρήσεων. Σε αυτούς δίνετε βοήθεια. Αλλά και στον αγροτοδιατροφικό τομέα δεν έχουν κανένα όφελος οι μικρομεσαίοι αγρότες που πληρώνουν τεράστιες ανατιμήσεις στο ρεύμα, σε λιπάσματα, φυτοφάρμακα, ζωοτροφές, πετρέλαιο κ.ά., ανεβάζοντας το κόστος παραγωγής στα ύψη. Ουσιαστικά, αφορά ενίσχυση καπιταλιστικών επιχειρήσεων, εταιρίες.

Να, γιατί καμμιά σχέση δεν έχουν όλα αυτά που αναφέρονται στον αναπτυξιακό νόμο, με αυτά που έχει ανάγκη ο λαός, κυρίως σε υποδομές να μην πνίγονται τον χειμώνα και να μην καίγονται το καλοκαίρι.

Τι χρειάζονται; Φτηνή και σε επάρκεια ενέργεια, αξιοποιώντας όλες τις εγχώριες πηγές ενέργειας, από λιγνίτη, υδροηλεκτρική, αιολική κ.ά., με συστηματική έρευνα και εξεύρεση νέων πηγών. Χρειάζονται γρήγορες και φθηνές μεταφορές προσώπων και προϊόντων -χωρίς διόδια- και ανάλογες υποδομές σε λιμάνια, αεροδρόμια, σιδηροδρομικούς σταθμούς, οδικούς άξονες που δεν κλείνουν με τον χιονιά, βιομηχανία παραγωγής μεταφορικών μέσων.

Τα ίδια αφορούν και τηλεπικοινωνίες, επεξεργασία πρώτων υλών, βιομηχανικούς κλάδους μεταποίησης, ιδιαίτερα στην παραγωγή μηχανημάτων για αυτοδύναμη οικονομία, μειώνοντας την εξάρτηση από το εξωτερικό εμπόριο, αλλά και η κοινωνικοποίηση της γης και των καπιταλιστικών επιχειρήσεων στον αγροτικό τομέα, διαμορφώνοντας παραγωγικές μονάδες για παραγωγή και επεξεργασία αγροτικών προϊόντων, δημόσιες και δωρεάν υπηρεσίες υγείας, παιδείας, πρόνοιας, ασφάλειας, αναψυχής προστασίας των παιδιών και υπερηλίκων, πολύ φτηνές υπηρεσίες σε μεταφορές, τηλεπικοινωνίες, ενέργεια και ύδρευση για λαϊκή κατανάλωση κ.ά.. Αυτά είναι που χρειάζεται ο λαός.

Αυτή η ανάπτυξη που θα εξαλείφει την περιφερειακή ανισομετρία, θα υλοποιείται με κεντρικό σχεδιασμό κατά κλάδο διακλαδομένου περιφερειακά και κατά κατηγορία, θα είναι ανάπτυξη για τον λαό στην ψηφιακή εποχή και όχι για το κεφάλαιο.

Έτσι αυξάνονται οι θέσεις εργασίας και οι νέες γενιές εργαζομένων δεν θα δουλεύουν με χειρότερους όρους από τους προηγούμενους, αλλά αντίθετα με καλύτερους. Μια τέτοια ανάπτυξη υπέρ του λαού με καπιταλιστικές κυβερνήσεις δεν μπορεί να πραγματοποιηθεί, γιατί το κέρδος του καπιταλιστή εξυπηρετούν! Χρειάζεται, λοιπόν, συντονισμένος αγώνας από ένα κίνημα με αντιμονοπωλιακή, αντικαπιταλιστική κατεύθυνση που να αλλάζει αποφασιστικά τον συσχετισμό στο εσωτερικό του και να μαζικοποιεί τη δράση του, να αποσπά κατακτήσεις και γενικά να συμβάλλει στη βελτίωση και αλλαγή του συσχετισμού της ταξικής πάλης, αξιοποιώντας κάθε δυσκολία, ρήγματα στο αστικό πολιτικό σύστημα, ώστε να περνάει σε νέα φάση αναμέτρησης και σύγκρουσης με την αστική τάξη και τα όργανα εξουσίας.

Με τέτοιες μαχητικές θέσεις και δράση θα υπερασπίζεται το εργατικό, λαϊκό εισόδημα, τη βελτίωση των συνθηκών εργασίας και διαβίωσης, τη μείωση του εργάσιμου χρόνου, τη μόνιμη και σταθερή δουλειά, το περιεχόμενο της δημόσιας και δωρεάν εκπαίδευσης, την πρόληψη, την πρωτοβάθμια φροντίδα υγείας και την κατάσταση στα κρατικά νοσοκομεία, την προστασία της μητρότητας, την ποιότητα ζωής με λειτουργικούς ελεύθερους χώρους πρασίνου, την αναβάθμιση των αντιπυρικών, αντιπλημμυρικών, αντισεισμικών υποδομών και έργων, τη διασφάλισης σύγχρονης λαϊκής κατοικίας και άλλα.

Γιατί, το πραγματικά προοδευτικό είναι η κοινωνική σχέση που επιτρέπει τη χρησιμοποίηση των μέσων παραγωγής και την ανάπτυξη και κατανομή του εργατικού δυναμικού σύμφωνα με επιστημονικά διαμορφωμένους στόχους για τη λαϊκή ευημερία.

Συνεπώς, ανάπτυξη για το λαό σημαίνει ο ίδιος ο λαός να κάνει κουμάντο στην οικονομία και την κοινωνία, για μια κοινωνία που η εργατική δύναμη, η υγεία, η παιδεία, η ενέργεια, το νερό και το περιβάλλον δεν θα είναι πλέον εμπορεύματα. Και η παραγωγική διαδικασία, για το τι θα παραχθεί, πόσο, πώς και πού, θα είναι με γνώμονα την κοινωνική ευημερία και όχι το καπιταλιστικό κέρδος. Γιατί η ιστορική πείρα έχει επιβεβαιώσει ότι η αύξηση του μεγέθους και της κερδοφορίας του κεφαλαίου δεν συμβαδίζει, αλλά αποτελεί μεγάλο εμπόδιο για την ευημερία του λαού, σύμφωνα με τις υπάρχουσες τεχνολογικές και παραγωγικές δυνατότητες.

Όσο, λοιπόν, αυξάνει η απόσταση, η ψαλίδα ανάμεσα στις σύγχρονες τεχνολογικές και επιστημονικές δυνατότητες, την εποχή της ψηφιοποίησης και της τέταρτης βιομηχανικής επανάστασης με τη διασφάλιση της κοινωνικής ευημερίας, τόσο η χαμοζωή για τον λαό θα ενισχύεται για να μην χάσει το κεφάλαιο. Αυτή είναι η αγριότητα και η σαπίλα του καπιταλιστικού συστήματος. Δεν λύνει λαϊκά προβλήματα, αλλά τα επιδεινώνει. Δεν φτιασιδώνεται, λοιπόν, δεν καλλωπίζεται, αλλά ανατρέπεται.

Καταψηφίζουμε, λοιπόν, το νομοσχέδιό σας γιατί είναι εχθρικό για τον λαό και τις ανάγκες του.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Μανωλάκου.

Τον λόγο έχει ο ειδικός αγορητής της Ελληνικής Λύσης κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εισαγωγικά να πω ότι η συζήτηση ενός σωστού αναπτυξιακού νόμου, ειδικά εάν έχει τουλάχιστον δεκαετή προοπτική εφαρμογής, είναι σημαντικότερη από την συζήτηση του προϋπολογισμού. Εύλογα, αφού αφορά στην παραγωγή πλούτου εκ μέρους τόσο του δημοσίου όσο και του ιδιωτικού τομέα της χώρας μας, όταν ο προϋπολογισμός αφορά, κυρίως, φορολογικά έσοδα και δαπάνες του δημοσίου. Εντούτοις, όταν το νομοσχέδιο δεν έχει την σοβαρότητα που οφείλει, οι συζητήσεις δεν έχουν κανένα νόημα δυστυχώς.

Θα ξεκινήσουμε, τώρα, λέγοντας, πως από τότε που ανήλθε στην εξουσία η Κυβέρνηση, από το δεύτερο εξάμηνο του 2019, η Ελλάδα βίωσε μία σημαντική πτώση του ρυθμού ανάπτυξης -αμέσως μετά από τη δεύτερη μεγαλύτερη ύφεση στην Ευρώπη ύψους 9%-, παρά το ότι είναι η μοναδική χώρα που έχασε το 25% του ΑΕΠ της στα προηγούμενα χρόνια των μνημονίων.

Σήμερα δε, βιώνει μια ακρίβεια άνευ προηγουμένου, φτώχεια και απογοήτευση παρά τα αναπτυξιακά σχέδια που έχουν ψηφιστεί, καθώς, επίσης, έναν ενεργειακό Αρμαγεδδώνα, που τουλάχιστον κατά 50% δεν είναι εισαγόμενος αλλά οφείλεται στα θηριώδη λάθη της Κυβέρνησης, δηλαδή στην πρόωρη απολιγνιτοποίηση χωρίς σχέδιο και στο χρηματιστήριο ενέργειας, που εμείς είχαμε καταψηφίσει προειδοποιώντας τότε για το τι θα συνέβαινε και θυμίζοντας πως από κάτι ανάλογο χρεοκόπησε η Καλιφόρνια μέσω τότε της «ENRON».

Χωρίς ανταγωνιστικό κόστος ενέργειας πάντως, είναι αδύνατη η βιώσιμη ανάπτυξη της χώρας όσα νομοσχέδια κι αν κατατεθούν. Οπότε προηγείται η επίλυση του συγκεκριμένου προβλήματος από κάθε τι άλλο.

Θα μπορούσε, βέβαια, να μας αντικρούσει ο Υπουργός λέγοντας πως το 2021 είχαμε ή μάλλον θα έχουμε ανάπτυξη της τάξης του 8,5% έως 9%, σύμφωνα, τουλάχιστον, με τις δικές μας προβλέψεις από τα μέσα του έτους. Δυστυχώς, όμως, η αλήθεια είναι εντελώς διαφορετική, με την έννοια πως απλά επέστρεψε η χώρα στην καλύτερη των περιπτώσεων στο ΑΕΠ του 2019, με τεράστιο κόστος, όμως, όπως είναι τα 43,3 δισεκατομμύρια ευρώ που σπαταλήθηκαν με δανεικά, αυξάνοντας το δημόσιο χρέος μας κατά περίπου 26% του ΑΕΠ με επιπλέον δίδυμα ελλείμματα.

Συνεχίζοντας, ειλικρινά, αδυνατούμε να καταλάβουμε γιατί δεν εφαρμόζει τα αυτονόητα η Κυβέρνηση. Ειδικότερα, με δεδομένο το ότι ο τέταρτος συντελεστής του ΑΕΠ, το εμπορικό ισοζύγιο δηλαδή, μειώνει το ΑΕΠ εάν είναι αρνητικό, το κάθε αναπτυξιακό σχέδιο οφείλει να επικεντρώνεται εκεί ακριβώς, δηλαδή, στην αύξηση των εξαγωγών και στη μείωση των εισαγωγών με τη στήριξη των εγχώριων επενδύσεων –το τονίζουμε!-, όχι με το ξεπούλημα σε ξένους που οδηγούν την προστιθέμενη αξία στις χώρες τους.

Ακόμη, όμως, και τότε πρέπει ένα φιλελεύθερο κράτος να είναι μεν μικρό, αλλά ισχυρό για να μπορεί να ελέγχει τους ιδιώτες. Διαφορετικά γίνεται έρμαιό τους όπως στο πρόσφατο θέμα της Αττικής Οδού ή της «ΤΡΑΙΝΟΣΕ». Προφανώς δε, να μην επιτρέπει μονοπώλια και καρτέλ, τα οποία απομυζούν δεκαετίες τώρα τους Έλληνες, πριν απ’ όλα οι τράπεζες. Έτσι μόνο μπορεί μια χώρα να παράγει πλούτο αντί ζημιές και χρέη, αυξάνοντας την ανταγωνιστικότητα της οικονομίας της με τη διενέργεια επενδύσεων, οπότε και τους μισθούς και στο τέλος την κατανάλωση και όχι στην αρχή την κατανάλωση, όπως γίνεται ξανά σήμερα με τα 43 δισεκατομμύρια ευρώ δανεικά.

Για να επιτευχθούν, βέβαια, όλα αυτά χρειάζεται όραμα, σχέδιο και αλλαγή του αποτυχημένου οικονομικού μας μοντέλου. Η Κυβέρνηση, όμως, δεν έχει, δυστυχώς, ούτε όραμα ούτε σχέδιο. Είναι δε, σε τέτοιο βαθμό εξαρτημένη από τους δανειστές που δεν της επέτρεψαν ούτε το αυτονόητο, τη μείωση του ΦΠΑ στα είδη πρώτης ανάγκης και στην ενέργεια, όπως είχαμε προτείνει, ενώ κάτι ανάλογο ανακοίνωσε πολύ σωστά, αλλά αργότερα, ο Υπουργός Ανάπτυξης. Είναι αυτονόητο, επειδή αφ’ ενός μεν θα είχε καταπολεμηθεί ο πληθωρισμός, αφ’ ετέρου θα στηρίζονταν οι πολίτες χωρίς κανένα κόστος για το δημόσιο, αφού θα εισέπραττε το δημόσιο τον ίδιο ΦΠΑ στις αυξημένες τιμές. Εκτός αυτού δεν θα δημιουργούνταν κανένα πρόβλημα στην εκτέλεση του προϋπολογισμού αφού προβλέπει πληθωρισμό –ωραίες προβλέψεις!- 0,8% για το 2022. Θυμίζουμε, εδώ, πως η Πολωνία μείωσε ήδη τον ΦΠΑ.

Επειδή, τώρα, ο Υπουργός Ανάπτυξης πραγματοποίησε μία από τις πολλές γνωστές του κυβιστήσεις, λέγοντας πως δεν προώθησε τη μείωση του ΦΠΑ επειδή δεν γνωρίζει ποια θα είναι αυτά τα αγαθά, για πόσο διάστημα και πόσο θα κοστίσει, -όπως θα καταθέσουμε στα Πρακτικά- είναι σωστό να τον ενημερώσουμε, σχετικά με το τι δρομολόγησε η Πολωνία.

Η Πολωνία, πριν από την πανδημία, είχε ΦΠΑ 5% στα βασικά τρόφιμα και 8% στην εστίαση, όταν εμείς είχαμε 13%, ενώ o βασικός συντελεστής της στον ΦΠΑ είναι 23%. Θα καταθέσω στα Πρακτικά τους συντελεστές από σειρά χωρών αργότερα.

Με βάση τα στοιχεία του Υπουργείου Οικονομικών της, που θα καταθέσουμε στα Πρακτικά για να ενημερωθεί ο Υπουργός, ας δούμε ποια είναι τα βασικά αγαθά. Στα τρόφιμα, με συντελεστή 5%, περιλαμβάνονται τα εξής: ψωμί, κρέας, ψάρι, φρούτα, λαχανικά, ζυμαρικά και αμυλούχα, αυγά, χυμοί φρούτων και λαχανικών, σούπες, ζωμοί, καθώς, επίσης, παιδικές τροφές. Θέλουμε πάντα να είμαστε ακριβείς. Στο 8% περιλαμβάνεται η ζάχαρη, τα μπαχαρικά, μερικά μεταποιημένα τρόφιμα, τα αγροεφόδια, όπως οι σπόροι, τα λιπάσματα και τα ζιζανιοκτόνα, καθώς, επίσης, τα φαρμακευτικά, ενώ το 2020 τοποθέτησε κάποια επιπλέον προϊόντα στο 8% λόγω της πανδημίας. Περαιτέρω, τον Νοέμβριο του 2021 μείωσε τον ΦΠΑ στο φυσικό αέριο από το 23% στο 8% και στο ηλεκτρικό ρεύμα στο 5% το διάστημα Ιανουάριος - Μάρτιος, ενώ ήθελε να μειώσει τον ΦΠΑ στα τρόφιμα στο μηδέν, αλλά η Ευρωπαϊκή Ένωση το αρνήθηκε. Εν τούτοις, επειδή η Πολωνία είναι ανεξάρτητη και όχι αποικία χρέους, τον Ιανουάριο του 2022 κατάργησε εντελώς τον ΦΠΑ στα βασικά τρόφιμα και στην ενέργεια, ενώ στήριξε πέντε εκατομμύρια εκ των ασθενέστερων νοικοκυριών της για να αντεπεξέλθουν με τον πληθωρισμό.

Ελπίζοντας, τώρα, πως ενημερώθηκε ο Υπουργός σχετικά με το τι πρέπει να κάνει και σε ποια αγαθά και επίσης για ποιο χρονικό διάστημα, είναι ξεκάθαρο πως η Κυβέρνηση διαπράττει λάθη επί λαθών, ενώ δρομολογεί, επιπλέον, την ακόμη μεγαλύτερη ενεργειακή μας εξάρτηση, επιβαρύνοντας το εμπορικό μας ισοζύγιο και άρα το ΑΕΠ, με αυξημένες, αλλά και ακριβότερες εισαγωγές ενέργειας.

Περαιτέρω, σε μία επόμενη επιτροπή ο Υπουργός παραπονέθηκε πως τον κατηγορούμε ότι δεν έχει κάνει τίποτα, κάτι που ασφαλώς δεν ισχύει, αφού δεν μηδενίζουμε ποτέ, κανέναν και τίποτα. Όλοι κάτι κάνουν. Απλά δεν είναι αρκετό με βάση τις μέχρι σήμερα εμπειρίες μας.

Όπως ο ίδιος ανέφερε, στα δυόμισι χρόνια της θητείας του έχει εγκρίνει επενδυτικά σχέδια ύψους 8,1 δισεκατομμυρίων ευρώ με κρατική ενίσχυση 2,8 εκατομμυρίων ευρώ. Έχει, όμως, αλήθεια καταλάβει πως το επενδυτικό κενό στην Ελλάδα λόγω των καταστροφικών μνημονίων που ο ίδιος -και άλλοι βέβαια- εκθείαζε υπερβαίνει τα 150 δισεκατομμύρια ευρώ; Τι είναι 8,1 δισεκατομμύρια ευρώ απέναντι σε ένα επενδυτικό κενό 150 δισεκατομμυρίων ευρώ και παραπάνω; Από την άλλη πλευρά, πώς δικαιολογούνται οι σημερινές περίπου τρεισήμισι χιλιάδες εκκρεμότητες σε επενδύσεις; Ποιος είναι υπεύθυνος γι’ αυτές εάν όχι ο Υπουργός Ανάπτυξης, το έργο του οποίου, όπως πολύ σωστά είπε ο ίδιος, είναι μετρήσιμο;

Συνεχίζοντας, ερωτώ: Ποιο είναι το καινούργιο σχέδιο της Κυβέρνησης; Η μετατροπή μας σε μία εξαρτημένη οικονομία μέσω του ξεπουλήματος των δημοσίων και ιδιωτικών επιχειρήσεών μας σε ξένους; Το αντίθετο, ακριβώς, δεν έκανε η Ουγγαρία, που βίωσε μια μεγάλη κρίση το 2008 και οδηγήθηκε στο ΔΝΤ, όταν κέρδισε τις εκλογές το 2010 μία πραγματικά πατριωτική φιλελεύθερη κυβέρνηση; Δεν έδιωξε αμέσως το ΔΝΤ και δεν πέτυχε ένα οικονομικό θαύμα ξεπληρώνοντάς το μέσα σε τρία χρόνια;

Όσον αφορά δε την Πολωνία, είπαμε πως υιοθέτησε το σχέδιο υπεύθυνης ανάπτυξης -όχι δίκαιης, υπεύθυνης- που βασίζεται σε πέντε πυλώνες: στην επαναβιομηχάνιση, στην ανάπτυξη καινοτόμων εταιρειών, στην προσέλκυση επενδυτικών κεφαλαίων, στην επικέντρωση στις εξαγωγές και στην εξωστρέφεια, καθώς επίσης στην ισόρροπη κοινωνική και περιφερειακή ανάπτυξη. Πολύ σημαντικό. Εκτός αυτού, δρομολόγησε το μεγαλύτερο δημόσιο πρόγραμμα για νεοφυείς επιχειρήσεις στην Ευρώπη, το «Start in Poland» που το εμπνεύστηκε από το ισραηλινό «Yozma», δηλαδή από τη χρήση χρημάτων του δημοσίου για την προσέλκυση ξένων επενδύσεων σε ισραηλινές, όμως, επιχειρήσεις, με στόχο την τόνωση των εγχώριων επενδύσεων -τονίζουμε ξανά: των εγχώριων επενδύσεων- και όχι, φυσικά, των ξένων.

Είναι δύσκολο, αλήθεια, να λειτουργήσει ανάλογα η Ελλάδα, αντί να αναλώνονται οι κυβερνήσεις της σε νομοσχέδια επί νομοσχεδίων; Θυμίζουμε ότι το 2008 το Ισραήλ είχε ΑΕΠ 215 δισεκατομμύρια δολάρια και εμείς 356 δισεκατομμύρια δολάρια, ενώ σήμερα το Ισραήλ το διπλασίασε στα 400 δισεκατομμύρια και εμείς το μειώσαμε στο μισό.

Όσον αφορά στο σημερινό σχέδιο νόμου θα ξεκινήσουμε με ένα σημαντικό σημείο του, καθώς επίσης με το τελικό συμπέρασμά μας.

Ειδικότερα, στην παράγραφο 10 του άρθρου 19 ο Υπουργός Ανάπτυξης θα δημοσιεύσει έναν οδηγό αξιολόγησης επενδυτικών σχεδίων, ο οποίος έχει βέβαια πολύ μεγάλη σημασία για το νομοσχέδιο. Εν τούτοις δεν συμπεριλαμβάνεται στο νομοσχέδιο. «Θα» τον δημοσιεύσει, γεγονός που σημαίνει πως έχει κατατεθεί για νομοθέτηση μία αοριστία. Ακόμη χειρότερα, σημαίνει πως θα εγκριθούν κάποια σχέδια για να εισπραχθούν χρήματα, που δεν γνωρίζουμε εάν υπάρχουν, από επιτροπές που μπορεί να αλλάξουν και με κριτήρια που θα θέσει όποτε θελήσει ο Υπουργός. Δεν είναι κωμικοτραγικό; Θα μπορούσαμε, αλήθεια, ποτέ να ψηφίσουμε εμείς κάτι τέτοιο;

Το νομοσχέδιο με τον απίστευτα λαϊκίστικο τίτλο «Ελλάδα - Ισχυρή Ανάπτυξη» αποτελεί μια καλοστημένη παραπλάνηση, αφού, ουσιαστικά, προωθεί τις δράσεις του «Ελλάδα 2.0.». Ειδικότερα, εάν δει κάποιος τις επιλέξιμες δαπάνες, θα διαπιστώσει ότι πρόκειται για επενδύσεις σε εισαγόμενη τεχνολογία ΑΠΕ, για ενεργειακή απόδοση, για ανακύκλωση, για συμβουλευτικές υπηρεσίες, για επαγγελματική κατάρτιση και για προσλήψεις φθηνών εργαζομένων, αποτελώντας ουσιαστικά το πλαίσιο του Ταμείου Ανάκαμψης μαζί με την ψηφιοποίηση.

Πιο συγκεκριμένα, οι δεκατρείς τομείς ενισχύσεων παρουσιάζονται στο δεύτερο μέρος ως εξής: Ψηφιακός και τεχνολογικός μετασχηματισμός επιχειρήσεων -όλα είναι ωραία λόγια, αλλά τίποτα δεν αποδεικνύεται-, πράσινη μετάβαση - περιβαλλοντική αναβάθμιση επιχειρήσεων, νέο επιχειρείν, καθεστώς δίκαιης αναπτυξιακής μετάβασης, έρευνα και εφαρμοσμένη καινοτομία, αγροδιατροφή, πρωτογενής παραγωγή και μεταποίηση γεωργικών προϊόντων, αλιεία και υδατοκαλλιέργεια, μεταποίηση - εφοδιαστική αλυσίδα, επιχειρηματική εξωστρέφεια, ενίσχυση τουριστικών επενδύσεων, εναλλακτικές μορφές τουρισμού -ξανά και ξανά ο τουρισμός-, μεγάλες επενδύσεις, ευρωπαϊκές αλυσίδες αξίας και, τέλος, επιχειρηματικότητα 360⁰. Ρωτήσαμε τι σημαίνει «Επιχειρηματικότητα 360⁰» χωρίς φυσικά να πάρουμε καμμία απάντηση. Ελπίζουμε να απαντήσετε αργότερα.

Το πλαίσιο ενίσχυσης για κάθε κεφάλαιο, δηλαδή ο τομέας ενίσχυσης, χωρίζεται στα εξής έξι άρθρα, που σε μεγάλο βαθμό επαναλαμβάνονται: Σκοπός, υπαγόμενα επενδυτικά σχέδια, επιλέξιμες δαπάνες, είδη, ένταση και ποσά ενισχύσεων, δικαιούχοι, διαδικασία αξιολόγησης ή ταχείας αδειοδότησης στις μεγάλες επενδύσεις. Τέλος, σε ορισμένα υπάρχει μία εξουσιοδότηση προς καθορισμό ειδικού πλαισίου καθεστώτος.

Επιστρέφοντας στον τίτλο «Ελλάδα - Ισχυρή Ανάπτυξη» να πούμε ότι ακούγεται σαν προεκλογικό σύνθημα. Ελπίζοντας να μην είναι ευφημισμός, όπως το «Ελευθερία» για το εμβόλιο ή το αναπτυξιακό νομοσχέδιο του 2019 με τον τίτλο «Επενδύω στην Ελλάδα». Τελικά, αλήθεια, ποιος επένδυσε; Η «LAMDA» με την αντιπαροχή -περί αντιπαροχής πρόκειται- στο Ελληνικό, τα data centers, η «FRAPORT» με τα δικά μας χρήματα από τα ΕΣΠΑ; Ποιος;

Από την άλλη πλευρά, τι ακριβώς σημαίνει ισχυρή ανάπτυξη για την Κυβέρνηση; Αύξηση του ΑΕΠ τα επόμενα χρόνια κατά 5%; Κατά 6%; Κατά 7%; Δεν υπάρχει συγκεκριμένος στόχος; Μόνο θεωρίες; Τι νόημα έχει να ασχολούμαστε με νομοσχέδια χωρίς στόχους; Πώς θα κριθεί η επιτυχία τους; Εάν επρόκειτο για μία επιχείρηση, δεν θα απολύονταν αμέσως αυτοί που εκπόνησαν ένα business plan χωρίς στόχο;

Συνεχίζοντας, στη χρηματοδότηση του σχεδίου νόμου αναφέρονται τα εξής είδη ενισχύσεων: φορολογική απαλλαγή, παροχή ποσού από το δημόσιο, επιδότηση χρηματοδοτικής μίσθωσης, επιδότηση του μισθολογικού κόστους, επιδότηση επιτοκίου δανείων ή του κόστους ασφάλισης και λοιπά. Αυτό που δεν αναφέρεται, όμως, είναι το από πού θα βρεθούν τα χρήματα τουλάχιστον για τις παραπάνω παροχές και επιδοτήσεις, ενώ οι απαλλαγές και οι άλλες επιδοτήσεις αποτελούν, ασφαλώς, κόστος φυσικά έμμεσα.

Γενικότερα, τώρα, το Γενικό Λογιστήριο του Κράτους δεν αναφέρει κάτι για το κόστος του νομοσχεδίου, για τις χρηματοδοτήσεις δηλαδή, τονίζοντας μόνο πως θα αντιμετωπιστούν από τις πιστώσεις του προϋπολογισμού, καθώς επίσης ότι εξαρτώνται από τον αριθμό των αιτήσεων. Είναι δυνατόν, αλήθεια, να ξεκινά ένα πρόγραμμα ισχυρής ανάπτυξης -δήθεν ισχυρής ανάπτυξης- κατά τον τίτλο του νομοσχεδίου, χωρίς να γνωρίζουμε πόσα χρήματα διαθέτουμε για να δαπανήσουμε; Μπορεί ποτέ να αναλάβει μια θέση ευθύνης κάποιος σε εταιρείες του ιδιωτικού τομέα με τέτοια λογική; Δεν μπορεί.

Θα μπορούσε, βέβαια, να μας αντικρούσει ο Υπουργός λέγοντας πως τα χρήματα θα προέλθουν από το Ταμείο Ανάκαμψης της Ευρωπαϊκής Ένωσης, αιτιολογώντας τη βιασύνη μας να ζητήσουμε πρώτοι χρήματα και να ψηφιστεί ο σημερινός νόμος. Πόσα, όμως, θα εισπράξουμε το 2022; Όπως αναφέραμε στη συζήτηση του προϋπολογισμού, η είσπραξη από το Ταμείο Ανάκαμψης το 2021 ήταν μόλις 600 εκατομμύρια ευρώ όταν η πρόβλεψη στο Μεσοπρόθεσμο ήταν 1.600 εκατομμύρια ευρώ. Είναι δυνατόν να γίνονται τόσο λανθασμένες προβλέψεις;

Από την άλλη πλευρά, το Πρόγραμμα Δημοσίων Επενδύσεων ανέρχεται το 2022 στα 7,8 δισεκατομμύρια ευρώ, κάτω από τα 8,35 δισεκατομμύρια ευρώ του 2021, ενώ τα ΕΣΠΑ -που δεν αφορούν μόνο επενδύσεις αλλά επιδόματα κ.λπ.- για την περίοδο 2021 - 2027 θα ανέρχονται σε 21 δισεκατομμύρια ευρώ, όσο περίπου την προηγούμενη περίοδο. Πόσα χρήματα, λοιπόν, θα διατεθούν πραγματικά για ανάπτυξη και από πού ακριβώς θα προέλθουν;

Κλείνοντας, να πω ότι στις επιτροπές αναφερθήκαμε αναλυτικά σε πολλά άρθρα και στα τρία κεφάλαια του νομοσχεδίου, οπότε δεν υπάρχει λόγος ούτε χρόνος να επαναλαμβανόμαστε, πόσω μάλλον όταν θέσαμε ερωτήσεις που δεν απαντήθηκαν, σχεδόν καμμία. Θεωρούμε, όμως, σκόπιμο να επαναλάβουμε πως το πλέον παράδοξο είναι ότι στο άρθρο 30 και στις περιοχές δίκαιης μετάβασης που ψήφισε η Νέα Δημοκρατία, εκτός από αυτές που πλήττονται, κυρίως, όπως της Κοζάνης και της Μεγαλόπολης, έχουν υπεισέλθει και οι περιοχές των νησιών με εργοστάσια diesel, δηλαδή η Κρήτη και η Ρόδος, καθώς επίσης και το βόρειο Αιγαίο. Θα αντιμετωπίσουν, αλήθεια, τα ίδια προβλήματα η Κρήτη και η Ρόδος με την απολιγνιτοποίηση, όπως η Μεγαλόπολη; Θα διενεργηθούν, κατά παρέκκλιση, επενδύσεις σε ξενοδοχεία στην Κρήτη λόγω της υπαγωγής της στο πλαίσιο της απολιγνιτοποίησης; Δεν είναι ο ορισμός της γελοιότητας;

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Βιλιάρδο.

Τον λόγο έχει τώρα ο ειδικός αγορητής του ΜέΡΑ25 κ. Κρίτων Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Βουλεύτριες, Βουλευτές, Υπουργέ, χρειαζόμαστε αναπτυξιακό νόμο αυτή τη στιγμή, έχουμε αναπτυξιακό πρόβλημα; Έχουμε ένα τεράστιο αναπτυξιακό πρόβλημα. Έχουμε για πρώτη φορά την απειλή κλεισίματος τόσων πολλών επιχειρήσεων από την ακρίβεια.

Στην εκλογική μου περιφέρεια, φούρνος που φτιάχνει ψωμί χρησιμοποιώντας ηλεκτρικό, πλήρωναν στη ΔΕΗ 1.000 ευρώ κατά μέσο όρο σε λογαριασμούς και φθάσανε να πληρώνουν 4.000 ευρώ. Μέχρι τον Δεκέμβριο οι λογαριασμοί είχαν φτάσει από τον Μάιο στις 27.000 ευρώ. Πληρώσανε 10.000 ευρώ, είχαν κάνει διακανονισμό για τα υπόλοιπα, αλλά δεν θα αντέξουν τους επόμενους λογαριασμούς. Επιχειρήσεις σαν αυτόν τον φούρνο, που για πρώτη φορά απειλούνται με κλείσιμο και απόλυση των εργαζομένων, ήταν πάντοτε βιώσιμες οικονομικά μέχρι και τον Μάιο. Ποιες είναι αυτές οι επιχειρήσεις; Η «ραχοκοκαλιά» της οικονομίας μας, αυτές που παράγουν το 90% της απασχόλησης, των δημοσίων εσόδων και των εσόδων των ασφαλιστικών ταμείων. Κατάφεραν πολλές από αυτές να επιβιώσουν με τα μνημόνια και τώρα για πρώτη φορά κλείνουν, με τον κορωνοϊό και την ακρίβεια. Γι’ αυτές τι περιέχει ο αναπτυξιακός νόμος που φέρνετε; Δεν περιλαμβάνει τίποτα. Γιατί δεν είναι για σας πρόβλημα το ότι κλείνουν, είναι ευκαιρία, ευκαιρία γι’ αυτά που περιλαμβάνονται στον αναπτυξιακό σας και δεν είναι τίποτε άλλο από το πώς θα ενισχύσετε τις μεγάλες επιχειρήσεις να πάρουν τα χρήματα του Ταμείου Ανάκαμψης -το ίδιο πλαίσιο στήνετε και στον αναπτυξιακό- για να μαζέψουν τις οικονομικές δραστηριότητες αυτές στα χέρια τους.

Η μικρή επιχειρηματικότητα στη χώρα μας ήταν πάντοτε πρόβλημα για εσάς. Ήταν πάντοτε πρόβλημα στις εκθέσεις της Τράπεζας της Ελλάδος, ήταν πρόβλημα στις εκθέσεις της «McKINSEY», ήταν πρόβλημα σε όλες τις εκθέσεις που συμβουλεύεστε και τις κατατάσσετε σαν βίβλο σας κατά καιρούς. Μιλούσαν όλες αυτές οι εκθέσεις για ένα μέλλον στην Ελλάδα χωρίς μικρές επιχειρήσεις, ότι το μέλλον είναι στη συγκέντρωση. Δεν καταφέρατε να υλοποιήσετε αυτό το σχέδιο με τα μνημόνια. Τώρα κάνετε την κρίση του κορωνοϊού και την ακρίβεια ευκαιρία για να το υλοποιήσετε.

Θα δώσω ένα παράδειγμα. Πλατεία Κοραή στο κέντρο της Αθήνας. Είπαμε για την δυτική Αθήνα πριν από λίγο. Να δούμε τι γίνεται στο κέντρο. Στην πλατεία Κοραή υπήρχαν πάντοτε τρία ταχυφαγεία, φαστ φουντ, μαγαζιά που είχαν σάντουιτς και διάφορα άλλα είδη που τρώγανε οι άνθρωποι που περνούσαν από τον δρόμο και από την πλατεία. Ήταν τρία διαφορετικά μαγαζιά, κάποια κλείνανε, κάποια ανοίγανε. Δεν ήταν κάποια αλυσίδα. Σήμερα αν ο οποιοσδήποτε που μας ακούει και ο οποιοσδήποτε και η οποιαδήποτε από εσάς πάει στην πλατεία Κοραή, θα δει τρεις αλυσίδες στη θέση τους, μία ξένη και δύο ελληνικές, που προφανώς και αυτές περιμένουν τη μοίρα τους κάποια στιγμή να εξαγοραστούν. Αυτό είναι το μέλλον που πετυχαίνετε, το μέλλον που επιταχύνεται και με αυτό το νομοθέτημά σας.

Θέλετε να μιλήσουμε για το τι θα πρέπει να περιλαμβάνει ένας αναπτυξιακός νόμος; Μα, βέβαια, αναπτυξιακός νόμος σημαίνει ότι αναδεικνύει το τι υπάρχει, το προστατεύει και δίνει δρόμο για το περαιτέρω. Εσείς ισοπεδώνετε τις μικρές επιχειρήσεις για να ορθώσετε τους ουρανοξύστες των ολιγαρχών. Αυτή η φράση για μένα είναι η ακτινογραφία του αναπτυξιακού σας νόμου.

Τα ίδια κάνετε με το Ταμείο Ανάκαμψης, 60 δισεκατομμύρια ευρώ στην πράξη στα χέρια των μεγάλων, 1,5 δισεκατομμύριο ευρώ στα χέρια των μικρομεσαίων επιχειρήσεων, αλλά να δούμε λίγο πόσα από αυτά θα πάνε στις μικρομεσαίες επιχειρήσεις. Απαράβατος όρος να έχουν πρόσβαση στον τραπεζικό δανεισμό, όπως και εδώ πέρα. Το είπε και το ΕΒΕΑ. Ποιες μικρομεσαίες επιχειρήσεις έχουν πρόσβαση στον τραπεζικό δανεισμό; Γύρω στο 5% των μικρομεσαίων επιχειρήσεων. Ποιες είναι αυτές; Κυρίως οι μεσαίες, που στην ουσία είναι κομμάτια ομίλων και χωρίζονται τεχνητά σε μικρές επιχειρήσεις για να μπορούν να έχουν πρόσβαση σε διάφορες χρηματοδοτήσεις. Για τους μικρούς στην πράξη τίποτα.

Ένα άλλο φαινόμενο που είδαμε σ’ αυτόν τον αναπτυξιακό είναι ότι παίρνετε την αδιανόητη σύμβαση του ΣΥΡΙΖΑ με τη «FRAPORT», που προβλέπει καμμία υποχρέωση στη «FRAPORT» που πήρε τα δεκατέσσερα μεγάλα αεροδρόμια της χώρας για να ασφαλιστεί απέναντι στο επιχειρηματικό ρίσκο. Και τι προβλέπει; Ότι το κράτος, το δημόσιο αναλαμβάνει το επιχειρηματικό ρίσκο για τη «FRAPORT».

Δηλαδή, οποτεδήποτε κρίνει η ίδια η «FRAPORT», με βάση τις εκτιμήσεις που μόνο η ίδια κάνει -ούτε καν σε κάποια χρηματοπιστωτική εταιρεία δεν της αναθέτει η ίδια-, και διαβάσαμε και την έκθεση της «DELOITTE» που έλεγε ότι η «FRAPORT», με βάση τη σύμβαση, έχει το μοναδικό δικαίωμα να εκτιμά τα κέρδη της -και τις ζημιές της τελικά. Και όχι τις ζημιές, τα διαφυγόντα κέρδη, όσα κερδίσει λιγότερο από αυτά που η ίδια εκτιμούσε έχετε υποχρέωση να της τα δίνετε, για να το πω λίγο πιο ξεκάθαρα, να της τα δίνουμε, να της τα δίνουν οι επιχειρήσεις που κλείνουν από την ακρίβεια.

Παρ’ όλα αυτά, όταν έκανε το αίτημα αποζημίωσης, οι δικηγόροι του κράτους είπαν ότι και με αυτήν τη σύμβαση μπορούν να αρνηθούν τμήμα της αποζημίωσης στη «FRAPORT» και πήγε στη διαιτησία και η Κυβέρνησή σας σταμάτησε τη διαδικασία διαιτησίας και ο ΣΥΡΙΖΑ ψήφισε «παρών». Θα ήθελα πραγματικά να μας εξηγήσετε αυτό το άρθρο της σύμβασης, να καταλάβουμε ποια ήταν η λογική του.

Όμως, για τον αναπτυξιακό αυτό νόμο, προφανώς, σας έκαναν παράπονα οι ντόπιοι ολιγάρχες ότι γι’ αυτούς δεν έχετε αντίστοιχα δωράκια και βάλατε γι’ αυτές τις μεγάλες επιχειρήσεις την κάλυψη της ασφάλισης για επιχειρηματικό ρίσκο από τον αναπτυξιακό νόμο, όπως και την κάλυψη του leasing. Δηλαδή, από τον αναπτυξιακό νόμο δίνετε χρήματα για να πάνε όχι στην παραγωγή πλούτου -πόσο μάλλον τα δίνετε για να πάνε στην υφαρπαγή πλούτου των μικρών- αλλά δίνετε χρήματα για να τα δώσουν και οι μεγάλοι με τη σειρά τους στις ασφαλιστικές, για να αγοράσουν υπηρεσίες από τον αναπτυξιακό νόμο, όχι για να παράξουμε δραστηριότητες.

Και, βέβαια, θα πρέπει να αναφερθούμε στη μεγάλη εικόνα. Η μεγάλη εικόνα είναι ότι ο μεσαίος και ο φτωχός στη χώρα μας δεν πρέπει να έχει δικαίωμα κατά την Κυβέρνησή σας να επιχειρεί. Πρέπει αυτός και τα παιδιά του να είναι εργαζόμενοι και εργάτες χωρίς δικαιώματα. Αν ζούνε σε ένα σπίτι που ξεπερνάει την εργατική τάξη, αυτό που αντιστοιχεί στην εργατική τάξη, θα το χάσουν μέσα από τον πτωχευτικό σας νόμο που φέρατε και νομοθετήσατε τον Νοέμβριο του 2020 εν μέσω lockdown.

Και πάλι θα απευθυνθώ και στον ΣΥΡΙΖΑ να καταλάβω πώς νοεί ο ΣΥΡΙΖΑ την προστασία της πρώτης κατοικίας, χωρίς την κατάργηση του σχεδίου «ΗΡΑΚΛΗ» με τα 23 δισεκατομμύρια ευρώ εγγυήσεων που δίνει στα αρπακτικά funds, που πλέον εσείς ονομάζετε servicers, δηλαδή παρόχους υπηρεσιών; Ποιες υπηρεσίες παρέχουν οι servicers κατά τον ΣΥΡΙΖΑ; Μα, της ρευστοποίησης των σπιτιών των ανθρώπων.

Κι αυτοί οι άνθρωποι θα χάσουν τα σπίτια τους και θα δώσουμε και 23 δισεκατομμύρια ευρώ στα funds για να κρατήσουν τα σπίτια των ανθρώπων ταυτόχρονα, όταν η τιμή που βρίσκουν στην αγορά είναι χαμηλότερη περίπου ενός ποσοστού της αντικειμενικής αξίας. Και αντί να σταματήσετε αυτό το έγκλημα, το συνεχίζετε γιατί θέλετε να μην έχουν επιλογή αυτοί οι άνθρωποι ούτε να επιχειρούν ως αυτοαπασχολούμενοι, ως επιχειρηματίες ούτε να έχουν μια αξιοπρεπή εργασία ούτε να έχουν ένα σπίτι που ξεπερνάει το σπίτι του φτωχού.

Και, βέβαια, τους στερείτε και την παιδεία. Ανοίξατε τα σχολεία εν μέσω COVID, χωρίς να πάρετε κανένα μέτρο. Για την ακρίβεια, πήρατε. Συνενώσατε πάνω από επτά χιλιάδες τμήματα, βάζοντας τους μαθητές και τους εκπαιδευτικούς, που λόγω της έλλειψης προσλήψεων έχουν ένα πολύ μεγάλο μέσο όρο ηλικίας, σε μεγάλο κίνδυνο.

Απουσιάζουν, βέβαια, πολλοί μαθητές από την εκπαιδευτική διαδικασία, απουσιάζουν εκπαιδευτικοί και τι συμβαίνει; Δεν γίνονται μαθήματα στα οποία θα υποχρεωθούν να εξεταστούν αυτοί οι μαθητές μέσα από την τράπεζα θεμάτων. Σας ενοχλεί; Μα, όχι βέβαια. Στα ιδιωτικά θα λυθεί το ζήτημα. Αυτό είναι πρόβλημα των δημοσίων. Προφανώς, αυτά τα παιδιά θα κοπούν στις προαγωγικές τους εξετάσεις και στις εξετάσεις για την είσοδο στο πανεπιστήμιο. Μα, δεν σας πειράζει.

Εδώ κόψατε σαράντα χιλιάδες μαθητές που δεν διδάχθηκαν την ύλη τους μέσω της τηλεκπαίδευσης. Και τους κόψατε, αλλάζοντας το σύστημα και αυστηροποιώντας το, αφού αφήσατε εκτός εκπαιδευτικής διαδικασίας για δύο χρόνια τα σχολεία. Θα έχετε πρόβλημα για τα παιδιά που θα κοπούν τώρα; Κανένα πρόβλημα.

Και την ίδια στιγμή κλείνετε στην πράξη το Νοσοκομείο «Παίδων» Πεντέλης. Κι επειδή έχει γίνει πολλή συζήτηση, θα επαναλάβω λίγο τις δηλώσεις του Υπουργού για τα σχέδιά σας για τα νοσοκομεία. Διότι δεν είναι μόνο το Νοσοκομείο «Παίδων» Πεντέλης. Είναι όλα τα νοσοκομεία που τα βάζετε υπό αξιολόγηση για το ποια θα κλείσετε και ποια θα κρατήσετε. Κανένα νοσοκομείο αυτή τη στιγμή δεν είναι στο απυρόβλητο.

Είπε ο κ. Πλεύρης -και θα σας πω και τι είπε και σήμερα στη Βουλή- σε δηλώσεις του σε συνέντευξη στην ΕΡΤ, στη δημόσια τηλεόραση: «Θα πρέπει να βλέπουμε ποιο νοσοκομείο θα έχει κεντρικές υπηρεσίες και για τα υπόλοιπα νοσοκομεία…». Είπε κατ’ αρχάς ότι αν ένα νοσοκομείο παρέχει όλες τις υπηρεσίες, οι οποίες είναι αναβαθμισμένες, δεν τίθεται θέμα αλλαγών. Για τα υπόλοιπα περιφερειακά νοσοκομεία που είναι γύρω του, είκοσι με είκοσι πέντε χιλιόμετρα απόσταση, να κρατήσουμε αυτά τα οποία είναι απαραίτητα. Αυτό είπε.

Είχε προηγηθεί η συνάντηση της κ. Γκάγκα, της Αναπληρώτριας Υπουργού με δώδεκα Βουλευτές της Νέας Δημοκρατίας γιατρούς και τα σχέδια καλά κρατούν για τη συρρίκνωση των νοσοκομείων.

Αλήθεια, αυτό που καταλάβατε από την πανδημία είναι ότι χρειαζόμαστε λιγότερα νοσοκομεία, ότι μας περισσεύουν τα νοσοκομεία; Αυτό καταλάβατε εσείς από την πανδημία; Αυτό καταλάβατε από την έκθεση Τσιόδρα, ότι μας περισσεύουν δομές στην υγεία; Με βάση την έκθεση Τσιόδρα πέθανε κόσμος, χιλιάδες πολίτες, επειδή είχαμε πολλά νοσοκομεία; Αυτό καταλάβατε; Γι’ αυτό η λύση είναι να τα κλείσουμε;

Τι είπε ο Υπουργός κ. Πλεύρης στη σημερινή επίκαιρη ερώτησή μου για το Νοσοκομείο «Παίδων»; «Το Νοσοκομείο «Παίδων», κύριε Αρσένη, είστε ανακριβής όταν λέτε ότι θα κλείσει. Θα αποκατασταθεί η πλήρης λειτουργία του». Βέβαια, στη συνέχεια -σε άλλον Βουλευτή- είπε ότι δεν θα γίνονται οι εικοσιτετράωρες εφημερίες που υπήρχαν. Και στη συνέχεια θα αξιολογηθεί και θα κριθεί η τύχη του. Το καταλάβατε;

Θέλω να καταλάβουμε, όμως, κάτι άλλο, να μας βοηθήσετε να το αποκωδικοποιήσουμε εδώ όλοι μαζί. Η Κυβέρνηση, με εκατό απώλειες συνανθρώπων μας την ημέρα από τον COVID, έχει χρόνο για να επεξεργάζεται το σχέδιο για τη συρρίκνωση του ΕΣΥ; Πού τον βρίσκετε αυτόν τον χρόνο;

Μα, τον βρίσκετε εκεί που βρίσκετε τον χρόνο να σχεδιάζετε το κλείσιμο των επιχειρήσεων εν μέσω ακρίβειας, να δίνετε τα χρήματα για την κατασκευή των ουρανοξυστών των ολιγαρχών, όταν ισοπεδώνετε τη μικρή επιχειρηματικότητα, όταν αποκλείετε τους μαθητές από την εκπαίδευση, γιατί αυτό είναι το μοντέλο σας: παιδεία, επιχειρηματικότητα, το δικαίωμα δηλαδή, να κάνεις δική σου επιχείρηση, να αξιοποιεί ο κόσμος το ελληνικό δαιμόνιο, που υπήρχε πάντοτε στη μικρή αυτή επιχειρηματικότητα.

Και ναι, διαφέρουμε από άλλες χώρες, έχουμε ένα δαιμόνιο το οποίο οδηγεί τους ανθρώπους να επιχειρούν με προσωπικές επιχειρήσεις είτε με επιχειρήσεις που απασχολούν και άλλους ανθρώπους κι έτσι παράγουμε το ΑΕΠ μας και παράγουμε και την απασχόληση και τα έσοδα στα δημόσια ταμεία. Αυτό για εσάς είναι εμπόδιο. Θέλετε να ισοπεδώσετε αυτές τις επιχειρήσεις για να ορθώσετε τους πύργους των ολιγαρχών.

Αφού στερείτε, δηλαδή, από τους ανθρώπους το δικαίωμα να επιχειρούν, κάνετε προνόμιο και όχι δικαίωμα την παιδεία, προνόμιο και όχι δικαίωμα την υγεία και προφανώς, ακριβό προνόμιο τη στέγαση.

Θέλω να κλείσω, όμως, και για την κλιματική κατάρρευση, κάτι που βιώνουμε καθημερινά. Εσείς έχετε φέρει έναν νόμο για το επιτελικό κράτος. Προβλέπετε την κλιματική ρήτρα σε κάθε νομοσχέδιο. Δηλαδή, κάθε νομοσχέδιο θα πρέπει να απαντάει στις επείγουσες ανάγκες επιβίωσης της ανθρωπότητας και της Ελλάδας απέναντι στην κλιματική κατάρρευση. Πού είναι αυτό στο νομοσχέδιό σας; Πού βρίσκεται αυτό στο νομοσχέδιό σας; Θέλετε να σας επαναλάβω την κριτική που σας κάνανε οι περιβαλλοντικές οργανώσεις, ότι δεν σέβεστε το ευρωπαϊκό κεκτημένο, το περιβαλλοντικό;

Το ΜέΡΑ25 καταψηφίζει τον αναπτυξιακό. Σας καλεί να το αποσύρετε αυτό το νομοσχέδιο και να φέρετε ένα αναπτυξιακό που απαντάει στο πρόβλημα που αντιμετωπίζει η κοινωνία μας σήμερα. Η ακρίβεια που κλείνει τις επιχειρήσεις, αυτό είναι το πρόβλημα, και όχι πώς θα τα συγκεντρώσουν όλα οι μεγάλες, που είναι ο δικός σας σκοπός και ο λόγος που φέρατε τον αναπτυξιακό νόμο.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Αρσένη.

Έχω την τιμή να ανακοινώσω στο Σώμα ότι οι Υπουργοί Υγείας, Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών και Επικρατείας, καθώς και οι Αναπληρωτές Υπουργοί Οικονομικών, Υγείας και Εσωτερικών κατέθεσαν στις 31 Ιανουαρίου τρέχοντος έτους σχέδιο νόμου με θέμα «Κύρωση της από 29-7-2021 Επιμέρους Σύμβασης Δωρεάς - Έργο ΙΙ, Παράρτημα 11 της από 6-9-2018 κύριας σύμβασης δωρεάς μεταξύ του Ιδρύματος “Κοινωφελές Ίδρυμα Σταύρος Νιάρχος” και του ελληνικού δημοσίου για την ενίσχυση και αναβάθμιση των υποδομών στον τομέα της υγείας».

Εισερχόμαστε τώρα στον πρώτο κύκλο των ομιλητών, με πρώτο ομιλητή τον κ. Ευστράτιο Σιμόπουλο από τη Νέα Δημοκρατία και στη συνέχεια ακολουθεί ο Σωκράτης Φάμελλος από τον ΣΥΡΙΖΑ.

Κύριε Σιμόπουλε, έχετε τον λόγο και παρακαλώ όλους τους συναδέλφους να τηρήσουν τον χρόνο των επτά λεπτών διότι έχουμε εκατόν είκοσι δύο ομιλητές.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, άκουσα πολύ προσεκτικά τους εισηγητές της Αντιπολίτευσης. Καταλήγω ότι ο ΣΥΡΙΖΑ και το ΠΑΣΟΚ - Κίνημα Αλλαγής μάλλον θα ψηφίσουν επί της αρχής θετικά, γιατί ακούγοντας τα επιχειρήματα τα οποία ανέπτυξαν σε πάρα πολλά σημεία θεωρώ ότι συμφωνούν με τον νόμο. Ήταν μια προσέγγιση την οποία ως ένα σημείο θα υιοθετούσα κι εγώ. Άρα, λοιπόν, δεν βλέπω τον λόγο να μην ψηφίσουν επί της αρχής το νομοσχέδιο. Όσον αφορά στο ΚΚΕ, εντάξει έχει παραμείνει στην ουτοπία ότι κάποτε η μεγάλη επανάσταση θα γίνει.

Για τον εισηγητή του ΜέΡΑ25, αυτό που έχω να πω είναι ότι μάλλον έχει δημιουργήσει μια εικονική πραγματικότητα και θεωρεί ότι είναι αυτή η πραγματικότητα. Καταστροφολογεί ασύστολα, χρησιμοποιεί τα ίδια επιχειρήματα και ποτέ δεν είναι συγκεκριμένος για τα νομοσχέδια στα οποία αναφέρεται.

Εν πάση περιπτώσει, όμως, θα μιλήσω για τον αναπτυξιακό νόμο, μια και εδώ και σαράντα χρόνια είναι ο τομέας με τον οποίον ασχολούμαι, είναι ο τομέας των ιδιωτικών βιομηχανικών και βιοτεχνικών κατασκευών. Δεν ξέρω πόσοι από εσάς θυμάστε τον περιβόητο ν.1262/1982. Ήταν μια αρχή τότε, ώστε να ξεκινήσουν σε όλη την περιφέρεια οι επιχορηγήσεις με μετρητά κατασκευής βιομηχανικών και βιοτεχνικών μονάδων. Ήταν μια πρώτη προσπάθεια περιφερειακής ανάπτυξης. Από τότε πέρασαν σαράντα χρόνια. Εκείνος ο νόμος, βέβαια, γέμισε την επαρχία, την περιφέρεια, με πολλά-πολλά βιομηχανικά κουφάρια, ενώ σπαταλήθηκαν εκατομμύρια, δισεκατομμύρια πόροι, σε δραχμές τότε.

Πέρασαν, όπως σας είπα, σαράντα χρόνια. Όλες οι κυβερνήσεις προσπάθησαν να βελτιώσουν το συγκεκριμένο πλαίσιο. Φτάσαμε σε έναν νόμο σήμερα ο οποίος προσπαθεί, επιχειρεί και στο τέλος θα καταφέρει όλες αυτές τις δυσλειτουργίες να τις αφήσει πίσω και να είναι ένα χρήσιμο εργαλείο για όλους τους επενδυτές και τους μικρούς και μεσαίους. Διότι τον αναπτυξιακό νόμο κυρίως τον χρειάζονται οι μικροί και μεσαίοι επενδυτές. Έτσι ήταν σαράντα χρόνια. Οι μεγάλοι επενδυτές δεν έχουν τόσο πολύ μεγάλη ανάγκη τον αναπτυξιακό νόμο και κυρίως οι επιχειρήσεις, τις οποίες προσελκύει συνεχώς η παρούσα Κυβέρνηση και οι προϊστάμενοι Υπουργοί.

Αυτός ο νόμος, όμως, έχει κι ένα άλλο πλεονέκτημα, το οποίο κάποιοι από την Αντιπολίτευση το παρουσιάζουν ως μειονέκτημα. Ποιο είναι αυτό; Ακολουθεί ένα συνεκτικό σχέδιο. Ακολουθεί το Ταμείο Ανάκαμψης, ακολουθεί το ΕΣΠΑ 2021-2027, ακολουθεί το σχέδιο δίκαιης μετάβασης και με τον τρόπο αυτό αποκτήσαμε, ουσιαστικά, αυτό που ακούμε εδώ και χρόνια, να ζητάμε ένα συνεκτικό σχέδιο, να έχει έναν μπούσουλα η χώρα, πού πηγαίνει. Ταυτόχρονα, και σε αυτήν την κατηγορία θα ενέτασσα και τα πρότυπα έργα, αυτά τα οποία θα γίνουν με τις πρότυπες συμβάσεις, με έναν τρόπο ΣΔΙΤ, που έρχονται και αυτά στη Βουλή σε λίγο καιρό.

Αυτές όλες οι παρεμβάσεις έφτασαν στην αγορά, πιστέψτε με. Αυτήν τη στιγμή περιμένουν δεκάδες εκατοντάδες μικρομεσαίοι επιχειρηματίες να βγουν από το Υπουργείο οι εφαρμοστικοί νόμοι, οι αποφάσεις μάλλον, και ό,τι άλλο χρειάζεται ώστε τον Μάρτιο -και αυτό είναι πολύ σημαντικό, κύριοι Υπουργοί- να μπορείτε να δεχθείτε αιτήσεις.

Πιστέψτε με, θα πέσει το σύστημα. Πρέπει το σύστημα να αντέχει. Συζητάω με επενδυτές αυτήν τη στιγμή σε όλη την Ελλάδα, υπάρχει οργασμός και αυτός ο οργασμός που γίνεται κυρίως για μικρομεσαίες επενδύσεις θα είναι και η μεγαλύτερη απάντηση στην Αντιπολίτευση. Να είμαστε καλά όλοι εδώ και να τα πούμε σε λίγους μήνες, γιατί βλέπω και πολλούς από την περιφέρεια που θα το ζήσουν, θα ζήσουν στο πετσί τους τα αποτελέσματα που θα φέρει ο αναπτυξιακός νόμος.

Οι τομείς αυτοί στους οποίους αναφέρεται ο αναπτυξιακός νόμος είναι συγκεκριμένοι και δεν βλέπω τον λόγο να τους αναφέρω. Τους έχει αναφέρει άλλωστε και ο εισηγητής μας. Αλλά οι παρεμβάσεις οι οποίες γίνονται στον παρόντα αναπτυξιακό νόμο, εν σχέσει με τον προηγούμενο, είναι σημαντικές και είναι σημαντικές γιατί κυρίως, ναι, πατάσσει τη γραφειοκρατία.

Ξέρετε, οι προηγούμενοι αναπτυξιακοί νόμοι, οι περισσότεροι, έδιναν πάρα πολύ χώρο, όχι στον επενδυτή, έδιναν πάρα πολύ χώρο σε όλους αυτούς που ασχολούνται με τις επενδύσεις, στους συμβούλους, σε όλες αυτές τις εταιρείες οι οποίες είναι γύρω από τις επενδύσεις, και όχι στον επενδυτή. Και αυτό προσπαθεί ο παρών νόμος να καταφέρει, να είναι πραγματικά δίπλα στον επενδυτή και να μειώσει, στον βαθμό που είναι δυνατόν, τη γραφειοκρατία.

Ένα άλλο πολύ σημαντικό τμήμα του νομοσχεδίου αυτού είναι ότι πλέον μπορούν οι επενδυτές να αγοράσουν υπάρχουσες εγκαταστάσεις. Προσέξτε, σε όλη την Ελλάδα, δυστυχώς, η δεκαετία που πέρασε άφησε πολλά βιομηχανικά κουφάρια. Είναι, λοιπόν, ώρα αυτά τα βιομηχανικά κουφάρια να πάρουν ζωή και με τον τρόπο αυτόν να πάρει και άλλη ζωή η περιφέρεια και να συνεχίσουμε όσο δυνατόν την πτώση της ανεργίας. Επένδυση ιδιωτική σημαίνει πτώση της ανεργίας.

Τέλος, πιστεύω, κύριοι Υπουργοί, ότι η ίδια η δειγματοληψία του 30% είναι μεγάλη. Να τη μειώσουμε κι άλλο, αν μπορούμε, να δώσουμε τη δυνατότητα να προχωρήσουν πιο γρήγορα οι επενδύσεις. Η δειγματοληψία σημαίνει επιπλέον γραφειοκρατία.

Τέλος, πιστεύω ότι θα πρέπει να ξαναδούμε με κάποιον τρόπο το θέμα της εκτίμησης κόστους και βιωσιμότητας της επένδυσης. Ίσως θα πρέπει να επανεξεταστεί η διαδικασία, να διατηρηθεί με κάποιον τρόπο αλλά σε ένα λιγότερο αυστηρό πλαίσιο.

Χαίρομαι πολύ που είπατε ότι έρχεται, κύριε Υπουργέ.

Τελειώνω, λέγοντας να ετοιμάσετε ένα σύστημα το οποίο θα μπορεί να αντεπεξέλθει στην πληθώρα των αιτήσεων.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ ευχαριστώ, κύριε Σιμόπουλε.

Τον λόγο έχει τόσο ο κ. Σωκράτης Φάμελλος και αμέσως μετά, να ετοιμάζεται ο κ. Αρβανιτίδης Γεώργιος από το Κίνημα Αλλαγής.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες κύριοι Βουλευτές, θα υπερβώ την προχειρότητα της επιτελικής νομοθέτησης να έχουμε μέσα σε δυόμισι χρόνια τρεις αναπτυξιακούς νόμους, όπως και πάρα πολλές τροπολογίες, φωτογραφικές και πρόχειρες στο σύνολό τους.

Θα αναφερθώ σε δύο βασικούς πυλώνες της ανάπτυξης, μιας και μιλάμε για τον αναπτυξιακό νόμο, βασικούς πυλώνες για την προσέλκυση επενδύσεων, για θέσεις εργασίας και για παραγωγή ΑΕΠ, την ασφάλεια των επενδύσεων η οποία συνδέεται με τους κανόνες και το κράτος δικαίου αλλά και την στρατηγική προοπτική της οικονομίας. Χωρίς ασφάλεια επενδύσεων και χωρίς στρατηγική καμμία οικονομία δεν μπορεί να προχωρήσει.

Ας δούμε, λοιπόν, τι γίνεται στην Ελλάδα, πρώτα από όλα, όσον αφορά στην ασφάλεια των επενδύσεων, που συνδέεται με την ανθεκτικότητα, δηλαδή την κλιματική κρίση. Δεν θα επαναλάβω την τριήμερη συζήτηση που κάναμε εδώ. Νομίζω ότι όλη η Ελλάδα μάς άκουσε.

Όμως, δεν μπορώ παρά να μνημονεύσω την τοποθέτηση του Πρωθυπουργού στο Υπουργικό Συμβούλιο, ότι οι υποδομές της Ελλάδας δεν είναι πάντα προσαρμοσμένες σε συνθήκες έντονων χιονοπτώσεων, επειδή είμαστε μεσογειακή χώρα.

Θυμάμαι, όμως, αυθορμήτως ότι και το καλοκαίρι η Ελλάδα, δυστυχώς, ήταν πρωταθλήτρια στις πυρκαγιές. Δεν είναι, λοιπόν, μόνο οι χιονοπτώσεις. Και θυμίζω ότι αυτή η ανεπάρκεια και στις πυρκαγιές συνδέεται, πρώτον, με το ότι η Νέα Δημοκρατία κατήργησε το σχέδιο πρόληψης δασικών πυρκαγιών, απέλυσε πέντε χιλιάδες εργαζόμενους στη δασοπροστασία, αλλά και με το ότι υποκριτικά στον προϋπολογισμό είχε βάλει στόχο μείωσης των καμένων εκτάσεων και τελικά, έκανε high score δεκαπενταετίας. Τραγικό!

Να θυμηθώ, επίσης, ότι με τη δική σας Κυβέρνηση δεν είναι κανείς προφυλαγμένος στις πλημμύρες; Θα σας πω μάλλον καλύτερα κάτι άλλο, ότι στο τέλος του 2021, η Ελλάδα έπρεπε να έχει αναθεωρήσει το σχέδιο διαχείρισης κινδύνου πλημμύρας, με βάση ευρωπαϊκή υποχρέωση και δεν έχουν ανατεθεί καν οι μελέτες.

Άρα, ούτε στις πλημμύρες ούτε στις πυρκαγιές ούτε στον χιονιά μπορεί κανείς να αισθάνεται ασφαλής στην Ελλάδα. Το είπε και ο Πρωθυπουργός. Είναι και αυτή η επιτελικότητα που σας τραβάει από το μανίκι, που πάντα φταίνε κάποιοι άλλοι.

Άκουγα σήμερα στον «ΣΚΑΪ» τους μετεωρολόγους να λένε ότι θα ξεχάσουν με εσάς και αυτά που έμαθαν στο πανεπιστήμιο. Εκεί έχει φτάσει το επίπεδο της επιστημοσύνη σας! Φταίνε πάντα οι άλλοι. Εσείς, βέβαια, δεν είστε ποτέ υπεύθυνοι, παρ’ ότι είστε εδώ και δυόμισι χρόνια Κυβέρνηση.

Θα μπορούσα να αναφέρω και πάρα πολλά άλλα θέματα που δημιουργούν ασφάλειες στις επενδύσεις. Το πλαίσιο της υγείας είναι πάρα πολύ σημαντικό και δεν μπορώ παρά να αναφέρω σήμερα ότι εκατόν δεκαεννιά θύματα είχαμε σήμερα, ως ανακοίνωση ενός τραγικού αριθμού, που δημιουργεί προβλήματα και στην οικονομία. Κανείς δεν αισθάνεται ασφαλής με την Κυβέρνηση Μητσοτάκη!

**ΠΡΟΕΔΡΕΥΩΝ (Χαράλαμπος Αθανασίου):** Ελάτε στο θέμα καλύτερα, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** Θέλω να σας πω, όμως, ότι ταυτόχρονα, σήμερα, στη Θεσσαλονίκη, στο Νοσοκομείο «ΠΑΠΑΝΙΚΟΛΑΟΥ» ανακοινώθηκε ότι είχαμε εννιακόσια επτά θύματα από την αρχή της πανδημίας, εκ των οποίων τα 2/3 ήταν έξω από μονάδες εντατικής θεραπείας.

Θα παραμείνω, όμως, σε ένα άλλο ζήτημα, στο κόστος ενέργειας, που επηρεάζει τον αναπτυξιακό και τις επενδύσεις και που θα πρέπει να σηματοδοτείται από τον αναπτυξιακό, ο οποίος δεν έχει ειδική πρόβλεψη για τις ενεργειακές κοινότητες, για να καταλάβετε τις αντιθέσεις.

Η μεγάλη ευκαιρία, λοιπόν, της Ελλάδας φαίνεται ότι γίνεται το μεγάλο πρόβλημα και για αυτό είναι υπεύθυνος ο κ. Μητσοτάκης. Έκλεισε ο Ιανουάριος και η ανάπτυξη της Ελλάδας έχει να αντιμετωπίσει το ότι η Ελλάδα είναι πάλι πρωταθλήτρια στο κόστος χονδρεμπορικής στην Ευρώπη. Είμαστε η πρώτη χώρα, η πιο ακριβή στη χονδρεμπορική, με 227,3 ευρώ. Το έχει βάλει, φαίνεται, στόχο η Κυβέρνηση αυτή να είναι πρώτη -από το τέλος, όμως!- στην Ευρώπη.

Εμάς δεν μας αρέσει αυτή η Ελλάδα. Το ξεκαθαρίζουμε. Αυτή είναι η Ελλάδα που αρέσει μάλλον στον Υπουργό της Αναπτύξεως.

Όμως, αυτή η Ελλάδα όπου κάνουν κουμάντο τα καρτέλ και τα ολιγοπώλια και έχουμε ακρίβεια, δεν βοηθάει τον αναπτυξιακό νόμο.

Θέλω ειλικρινά να μας πείτε: Τι κάνατε για την αγορά, ώστε να φτάσει στις επιχειρήσεις μειωμένο κόστος ενέργειας; Τίποτα. Τίποτα δεν έχει γίνει για την αγορά και την επιχειρηματικότητα. Οι επιδοτήσεις που είναι για τα νοικοκυριά το πρώτο τετράμηνο επιδοτούν ένα πολύ μικρό τμήμα και τι κάνουν; Χρηματοδοτούν το καρτέλ της ενέργειας, δεν μειώνουν τις τιμές. Στην επιχειρηματικότητα, όμως, από τον φούρνο μέχρι τη βιοτεχνία, τίποτα! Ούτε στους αγρότες.

Μάλιστα, υποσχεθήκατε ότι θα κάνετε κάτι για τους αγρότες -προσέξτε- πέντε μήνες μετά την εξαγγελία Μητσοτάκη στην Έκθεση. Έχετε περάσει τρεις τροπολογίες και δεν έχει κατορθώσει να γράψετε μια υπουργική απόφαση για το τι θα γίνει με το αγροτικό ρεύμα και με τους ΤΟΕΒ και με τις αγροτικές και κτηνοτροφικές επιχειρήσεις. Αυτοί είστε πραγματικά!

Και ανακοινώνετε ότι η επιχειρηματικότητα θα έχει επιδότηση τον Ιανουάριο και ίσως τον Φεβρουάριο 50% στο κόστος ενέργειας; Και τι ανακοινώνετε ότι το κόστος αυτό είναι; Είναι 65 ευρώ τη μεγαβατώρα. Μα, καλά, κοροϊδεύετε τους επιχειρηματίες; Λέτε να μην ξέρουν ότι αυτή η επιδότηση που έχει ανακοινώσει, αν φτάσει ποτέ, είναι το 28% του κόστους ενέργειας της προσαύξησης; Δηλαδή, προσέξτε παράδειγμα: Επιχείρηση συγκεκριμένη της οποίας έχουμε τον λογαριασμό, 3.000 ευρώ ρεύμα. Αναπροσαρμογή 9.500 ευρώ. Με τα μέτρα της Κυβέρνησης επιδοτούνται τα 2.000 ευρώ. Άρα, τα 7.000 ευρώ υπέρβαση του κόστους συν 3.000 ευρώ, σύνολο 10.000 ευρώ λογαριασμό για μια επιχείρηση που πληρώνει τρία χιλιάρικα ποιος θα τα πληρώσει; Ο Υπουργός Αναπτύξεως; Δεν νομίζω. Πάντα γυριστή θα την κάνει!

Το ίδιο και σε έναν αγρότη: Ρεύμα 1.000 ευρώ, 2.000 ευρώ ρήτρα. Η επιδότηση πόσο θα είναι; Θα είναι 500 ευρώ. Τα υπόλοιπα 2.500 ποιος θα τα πληρώσει; Τι θα πείτε στους επαγγελματίες που δεν μπορούν ούτε να σας τα πουν εξαιτίας της δικής σας Κυβέρνησης, που άφησε μέχρι πέντε μέρες επιχειρήσεις και νοικοκυριά χωρίς ρεύμα στην Αττική.

Καταγγελία από γηροκομείο είχαμε που δεν είχε ρεύμα και δεν μπορούσαν ούτε να πάνε ούτε να φύγουν οι εργαζόμενοι και ψάχνετε ακόμα να γράψετε μια υπουργική απόφαση. Και ανακοινώνετε ότι και για τον Φεβρουάριο η επιδότηση θα φτάσει εκεί γύρω στα 65 ευρώ, που είναι δηλαδή το 30% των αυξήσεων. Το υπόλοιπο 70%; Ο Πρωθυπουργός είπε 80%. Ή ψεύτης είναι ή δεν ξέρετε τι γίνεται. Διαλέξτε. Και τα δύο επικίνδυνα για την επιχειρηματικότητα.

Ο παράγοντας «ανασφάλεια της αγοράς» σήμερα λέγεται Κυριάκος Μητσοτάκης, λέγεται Άδωνις Γεωργιάδης, λέγεται Υπουργικό Συμβούλιο της Νέας Δημοκρατίας. Διότι οι μόνοι που ξέρουν τελικά πώς θα βολευτούν είναι οι «ημέτεροι». Διότι ένα άλλο πρόβλημα της αγοράς είναι η διαφθορά. Διότι σήμερα με κανόνες «νύκτας» γίνεται η πολιτική μέσα από το Μαξίμου. Διότι η «νύκτα» έχει εισχωρήσει μέσα στις διαδικασίες λειτουργίας της Κυβέρνησης. Διότι με τη «νύκτα» μιλούν οι μισοί τουλάχιστον Υπουργοί.

Όμως, αυτά δεν καταλαβαίνετε ότι θίγουν την επιχειρηματικότητα, το πλαίσιο ασφαλείας και δικαίου στην Ελλάδα. Και έρχεται η Ρυθμιστική Αρχή Ενέργειας-επιτέλους- και μας λέει: Δεν υπάρχει ολοκληρωμένη προθεσμιακή αγορά, δεν υπάρχουν σταθερά συμβόλαια, δεν υπάρχει η διαχείριση των ολιγοπωλίων.

Εμείς το λέμε ρητά: Τα καρτέλ παίζουν παιγνίδι και μέσα σε αυτόν τον αναπτυξιακό τι γίνεται, για να τα πούμε απλά; Συγκεντρώνονται οι αποφάσεις στον Υπουργό, εξισώνονται τάχατες μικροί και μεγάλοι για να κάνουν παιγνίδι οι μεγάλοι, που έχουν προφανώς περισσότερες δυνατότητες, μαζεύονται οι αποφάσεις στην Αθήνα και μειώνονται οι περιφερειακές λειτουργίες, υπάρχει δυσκολία ένταξης για τους μικρούς, πολύ μεγάλο γραφειοκρατικό μπλέξιμο, μείωση των δυνατοτήτων του δημοσίου, γιατί θέλετε αδύνατη την ελληνική πολιτεία, ρουσφέτια σε κλάδους που δεν είναι το ίδιο αναπτυξιακά επωφελείς και αύξηση των ενοτήτων στην περιφέρεια.

Και περιμένετε μετά σε μια τέτοια αγορά, όπου δεν τηρούνται οι κανόνες του ανταγωνισμού, να προχωρήσουμε μπροστά.

Και ποιο είναι το μεγαλύτερο πρόβλημα το οποίο έχει ο αναπτυξιακός; Ότι λείπει η στρατηγική, μια στρατηγική που παραλάβατε, γιατί είχαμε αναπτυξιακή στρατηγική, που την ήξεραν και οι θεσμοί και την είχαν εγκρίνει και έρχεστε εδώ να την ακυρώσετε, όπως και το σχέδιο «πράσινης» μετάβασης, για ποιον λόγο; Διότι χωρίς κανόνες στην άγρια Δύση οι κολλητοί σας τακτοποιούνται πιο εύκολα. Αυτό δεν είναι ανάπτυξη.

Κυρίες και κύριοι Βουλευτές, σας πρότεινε το WWF να βάλουμε μέσα τον κανονισμό ταξινομίας της Ευρωπαϊκής Ένωσης. Δεν τον έχετε βάλει. Στον κλιματικό νόμο έχετε βάλει την υποχρέωση στο άρθρο 25.4 για να εισαχθούν προβλέψεις τέτοιου είδους. Δεν τις βάλετε στον αναπτυξιακό, πολύ απλά γιατί θέλετε να κάνετε επικοινωνιακή πολιτική με το περιβάλλον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όμως, τη βασική πρόταση που καταθέτει ο ΣΥΡΙΖΑ και είναι να συναρτώνται οι επιδοτήσεις με το περιβαλλοντικό και ενεργειακό αποτύπωμα κάθε επιχείρησης δεν τη θέλετε. Εμείς το προτείνουμε ξεκάθαρα: Τα «Zero Waste»-«Zero Carbon», δηλαδή μηδενικά απόβλητα-μηδενική κλιματική επιβάρυνση να είναι ο βασικός κανόνας για να δομήσουμε την κοινωνία που θέλουμε, για να έχουμε ανταγωνισμό, ως ελληνική επιχειρηματικότητα και στο εξωτερικό, για να έχουμε βιώσιμη κοινωνία και να μειωθεί η ενεργειακή φτώχεια.

Για αυτά δεν μιλάτε, γιατί πολύ απλά θέλετε να καταργήσουμε τους γενικούς κανόνες, όλοι σε έναν τορβά και στο γραφείο του Υπουργού για να γίνονται τα ντιλαρίσματα.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Φάμελλε, παρακαλώ.

**ΣΩΚΡΑΤΗΣ ΦΑΜΕΛΛΟΣ:** Έτσι, πράγματι, η Δεξιά ξέρει να κάνει κουμάντο, αλλά αυτό μας χρεοκόπησε.

Θα θέλαμε να συζητήσουμε για «πράσινες» μεταφορές. Δεν βλέπουμε κάτι τέτοιο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, ολοκληρώστε, σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** Αντιθέτως, είδαμε σήμερα διακόσια λεωφορεία στο κέντρο της Θεσσαλονίκης να σας λένε ότι εδώ και πάνω από ενάμιση χρόνο έχετε ξεχάσει το θέμα των μεταφορών. Το ίδιο και τις ενεργειακές κοινότητες.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, σας μιλάω! Ολοκληρώστε!

**ΣΩΚΡΑΤΗΣ ΦΑΜΕΛΛΟΣ:** Άρα -κύριε Πρόεδρε, ολοκληρώνω- ούτε περιβάλλον ασφάλειας δικαίου ούτε περιβάλλον ανθεκτικότητας ούτε καθαρούς κανόνες εξασφαλίζετε. Και το βασικό: Χωρίς στρατηγική θέλετε να κάνετε τα παιγνίδια τα δικά σας με τη διαφθορά, αλλά όχι να στηρίξετε την ελληνική επιχειρηματικότητα και την ελληνική εργασία.

Γι’ αυτόν τον λόγο είναι κοινωνικά αναγκαίο να φύγετε το συντομότερο, γιατί είστε επικίνδυνοι για όλη την Ελλάδα.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ να τηρείται ο χρόνος, αλλιώς είναι πάντοτε σε βάρος των συναδέλφων. Είδατε τι έγινε με την πρόταση δυσπιστίας. Περίπου πενήντα συνάδελφοι δεν μπόρεσαν να μιλήσουν, γιατί παραβιάζετε τον χρόνο. Δεν είναι σωστό αυτό.

Ο κ. Αρβανιτίδης Γεώργιος από το Κίνημα Αλλαγής έχει τον λόγο.

**ΓΕΩΡΓΙΟΣ ΑΡΒΑΝΙΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο αναπτυξιακός νόμος εγκλωβίστηκε στην «Ελπίδα» και κόλλησε, δυστυχώς, στα μικροπολιτικά παιχνίδια του ΣΥΡΙΖΑ. Ζήσαμε όλοι μια βδομάδα όπου αναδείχθηκαν καθαρά δύο πράγματα: Πρώτον, η κατάρρευση του επιτελικού κράτους της Νέας Δημοκρατίας και δεύτερον, η ανεπάρκεια ουσιαστικής εναλλακτικής πρότασης από τον ΣΥΡΙΖΑ.

Και έτσι, φοβάμαι ότι με αυτά τα μυαλά και τη νοοτροπία σε Νέα Δημοκρατία και ΣΥΡΙΖΑ η ανάπτυξη στη χώρα μας θα αργήσει πολλές πολλές βδομάδες ακόμα, εάν δεν αλλάξουν οι πολιτικοί συσχετισμοί.

Δυστυχώς, αυτός ο νόμος δεν φέρνει και δεν υπόσχεται ανάπτυξη. Κι αν ο αναπτυξιακός νόμος άργησε να έρθει στη Βουλή, φοβάμαι ότι η πραγματική και βιώσιμη ανάπτυξη θα αργήσει πολύ περισσότερο. Πρώτον, διότι η ανάπτυξη δεν έρχεται απλά ψηφίζοντας νόμους και δεύτερον, επειδή το παρόν νομοσχέδιο δεν έχει ολιστική προσέγγιση ενός αναπτυξιακού οράματος, αλλά είναι αποσπασματικό.

Δεν υπάρχει ξεκάθαρη έμφαση σε συγκεκριμένους τομείς, οι οποίοι θα δώσουν ένα διαφορετικό και πιο παραγωγικό προσανατολισμό στην ελληνική οικονομία για εξαγωγές. Με άλλα λόγια, δεν υπάρχει στόχευση για αλλαγή του παραγωγικού μοντέλου. Έχει ακριβώς την ίδια λογική και κατεύθυνση του παραγωγικού μοντέλου που μας οδήγησε, δυστυχώς, στον γκρεμό τα προηγούμενα χρόνια.

Δεν υπάρχει, επίσης, καμμία περιφερειακή διάσταση στο παρόν νομοσχέδιο. Δεν λαμβάνονται υπ’ όψιν τα συγκριτικά πλεονεκτήματα και μειονεκτήματα των περιφερειών. Ένας ουσιαστικός αναπτυξιακός νόμος θα έπρεπε να έχει πρόνοιες για το πώς ένας μεγάλος αριθμός των πόρων θα επέστρεφε, όχι στις χώρες του ευρωπαϊκού βορρά, αγοράζοντας λευκές συσκευές -κάτι για το οποίο νοιάζεστε ιδιαίτερα-, αλλά θα έμενε στη χώρα μας.

Είχα την ελπίδα ότι ο διπλασιασμός του εμπορικού ελλείμματος σε έναν μόνο χρόνο θα χτύπαγε καμπανάκι στην Κυβέρνηση, στο ότι μας οδηγείτε για μια ακόμη φορά ως παράταξη στο αδιέξοδο και στον γκρεμό. Με το παρόν, όμως, νομοσχέδιο αποδεικνύεται για ακόμη μια φορά ότι η παράταξή σας υποτάσσει το εθνικό συμφέρον στο παραταξιακό καλό και εξυπηρετεί έτσι τους κολλητούς σας και τους μεταπράτες, ενώ θα έπρεπε να υπάρχει κυρίαρχο το κριτήριο της εθνικής προστιθέμενης αξίας για κάθε εταιρεία που επιδοτείται από τον αναπτυξιακό νόμο, που σημαίνει το μέγιστο δυνατό όφελος για την τοπική οικονομία και την κοινωνία, αυτό που εμείς ονομάζουμε ως Κίνημα Αλλαγής «βιώσιμη ανάπτυξη» με παραγωγή στον τόπο μας. Αυτό θα έπρεπε να είναι πυρήνας ενός αναπτυξιακού νόμου, αυτό που κάνουν και άλλες χώρες στην Ευρώπη, από την Πορτογαλία έως την Ιταλία και τη Γερμανία.

Όμως με τους λογαριασμούς του ηλεκτρικού ρεύματος να έχουν τριπλασιαστεί και τετραπλασιαστεί, οι ελληνικές επιχειρήσεις περνάνε ήδη από την εποχή των κόκκινων δανείων, δυστυχώς, στην εποχή των κόκκινων λογαριασμών ρεύματος και δυστυχώς, μένουν πίσω και χάνουν μεγάλο κομμάτι της ανταγωνιστικότητάς τους.

Το ενεργειακό κόστος επηρεάζει κάθε αναπτυξιακή προοπτική και ροκανίζει την ανταγωνιστικότητα των ελληνικών επιχειρήσεων. Πώς ζητάμε από τις ελληνικές επιχειρήσεις να αναπτυχθούν και οι ξένοι να επενδύσουν στη χώρα μας με το ενεργειακό κόστος να είναι στα ύψη;

Είναι ή δεν είναι αλήθεια, κύριε Υπουργέ, ότι μεγάλος αριθμός μεταποιητικών επιχειρήσεων εξετάζει τον περιορισμό της παραγωγής του ή ακόμα και την προσωρινή αναστολή της παραγωγής και των εξαγωγικών δραστηριοτήτων κάτω από την πίεση αυτών των υψηλών τιμών της ενέργειας;

Και μια και μιλάμε για την ενέργεια, φέρνετε, κύριε Υπουργέ, ξανά νέα τροποποίηση του ν.4872 για μια δίκαιη αναπτυξιακή μετάβαση με την τροπολογία 1203. Μέσα σε δύο μήνες μόλις από την ψήφισή του, τον τροποποιείτε για δεύτερη φορά. Είναι η αποθέωση αυτού για το οποίο σας ασκούμε κριτική, του «ψηφίζω - ξεψηφίζω».

Είναι φανερό ότι δεν μπορείτε ως Υπουργείο Ανάπτυξης να τρέξετε καμμία δίκαιη αναπτυξιακή μετάβαση και απολιγνιτοποίηση, δεν μπορεί να λειτουργήσει η δομή και το σύστημα για τη δίκαιη μετάβαση που έχετε στήσει εσείς, που κάθε φορά όταν παίρνετε τον λόγο, μας υποδεικνύετε ότι ήσασταν έτοιμοι από καιρό.

Αναφορικά με τα άρθρα 38 και 44 για την πράσινη μετάβαση και την περιβαλλοντική αναβάθμιση των επιχειρήσεων, αλλά και τα άρθρα 51 έως 57 για τη δίκαιη αναπτυξιακή μετάβαση, η ανάγκη και μόνο έκδοσης κοινών υπουργικών αποφάσεων που καθορίζουν: πρώτον, τους ειδικούς όρους προϋποθέσεις προδιαγραφές και περιορισμούς για την υπαγωγή των επενδυτικών σχεδίων στο άρθρο 44 και δεύτερον, το ειδικότερο πλαίσιο εφαρμογής του παρόντος κεφαλαίου στο πλαίσιο συγχρηματοδότησης επενδυτικών σχεδίων από το ΕΣΠΑ της προγραμματικής περιόδου 2021 - 2027 -κάτι που αναφέρεται στο άρθρο 57 παράγραφος 1-, καθιστά τις διατάξεις που φέρνετε κενές ουσιαστικού περιεχομένου και απλώς περιγραφικές. Παράλληλα, απ’ τον νόμο σας απουσιάζει η έννοια και τα κριτήρια του ESG, δείκτες, δηλαδή, που καταγράφουν επιδόσεις σε θέματα περιβάλλοντος, κοινωνίας και εταιρικής διακυβέρνησης και οι οποίοι θα πρέπει να αποτυπώνονται με διαφάνεια.

Τέλος, έχουμε προτείνει από πέρυσι με την πρότασή μας για τον κλιματικό νόμο τον εντοπισμό δραστηριοτήτων, προϊόντων και υπηρεσιών που σχετίζονται με την προστασία του κλίματος, την προσαρμογή στην κλιματική αλλαγή και την κυκλική οικονομία, προκειμένου να τεθούν σε χαμηλότερες κλίμακες ΦΠΑ βάσει κριτηρίων κλιματικής ουδετερότητας, κάτι το οποίο, όμως, δεν φαίνεται να υιοθετείτε ούτε και στην παρούσα νομοθετική πρωτοβουλία. Δεν προετοιμάζετε σωστά και έγκαιρα τις ελληνικές επιχειρήσεις για την πράσινη μετάβαση.

Η Ελλάδα, κύριε Υπουργέ, δεν έχει ακόμα εντάξει στο Εθνικό Σχέδιο Ανάπτυξης ειδικά προγράμματα στήριξης του πράσινου μετασχηματισμού. Οι δε ΚοινΣΕπ, οι κοινωνικές επιχειρήσεις, ακόμα αναζητούν αναγνώριση και στήριξη από τον τραπεζικό τομέα με αξεπέραστα προβλήματα που ζητούν λύσεις.

Η μετάβαση σε μια πράσινη οικονομία δεν είναι απλά ευκαιρία πλουτισμού ημετέρων, κυρίες και κύριοι της Κυβέρνησης. Είναι υπαρξιακή μας αναγκαιότητα, για να πετύχουμε τις αναγκαίες αλλαγές και η μετάβαση αυτή πρέπει να είναι δίκαιη και τα οφέλη της να διανέμονται στο σύνολο της ελληνικής κοινωνίας και όχι απλώς στους φίλους μας.

Κυρίες και κύριοι συνάδελφοι, κλείνω λέγοντας ότι όσο η Κυβέρνηση ξορκίζει την πραγματικότητα με ευχές για παροδικότητα των φαινομένων του πληθωρισμού και της ακρίβειας, όσο ξορκίζει τις δικές της ευθύνες αλλά και τις ευθύνες ιδιωτών τάζοντας διχίλιαρα και τριχίλιαρα, όσο πιστεύει ότι ψηφίζοντας απλά αναπτυξιακούς νόμους θα έρθει επιτέλους η ανάπτυξη, τόσο χάνεται κάθε ελπίδα για επιστροφή στην κανονικότητα για τους πολίτες και τη χώρα μας.

Σας ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Αρβανιτίδη.

Τον λόγο έχει τώρα ο κ. Χρήστος Κατσώτης από το Κομμουνιστικό Κόμμα Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Η ευκολότερη και μεγαλύτερη πρόσβαση των μεγάλων επιχειρηματικών ομίλων σε χρηματοδοτικά εργαλεία, Ταμείο Ανάκαμψης, ΕΣΠΑ, Σχέδιο Δίκαιης Μετάβασης, ΣΔΙΤ, περισσότερα κίνητρα, φοροαπαλλαγές, εισφοροαπαλλαγές, διευκόλυνση αδειοδοτήσεων προσπερνώντας ρυθμίσεις που αυξάνουν το κόστος ή μπαίνουν εμπόδια, όπως, παραδείγματος χάριν, το περιβάλλον, στους όποιους σχεδιασμούς έχει το κεφάλαιο, αυτό είναι το κοινό χαρακτηριστικό των αναπτυξιακών νόμων όλων των κυβερνήσεων, της Νέας Δημοκρατίας, του ΠΑΣΟΚ, του ΣΥΡΙΖΑ, όπως και του σημερινού νομοσχεδίου της Νέας Δημοκρατίας με μέτρα, βέβαια, που κάνουν πιο φτηνή την εργατική δύναμη, για να γίνει φιλικό το επενδυτικό περιβάλλον.

Αυτή η στρατηγική είναι ενιαία. Με όποιες διαφορές, υπηρετείται από όλα τα κόμματα, πλην του Κ.Κ.Ε. Με αυτή την ίδια την ανάπτυξη με την κρατική ενίσχυση των επενδυτικών ομίλων, θα δημιουργηθούν, λέτε, νέες θέσεις εργασίας καλά αμειβόμενες. Λέτε ότι τα κρατικά κονδύλια θα υπάρξουν για την κοινωνική πολιτική, ότι θα υπάρξουν αποτελέσματα και θα αναγεννηθούν δίκαια. Αυτά είναι τα επιχειρήματα που λέτε.

Όλα τα παραπάνω αποδείχτηκαν ότι είναι αυταπάτες για το λαό. Στόχευαν και στοχεύουν στη χειραγώγηση των εργαζομένων, στον εγκλωβισμό τους και στην υποταγή τους στα συμφέροντα της εργοδοσίας. Πού οδήγησε, αλήθεια, αυτή η ανάπτυξη; Οι εργαζόμενοι να είναι πότε στη δουλειά και πότε στην ανεργία, όλο και πιο φτηνοί, χωρίς δικαιώματα. Το θαύμα του τουρισμού, για παράδειγμα, που και σε αυτό το νομοσχέδιο έχει περίοπτη θέση, στηρίχθηκε στο τσάκισμα των εργασιακών και ασφαλιστικών δικαιωμάτων των εργαζομένων, με μισθούς πείνας, με δεκαέξι μορφές εργασίας. Μιλάμε, δηλαδή, για σύγχρονη δουλεία.

Οδήγησε τους αυτοαπασχολούμενους να είναι όλο και πιο πολλοί αυτοί που νιώθουν τη θηλιά των χρεών να τους πνίγει και να οδηγούνται στην καταστροφή. Οι συνταξιούχοι να βλέπουν τη σύνταξή τους να ψαλιδίζεται συνέχεια και να μην μπορούν να επιβιώσουν. Οι βιοπαλαιστές αγρότες να μην αντέχουν το κόστος παραγωγής και ίσα που επιβιώνουν ή ξεκληρίζονται. Οι νέοι και οι νέες να εργάζονται και ζουν με χειρότερους όρους από τους γονείς τους.

Όλοι αυτοί είναι τα θύματα αυτής της πολιτικής, που θωρακίζει την κυριαρχία των μονοπωλιακών ομίλων, την κερδοφορία τους. Όλοι αυτοί χρειάζεται με συμμαχία να υψώσουν ισχυρά εμπόδια, να αγωνιστούν για τις δικές τους ανάγκες.

Η στρατηγική της καπιταλιστικής ανάπτυξης είναι αυτή που σαρώνει τη ζωή των εργατικών λαϊκών οικογενειών. Αυτή μπαίνει εμπόδιο στην ικανοποίηση των αναγκών τους.

Η μια κυβέρνηση χτίζει πάνω στην άλλη όλο το αντεργατικό αντιλαϊκό μέλλον των εργατικών λαϊκών οικογενειών και των νέων. Οι καπιταλιστές δεν επενδύουν για να μειώσουν την ανεργία, να ικανοποιήσουν ανάγκες των εργατικών λαϊκών οικογενειών, αλλά παράγουν με αποκλειστικό στόχο το κέρδος τους.

Αποτέλεσμα αυτής της ανάπτυξης είναι η ανεργία, οι ελαστικές μορφές εργασίας, οι μισθοί πείνας, τα εργατικά ατυχήματα ή καλύτερα, τα εργοδοτικά εγκλήματα, η διευρυμένη φτώχεια και δυστυχία.

Οι καπιταλιστές εφαρμόζουν ευέλικτες εργασιακές σχέσεις, γιατί ακριβώς αυξάνουν το βαθμό εκμετάλλευσης, δεν συμβάλλουν στην κάλυψη έστω στοιχειωδών αναγκών της εργατικής οικογένειας. Δεν δίνουν μισθούς που να ικανοποιούν όλες τις ανάγκες, γιατί μειώνουν το ποσοστό κέρδους τους, υπονομεύουν την ανταγωνιστικότητα, λένε.

Η εργοδοσία δεν δημιουργεί κατάλληλες συνθήκες υγείας και ασφάλειας, γιατί έχουν μεγαλύτερο κόστος. Οι καπιταλιστές απαιτούν από το πολιτικό τους προσωπικό να μειώνει συνεχώς τη συμμετοχή του κράτους στο ασφαλιστικό σύστημα, για να εξοικονομεί χρήμα για επενδύσεις, δημόσιες και ιδιωτικές, σε όφελος του κεφαλαίου. Απαιτεί να μειώνονται οι εργοδοτικές εισφορές, για να αυξάνουν τα κέρδη τους. Ενθυλάκωσαν τα αποθεματικά των ασφαλιστικών ταμείων για την ανάπτυξη και δεν επιστράφηκαν. Η αξίωσή τους γίνεται πράξη με τα αποθεματικά να τζογάρονται σε διάφορα προϊόντα, ώστε να ενισχύονται οι επιχειρηματικοί όμιλοι. Τα δε ακίνητα του ΕΦΚΑ να αποτελέσουν νέα πηγή φθηνής υποδομής για τους επιχειρηματικούς ομίλους.

Στόχος της αστικής τάξης και των πολιτικών εκπροσώπων της είναι να πληρώνουν λιγότερα ποσά και για λιγότερα χρόνια για συντάξεις. Το κράτος δεν διαθέτει κρατικό χρήμα για ένα αποκλειστικά δημόσιο σύστημα υγείας-πρόνοιας. Γιατί ο τομέας υγείας είναι κερδοφόρος και είναι νέο πεδίο επιχειρηματικής δράσης και ανάπτυξης και το κρατικό χρήμα το χρειάζεται, για να επιδοτεί καπιταλιστικές επενδύσεις, για νατοϊκούς εξοπλισμούς και για κάθε άλλη δραστηριότητα υπέρ του κεφαλαίου.

Δεν μπορεί να υπάρξει αποκλειστικά δημόσιο δωρεάν σύστημα παιδείας, γιατί το αστικό κράτος δεν θέλει να διαθέσει απαιτούμενο κρατικό χρήμα και θέλει να ενισχύσει, από την άλλη, την ιδιωτική εκπαίδευση.

Φθηνή ασφαλή κατοικία, φθηνή ηλεκτρική ενέργεια, φθηνή θέρμανση, φθηνές συγκοινωνίες δεν μπορεί να τα διασφαλίσει αυτή η ανάπτυξη, γιατί ακριβώς αποτελούν κερδοφόρους τομείς για το κεφάλαιο.

Ποια ανάπτυξη έχουν ανάγκη οι εργατικές λαϊκές οικογένειες; Ανάπτυξη που θα ικανοποιεί τώρα, σ’ αυτή τη ζωή, τις ανάγκες τους, για να έχουν όλοι μόνιμη και σταθερή δουλειά, με σταθερό ημερήσιο εργάσιμο χρόνο, οκτάωρο ή επτάωρο, χωρίς ανεργία χωρίς εργασιακή ανασφάλεια. Να έχουν όλοι οι εργαζόμενοι μισθό τόσο που να μπορούν να ζουν, χωρίς καμία στέρηση και να καλύπτονται όλες οι ανάγκες της ζωής τους, έχοντας φθηνή και υγιεινή λαϊκή κατοικία, φθηνή ενέργεια, ύδρευση, θέρμανση, φθηνή μετακίνηση, φθηνή και ποιοτική διατροφή, ένδυση, υπόδηση. Να μειώνεται με την άνοδο της παραγωγικότητας ο εργάσιμος χρόνος και να αυξάνεται ο ελεύθερος χρόνος. Να μπορούν όλοι να έχουν ψυχαγωγία, ανάπαυση, καλοκαιρινές διακοπές. Να είναι εξασφαλισμένη η υγιεινή και η ασφάλεια στη δουλειά, με προστασία από ατυχήματα και επαγγελματικές ασθένειες. Να έχουν όλοι αξιοπρεπή σύνταξη, στα εξήντα χρόνια οι άνδρες και στα πενήντα πέντε οι γυναίκες, με μείωση κατά πέντε χρόνια για τα βαρέα και ανθυγιεινά επαγγέλματα.

Να έχουν αποκλειστικά δωρεάν παροχή υπηρεσιών υγείας, φαρμάκων, με ιδιαίτερο βάρος στην πρόληψη. Να παρέχονται υπηρεσίες για την εξασφάλιση της σωματικής και ψυχικής ευεξίας και πνευματικής και πολιτιστικής ανάπτυξης του ανθρώπου, της διασφάλισης κοινωνικών συνθηκών που προάγουν τη δημόσια υγεία.

Να έχουν όλα τα παιδιά αποκλειστικά δημόσια δωρεάν εκπαίδευση σε όλες τις βαθμίδες. Να έχουν δωρεάν παροχή προνοιακών υπηρεσιών, να υπάρχουν προνοιακά ιδρύματα, υποδομές υψηλού επιπέδου που να προστατεύουν, να φροντίζουν, να διασφαλίζουν την προσωπική αξιοπρέπεια σε ανθρώπους που δεν μπορούν να αυτοεξυπηρετηθούν λόγω ηλικίας, ανήλικοι, ηλικιωμένοι ή άτομα με ειδικές ανάγκες. Να παρέχεται σε όλα τα παιδιά προσχολικής ηλικίας δημόσια δωρεάν προσχολική αγωγή, βρεφονηπιακοί σταθμοί, νηπιαγωγεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Επίσης, να προστατεύονται οι ιδιαίτερες ανάγκες των γυναικών, όπως είναι η μητρότητα, όλα όσα έχουν σχέση με τον αναπαραγωγικό της ρόλο.

Κατάργηση κάθε επιχειρηματικής δραστηριότητας σ’ αυτούς τους τομείς. Όλα αυτά να είναι αποκλειστικά κοινωνικές υπηρεσίες. Να μην πληρώνουν φόρους οι εργαζόμενοι, που μαζί με τους αυτοαπασχολούμενους και τους βιοπαλαιστές αγρότες συμμετέχουν σήμερα με το 95% των εσόδων του κράτους.

Η δυνατότητα και η αναγκαιότητα που υπάρχει σήμερα για την κάλυψη των σύγχρονων αναγκών απαιτεί την πάλη για τον δρόμο ανάπτυξης, που να καλύπτει αυτές τις ανάγκες. Με γραμμή ρήξης και ανατροπής, σύγκρουσης και διεκδίκησης χρειάζεται να τεθεί σε ημερήσια διάταξη η ανάγκη για ριζικές ανατροπές στην εξουσία και την οικονομία από την εργατική τάξη και τα λαϊκά στρώματα.

Εμπόδιο για μια τέτοια ανάπτυξη προς όφελος της πλειοψηφίας του λαού είναι η καπιταλιστική ιδιοκτησία. Μόνο όταν αυτή γίνει κοινωνική και πάρει η εργατική τάξη την εξουσία, θα μπορεί να σχεδιάσει την ικανοποίηση των σύγχρονων αναγκών που όλο θα διευρύνονται. Και αυτό πρέπει να γίνει στόχος του λαού τώρα, για να μπορεί να απαλλαχθεί από τα δεινά και τα βάσανα που φέρνει αυτή η καπιταλιστική ανάπτυξη.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Κατσώτη.

Τον λόγο έχει τώρα η κ. Σοφία Ασημακοπούλου από την Ελληνική Λύση.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, οι επιχειρήσεις στη χώρα μας δέχονται απανωτά χτυπήματα. Η πανδημία τις έχει φέρει στα όριά τους και εσείς υποτίθεται ότι φέρνετε αυτό το νομοσχέδιο. Γιατί; Μα, για να προωθήσετε την οικονομική ανάπτυξη της χώρας με τη χορήγηση κινήτρων σε συγκεκριμένες δραστηριότητες και κλάδους, όπως λέτε. Ή θα μπορούσατε να πείτε απλά, σε συγκεκριμένες επιχειρήσεις που ωφελούνται οι δικοί σας και εξυπηρετούνται τα συμφέροντά τους, για να μην κοροϊδευόμαστε.

Τώρα, ως προς τους δικαιούχους των ενισχύσεων, δικαιούχος –λέτε- μπορεί να είναι φορέας που είναι εγκατεστημένος ή έχει υποκατάστημα στην ελληνική επικράτεια. Αυτό πρακτικά τι σημαίνει; Σημαίνει ότι θα ενισχύσουμε και εταιρείες οι οποίες έχουν την έδρα τους στο εξωτερικό, αλλά διαθέτουν υποκατάστημα στην Ελλάδα. Εξαντλήσατε την βοήθειά σας, βλέπετε, στις ελληνικές επιχειρήσεις και είπατε να επεκταθείτε και σε επιχειρήσεις που έχουν την έδρα τους στο εξωτερικό!

Φυσικά, και σ’ αυτό το νομοσχέδιο δεν παραλείψετε να δώσετε ευρύτατες νομοθετικές εξουσιοδοτήσεις στους αρμόδιους Υπουργούς για τον καθορισμό της πολιτικής των ενισχύσεων. Εάν θεωρείτε ότι έτσι θα επιτύχετε την ανάπτυξη που ευαγγελίζεστε, τότε είστε εκτός πραγματικότητας.

Η μόνη διέξοδος για την πραγματική ανάπτυξη της Ελλάδας είναι η πραγματική παραγωγή πλούτου. Και αν θέλετε να μιλάμε ουσιαστικά για ανάπτυξη με έμφαση στις επενδύσεις και στην επιχειρηματικότητα, τότε αυτό μπορεί να επιτευχθεί μόνο σε ένα κράτος που δεν είναι γραφειοκρατικά δομημένο. Απλοποιήστε τις διαδικασίες. Γίνετε πιο φιλικοί προς τις επιχειρήσεις. Όλοι τομείς της χώρας πρέπει να αποδίδουν έσοδα και κέρδη, από την ανάπτυξη της αμυντικής βιομηχανίας μέχρι τους διάφορους τομείς της υγείας και ούτω καθεξής.

Η ελληνική καινοτομία μπορεί και πρέπει να αποτελέσει μοχλό ανάπτυξης της χώρας. Χρειάζονται όμως κίνητρα φορολογικά και όχι μόνο για να πάρουμε ξανά τη χώρα στα χέρια μας. Εκείνο όμως που βλέπουμε στο παρόν είναι ότι όλα τα ποσά που διατίθενται για ενίσχυση στο νέο επιχειρείν είναι μικρά σε σχέση με άλλους τομείς, ενώ θα έπρεπε να είναι σαφέστατα μεγαλύτερα. Και σαν να μην έφταναν όλα τα υπόλοιπα, αλλά και η οικονομική αφαίμαξη των καταναλωτών του ηλεκτρικού ρεύματος για τα κέρδη των ανανεώσιμων πηγών ενέργειας, τους δίνεται και οικονομική ενίσχυση μέσω προγραμμάτων. Κάποτε πρέπει να μπει μια τελεία σε αυτού του είδους τις σκοπιμότητες.

Θα θέλαμε να σχολιάσουμε και την τροπολογία του Υπουργείου Παιδείας και Θρησκευμάτων, η οποία προβλέπει την παράδοση επιταγών voucher στους εκπαιδευτικούς και στα μέλη του ειδικού εκπαιδευτικού προσωπικού και του ειδικού βοηθητικού προσωπικού. Με ερώτησή μας τον Ιούνιο του 2021 αριθμός πρωτοκόλλου 7.077 είχαμε ζητήσει από το Υπουργείο Παιδείας να αποζημιωθούν άμεσα οι εκπαιδευτικοί. Σας είχαμε ρωτήσει αν προτίθεστε να λάβετε τις απαραίτητες πρωτοβουλίες στο μερίδιο της δικαιοδοσίας που σας αναλογεί, ώστε να αποζημιωθούν άμεσα οι εκπαιδευτικοί οι οποίοι χρειάστηκε κατά την περίοδο που ήταν κλειστά τα σχολεία και δίδασκαν μέσω τηλεκπαίδευσης να επωμιστούν τα έξοδα στα οποία αναγκάστηκαν να προβούν προκειμένου να αντεπεξέλθουν στο δύσκολο έργο της εξ αποστάσεως διδασκαλίας με δικούς τους πόρους και τεχνολογικά μέσα.

Στην απάντησή του, την οποία θα προσκομίσουμε στα Πρακτικά, το Υπουργείο Παιδείας, μεταξύ άλλων, έγραφε ότι: «Περαιτέρω, για την υποστήριξη της εξ αποστάσεως εκπαίδευσης στην παράγραφο 3 του άρθρου 4 της υπουργικής απόφασης που δημοσιεύτηκε στο ΦΕΚ 4.900, προβλέπεται ότι εκπαιδευτικοί οι οποίοι δεν διαθέτουν ηλεκτρονικό υπολογιστή, τάμπλετ ή έξυπνο τηλέφωνο και εξ αυτού του λόγου αδυνατούν να παράσχουν εξ αποστάσεως εκπαίδευση υποχρεούνται να προσέρχονται κατά τις ώρες διδασκαλίας τους στις σχολικές μονάδες όπου υπηρετούν οι οποίες συνεχίζουν κανονικά τη διοικητική τους λειτουργία προκειμένου να προσφέρουν τις εκπαιδευτικές τους υπηρεσίες κάνοντας χρήση των υποδομών και του εξοπλισμού που διαθέτει η σχολική μονάδα. Ο διευθυντής εκπαίδευσης και ο διευθυντής της σχολικής μονάδας, σε συνεργασία με τον σύλλογο διδασκόντων λαμβάνουν κάθε μέτρο για να διασφαλιστεί η παροχή από εκπαιδευτικούς σύγχρονης εξ αποστάσεως εκπαίδευσης».

Δεν προβλέψατε όμως ότι σε περιπτώσεις, πρώτον, φυσικών καταστροφών, όπως σεισμοί, θεομηνίες, δεύτερον, καταλήψεων και, τρίτον, προβλημάτων στις υποδομές των σχολείων η τηλεκπαίδευση είναι αδύνατη. Περιμένατε εμάς να σας πούμε τα αυτονόητα; Πάτε με τη λογική του «βλέποντας και κάνοντας», όπως και με το άρθρο 5 παράγραφο 2 της τροπολογίας όπου παρατείνεται με απόφαση του Υπουργού Παιδείας και Θρησκευμάτων η προθεσμία για τη διαδικασία πιστοποίησης των προγραμμάτων σπουδών που παρέχονται από τμήματα ή σχολές για δύο χρόνια, ενώ έπρεπε μέχρι τις 31-12-2021 να έχει ολοκληρωθεί. Παράταση στην παράταση.

Προφανώς στη διαμόρφωση του ν.4653/2020 όλες αυτές οι δυσκολίες δεν προβλέφθηκαν. Για πείτε μας, ποιο ποσοστό προπτυχιακών προγραμμάτων σπουδών έχει πιστοποιηθεί ως τώρα στο σύνολο των προπτυχιακών προγραμμάτων σπουδών όλων των ΑΕΙ; Για ποιους λόγους οι ρυθμοί αξιολόγησης των προπτυχιακών προγραμμάτων σπουδών και των εσωτερικών συστημάτων διασφάλισης ποιότητας είναι τόσο αργοί; Τι θα γίνει με την πολύ κακή αναλογία των αποφοίτων επί των φοιτητών;

Σύμφωνα με πρόσφατη έκθεση της ΕΘΑΕ, απόσπασμα της οποίας θα καταθέσουμε στα Πρακτικά, είμαστε σταθερά στην τελευταία θέση στο σύνολο των ευρωπαϊκών χωρών με ποσοστό μόλις 8,91%, το οποίο απέχει πολύ από τον ευρωπαϊκό μέσο όρο 25,33%. Εκείνο που λείπει εξ ολοκλήρου από την παρούσα Κυβέρνηση είναι η κοινή λογική.

Κλείνοντας, με κάθε ευκαιρία, οφείλουμε να αναφέρουμε την ανάγκη παροχής κινήτρων στις εξακόσιες πενήντα χιλιάδες Ελλήνων συμπολιτών μας που έφυγαν από τη χώρα τα προηγούμενα χρόνια των μνημονίων προκειμένου να επιστρέψουν πίσω στην πατρίδα μας. Επί της ουσίας τόσα χρόνια κι άλλα τόσα χρόνια οι πιο παλιοί εμποδίζετε την οικονομική ανάπτυξη της Ελλάδας. Ανάπτυξη ακούμε και ανάπτυξη δεν βλέπουμε. Ο Έλληνας έχει παγώσει στην κυριολεξία μέσα στο σπίτι του και εσείς περηφανεύεστε ότι όλα πάνε καλά. Αρνείστε να μπείτε στη λογική της παραγωγής πλούτου, κάτι που εμείς στην Ελληνική Λύση σας λέμε, όχι από το πρώτο λεπτό, αλλά από το πρώτο δευτερόλεπτο. Με την επιδοματική πολιτική νομίζετε ότι θα μας πάτε μπροστά. Όχι, μας πάτε πάρα πολλά χρόνια πίσω.

Σας ευχαριστώ.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κυρία Ασημακοπούλου.

Τον λόγο έχει τώρα ο κ. Βασίλειος Υψηλάντης από τη Νέα Δημοκρατία.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, θα ήθελα απόψε ως Δωδεκανήσιος Βουλευτής να αποτίσω φόρο τιμής στους πεσόντες ήρωες στα Ίμια, στον Χριστόδουλο Καραθανάση, στον Παναγιώτη Βλαχάκο και στον Έκτορα Γιαλοψό…

(Χειροκροτήματα)

…όταν εκείνη τη βραδιά την αντίστοιχη έπεσαν αγωνιζόμενοι και προασπιζόμενοι τα πάτρια εδάφη στα Δωδεκάνησα, στα Ίμια. Αθάνατοι!

Ως νομικός αλλά και ως άνθρωπος θα ήθελα επίσης να εκφράσω την ικανοποίησή μου για τη δικαίωση από την ελληνική δικαιοσύνη του Υπουργού Ανάπτυξης, του κ. Άδωνι Γεωργιάδη, του ανθρώπου που μαζί με τον Αναπληρωτή Υπουργό και τους συνεργάτες του έχουν εκτινάξει την ανάπτυξη σε αυτή τη χώρα και την έχουν καταστήσει πλέον μια σύγχρονη ευρωπαϊκή ανταγωνιστική χώρα, που προσελκύουν καθημερινά επενδύσεις από ολόκληρο τον κόσμο και καθιστούν αυτόν τον τόπο πλέον παράδειγμα προς μίμηση.

Θα ήθελα να εκφράσω, λοιπόν, την ικανοποίησή μου για τη δικαίωσή του και αυτού αλλά και των πολιτικών εκείνων προσώπων, Πρωθυπουργών, του Αντιπροέδρου της κυβερνήσεως Σαμαρά, του Καθηγητή κ. Βενιζέλου, του Αντιπροέδρου κ. Πικραμμένου και όλων των Υπουργών οι οποίοι βρίσκουν τη δικαίωσή τους από εκείνους οι οποίοι θέλησαν να ελέγξουν τους αρμούς της εξουσίας από σκοτεινά δωμάτια την εποχή εκείνη που κυβερνούσε ο ΣΥΡΙΖΑ από το Μαξίμου και από την Κουμουνδούρου, εκτεθειμένοι πλέον στην ελληνική κοινωνία, εκτεθειμένοι πλέον σε όλους εκείνους οι οποίοι μπορούν να σκεφθούν και μπορούν να αποδώσουν τη δικαιοσύνη. Μπορούν να δουν κατάματα ποιοι ήταν εκείνοι οι οποίοι, πραγματικά, θέλησαν ένα σκάνδαλο παγκόσμιο να το αναγάγουν δήθεν σε μια υπόθεση των πολιτικών τους αντιπάλων. Αυτά όμως είναι ξεχασμένα. Ανήκουν στο παρελθόν.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, ελάτε στο θέμα.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Σήμερα, με δεδομένη την κατάσταση αυτή, με την οικονομική πραγματικότητα της τελευταίας δεκαετίας, τις ανάγκες και τις διεθνείς συνθήκες, καθίσταται επιτέλους και έρχεται ένα εξωστρεφές μοντέλο για την παραγωγική βάση της οικονομίας μας, μια νέα αναπτυξιακή στρατηγική. Στη συγκυρία αυτή η Αξιωματική Αντιπολίτευση με το γνωστό στείρο, γεμάτο όμως αρνητισμό, ιδεολογικές αγκυλώσεις και κενό λόγο της, είναι ακόμα μια φορά ουσιαστικά απούσα στην εισφορά ιδεών και προτάσεων για το μεγάλο αυτό άλμα της αναπτυξιακής στρατηγικής που έχει ανάγκη και επιδιώκει η χώρα μας με τον υπό ψήφιση αναπτυξιακό νόμο. Το ίδιο ήταν και ως κυβέρνηση, αφού ο αναπτυξιακός νόμος 4399/2016 που θέσπισε άρχισε να λειτουργεί δύο χρόνια μετά από την θέσπισή του και στη συνέχεια να εξελίσσεται σε ρυθμούς σημειωτόν.

Με την πολιτική αλλαγή και με τη διαφορετική προσέγγιση της Κυβέρνησης της Νέας Δημοκρατίας δόθηκε μια άλλη ώθηση στην οικονομία και είχαμε ετήσια επαγωγή επενδύσεων έναντι της περιόδου ΣΥΡΙΖΑ και από της αναλήψεως των καθηκόντων της Κυβέρνησης Μητσοτάκη έως 31-12-2021, κατά 282%.

Ο νέος αναπτυξιακός νόμος δεν συμπληρώνει ούτε τροποποιεί τον υφιστάμενο ν.4399/2016. Προβλέπει νέες και ρηξικέλευθες ρυθμίσεις, ακριβώς γιατί ο προηγούμενος δεν ανταποκρινόταν στις ανάγκες και τις απαιτήσεις του μετασχηματισμού της ελληνικής οικονομίας και αποτελούσε ουσιαστικά αναπαραγωγή των προηγούμενων νόμων.

Το νέο θεσμικό εργαλείο αντικατοπτρίζει το πνεύμα των στρατηγικών σχεδίων ανάπτυξης και εκφράζει το ιδεολογικό στίγμα της Κυβέρνησης που μαζί με το Εθνικό Σχέδιο Ανάκαμψης και Ανθεκτικότητας «Ελλάδα 2.0» και σχέδιο για τη βιομηχανία «Βιομηχανία 4.0» αποτελούν τον μπούσουλα της αναπτυξιακής διάστασης που χρειάζεται και οραματιζόμαστε για την Ελλάδα.

Ποια είναι εκείνα τα μετρήσιμα στοιχεία που επιδιώκει ο νέος νόμος; Η ελκυστικότητά του, με τη χορήγηση υψηλών ποσοστών κρατικών ενισχύσεων για ιδιωτικές επιχειρήσεις. Η αποτελεσματικότητά του για την άρση των γραφειοκρατικών εμποδίων, διευκολύνσεις στις διαδικασίες έγκρισης, συντμήσεις του χρόνου ανταπόκρισης των υπηρεσιών. Η επεκτασιμότητά του με τη διεύρυνση του αριθμού των επενδυτικών σχεδίων πέραν των παραδοσιακών, με τον εμπλουτισμό παραγόμενων προϊόντων-υπηρεσιών, αλλά και άμεσων διαδικασιών και με την έγκριση σχεδίων ακόμα και σε απομακρυσμένες περιοχές της χώρας. Η νεωτερικότητά του, με την αξιοποίηση για πρώτη φορά των δυνατοτήτων που παρέχει ο γενικός απαλλακτικός κανονισμός 651/2014.

Ο νόμος αυτός προκύπτει σε μία συγκυρία που ξεκινά η νέα προγραμματική περίοδος του ΕΣΠΑ 2021 - 2027, μαζί με το Ταμείο Ανάκαμψης που προείπα και μαζί με τις τροποποιήσεις των κανονισμών της Ευρωπαϊκής Ένωσης.

Θέλω να πω ότι μεταξύ των πολλών καθεστώτων τα οποία προβλέπονται μέσα στον νόμο και έχουν αναφερθεί από τους συναδέλφους, ένα από αυτά τα οποία απασχολεί την Περιφέρειά μου, τα Δωδεκάνησα, και στο οποίο επιδίδεται με καλά ποσοστά, κυρίες και κύριοι συνάδελφοι, στον τομέα του τουρισμού. Δίχως να υποβαθμίζω την προσπάθεια που πρέπει να γίνεται και σε άλλους τομείς για να μην έχουμε την μονομέρεια, έχουμε ανάγκη να το δούμε κατάματα.

Κύριε Υπουργέ, είναι θετικές οι εξαγγελίες τις οποίες κάνατε πρώτον για την ένταξη και των ξενοδοχείων με ένα και δύο αστέρια για την αναβάθμισή τους με τρία αστέρια, αλλά και την ένταξη καταλυμάτων σε διάφορες κατηγορίες των τουριστικών καταλυμάτων, το οποίο με βρίσκει απόλυτα σύμφωνο και αρωγό.

Θα ήθελα, επίσης, να πω ότι αυτόν τον γίγαντα που λέγεται τουρισμός πρέπει να τον δούμε από μία άλλη οπτική γωνία, από την οπτική γωνία που αφορά την βιώσιμη ανάπτυξη. Πρέπει να αναφερθώ στο ότι ήδη ο μεγαλύτερος ευρωπαϊκός γερμανικός τουριστικός φορέας παρουσίασε πιλοτικό πρόγραμμα βιώσιμης τουριστικής ανάπτυξης για τη Ρόδο.

Κυρίες και κύριοι, ο υπό ψήφιση αναπτυξιακός νόμος μπορεί να αποτελέσει το εφαλτήριο της παραγωγικής αναζωογόνηση της χώρας, με τη χρήση πόρων, εθνικών και κοινοτικών, και με το χτίσιμο σταθερών επιχειρηματικών δομών με προοπτική στα πρότυπα άλλων προηγμένων οικονομικά χωρών, στα ενωσιακά απαιτούμενα και τις προδιαγραφές των οποίων η υλοποίηση θα προσφέρει σημαντικό αριθμό θέσεων εργασίας και πλούτο στη χώρα. Η επιδίωξη αυτή θα έπρεπε να ενώνει αυτή την Αίθουσα για να μπορεί η ενότητα αυτή να λειτουργήσει πολλαπλασιαστικά στη στήριξη του χρήσιμου εθνικού επιδιωκόμενο αποτελέσματος.

Με τις σκέψεις αυτές και με τα συγχαρητήριά μου για τη διαδικασία που ακολουθήθηκε, την κοπιώδη διαβούλευση από το Υπουργείο και για το αποτέλεσμα, θέλω να εκφράσω την υπερψήφιση του νομοσχεδίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υψηλάντη.

Τον λόγο έχει τώρα ο κ. Παύλος Πολάκης από τον ΣΥΡΙΖΑ.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Θα περάσω κατευθείαν στην ουσία της σημερινής μου παρέμβασης και θα αφήσω τα παραπολιτικά σχόλια περί του χθεσινού επεισοδίου στο τέλος.

Πριν ξεκινήσω την ομιλία, όμως, δεν μπορώ να μην αναφερθώ στους εκατόν είκοσι οκτώ νεκρούς της σημερινής καταμέτρησης από την πανδημία, όχι εκατόν δέκα εννιά. Στο Worldometer o ΕΟΔΥ έχει στείλει εκατόν είκοσι οκτώ. Είναι το τρίτο χειρότερο ρεκόρ από την αρχή της πανδημίας.

Επιβεβαιώνει για άλλη μια φορά αυτά που σας λέω εδώ και τόσο καιρό. Φέρτε ξανά τα μονοκλωνικά. Πεθαίνει κόσμος από «Δέλτα». Προμηθευτείτε πιο γρήγορα τα αντιικά χάπια και ειδικά το Paxlovid της «PFIZER», διότι θα συνεχίσουμε να θρηνούμε νεκρούς. Χθες ο κ. Μητσοτάκης μίλησε εδώ για 84% ποσοστό εμβολιασμένων. Τότε γιατί συνεχίζουν να πεθαίνουν; Γιατί δεν έχουμε τα φάρμακα.

Πάω στην ουσία. Μιλάμε για το σκάνδαλο «NOVARTIS», γιατί υποχρεούμαι να απαντήσω στην πρόκληση του κ. Γεωργιάδη προχθές κατά την ομιλία του στην πρόταση δυσπιστίας, ο οποίος ζήτησε να του ζητήσουμε συγγνώμη.

Όχι, κύριε Γεωργιάδη, δεν θα σας ζητήσουμε συγγνώμη και θα σας πω γιατί. Οι αποφάσεις της δικαιοσύνης είναι σεβαστές αλλά κρίνονται. Το πρώτο που θέλω να πω είναι ότι δεν είναι αθώωση, είναι αρχειοθέτηση. Δεν έχει δημοσιοποιηθεί, γι’ αυτό καταθέσαμε σήμερα σαράντα εννιά Βουλευτές του ΣΥΡΙΖΑ αίτηση κατάθεσης εγγράφων, γιατί δεν δημοσιοποιείται η απόφαση αρχειοθέτησης. Ο κ. Γεωργιάδης κατέθεσε έξι σελίδες και από αυτές θα πω αυτά που θα πω σε λίγο.

Το πρόβλημα είναι ότι δεν αφορά ιδιωτική διαφορά. Αφορά Υπουργούς, αφορά σκάνδαλο διασπάθισης δημοσίου χρήματος και πρέπει να είναι δημόσιο έγγραφο. Δεν το δίνουν και κάναμε σαράντα εννιά Βουλευτές την αίτηση αυτή για να δημοσιοποιηθεί.

Και, βέβαια, διαβάζοντας τις έξι σελίδες κατάλαβα γιατί δεν θέλει να δημοσιοποιηθεί. Μιλάμε για ένα σκάνδαλο στο οποίο η «NOVARTIS» ήρθε σε συμβιβασμό με την αμερικανική δικαιοσύνη για να πάψει τη δίωξη και πλήρωσε 347 εκατομμύρια, επειδή στην Ελλάδα κυβερνητικοί αξιωματούχοι και υπηρεσιακοί παράγοντες, δωροδοκηθέντες, χειραγώγησαν τις τιμές.

**ΠΡΟΕΔΡΕΥΩΝ (Χαράλαμπος Αθανασίου):** Κύριε συνάδελφε, ελάτε στο θέμα.

**ΠΑΥΛΟΣ ΠΟΛΑΚΗΣ:** Κι εδώ λέμε ότι δεν υπάρχει σκάνδαλο!

Διαβάζω, λοιπόν, από τις σελίδες που κατέθεσε ο κ. Γεωργιάδης. Λέει ότι: «Ο κ. Γεωργιάδης σίγουρα δεν λειτούργησε ως δωροδοκηθείς, καθώς δεν έπραξε τίποτα προς όφελος της ως άνω εταιρείας, μη φροντίζοντας να περιορίσει το προνόμιο των ανταγωνιστών. Εάν είχε λάβει τα χρήματα αυτά, τα 2 εκατομμύρια που λέει ότι έλαβε μία προστατευόμενη μάρτυρας…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Πολάκη, θα πω αυτό που είπα στους προηγούμενους συναδέλφους σας ούτως ή άλλως και στον κ. Υψηλάντη και στον κ. Φάμελλο.

**ΠΑΥΛΟΣ ΠΟΛΑΚΗΣ:** Μη με κόβετε, όμως, τώρα.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε στο θέμα μας.

**ΠΑΥΛΟΣ ΠΟΛΑΚΗΣ:** Μη με κόβετε.

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι αυτό το θέμα σήμερα.

**ΠΑΥΛΟΣ ΠΟΛΑΚΗΣ:** Δεν προκύπτει καμμία απολύτως διαφοροποίηση στις καταβολές. Εάν είχε καταβληθεί, συνεπώς, αυτό το τεράστιο χρηματικό ποσό των 2 εκατομμυρίων…

**ΠΡΟΕΔΡΕΥΩΝ (Χαράλαμπος Αθανασίου):** Καταθέστε το στα Πρακτικά, εν πάση περιπτώσει.

**ΠΑΥΛΟΣ ΠΟΛΑΚΗΣ:** Μη με κόβετε, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Δεν σας κόβω, αλλά δεν γίνεται αυτή η δουλειά.

**ΠΑΥΛΟΣ ΠΟΛΑΚΗΣ:** Μη με κόβετε. Ηρεμήστε. Κι αυτά τα δευτερόλεπτα θα μετρήσουν.

**ΠΡΟΕΔΡΕΥΩΝ (Χαράλαμπος Αθανασίου):** Ίση μεταχείριση θα είναι.

**ΠΑΥΛΟΣ ΠΟΛΑΚΗΣ:** Θα ήταν αχρεωστήτως καταβληθέν και παθητικό για την εταιρεία.

Πάμε στα συγκεκριμένα στοιχεία, λοιπόν, για να δούμε τι δεν πήρε υπ’ όψιν της η ανεξάρτητη ελληνική δικαιοσύνη, γιατί κάθε απόφαση κρίνεται. Λέει, λοιπόν, με λίγα λόγια ότι ο κ. Γεωργιάδης δεν λειτούργησε προνομιακά προς την εταιρεία και να ρίξει τους ανταγωνιστές της. Τα στοιχεία εδώ, που δεν τα πήραν υπ’ όψιν τους οι δύο από τους τρεις εισαγγελείς, γιατί η απόφαση αρχειοθέτησης βγήκε με δύο-ένα, είναι τα εξής.

Το 2012, από τα φαρμακεία αυτά που πληρώνει ο ΕΟΠΥΥ εκεί, η «NOVARTIS» είχε 157 εκατομμύρια, η «PFIZER» 143 εκατομμύρια, η «ASTRA ZENECA» 131 εκατομμύρια. Το 2014 η «NOVARTIS» από τα 157 εκατομμύρια έπεσε στα 145 εκατομμύρια. Η «PFIZER» από τα 143 εκατομμύρια στα 78 εκατομμύρια. Η «ASTRA ZENECA» από τα 131 εκατομμύρια στα 82 εκατομμύρια. Πώς οι άλλοι κατακρημνίζονται και η «NOVARTIS» μένει μόνο με 7% μείωση;

Δεύτερον, στα ακριβά φάρμακα το 2013 στα φάρμακα υψηλού κόστους….

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι αυτό το θέμα μας, σας παρακαλώ πολύ.

**ΠΑΥΛΟΣ ΠΟΛΑΚΗΣ:** Το θέμα μας είναι να μη με διακόπτετε, κύριε Πρόεδρε.

Να μη με διακόπτετε!

**ΠΡΟΕΔΡΕΥΩΝ (Χαράλαμπος Αθανασίου):** Σας παραπέμπω στον Κανονισμό της Βουλής.

**ΠΑΥΛΟΣ ΠΟΛΑΚΗΣ:** Ξέρω ότι έχετε συγκεκριμένο στήσιμο. Αυτά που θέλω να πω θα τα πω.

**ΠΡΟΕΔΡΕΥΩΝ (Χαράλαμπος Αθανασίου):** Αυτά θα τα λέτε για τον εαυτό σας.

**ΠΑΥΛΟΣ ΠΟΛΑΚΗΣ:** 2013…

Μη μιλάτε πάνω μου. Θα σταματήσω.

**ΠΡΟΕΔΡΕΥΩΝ (Χαράλαμπος Αθανασίου):** Ακούστε να σας πω. Μη με αναγκάσετε και κλείσω το μικρόφωνο.

**ΠΑΥΛΟΣ ΠΟΛΑΚΗΣ:** Μη μιλάτε πάνω μου. Θα σταματήσω. Το 2013 τα φάρμακα υψηλού κόστους…

**ΠΡΟΕΔΡΕΥΩΝ (Χαράλαμπος Αθανασίου):** Ελάτε στο θέμα.

**ΠΑΥΛΟΣ ΠΟΛΑΚΗΣ:** Το θέμα μας είναι αυτό. Ζήτησε απάντηση ο κ. Γεωργιάδης. Μας προκάλεσε. Απαντάμε.

**ΠΡΟΕΔΡΕΥΩΝ (Χαράλαμπος Αθανασίου):** Αν δεν μπείτε στο θέμα σε μισό λεπτό, θα κλείσω το μικρόφωνο.

**ΠΑΥΛΟΣ ΠΟΛΑΚΗΣ:** Κύριε Γεωργιάδη, δεν θέλετε να σας απαντήσουμε; Πείτε στον κύριο Πρόεδρο.

Το 2013, φάρμακα υψηλού κόστους από τα φαρμακεία του ΕΟΠΥΥ…

**ΠΡΟΕΔΡΕΥΩΝ (Χαράλαμπος Αθανασίου):** Κάντε μία επίκαιρη ερώτηση να έλθει ο κ. Γεωργιάδης. Όχι τώρα. Σεβαστείτε τον Κανονισμό και την ημερήσια διάταξη.

**ΠΑΥΛΟΣ ΠΟΛΑΚΗΣ:** Δεν γίνεται ερώτηση για την αρχειοθέτηση. Μη με διακόπτετε.

**ΠΡΟΕΔΡΕΥΩΝ (Χαράλαμπος Αθανασίου):** Σας εξηγώ.

**ΠΑΥΛΟΣ ΠΟΛΑΚΗΣ:** Το 2013…

Και εγώ σας εξηγώ ότι ό,τι και να κάνετε, εγώ θα τα πω.

**ΠΡΟΕΔΡΕΥΩΝ (Χαράλαμπος Αθανασίου):** Σας υπενθυμίζω τον Κανονισμό.

**ΠΑΥΛΟΣ ΠΟΛΑΚΗΣ:** Τον ξέρω τον Κανονισμό. Ο Βουλευτής έχει αυτοτέλεια.

**ΠΡΟΕΔΡΕΥΩΝ (Χαράλαμπος Αθανασίου):** Αν δεν συμμορφωθείτε με τις υποδείξεις του Προεδρείου, γιατί είστε εκτός θέματος, θα σας αφαιρέσω τον λόγο.

**ΠΑΥΛΟΣ ΠΟΛΑΚΗΣ:** Ο Βουλευτής έχει αυτοτέλεια στον λόγο του και στο τι λέει. Δεν είστε εσείς αυτός που θα μου πει αν είμαι εκτός θέματος.

**ΙΩΑΝΝΗΣ ΠΑΠΠΑΣ:** Εσείς ποιος είστε;

**ΠΡΟΕΔΡΕΥΩΝ (Χαράλαμπος Αθανασίου):** Θα σας αφαιρέσω τον λόγο.

**ΠΑΥΛΟΣ ΠΟΛΑΚΗΣ:** Κύριε Γεωργιάδη, αυτό ζητήσατε;

**ΠΡΟΕΔΡΕΥΩΝ (Χαράλαμπος Αθανασίου):** Θα σας αφαιρέσω τον λόγο.

**ΠΑΥΛΟΣ ΠΟΛΑΚΗΣ:** Κάντε κι έτσι. Αυτό ζητήσατε;

**ΙΩΑΝΝΗΣ ΠΑΠΠΑΣ:** Κλείστε τον, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Να τα αφήσετε τα αυτά. Αυτά τα συνηθίζετε εσείς και οι όμοιοί σας.

**ΠΑΥΛΟΣ ΠΟΛΑΚΗΣ:** Το 2013 φάρμακα υψηλού κόστους…

**ΠΡΟΕΔΡΕΥΩΝ (Χαράλαμπος Αθανασίου):** Θα εφαρμόσω τον Κανονισμό.

**ΙΩΑΝΝΗΣ ΠΑΠΠΑΣ:** Κλείστε του το μικρόφωνο.

**ΠΑΥΛΟΣ ΠΟΛΑΚΗΣ:** Η «NOVARTIS» πούλησε 130…

**ΠΡΟΕΔΡΕΥΩΝ (Χαράλαμπος Αθανασίου):** Αν δεν σταματήσετε, θα εφαρμόσω τον Κανονισμό.

**ΠΑΥΛΟΣ ΠΟΛΑΚΗΣ:** Αυτό είναι, κύριοι συνάδελφοι, ο εξευτελισμός του ελληνικού Κοινοβουλίου.

**ΙΩΑΝΝΗΣ ΠΑΠΠΑΣ:** Ντροπή σου!

**ΠΡΟΕΔΡΕΥΩΝ (Χαράλαμπος Αθανασίου):** Όχι, κύριε Πολάκη.

**ΠΑΥΛΟΣ ΠΟΛΑΚΗΣ:** Αυτό είναι.

**ΠΡΟΕΔΡΕΥΩΝ (Χαράλαμπος Αθανασίου):** Θα εφαρμόσω τον Κανονισμό.

**ΠΑΥΛΟΣ ΠΟΛΑΚΗΣ:** …130 εκατομμύρια πούλησε και εισέπραξε 130 εκατομμύρια.

**ΠΡΟΕΔΡΕΥΩΝ (Χαράλαμπος Αθανασίου):** Θα μάθετε να σέβεστε τον Κανονισμό. Αν δεν σταματήσετε…

**ΠΑΥΛΟΣ ΠΟΛΑΚΗΣ:** Η «ABBVIE» πούλησε 31 και πήρε 14. Η «MERCK» πήρε 50 και πληρώθηκε 28.

**ΠΡΟΕΔΡΕΥΩΝ (Χαράλαμπος Αθανασίου):** Θα εφαρμόσω τον Κανονισμό.

**ΠΑΥΛΟΣ ΠΟΛΑΚΗΣ:** Κύριε Γεωργιάδη, επειδή δεν μπορείτε να απαντήσετε, βάλατε τον Πρόεδρο να πει αυτά; Η «AMGEN» πήρε 49 και πλήρωσε 25.

**ΠΡΟΕΔΡΕΥΩΝ (Χαράλαμπος Αθανασίου):** Το πρώτο και πλησιέστερο που έχω να κάνω είναι το πρώτο πειθαρχικό, σας ανακαλώ στην τάξη. Σας ανακαλώ στην τάξη τώρα!

**ΠΑΥΛΟΣ ΠΟΛΑΚΗΣ:** Συνεχίζω. Ανακαλέστε με.

**ΠΡΟΕΔΡΕΥΩΝ (Χαράλαμπος Αθανασίου):** Αν δεν σταματήσετε, θα πάω στο δεύτερο.

**ΠΑΥΛΟΣ ΠΟΛΑΚΗΣ:** Πηγαίνετε όπου θέλετε.

**ΙΩΑΝΝΗΣ ΠΑΠΠΑΣ:** Πώς μιλάει έτσι; Πού είναι;

**ΠΑΥΛΟΣ ΠΟΛΑΚΗΣ:** Υπάρχει το επόμενο.

**ΠΡΟΕΔΡΕΥΩΝ (Χαράλαμπος Αθανασίου):** Μπείτε στο νομοσχέδιο.

**ΠΑΥΛΟΣ ΠΟΛΑΚΗΣ:** Με βάση αυτά τα στοιχεία, φαίνεται ότι η «NOVARTIS» πουλάει 130, παίρνει 130. Δεν διαφύλαξε την πληρωμή της, όταν οι άλλοι πουλάνε 50 και παίρνουν 28, όταν οι άλλοι πουλάνε 49 και παίρνουν 11; Εκεί δεν υπάρχει προνομιακή μεταχείριση;

(Διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ακούστε τώρα. Σας ανακάλεσα στην τάξη για δεύτερη φορά.

**ΠΑΥΛΟΣ ΠΟΛΑΚΗΣ:** Δεύτερο στοιχείο…

**ΠΡΟΕΔΡΕΥΩΝ (Χαράλαμπος Αθανασίου):** Δεν συμμορφώνεστε;

**ΠΑΥΛΟΣ ΠΟΛΑΚΗΣ:** Υπάρχει…

**ΠΡΟΕΔΡΕΥΩΝ (Χαράλαμπος Αθανασίου):** Δεν συμμορφώνεστε, κύριε Πολάκη;

**ΠΑΥΛΟΣ ΠΟΛΑΚΗΣ:** Μη μιλάτε πάνω μου.

**ΠΡΟΕΔΡΕΥΩΝ (Χαράλαμπος Αθανασίου):** Εφαρμόζω τον Κανονισμό.

**ΠΑΥΛΟΣ ΠΟΛΑΚΗΣ:** Μη μιλάτε πάνω μου. Υπάρχει το δεύτερο.

**ΠΡΟΕΔΡΕΥΩΝ (Χαράλαμπος Αθανασίου):** Σας αφαιρώ τον λόγο.

**ΠΑΥΛΟΣ ΠΟΛΑΚΗΣ:** Πόσο στημένο είναι. Πάμε παρακάτω.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Δεν έχει ξαναγίνει αυτό. Στο Κοινοβούλιο είμαστε.

**ΠΑΥΛΟΣ ΠΟΛΑΚΗΣ:** Δεν θα μου αφαιρέσετε κανέναν λόγο. Πάμε παρακάτω.

**ΠΡΟΕΔΡΕΥΩΝ (Χαράλαμπος Αθανασίου):** Σας αφαιρώ τον λόγο. Διακόπτεται η συζήτηση.

(Θόρυβος στην Αίθουσα)

**ΠΑΥΛΟΣ ΠΟΛΑΚΗΣ:** Πάμε παρακάτω.

**ΠΡΟΕΔΡΕΥΩΝ (Χαράλαμπος Αθανασίου):** Αν δεν συμμορφωθείτε, θα διακόψω τη συνεδρίαση και θα καλέσω τον Πρόεδρο της Βουλής να σας απαγγείλει πρόταση μομφής.

**ΠΑΥΛΟΣ ΠΟΛΑΚΗΣ:** Καλέστε τον.

**ΠΡΟΕΔΡΕΥΩΝ (Χαράλαμπος Αθανασίου):** Αυτό που σας λέω.

**ΠΑΥΛΟΣ ΠΟΛΑΚΗΣ:** Καλέστε τον!

**ΠΡΟΕΔΡΕΥΩΝ (Χαράλαμπος Αθανασίου):** Σας προειδοποίησα. Να σταματήσετε σε ένα λεπτό.

**ΠΑΥΛΟΣ ΠΟΛΑΚΗΣ:** Σας το λέω, μέχρι τότε θα μιλάω.

**ΠΡΟΕΔΡΕΥΩΝ (Χαράλαμπος Αθανασίου):** Θα σταματήσετε σε ένα λεπτό.

**ΠΑΥΛΟΣ ΠΟΛΑΚΗΣ:** Θα σταματήσω στα πέντε λεπτά που μου…

Μου έχετε φάει ήδη τριάμισι.

**ΠΡΟΕΔΡΕΥΩΝ (Χαράλαμπος Αθανασίου):** Τώρα θα σταματήσετε.

**ΠΑΥΛΟΣ ΠΟΛΑΚΗΣ:** Το δεύτερο που λένε, οι σελίδες που καταθέσατε, κύριε Γεωργιάδη, που είναι…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Κύριε Πρόεδρε, είναι διασταλτική ερμηνεία του Κανονισμού. Στο Κοινοβούλιο είμαστε!

(Διαμαρτυρίες από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Δεν γίνονται αυτά. Καθίστε κάτω, σας παρακαλώ. Εφαρμόζω τον Κανονισμό.

Σας στέρησα τον λόγο, κύριε Πολάκη, δεν γράφεται τίποτα. Σας στερώ τον λόγο.

(Διαμαρτυρίες από την πτέρυγα του ΣΥΡΙΖΑ)

Σας παρακαλώ, διαβάστε τον Κανονισμό.

Διακόπτεται η συνεδρίαση της Βουλής για πέντε λεπτά. Να κληθεί ο Πρόεδρος για να υποβάλει το επόμενο πειθαρχικό μέτρο αν κρίνει, που είναι μομφή κατά του συναδέλφου.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Αθανάσιος Μπούρας):** Κυρίες και κύριοι συνάδελφοι, επικοινώνησα με τον Πρόεδρο της Βουλής κ. Τασούλα και μου ζήτησε τη διακοπή της συνεδρίασης της Βουλής για σήμερα. Ο κ. Τασούλας μού προσέθεσε ότι ο κ. Πολάκης, του οποίου αφαιρέθηκε ο λόγος, δεν θα μεταβάλει τον χώρο του Κοινοβουλίου σε χώρο φθηνού ακτιβισμού και κατάληψης διασύροντάς τον. Όσοι τον ανέχονται και τον καλύπτουν, έχουν τεράστιες ευθύνες.

(Χειροκροτήματα από την πτέρυγα της Νέας Δημοκρατίας)

Συνεπώς λύεται η συνεδρίαση της Βουλής και θα συνεχιστεί αύριο.

Ώρα λήξης: 22.26΄

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**